
Jedan od velikih englezkih pisaca prošloga vieka, pjesnik i 
filozof Samuel Johnson, kaže negdje u svojim spisima, 
da povjest može najbolje onaj pisati, koji je doživio dogadjaje, 
što ih opisuje. Možda ova tvrdnja ide predaleko, nu svakako 
stoji, da ako takav pisac ima nešto objektivnoga historičkoga 
duha, može poslužiti potomstvu opisujuć dogodjaje, koji su se 
sbili pred njegovim očima. 

Svatko je o tome uvjeren, da se ova osamnaestgodišnja 
banova era iztiče znamenitim dogodjajima u političkom i kul- 
turnom životu naroda i da će se^jtHirvatskoj povjesti dugo 
spominjati ban, komu je bilo sudjeno, da u dugačkom nizu 
godina stvori ili pripomogne stvoriti vrlo važna politička i kul- 
turna djela. I potomstvo i onaj naraštaj, koji sada dozrieva za 
javni život, pa i čitava mladja narodna inteligencija uvidjeti će 
iz ovoga opisa, kako su se pod banovim uticajem razvijale sve 
te važne narodne sgode, a iz njegovih mnogih izjava, koje su 
ovdje pobilježene, a koje potiču od vrlo iskrena i otvorena dr- 
žavnika, razabrati će, koji je bio cilj i pravac njegovu djelovanju. 
U prvom redu mora svakoga zanimati razvitak ustavnih odno- 
šaja, utemeljenih nagodbenim zakonom, koji je za nedogledna 
vremena uredio državopravne odnošaje izmedju obje kraljevine, 
spadajuće pod ugarsku krunu sv. Stjepana, no jednaku pažnju 
ppbudjuje i nutarnji kulturni razvitak zemlje, u kojem se ogleda 
vriednost temeljnoga zakona za narodni život Oboji ovaj raz- 
vitak stoji u nerazriešivoj svezi kao uzrok i posljedica. Tu će 
se najprije vidjeti, koliki je napor morao ban prije svega uložiti u 
to, da ustali državopravni odnošaj, koji je bio razkliman prija- 
šnjim potresnim dogjpdjajima, a u to je ime želio, da se iz unio- 
nističkih elemenata "^zemlje obrazuje čvrsta ustavna stranka, bez 
koje nebi mogao ništa izvesti zakonitim ustavnim putem. I u 
ovo prvo vrieme, koje je bilo obilježeno vrlo abnormalnim okol- 
stima, stajao je banu pred očima zadatak, da pod svaku cienu 
uzdrži ustav a iz njegove izjave, kojom se je predstavio hrvat- 

skomu saboru, prosjevaju sve one intencije, koje su ga u tom 
nastojanju vodile. Orisana je, premda samo u glavnim momen- 
tima, i parlamentarna borba, koju su ban i narodna stranka 
morali u to vrieme povesti sa protunagodbenim elementima, 
koji su zastupali znatan dio naroda, a koji se nisu žacali otvo- 
reno izjaviti, da žele rušiti temelj, na kojem je poslie duge pe- 
riode nesporazumaka osnovan trajni zakoniti odnošaj izmedju 
Hrvatske i Ugarske. Ovo je danas historički dogodjaj, a i naj- 
veći dio tih muževa već i nesudjeluje u javnom životu, čuvstvo 
pak pravednosti i objektivnosti zahtjeva, da se na te muževe, 
koji su imali svoj patriotičan ako i pogriešan politički pravac, 
nenapada nikakovim suvišnim rekriminacijama, koje poštenu čo- 
vjeku nebi dolikovale. Hvala Bogu, da su ta vremena minula i 
da se danas u hrvatskom saboru može sasvim mirno razprav- 
Ijati i sa nasliednicima onih muževa i njihova programa. 

Osiguravši ban sudjelovanjem narodne stranke ustavni i 
parlamentarni razvitak zemlje, počeo je, kako će se to iz dal- 
njega opisa razabrati, provadjati svoj nutarnji kulturni program 
na duševnom i ekonomičkom polju, a tu moraju udariti u oči 
mnoge činjenice, koje najbolje razjašnjuju njegove namjere. Već 
sama narodna stranka ili saborska većina nije sada, gdje ovaj 
rad počima, više ono, što su bile njezine predšastnice; one su, 
istina, dosta radile na kulturnom polju, naročito fiarodna stranka 
pod banom Ivanom Mažuranićem, no u tom su ju radu priečili 
mnogi uzroci, koje je banu pošlo za rukom ukloniti; koji su 
bili ti uzroci, to jasno proizlazi iz banovih izjava kao i iz raz- 
vitka dogodjaja. Sada će svatko opaziti, koga mogu uvjeriti 
objektivne činjenice, kako ban i u javnoj upravi, koja je dvie 
godine iza njegova nastupa preustrojena, i u ustavnom životu, 
traži samo sposobne, pouzdane, intelektualno spremne sile, koje 
mu imadu pomagati kod provadjanja kulturnoga programa. 
Pošto je ban imao državničku misiju, da narod i zemlju izmiri 
sa njihovim državopravnim zakonitim stanjem i da činom po- 
kaže, koliko se na tom temelju može uraditi za boljak naroda, 
valjda je naravno, da je tu misiju želio provesti pomoćju spo- 
sobnih i pouzdanih Ijudih. Ovo se s toga mora ovdje naglasiti, 
što mu se uzprkos ovim jasnim činjenicama pripisivala u to 
vrieme od strane njegovih domaćih protivnika namjera, da radi 
to javno stanje pogoršati. 



Narodna stranka, koja se je pod banom obrazovala kroz sa- 
borske izbore, bila je po svojoj temeljnoj ideji i po svojem nutar- 
njem organizmu strogo unionistička, jer on nije mogao trebati ona- 
kove stranke, koja je pod banom Mažuranićem vlastitom vodji 
i banu svojim frondeurstvom i svojom neodlučnošću otežča- 
vala vladavinu, te ga je onda ostavljala na cjedilu, kada je bio 
sa svih strana okružen zapriekama; nije takodjer mogao trebati 
stranku, koja i pod njegovim neposrednim predšastnikom nije 
još uvjek shvaćala svoga poziva, a koju su dogodjaji, desivši 
se pod konac njegove vladavine, tako uzdrmali, da već nije bila 
ni sposobna za izvršavanje ustavnih i parlamentarnih zadataka. 
Ovo je sada nova stranka, u kojoj su doduše ostali mnogi ele- 
menti staroga organizma, no u koju je sada stupilo mnogo 
sposobnih mladjih sila, a koju je ban zadahnuo životom svojih 
ideja i svojih intencija. Ovako rade drugi ustavni državnici, pa 
se ona tvrdnja, koja se je u to vrieme čula od strane banovih 
protivnika, kao da je on stvorio nekakovu svoju osobnu stranku, 
može svesti na to, da je on unionističku stranku zemlje preporodio, 
da je predobio i na javno polje izveo vrlo mnogo sposobnih 
mladjih elemenata, s kojima je na zakonodavnom polju radio 
izvesti svoj politički i kulturni program. A sada počima era 
intenzivnoga nutarnjega rada, preustrojstvo javne uprave, stva- 
ranje novih kulturnih i ekonomičkih zavoda, unapredjivanje na- 
rodno-gospodarskih svrha, izgradjivanje cesta, podizanje škola 
i ostalo, počima dakle živo djelovanje u svim kulturnim gra- 
nama narodnoga života. Na ovaj banov rad, koji je najvećim 
dielom potekao iz njegove inicijative, morala se je tečajem ovoga 
djela položiti osobita važnost, jer samo uspjesi od ovakova 
rada imaju svoju najtrajniju vriednost za narodni život. Ova 
stranka morala se je nazvati kulturnom unionističkom strankom, 
jer je njezin rad pretežito kulturnoga značaja, koji se odrazuje 
iz njezinoga saborskoga djelovanja. Ban je za tim uz ustavno 
sudjelovanje ove stranke stvorio kulturnu upravu, a tko bi smio 
Kazati, da nije namjeravao stvoriti takovu kulturnu upravu ban, 
koji je pred sabor iznesao osnove o ustrojenju najvažnijih go- 
spodarskih i kulturnih odsjeka kod vrhovne zemaljske uprave, 
veterinarskog, šumarskog, statističkog, koji je preustrojen, pa i 
tolikih drugih; koji je na čelu zemaljske uprave posvetio du- 
ševnoj kulturi zemlje najveću pažnju; ustrojio toliko novih 

stolica na sveučilištu, za koje se je trošak tečajem njegova ba- 
novanja podvostručio; osnovao toliko novih naučnih, naročito 
stručnih zavoda duševnoga i ekonomičkoga smjera, posvetio 
osobitu pažnju pučkoj nastavi, a svuda nastojao, da na čelo 
tim zavodima i institucijama postavi najsposobnije ljude, što ih 
je mogao naći u zemlji. Nitko neće kazati, da je sve zasnovano 
ili stvoreno što zemlja treba, no koliko se je moglo stvoriti uz 
ograničena financijalna sredstva i sa razpoloživim umnim silama, 
to je i polučeno, a tolikim investicijama u kulturnom i gospo- 
darskom životu udaren je temelj budućem napredku. 

Na ovom uvodnom mjestu mogu se iztaknuti samo glavni 
momenti toga banova dielovanja, mogu se iztaknuti samo 
glavne ideje, koje su ga u tom djelovanju vodile i koje je 
on nastojao oživotvoriti, gdje mu je to samo bilo moguće. 
A može se ovdje još nešto spomenuti o banovoj gospodarskoj 
akciji, koja je danas kod vrhovne zemaljske oblasti u punom 
jeku. Tko da zaboravi na regulaciju rieka i potoka, na izsuša- 
vanje močvara i melioraciju tla, što se sve danas izvadja u 
zemlji na temelju pod banom donesenog zakona, na uzdrža- 
vanje i stvaranje zemljištnih zajednica, koje će u istinu biti od 
epohalne važnosti za naš narod; na regeneraciju vinograda, koja 
se je pod njim zasnovala, na oplemenjivanje stočarstva, una- 
predjivanje ostalih gospodarskih grana, čemu su takodjer imale 
služiti tolike regionalne izložbe, gospodarsko-šumarska izložba 
držana godine 1891. u glavnom gradu Zagrebu, te sudjelovanje 
zemlje na dviema ugarskim izložbama, na kojima se je domaći 
obrt proslavio kao i na svjetskoj parižkoj izložbi, koja je 
naročito doniela veliku pohvalu naprednoj narodnoj kulturi 
duševnoga pravca. No ekonomički život ove zemlje neod- 
visi samo od djelovanja njezinih autonomnih činbenika, 
nego i od podpore, koja joj se imade pružati iz zajed- 
ničkih državnih sredstava, kao i od djelovanja zajedničkih 
državnih faktora. A nitko nemože sumnjati, da je ban, ^koji je 
želio, da narodu omili njegov državopravni odnošaj, te faktore 
na to poticao, da vrše prema Hrvatskoj zakonom preuzete du- 
žnosti, pa se počam od godine 1885. moglo opaziti, da se sada 
ipak više grade željeznice, koje su imale otvoriti nove putove 
domaćem izvozu, te su se i ovi uspjesi morali zabilježiti kao 
povoljan znak našega ekonomičkoga razvitka. Ban, kojemu su 



vn 



ti zajednički državni krugovi, već radi porekla njegova imeno- 
vanja, vazda donosili najveće povjerenje, mogao je ovdje više 
uraditi od njegovih predšastnika. I on je ovako izpunio obe- 
ćanje, zadano u svojem nastupnom saborskom govoru, da će 
naime te zajedničke krugove po dužnosti, koju je prema njima 
preuzeo, vazda upozorivati na sve naše potrebe, koje padaju u 
njihov državni djelokrug. Ovdje se je morao konstatovati znatan 
financijalni uspjeh, koji se je polučio nagodbom, sklopljenom 
prije deset godina izmedju Hrvatske i Ugarske kao i nekojim 
drugim, u to vrieme donesenim zakonskim odredbama, kojima 
je zemlji namaknut toliki veći prihod, da se je sada moglo više 
ulagati u kulturne svrhe i u gospodarske investicije. 

No i koliko ekonomički život naroda traži, da mu se radi 
njegove važnosti obrati najveća pozornost, to se ipak za ob- 
stanak i budućnost naroda pripisuje veća važnost napredku 
duševne kulture, u kojoj se odražavaju sve individualne vlasti- 
tosti naroda. Za ovu kulturu učinjeno je pod banom zaista 
mnogo a ovo potvrdjuju činjenice, koje se iztiču u njegovu 
djelovanju oko duševnoga boljka. Ove se činjenice svuda opa- 
žaju u tečaju razvitka, a ovdje se ima samo spomenuti, da su 
ban i narodna stranka svuda unapredjivali intesese znanosti, 
umjetnosti kao i u obće narodne prosvjete. No napredak kul- 
ture odražava se poglavito u ukupnosti čitavoga narodnoga 
života. Ustavna vlast, koja stvara dobre zakone i dobru pro- 
svietljenu upravu, širi pravu kulturu u najšire narodne slojeve, 
diže sviest i moralnu snagu velike narodne mase. Može se iz 
činjenica razabrati, koliko se je dobrim zakonima i dobrom 
upravom radilo učiniti za pučku nastavu, za naobrazbu nižeg 
stališa u gospodarstvu; može se vidjeti, kako se je podizanjem 
stručnih škola radilo unaprediti naobrazbu gradjanskoga stališa 
te podignuti njegovu privrednu snagu, da se u utakmici života 
uzmogne uzdržati i razviti; kako se je pučki učiteljski stališ, 
komu je i materijalna budućnost danas bolje osigurana, nego je 
bila prije, radilo usavršavanjem postojećih a podizanjem novih 
učiteljskih škola podići na viši stepen naobrazbe a ovo su 
sve takovi momenti kulturnoga rada te ustavne vlasti, 
koji joj zajamčuju patriotično priznanje svih prosvietljenih 
sinova zemlje. Njegovali su se najviši naučni i znanstveni 

ciljevi; udaren je temelj ustrojenju medicinskoga fakulteta 
a zamišlja se već i ustrojenje najvišeg učilišta za tehničke zna- 
nosti, čim samo bude zemlji moguće, da uz ograničena finan- 
cijalna sredstva uzmogne oživotvoriti i taj kulturni zahtjev jav- 
noga mnienja Broj srednjih škola se je umnožao a važno je 
takodjer, da su mnoge od njih preustrojene u smjeru, koji više 
odgovara zahtjevima družtvenoga razvitka/Obratila se takodjer 
sva pažnja naobrazbi ženskoga spola, koji u ženskom liceju pa 
u tolikim ženskim stručnim školama ima zavode, gdje se može 
osposobiti za praktičan život. Umjetnosti je podignut sjajan 
hram u novom narodnom zemaljskom kazalištu; pojedini su 
umjetnici raznih grana podupirani, pa se može kazati, da se je 
ovdje i više stvorilo, nego to podnosi načelo o slobodnom 
razvitku pojedinih stališa. Zemlja je kroz čitavo to vrieme bila 
u istinu prvi mecenat toga umjetničkoga stališa, jer još uvjek 
ima u narodu malo takovih Ijudih, koji bi umjetnost htjeli podu- 
pirati. Tko dakle misli, da su ove kulturne grane glavna uporišta 
narodnoj budućnosti, mora banu priznati, da je njegovo djelo- 
vanje bilo obsežno i svestrano. Nego bana je u tom vodio još jedan 
obzir, koji kulturno-historička znanost posvema odobrava. Ne 
smije sav kulturni život naroda odvisiti od vladine podpore, 
nego samo narodno družtvo mora da iz sebe stvara napredak. 
Može se to najbolje vidjeti kod pojedinih konkretnih primjera. 
Ako jugoslavenska akademija, taj naš prvi hram znanosti, ne 
nalazi podpore u intelektualnim krugovima naroda, nemože vlada 
u tom pogledu ništa učiniti. Sve vladine podpore nemogu stvoriti 
jednoga umnoga čitatelja više njezinih znanstvenih publikacija, 
nemogu umanjiti za jedan eksemplar hrpu njezinih knjiga, koje 
se nagomilavaju u njezinoj sgradi, jer se nemogu razturati u 
narodnoj inteligenciji. Ovu narodnu inteligenciju vlada nemože 
probuditi iz njezinog mrtvila ili driemeža, kao što ban, koji je 
dao podići toli sjajan hram kazalištnoj umjetnosti, nije tim či- 
nom mogao odmah stvoriti i polaznike njezinih predstava. Po- 
vjest će priznati banu, da je duševnu prosvjetu naroda vazda 
njegovao osobitom brigom, a iz njegovih izjava u saboru, koje 
se tiču te kulture, može se razabrati, koje su ga intencije vodile 
u tom pravcu. Bila je stara bajka, da se jedan unionistički dr- 
žavnik nemože zagrijati za ovakove prosvjetne ciljeve naroda, 
jer eto vidimo, kako ih najznamenitiji i najumniji izmedju tih 

državnika svojom moćnom podporom zakriljuje. A ovo je od neo- 
cienjive važnosti za čitavi naš budući život te mora uplivati i na 
političko mišljenje javnoga mnienja, koje je u takove tvrdnje možda 
vjerovalo. I ovdje vodi bana ono glavno načelo, da mora ustavna 
vlast činom pokazati narodu, koli dragocjenu stečevinu ima on 
u svojoj državopravnoj autonomiji, koja mu osigurava podpuno 
neodvisan napredak u narodnom duhu. Tko ovdje traži jamstva 
za očuvanje narodnoga individualiteta, priznati će patriotičnom 
zahvalnošću banu, da je ta jamstva umnožao znatnim brojem 
po njemu stvorenih kulturnih uredaba. 

Morale su se na osobiti način iztaknuti banove načelne 
izjave, koje se tiču državopravnoga odnošaja izmedju Hrvatske 
i Ugarske te nekih drugih ovamo spadajućih pitanja, o kojima 
se je kroz to vrieme zametnula razprava u saboru. Ban je 
ovdje prokrčio u narodnoj stranci pa i u većem dielu naroda, 
put nazorima, koji označuju evoluciju toli glede shvaćanja po- 
ložaja bana kao i glede shvaćanja našega državopravnoga od- 
nošaja. Banovi predšastnici na banskoj stolici nisu nigdje ja- 
sno označili, kako se ima shvaćati taj položaj bana kao i od- 
nošaj Hrvatske unutar državne zajednice. Barun Rauch bio 
je parlamentarno sasvim pasivan te je dolazio u sabor 
samo u najredjim sgodama; za Kolomana Bedekovića nije u 
obće ni bilo sabora ; Mažuranić nije to takodjer učinio, jer on 
nije bio državnik unionističkoga mišljenja, nego mu je stajalo 
poglavito do toga, da prema narodu, koji je valjalo izmiriti sa 
javnim stanjem, prikaže sve stečevine, koje za zemlju proiztiču 
iz nagodbenoga zakona; a ujedno je, nastojeći razpršiti svaku 
sumnju, koja se je mogla u ugarskim krugovima poroditi 
glede njegovih intencija, dao lojalnu izjavu o samom sebi. Ban 
grof Pejačević nije takodjer ostavio takovu načelnu enuncijaciju 
a morali su ga još uvjek vezati obziri prema stranci, koja je 
bila proizvod prijašnjih odnošaja. Ban nije mogao imati ova- 
kovih osobnih ili taktičkih obzira kao oba njegova predšastnika, 
nego je upotrebio više nego jednu prigodu saborske debate 
ili koju inu konkretnu sgodu, da otvoreno kaže, kako se ima 
prosudjivati i položaj nagodbenoga bana i zakoniti odnošaj 
zemlje u okviru zajednice. Ove njegove izjave bile su vrlo 
važne, pa i onaj, tko se s njima neslaže, nesmije ih olako uzi- 
mati; jer se tu radi o najživotnijim stvarima za zemlju. No 

ovdje se nesmlje smetnuti s uma, da je ban imao izpravlti 
mnogu krivu teoriju, koja se je znala dotle javljati u javnomu 
mnienju i da je imao posla sa govornicima, koji su ignorirali 
ovu državnu zajednicu, neuvažujuć dužnostih, koje je Hrvatska 
po zakonu na sebe preuzela. No kada se ove banove izjave 
čitaju hladnokrvnim mirom, što ga iziskuje narav predmeta, 
neće se u njima naći absolutno ništa drugo, što već nije usta- 
novljeno nagodbenim zakonom ili što već neleži u njegovu 
duhu, ako i jest istina, da je markantna banova individualnost 
i duh realističnoga državnika dala svemu tomu oštrijeg ili pre- 
ciznijeg izraza, a ovo je bilo nuždno u oči one struje u jed- 
nomu dielu javnoga mnienja i parlamentarnih krugova, koja 
se toli rado kreće u Idealnim sferama. 

Ovomu je djelu svrha, da pruži sliku osamnaestgodišnjega 
djelovanja bana, koji je toli duboko zahvatio u javni i kulturni 
život naroda ; onda opis tolikih važnih dogadjaja, koji su se u 
to vrieme sbivali a koji će sa svojim posljedicama djelovati i 
na kasniji narodni razvitak. Piscu ovoga djela, koji po svim 
svojim željama i osjećajima nemože drugo nego da ljubi ovu 
svoju hrvatsku otačbinu, koja je zanj najplemenitija zemlja svieta, 
nemože biti ni na kraj pameti, da opisujuć povoljni doista raz- 
vitak u sadašnjosti u ičem okrnji slavu njezine prošlosti. A on 
je duboko uvjeren, da Hrvatska u svezi sa kraljevinom Ugar- 
skom, kako je utemeljena postojećim zakonom i zaštićena dr- 
žavnom zajednicom, ide u susret sigurnoj svojoj budućnosti. 
Muževi, koji tu zajednicu učvršćuju te pod njezinim okriljem 
stvaraju u zemlji kulturni napredak, koji jača politički i na- 
rodni individualitet hrvatskoga naroda, ti muževi vrše spaso- 
nosno patriotično djelo na bol jak Ugarske i Hrvatske. Ban je 
ovo djelo poduzeo i izvršio, stvorivši u zemlji javno stanje, 
koje jamči mirni nezapriečeni razvitak narodnih sila, te se mogu 
obistiniti njegove plemenite rieči, zabilježene na drugom mjestu, 
da je ova zemlja pozvana, da riešava najveće zadatke civiliza- 
cije, pa da bude domovina sretna i zadovoljna naroda. Njegovo 
se ime nemože nikad izbrisati iz kulturne povjesti hrvatskoga 
naroda kao bana, koji je kulturi dao novoga poleta i snage, a u 
narodnoj političkoj povjesti, koja je spojena s udesom kralje- 
vine Ugarske, ostat će mu ime državnika i bana, koji je na te- 
melju zakona, kojemu je on pribavio velik ugled, vazda na- 

stojao, da u nerazriešivom odnošaju izmedju oba naroda uz- 
krisi stara historička vremena ljubavi i sloge, da uzkrisi ideju 
onoga srdačnoga sporazuma, koji može biti najčvršći štit nji- 
hovoj državnoj zajednici. 

1 ovaj čas imaju ban i narodna stranka da rieše vrlo va- 
žan zadatak, koji se stiče u obnovi financijalne nagodbe s Ugar- 
skom. Danas se naravno nemože znati, kakav će biti uspjeh 
njihovomu patriotičnomu nastojanju, no temeljita je nada, koju 
narod crpi iz postavljenih opravdanih zahtjeva kraljevinskoga 
odbora, da će ta nagodba uroditi povoljnim financijalnim re- 
zultatima za zemlju. Ban, koji je razvitak duševne i materijalne 
kulture u okviru autonomnoga položaja podigao na tako na- 
predni stepen, nemože a da najživlje ne podupre narodnu stranku, 
koja radi i zemlji i njezinoj vladi namaknuti sredstva, da se 
taj kulturni razvitak uzdrži na današnjoj visini. A Ugarska će 
jamačno rado privoljeti, da zadovolji svim opravdanim zahtje- 
vima narodne stranke kao i bana, koji je više i uspješnije od 
ikojega svoga predšastnika učvrstio zakoniti i moralni temelj dr- 
žavne zajednice izmedju nje te njezine vjerne i lojalne savez- 
nice Hrvatske. I ovo je sklapanje novoga financijalnoga odno- 
šaja, koji imade autonomiju zemlje postaviti za buduće deset- 
godište na čvrst materijalni temelj, bio jedan od onih važnih 
javnih razloga, koji su morali svjetovati, da se orise kulturno i 
političko djelovanje bana i narodne stranke za prošlih osam- 
naest godina. 

(Nutarnji položaj pred odstupom bana grofa Pejačevića; sg^oda sa dvojezičnim grbovima; 
nemiri po zemlji; odstup grofa Pejačevića; držanje narodne stranke; obustava ustava i ime- 
novanje kr. povjereničtva ; imenovanje novoga bana.) 

I Id dana, kojim je u Hrvatskoj i Slavoniji zavladao novi državo- 
pravni odnošaj, na osnovu nagodbe izmedju nje i pose- 
strime kraljevine. Ugarske, imala je Hrvatska na čelu, neračuna- 
jući prelaziau eru banskoga namjestničtva Vakanovićeva, pet 
banova: baruna Raucha, Kolomana Bedekovića, Mažuranića, 
grofa Ladislava Pejačevića i sadašnjega bana grofa Dragutina 
Khuen-Hedervaryja. Od trideset i tri, od toga časa minule go- 
dine, ide ih osamnaest na sadašnjega nosioca banske časti, a 
ovo je tim značajnije, što nijedan tih muževa nije na bansku 
stolicu zasio uz kritičnije javne okolnosti od njega, i što nijedan 
nije imao da se bori sa većim zapriekama, koje su mogle svaki 
čas prevrnuti njegovu stolicu; u istinu je malo tko i u Hrvatskoj 
i u Ugarskoj vjerovao u trajnost njegove vladavine. 

Godina 1883. bijaše jedna od najburnijih i najznamenitijih 
u čitavom našem javnom životu posliednjih četrdeset godina. 
Krajina se bješe istom spojila sa materom zemljom i u lipnju 
te godine izabrala prve zastupnike u sabor. Ona stranka u zemlji, 
koja je po svojem programu odklanjala svaki sporazum sa 
vlastnim faktorima Ugarske i Hrvatske na osnovu uzakonjenog 
javnog stanja, bješe tih godina uzela mah, a krajiški izbori još 
pojačaše njezinu snagu. U sabor bude u krajiškom području 
izabran i razmjerni dio zastupnika narodnosti srbske, pa se 
sada moralo očekivati, da će se u saboru obrazovati nova frak- 
cija, narodnosti srbske, pa bi i taj novi elemenat u parlamen- 
tarnom životu imao utjecati na njegov dalnji razvitak. U zemlji 
vladaše nezadovoljstvo iz raznih uzroka, koji su se u glavnom 
mogli svesti na loše ekonomičko stanje naroda; na tolike ne- 
sporazumke, političke i gospodarske naravi, koji izbijahu u od- 



nošaju iztnedju obih kraljevina; kao i na nedostatnu javnu 
upravu, navlastito obćinsku, koja se je lomila pod teretom pre- 
nesenoga djelokruga. Ban grof Pejačević, postigavši spojitbu 
Krajine, s kojom je svoje ime nerazriešivo spojio u narodnoj 
povjesti, imao je doduše osbiljnu namjeru, da ukloni te uzroke 
nezadovoljstvu, u koliko je za to dosizala njegova moć, ali mu 
to do toga časa ne podje za rukom. Njegov upliv bijaše po- 
slie krajiških izbora ipak tolik, da bi bio mogao razviti u tom 
pravcu reformatornu djelatnost. U saboru je imao jaku većinu, 
na koju se je mogao osloniti ne samo prema domaćoj opo- 
ziciji, nego i prema mjerodavnim ugarskim krugovima. S ovima 
se doduše u mnogo čem nije slagao, no njihov uzajamni odnošaj 
ne bijaše ipak tako uzdrman, da je ugrožavao njegov položaj na 
čelu zemlje. U zemlji je imao proti sebi oba krila opozicije: ne- 
odvisnu narodnu stranku, koja se bješe obrazovala tri godine 
prije toga uslied razkola u saborskoj većini onda stranku 
prava. Njegov odnošaj prema neodvisnoj narodnoj stranci bi- 
jaše sasvim napet tako radi načelnih oprjeka kao i radi mnogih 
osobnih momenata. Stranka je sjala umnom snagom pojedinih 
njezinih članova, koji su se mogli smatrati intelektualnim vo- 
djama opozicijonalnoga pokreta proti domaćim vladajućim kru- 
govima kao i proti Ugarskoj. U širokim slojevima naroda nisu 
imali osobito jak korjen. Takav čvrst korjen bješe počela u na- 
rodu hvatati stranka prava, pa kao što su već krajiški izbori 
pokazali njezin napredak, moralo se očekivati, da će budući 
saborski izbori, koji su se sliedeće godine imali obaviti, poslati 
u sabor još veći broj njezinih članova. Izmedju bana grofa Pe- 
jačevića i ove stranke u saboru vladao je do toga časa takav 
odnošaj, da se je pored svih oprjeka i žestokih razmirica, par- 
lamentarni život mogao još uviek razvijati normalnim putem. 
Njezin vodja Ante Starčević, koji je najmanje umio komu las- 
kati ili sakrivati svoju misao, vodeći u ovoj saborskoj periodi 
glavnu rieč u ime svoje stranke, priznavao je grofu Pejačeviću 
dobru volju i osobnu čestitost, a ovaj momenat ublaživaše 
oprjeku izmedju načelnih protivnika. Jedino se moglo opaziti, 
da se svakim danom raztvara veći jaz izmedju te stranke i ba- 
nova doglavnika baruna Živkovića, s kojim je stranka dolazila 
u neprestane i neobično žestoke sukobe. 

Ovako stajaše nutarnji položaj, kad se u mjesecu kolovozu 



porodiše prvi nemiri, iza kojih je sliedio niz potresnih doga- 
djaja, koji poremetiše nutarnji poredak i ugroziše sam ustav, 
uzakonjen državopravnom nagodbom. 

Uzroci tim nemirima ili onomu duševnom razpoloženju 
onoga diela pučanstva, u kojem su se ti nemiri porodih*, bijahu 
mnogovrstni, no nemogu se ovdje razjašnjivati s razloga, što 
ovo razdobje javnoga života spada na predhodnu periodu, gdje 
se ti uzroci mogu potražiti. Povod im bijaše, da je ravnatelj 
zemaljskih financija u Zagrebu, Antun David, koji je već prije 
radi svoje poznate škole kod financijalnoga ravnateljstva, radi 
strogoga utjerivanja poreza, pa i radi mnogih drugih čina i od- 
redaba bio trn u oku javnoga mnienja, dao u noći od 6. do 
7. kolovoza snimiti sa sgrade financijalnoga ravnateljstva kao 
i sa sgrade u Oundulićevoj ulici, u kojoj su još i danas smje- 
šteni nekoji zajednički uredi, do toga časa uobičajene grbove 
sa hrvatskim napisom, a mjesto tih dao postaviti nove grbove 
sa hrvatskim i magjarskim napisom. Ovaj čin Davidov pobudi 
nezadovoljstvo, koje je nekoliko dana tinjalo, dok 15. kolovoza 
ne buknuše u Zagrebu ozbiljni nemiri, koji se onda razpro- 
strieše po svoj zemlji. Množtvo, brojeći od prilike 1000 osoba, 
krene toga dana poslie podne, na samu katoličku Gospojinu, 
pred financijalnu sgradu u Oundulićevoj ulici te prislonivši lje- 
stve poskida te nove cimere, a tako uradi i na financijalnoj 
sgradi u gornjem gradu. Svoju nakanu izvršilo je u tako krat- 
kom vremenu i s tolikom brzinom, da ga gradski redarstveni i 
financijalni stražari, koji su na te grbove pazili, nisu u tome 
mogli spriečiti. Novinstvo, navlastito opozicijonalno, bilježeći tu 
sgodu, iztiče kao osobito značajan i radostan momenat, da je 
to isto množtvo prošlo s poštovanjem kraj susjedne sgrade u 
Oundulićevoj ulici, na kojoj bijahu postavljeni zajednički grbovi 
sa hrvatskim nadpisom al ne samo da nije diralo u te, na za- 
konu osnovane embleme ugarsko-hrvatske državne zajednice, 
nego ih je i pozdravilo sa simpatičnim uzklicima. 

Kada su ti dvojezični grbovi postavljeni; nije se ban grof 
Pejačević desio u Zagrebu već u Budimpešti a odmah se i 
doznalo, da je to učinjeno ne samo bez njegove privole nego 
bez svakoga znanja njegova kao i bez znanja vrhovne upravne 
oblasti. U zemlji nije bilo žive duše, navlastito nije bilo nijed- 
nog političkog faktora, koji nije te dvojezične grbove smatrao 



protuzakonitima, a taj njihov protuzakoniti značaj proizlazio je 
nesumnjivom jasnoćom iz temeljnoga nagodbenoga zakona. Svi 
ustavni faktori zemlje uzeše se sada pozivati na taj temeljni 
zakon, tražeći u njem svoje glavno ili jedino uporište i iz- 
vodeći iz §§ 52. i 62. koji govore o službenom hrvatskom 
jeziku i o zajedničkom grbu sjedinjenih kraljevina Ugarske, Hr- 
vatske, Slavonije i Dalmacije, protuzakonitost tih cimera. Ban 
grof Pejačević i hrvatski ministar Bedeković izjaviše se u tom 
smislu otvoreno u ministarskoj konferenciji, koja je u povodu 
zagrebačkih nemira i nasilnoga čina množtva držana u Beču; 
u Zagrebu se sastadoše najugledniji članovi saborske većine u 
konferenciju, koja odriešito stupi na to stanovište te izjaviše, 
da neće podupirati nijedne domaće vlade, koja bi samo za dlaku 
odstupila od ovoga zakonitoga stanovišta. Sve ove izjave po- 
zvanih činbenika zemlje, odišući zakonitom sviešću kao i od- 
lučnom voljom, da se temeljnomu zakonu ima pribaviti legalnim 
putem zadovoljština, imale su ujedno umiriti uzrujano javno 
mnienje kao što i predusresti daljnje nemire, pošto je vladala 
temeljita bojazan, da će se i po ostaloj zemlji razširiti. Ova se 
je bojazan u punoj mjeri i obistinila; ti su, naime, nemiri, do 
mala obuhvatili jedan dio zagrebačke županije, mal ne čitavo 
Zagorje županije varaždinske, a kasnije i banovačku Krajinu, 
pa je trebalo duže vremena, dok su jakom oružanom silom 
ugušeni. 

Ti dogadjaji u Hrvatskoj pobudiše naravno najveću pažnju 
monarkije, naročito Ugarske, u kojoj svi faktori javnoga mnienja 
i ustavnoga života uzeše jednodušno zahtievati, da se prije 
svega ima izcieliti nasilni i nezakoniti čin, koji je počinilo 
množtvo skinuvši dvojezične grbove, pa da se ti grbovi imaju 
na svečani načjn uzpostaviti. Sada se opet pokazaše, kao što 
je to bivalo prije i poslie kod raznih sgodah, razlike u mišljenju 
i tumačenju nagodbenoga zakona, izmedju ugarskih i hrvatskih 
krugova. Nagodbeni zakon doduše nigdje ne govori o tom, 
kakav napis ima biti na sjedinjenom grbu kraljevine Ugarske, 
Hrvatske, Slavonije i Dalmacije; zakon propisuje samo grb a 
ne propisuje nikakova napisa. No pošto zakon ustanovljuje 
hrvatski jezik kao službeni i za zajedničke oblasti unutar kra- 
ljevine Hrvatske i Slavonije; pošto je ovo u istinu tako jasna 
i imperativna ustanova, da joj nemože pomutiti smisla nikakovo 



sofistično tumačenje, nije ugarskoj štampi kao što niti njezinim 
javnim muževima moglo nikako poći za rukom, da dokažu to- 
božnju zakonitost tih dvojezičnih grbova. Doznalo se sada, što 
u Hrvatskoj nije bilo poznato niti samom banu i zemaljskoj 
vladi, da su takovi dvojezični grbovi bili već godinu i dvije 
prije toga postavljeni na nekojim zajedničkim uredima izvan 
Zagreba, navlastito u gradu Osieku a pošto proti toj odredbi 
zajedničkoga ministra financija grofa Szaparyja, koju je izvršio 
financijalni ravnatelj David, nije u Hrvatskoj u prvi mah nitko 
prigovorio, jer je malo tko o tome štogod znao, mogli su oni 
misliti, da se tomu neće nitko oprieti, budu li i dalje tako ra- 
dili. Ovaj momenat bijaše s toga važan, što je grof Szapary, 
koji je čak hotio dokazati, da ti dvojezični grbovi nisu protu- 
zakoniti, u ugarskom parlamentu tvrdio, da je ta okolnost bila 
poznata i banu grofu Pejačeviću i autonomnoj hrvatskoj zemalj- 
skoj vladi. Proti toj tvrdnji ustao je grof Pejačević označiv ju 
prosto netemeljitom. Grof Pejačević izjavi, da ga je četrnaest 
dana iza toga, što je nastupio bansko dostojanstvo, posjetio 
financijalni ravnatelj David, te mu priobćio, da mora po mini- 
strovu nalogu izvjesiti te dvojezične grbove. Ova namjera nije 
onda izvršena, jer je ban preko hrvatskoga ministra uspio, da 
to sprieči. Poslie nije već o tome bilo nikada govora. 

U ministarskim konferencijama, koje su u to vrieme vie- 
ćale najvećim dielom u Beču, te kojim je naravno prisustvovao 
i ban grof Pejačević, bude napokon zaključeno, da se dvojezični 
grbovi imadu uzpostaviti svuda, gdje su silovitim načinom ski- 
nuti i ban pozvan, da taj zaključak izvrši. Pošto su i on i hr- 
vatski ministar Bedeković u tim konferencijama otvoreno izjavili, 
da te grbove smatraju protuzakonitima, nije se od njega moglo 
očekivati, da će se tomu pozivu odazvati te ovako sa vlastitim 
osvjedočenjem doći u sukob. I razpoloženje duhova u Hrvat- 
skoj kao što i izjave pozvanih ustavnih činbenika bijahu tim 
grbovima tako odlučno protivni, da mu kao ustavnomu banu 
nije već sada ni bilo moguće, da izvrši taj zaključak, pa mu 
nije drugo preostalo nego da podnese ostavku. 

Ovako je zemlja ostala bez bana i to u času, koji je i iz 
drugih uzroka bio u istinu vrlo kritičan. U raznim krajevima 
zemlje vladahu već sada nemiri i mjestimice tako krupni izgredi, 
da je već javni poredak bio vrlo osbiljno poremećen, pa je na- 

stala nužda, da se tomu stane na kraj. Koliko su god mogli 
imati pravo javni muževi i stranke u Hrvatskoj, koji nisu te 
nemire smatrali tako opasnima, da bi se radi njih morao obu- 
staviti redoviti ustavni život, nisu se ipak mogli oteti uvjerenju, 
da se ovo neizvjestno stanje nemože bez većega uštrba za 
zemlju produžiti; koliko se je god zakonita ustavna sviest mo- 
rala tomu opirati, da se zavede izvanustavno stanje, nije se 
opet dalo osporiti, da se u Hrvatskoj nebi bio mogao naći ni 
jedan ustavan čovjek, koji bi u oči one izjave saborske većine 
i u oči jednodušno označene volje čitavoga naroda mogao ruku 
pružiti, da se ti dvojezični grbovi uzpostave. A i nemiri po 
zemlji bijahu obuhvatili već tolike krajeve i. uzeli takav rapidan 
mah, da su rodoljubi, videći, kako narod ludo srta u propast i 
gubi glavu, morali najposlje poželiti, da se oni uguše energič- 
nom rukom. Svi oni muževi u Hrvatskoj, koji stajahu na čvr- 
stom nagodbenom temelju, bijahu jednodušni u mnienju, da su 
dvojezični grbovi protuzakoniti, pa da nitko, poštujuć temeljni 
zakon, nemože pružiti ruke, da se iznova uzpostave. Svi patri- 
otični muževi iskreno požaljivahu nemire, koji su u tom povodu, 
premda takodjer i iz mnogih drugih uzroka u zemlji nastali; 
svi ustavni ljudi u Hrvatskoj zahtjevahu, da se uzdrži ustav u 
podpunoj svojoj krieposti, te ako i bijahu za najenergičnije 
mjere, da se ti nemiri uguše, bijahu odlučno proti tom, da bi 
se radi toga imao ustav obustaviti. Ovako se je u Hrvatskoj 
umovalo, dok su se dogadjaji uzeli razvijati najvećom brzinom. 
Ban grof Pejačević odstupi, a na njegovo mjesto bude na čelo 
autonomne zemaljske vlade postavljen, na predlog i uz kontra- 
signaturu zajedničkoga ministra Tisze, kraljevski povjerenik i to 
tadašnji zapovjedajući general u Hrvatskoj i Slavoniji, barun 
Herman Ramberg. Cim je to imenovanje proglašeno, sastadoše 
se članovi saborske narodne stranke ili saborske većine u kon- 
ferenciju te izjaviše, da je tim umještenjem povjereničtva u 
svojim stožerima povriedjen ustav, pa da će oni o tom na 
sgodnom mjestu povesti rieč i ustati odlučno na njegovu 
obranu. Od obijuh drugih političkih stranaka, koje u to vrieme 
bijahu u saboru zastupane, ustala je neodvisna narodna stranka 
u svojem glavnom publicističkom glasilu energično u obranu 
temeljnoga zakona. Ta je stranka tvrdila, da je drugi kompa- 
ciscent, Ugarska, dvostrani ugovor svojim postupkom gotovo 



izigrao, pa da je sada Hrvatska dobila slobodne ruke da sklapa 
novu nagodbu s Ugarskom. U tom glasilu neodvisne narodne 
stranke susrećemo se često sa mišlju, da je ovo sada najsgod- 
niji čas, u kojem Hrvatska može sklopiti povoljniju sa Ugar- 
skom nagodbu. 

Stranka prava, čiji se je upliv u javnom mnienju zemlje i 
uslied ovih kobnih neprilika nagodbenih elemenata širio, mogla 
je sa svoga stanovišta, sa kojega je niekala temeljni zakon, lasno 
dokazivati svojemu obćinstvu, kako mora tobože da je slab i 
trošan temelj zakona, koji je ugarski ministar predsjednik mogao 
potezom pera obustaviti, pa je naravno, navraćajući vodu na 
svoj mlin, mogla u zemlji snubiti privrženike za svoj program 
i utirati put svojim uspjesima kod budućih saborskih izbora. 
Dokazujući stranka prava nemoć obiju drugih stranaka, koje su 
branile čistoću i nepovriedivost nagodbenih ustanova i na na- 
godbi osnovanoga ustava, mogla je pokazivati na bezuspješno 
nastojanje, što ga ti elementi ulagahu u tom pravcu. Ovo hi- 
storičar, komu je pratiti razvitak političkoga i javnoga života, 
mora već s toga zabilježiti kao vrlo važnu okolnost, što nam 
ona razjašnjuje, zašto je stranka prava od toga časa napredo- 
vala tolikom brzinom, da se je u budućem saboru mogla po- 
javiti u tolikom broju, te mogla, ovim uspjesima opojena, mi- 
sliti, da će joj poći za rukom polučiti još i veće uspjehe. Ova 
nam okolnost, ovo nazadovanje nagodbenih elemenata i na- 
predovanje njezinih načelnih a bezobzirnih protivnika, razjašnjuje 
onaj neobično mučan položaj, u kakav je morao dospjeti, kao 
što je faktično i dospio budući ustavni ban, koji je imao vra- 
titi svim ovim elementima uzdrmano povjerenje u temeljni zakon 
i to poslie takovih čina i dogadjaja, koji su to povjerenje mo- 
rali zaista najdublje potresti. Politička povjest mora kao osobito 
značajan momenat spomenuti nastojanje muževa, koji su za tim 
išli, da se nagodbeni zakon u svojim stožernim uredbama uz- 
drži čitav i nepovriedjen; ona mora spomenuti žilavo nastojanje 
onih drugih muževa, koji su, stojeći nepomično na svojem pro- 
gramu, mislili, da je ovo sada najsgodniji čas, gdje mogu ovako 
uzdrmane osnove temeljnoga zakona još i jače razklimati. Samo 
je i ovdje izbila na površinu stara rak-rana hrvatskih političkih 
stranaka. Sve se ove stranke medjusobno žestoko prepirahu, 
prikoravajući jedna drugu i pružajući sve ukupno primjer veli- 
koga nesklada u mišljenju i shvaćanju položaja. 

Preuzimajući kraljevski povjerenik vrhovnu upravu zemlje, 
naviesti u svojem proglasu od 4. rujna, da ima taj poglaviti za- 
datak, da na obim financijalnim sgradama u Zagrebu postavi 
dvojezične grbove, jednake onima, koji su sa njih silovitim na- 
činom skinuti, da se tako uzpostavi povriedjeni ugled državne 
vlasti. Ti su grbovi uzpostavljeni 7. rujna uz podpuni mir 
obćinstva. 

Iza toga sliedila je u zajedničkom ugarsko-hrvatskom sa- 
boru tečajem mjeseca listopada dugotrajna razprava o hrvatskim 
poslovima, a i ovo je dalo povoda hrvatskim političkim stran- 
kama, pa i najmjerodavnijoj izmedju njih, narodnoj stranci, da 
se na osnovu nagodbenoga zakona ograde proti tomu, što se 
ugarski sabor postavlja za sudca u pitanju, prijepornom izmedju 
dvijuh kraljevina, koje su sklopile medjunarodni ugovor slo- 
bodnom voljom i na ravnopravnoj podlozi, pa da stvara jedno- 
strane zaključke, prije, nego kraljevinski odbori uzmognu stvar 
zakonitim putem razpraviti. Ugarski sabor zaključi, da se prema, 
dotadašnjoj petnaestgodišnjoj praksi pridrže zajednički grbovi sa 
hrvatskim napisom svuda, gdje su do toga časa bili postavljeni, 
a na obim financijalnim sgradama u Zagrebu da se mjesto dvo- 
jezičnih i prijašnjih grbova namjeste grbovi bez svakoga na- 
pisa. Javno je mnienje prozvalo te nove grbove niemim grbo- 
vima. Ovaj je zaključak izvršen dne 16. listopada, pa tako još 
i danas vidimo u Zagrebu te grbove bez napisa. Kako iz ovoga 
zaključka proizlazi, nije ugarski sabor, i koliko je to zahtjevala 
magjarska šovinistička struja, mogao ni hotio usvojiti nazor za- 
jedničkoga ministra financija grofa Szaparyja, kao da dvojezični 
grbovi tobože nisu protuzakoniti, nego je, prihvativši nazor mi- 
nistra predsjednika Tisze, ostavio grbove sa hrvatskim napisom, 
i to samo kao odgovarajuće petnaestgodišnjoj praksi, po čem 
je naravno hotio obaći pitanje o njihovoj zakonitosti. Ovo je 
bio takav ekspediens, s kojim se je zadovoljila hrvatska narodna 
stranka, jamačno najviše s razloga, da se ovako čim prije uzpo- 
stavi u Hrvatskoj redovito ustavno stanje. Grbovi bez napisa, 
namješteni na obim financijalnim sgradama u Zagrebu, mogahu 
u toliko naći uporišta u nagodbenom zakonu, što zakon, usta- 
novljujući, kakovi da budu zajednički grbovi, te označujući hr- 
vatski jezik kao služben i za zajedničke oblasti u Hrvatskoj i 
Slavoniji, ne ustanovljuje ipak nikakova napisa za te grbove. 



Pošto je kraljevskomu povjereničtvu pošlo doskora za 
rukom, da uzpostavi poremećeni javni poredak i povrati mir, 
prestao je i svaki razlog, da dalje obstoji, pa se je sada imala 
popuniti izpražnjena stolica bana. Zajednički ministar predsjednik 
Tisza povede najprije pregovore sa prijašnjim zapovjednikom 
sbora u Zagrebu i krajiškim upraviteljem barunom Franjom Fi- 
lipovićem, koji je tada živio u Beču u mirovini. Na ovu misao, 
da se imenuje banom general u mirovini, narodnosti hrvatske, 
koji je dobro poznavao ljude i odnošaje u Hrvatskoj, došlo se 
jamačno s razloga, što se je htjelo imati bana bez svake ustavne 
i parlamentarne prošlosti i sveze sa bud kojom domaćom po- 
litičkom strankom, koji bi u prvom redu imao da snažnom 
rukom upravlja zeniiljom, još uvjek uzrujanom i uznemirenom 
sa netom minulih dogodjaja. Ovakav ban, kao što je imao 
biti barun Franjo Filipović, koji je još nedavno upravljao 
Krajinom i u njoj ostavio častan spomen, mogao bi navlastito 
lakše ravnati duhovima toga pučanstva, koje je sada imalo 
uživati stečevine slobodnoga ustavnoga života, a pošto se u 
jednom dielu toga krajiškoga pučanstva bjehu pokazali takovi 
pojavi, koji su te krugove nemalo zabrinjivali, imala je ta 
kombinacija mnogo zamamljiva. Nije se ipak ostvarila, jamačno 
s razloga, što se barun Franjo Filipović nije otimao za tu vrlo 
tegotnu službu, pa je odmah i napuštena. Na površinu izpli- 
vaše sada i mnoga druga imena, pače i ime samoga negdaš- 
njega bana baruna Raucha, no zajednički ministar Tisza tražio 
je takovu ličnost, koja bi stajala izvan svih parlamentarnih i 
ustavnih krugova u Hrvatskoj. Oko polovice studenoga pojav- 
ljuje se u štampi ime ugarskoga velikoga župana u Ojuru, Dra- 
gutina grofa Khuen-Hedervaryja, koji je, stojeći više godina 
na čelu gjurske županije, bio u Ugarskoj po opisivanju štampe 
dobro poznat kao vješt upravitelj, kao muž mirne eneržije i od- 
lučne volje, a naročito je ugarska štampa spomenula, da je u 
vrieme, kada je u njegovoj županiji harala poplava, pokazao sve 
te sposobnosti, te stekao priznanje javnoga mnienja zemlje. U 
Hrvatskoj je mladi, tridesetčetirgodišnji grof bio u širim krugo- 
vima vrlo slabo poznat. Doznalo se iz domaće štampe, da je 
u Zagrebu polazio dvije godine bivšu pravoslovnu akademiju, 
a kasnije stajao u javnoj službi kod županije sriemske, dok ga 
obiteljske okolnosti nisu sklonule, da se preseli u Ugarsku. Iz 
ovih kratkih crta doznalo se ipak nešto, što je moglo za nj 

pobuditi simpatije. Mladi grof iz Slavonije, potomak obitelji, koja 
se je istom u prošlom vieku nastanila u Hrvatskoj, a koji je 
ipak — rara avis izmedju svojih plemićkih krugova — učio više 
nauke u Zagrebu, da se usavrši u hrvatskom jeziku i upozna 
sa duhom narodne prosvjete, koji je po tom prešao u javnu 
službu domovine, pokazao je očevidnu namjeru, da svoje umne 
sile posveti njezinoj službi i boljku. Njegova ambicija mogla je 
sebi postaviti i najviše ciljeve, a jamačno je osjećao i dara i 
volje, da ih postigne. Svatko priznaje, da je još i danas vrlo 
riedak a da je u ono vrieme bio još i riedji pojav, da sinovi 
višega domaćega plemstva polaze viša domaća učilišta. Tako- 
vomu naše javno mnienje, smatrajući takove pojave radostnima, 
priznaje i budniju patriotičku sviest i veću ljubav do rodjene 
grude. Nebivši ličnost grofa Dragutina Khuena nimalo poznata 
u političkim krugovima zemlje, nisu se ovi mogli o njoj nikako 
ni izjaviti, te su jedino politički razlozi utjecali na sud javnoga 
mnienja. Bilo je svakomu jasno, da je taj novi kandidat za 
bansko dostojanstvo muž, u koga je zajednički ministar pred- 
sjednik Tisza stavljao čitavo svoje pouzdanje ; da nije stajao u 
svezi sa saborskom većinom, koja je u njemu nazrievala, što i 
svi drugi ljudi, izključivo pouzdanika zajedničke ugarsko -hr- 
vatske vlade. Sva četiri njegova predšastnika n^ banskoj stolici 
bijahu muževi takove prošlosti, koja ih je najtiesnije spajala sa 
pojedinim političkim strankama zemlje; koji su se uzgojili u 
atmosferi naših političkih borba i nikli iz našega stranačkoga 
života. Ni oni ne bijahu parlamentarni banovi u zapadnom ili 
u ugarskom smislu, nu bijahu ipak proizvod našega ustavnoga 
organizma. Narodna stranka, imajući u saboru ustavnu većinu, 
očekivala je izjave i čine novoga bana, da udesi svoj budući 
odnošaj prema njemu. Ako se nije htjela nikomu nametnuti kao 
roblje, nije ni mogla postupati drugčije. Njezine izjave u oči 
novoga položaja odišu rezignacijom. Opozicijonalni krugovi pri- 
miše novoga bana s velikim nepovjerenjem, no zadahnjivaše ih 
nada, da neće uspjeti sa svojom misijom. 

Sam novi ban dobro je shvaćao potežkoće svoga položaja. 
Praštajući se u Ojuru u oči svoga polazka u Zagreb s muni- 
cipalnim oblastima rekao je po izvještajima ugarske štampe: 
»Težka me zadaća čeka u mojem novom djelokrugu. Važno je 
to razkršće moga života; uspjeh je dalek, zadaća težka te s mno- 

gim brigama stupam na novo polje. Ja se dielim od kruga, u 
koji me je primila i u kojem me je okruživala sama dobrohot- 
nost i topla simpatija a dolazim u krug, gdje si moram tu do- 
brohotnost i te simpatije istom da stečem. Samo moj uredovni 
krug se mienja, a ja želim služiti mojoj domovini. Moje rodište je 
ondje, ali moja domovina je ovdje, a oboje je jedna domovina.« 
Posliednja izreka ove banove izjave, u kojoj je Ugarsku nazvao 
svojom domovinom, dojmila se je nepovoljno javnoga mnienja 
u Hrvatskoj. No kada se pročita čitava stavka pa misli hladno- 
krvno, može se naći i drugi smisao tih banovih riečih. Ako je 
netko u mladim godinama ostavio Hrvatsku, pa se negdje vani 
trajno udomio, ako je 15 ili 20 godina proživio u Beču, tamo 
osnovao obitelj, jamačno će takav držati, da mu je tu dom, a 
nipošto Varaždin ili koji drugi grad, u kojom se je rodio. U 
svojem pozdravnom govoru u saboru razjasnio je ban najbolje 
te svoje rieči rekavši, da je oboje, Hrvatska i Ugarska, jedna 
domovina. Govorio je u duhu tolikih čuvenih sinova hrvatskoga 
naroda, koji su tu misao činom zasvjedočavali pa za nju i krv 
lievali; govorio je u duhu hrvatske unionističke stranke, pa je 
hotio, da time izrazi misao one bratinske i državne zajednice, 
koja je osam vjekova spajala Ugarsku i Hrvatsku. Nikola Zrinjski 
prolio je svoju krv za Hrvatsku i Ugarsku braneći jednu i drugu. 
Istina je, da mnogi tako ni misliti ni govoriti neće, koji u svo- 
jim grudima čuvaju spomen na novije dogadjaje, što no bijahu 
sasvim razdvojili obje kraljevine; no kruna, koja obje kraljevine 
spaja u nerazriešivu svezu; temeljni državopravni zakon, koji 
stvara državnu zajednicu; historija, koja udara svoj neizbrisivi 
pečat na ovo zajedničtvo obih kraljevina i napokon osvjedočenje 
unionističkoga državnika, takovi su momenti, koji ga zadahnjuju 
mišlju i uvjerenjem, da je Hrvatska i Ugarska jedna domovina. 



II. 



(Značaj banova imenovanja; njegova izjava u saboru; njezin dojam; pojavi u saboru; izjava 
prvi put izabranih krajiških zastupnika; popunjenje vladinili stolica; razstrojstvo u narodnoj 

stranci; početci njezine konsolidacije.) 

j-'rimivši početkom prosinca upravu zemlje našao je ban tako 
kritičan položaj, da je jedva tko vjerovao u trajnost nje- 
gova banovanja. Narodna stranka, kao parlamentarna čuvarica 
temeljnoga zakona, bješe prilično razstrojena te se činilo, da ide 
u susret nekoj pretvorbi; novi ban bijaše imenovan bez svakoga 
njezinoga utjecaja, a njezini ju protivnici sasipavahu radi toga 
ruglom i prikorima te svaljivahu na nju čitavu odgovornost za 
položaj, koji da je urodio diktaturom ministra predsjednika 
Tisze i podpunom nullifikacijom hrvatskih ustavnih činbenika. 
U istinu je bio imenovan bez svakoga njezinoga utjecaja s ra- 
zloga, što su zajednički državni krugovi htjeli učiniti pokušaj 
s mužem, koji je bio izključivo njihov pouzdanik, koji nije sta- 
jao u doticaju sa nijednom političkom strankom, koji je prema 
saboru imao zastupati zajedničku državnu vlast i upravljati 
zemljom u okviru postojećega zakona. Takav značaj nije imao 
nijedan dosadašnji ban. Barun Rauch proizišao je iz jedne stranke, 
te se nebi bio mogao držati niti jedan dan da nije imao nje- 
zinu podporu; on je iz nje proizišao kao što je Mažuranića 
rodila narodna stranka, s kojom je u domaćim stranačkim bor- 
bama bio jedna duša. I grof Pejačević mogao se je bezuvjetno 
osloniti na saborsku većinu, koja je pod njim izabrana. Ako su 
ti zajednički krugovi mislili, da će se ban, koji je imao vladati 
ipak ustavno te odgovarati saboru za svoja djela, moći uzdr- 
žati bez privole i podpore većine u času, u kojem je stranački 
život u zemlji bio do kraja zaoštren; u kojem je protunagod- 
bena stranka imala u zemlji toli čvrst korjen, onda su krivo 
računali. U istinu nije nagodbena stranka ni prije ni poslie 
trebala na čelu odvažna i umna državnika kao što u tom času; 

nije nijedan ban, da se uzmogne uzdržati u zemlji, trebao toliku 
podporu saborske većine od ovoga bana. Ovo ih je uvjerenje 
doskora i približilo, a stranka prava imala je taj momenat svo- 
jim postupkom samo uskoriti. Protunagodbeni elementi postu- 
pahu agresivno; držahu, da je nagodbeni temelj u zemlji naj- 
osbiljnije uzdrman, a stranka, stojeća na njegovom temelju, 
malne uništena, pa treba samo čvrsto uprjeti da ju do kraja 
obore. Od časa, kojim je novoga bana i narodnu stranku pro- 
niknulo uvjerenje, da ih položaj zove na solidaran rad, nastao 
je izmedju njih srdačan, tečajem vremena gotovo nerazriešiv 
odnošaj; ban je doduše ostao formalno do današnjega dana 
izvan saborske narodne stranke, no on je njezin vodja, izražitiji, 
nego je bio ijedan od njegovih predšastnika. 

Ovo se je imalo kazati u oči govora, kojim je ban 17. pro- 
sinca pozdravio sabor, te u kojem je razjasnio svoj program. 
Ban izjavi : »da je primio čast i dostojanstvo bana na previšnju 
zapovjed Njeg. c. i kr. apostolskoga Veličanstva i povjerenjem 
zajedničke vlade«, a zatim nastavi: »Ako sam se na to odvažio, 
da preuzmem koli važnu i punu odgovornosti toli i težku za- 
daću, vodila me je na to prije svega vjernost i odanost prema 
premilostivomu našemu krunisanomu kralju i vladaru; vodilo 
me je na to čuvstvo za neoskvrnjivi obstanak države sjedinjenih 
kraljevina krune svetoga Stjepana; vodila me je na to vruća ćut 
za stalno i mirno blagostanje kraljevina Hrvatske i Slavonije. 
Temelj djelatnosti moje biti će temeljni zakon, koji uredjuje 
državopravni odnošaj ovih kraljevina; koji osigurava ovim kra- 
Ijevinam što širu autonomiju i u obće razvijanje svih pravednih 
interesa. Držeći se samo slova zakona, hoću ga i po uzvišenom 
duhu izvadjati i izvadjati dati, jer sam uvjeren, da je to kako 
uvjet viših interesa zajedničke države, tako i napose uvjet zdravom 
razvijanju narodnoga duševnoga i materijalnoga života ovih kra- 
ljevina. U postupku svom držat ću se u obće strogo zakona, 
ako bude nuždno, no biti ću svakako pravedan i pravičan. 
Unutar granica samouprave i postojećih zakona, to jest unutar 
moga neposrednoga djelokruga, moći će se mnogo doprinieti, 
da se poboljša narodno gospodarstveno stanje zemlje, da pro- 
cvate sve ono blago po naravi toli bogato razvijene zemlje, a 
što se u tom okviru, to jest u našem djelokrugu, nebi dalo 
izvesti, to će sigurno zajednička ugarska vlada najpripravnije 

učiniti, koju na jednu ili drugu želju ili nuždu ove vrsti upo- 
zoriti ću svagda i uvjek i to ne samo od dobre volje prama 
zemlji i narodu, već i po dužnosti svojoj, koju sam preuzeo 
naprama zajedničkoj vladi. To će se pak gospodo moja s vaše 
strane tim sigurnije postići moći, ako se u djelokrugu vašem 
bude čini pokazalo čuvstvo za cjelokupnost kraljevina sv. Stje- 
pana. Primite molim vas izjavu i budite uvjereni, da izim ne- 
uzkolebive vjernosti prama milostivomu kralju i vladaru, prama 
državi, zakonu i narodu, označivati će sve moje djelovanje ona 
ljubav, koju osjećam naprama zemlji, koja me je u djetinstvu 
gojila, te mi tim ostala domovinom najmilijih i najsve- 
tijih uspomena; ona ljubav, koja se je razvila pod čarom 
poetičnoga mišljenja i shvaćanja našega naroda.« 

Ova banova izjava, iz koje su uzete samo najznačajnije 
stavke, pregnantno označuje tadašnji položaj ; ona je imala pred 
očima glavni cilj, da zajamči točno izvršavanje nagodbenoga 
zakona, oko kojega se je kretao čitavi prjepor izmedju hrvatskih 
i ugarskih činbenika; ona je naročito značajna po višem libe- 
ralnom shvaćanju njegovih pojedinih ustanova, a čitava ide za 
tim, da umiri hrvatski narod glede dogadjaja neposredne proš- 
losti, iz kojih su se rodili toliki nesporazumci izmedju Hrvatske 
i Ugarske. U njoj se nemože naći niti cigla rieč ili misao, koja 
nebi odgovarala zakonu, u kojoj se nebi odražavala državnička 
samosviest muža, sasvim proniknta svojim pozivom i spremna, 
da ga izvrši na korist povjerene mu zemlje i naroda. Možda 
je dobro, da se ovdje spomenu izjave nekojih banovih pred- 
šastnika, učinjene u jednako važnoj prigodi, naročito izjava bana 
Mažuranića, koji je po svojoj umnoj snagi i po svojoj patri- 
otičnoj sviesti bio jamačno pozvan, da daje narodu savjete i 
pouku. Mažuranić je nagodbu smatrao podpuno zdravim i do- 
statnim temeljem, na kojem može narod sačuvati svoj indivi- 
dualitet i obezbjediti svoju budućnost u okviru Stjepanove 
krune. No Mažuranić, kao i njegovi drugovi od narodne stranke, 
imali su poglavito pred očima one ustanove temeljnoga zakona, 
kojima se narodu osigurava autonomni duševni život, pa su u 
tim ustanovama nazrievali bedeme političkoj narodnosti i na- 
rodnoj kulturi. Derenčin je, braneći nagodbu, s ovim argumen- 
tima pobijao Makanca; Miškatović je u ovom pravcu nalazio 
glavno uporište proti opozicijonalnim težnjama. Ti muževi nisu 

jošte opažali, kako će ekonomički Interesi naroda zahtjevati 
barem onoliku pažnju, koliko njegovi duševni probitci, a te 
ekonomičke probitke nemože Hrvatska unapredjivati bez djelo- 
tvorne podpore zajedničke državne vlasti. Nitko nemože zanie- 
kati, da je zakon najbitnije ekonomičke poslove zemlje povjerio 
rukama zajedničkog zakonarstva i vlade, da bez vrlo kriepke 
podpore ovih faktora nemože biti govora o ekonomičkom na- 
predku. Po zakonu ima se ta podpora Hrvatskoj uvjek pru- 
žati, jer narod daje znatan dio svoga prihoda u zajedničke 
svrhe, no i duh zakona traži od naroda, da promiče sve ciljeve 
zajednice: jakost i slavu zajedničke države i sve njezine druge 
interese. Nagodbeni zakon nesmije se tako shvaćati, kao da mu 
je bila jedina svrha, da osigura Hrvatskoj autonomiju dušev- 
noga života i toliku financijalnu snagu, da može podmirivati 
njegove potrebe. Ovo je shvaćanje pretiesno. Ugarska kruna 
sv. Stjepana netiče se više magjarskog nego hrvatskog naroda; 
moć i slava državne zajednice netiču se više Ugarske nego Hr- 
vatske; Ugarska je u toj zajednici doduše ja^i činbenik, no 
Hrvatska je njoj ravnopravna. 

Ban, koji, izjavljujući, da će temeljni zakon izvadjati po 
njegovu duhu i slovu, apelira toplim riečima na čuvstvo zajed- 
nice, vrši ne samo patriotičnu dužnost, nego se ujedno poka- 
zuje kao državnik višega unionističkoga pogleda, kao zatočnik 
ideje, koja je stvorila ugarsko-hrvatski savez u prošlosti i sa- 
dašnjosti i koja ga je jedina vrstna uzdržati u njegovoj neoslab- 
Ijenoj moralnoj snagi. Već je dosadašnji napredak jedne i druge 
kraljevine stvorio nerazmjerje sila, no ova okolnost nesmije 
nikada tangirati samu nutarnju ideju toga saveza a hrvatski ban 
i državnik, koji iztiče nuždu i dužnost da narod goji ovo za- 
jedničko čuvstvo, unapredjuje temeljnu misao, iz koje se je 
savez rodio. 

Banova izjava morala je samo uskoriti razbistrenje nutar- 
njega položaja. Narodna stranka shvatila ju je kao emanaciju 
vlastitoga programa, još u većem i obširnijem smislu, pa ju je i 
primila sa živim odobravanjem. Moglo se očekivati, da će protu- 
nagodbeni življi, koji su se sada spremali na odlučan parla- 
mentarni rad, primiti s velikim negodovanjem izjavu, koja je kraj 
sve blagosti i susretljivosti oblika odisala odlučnošću u pravcu, 
koji je tim življima bio najzazorniji. Vremena bijahu takova, da 

se je na ljude, koji su stajali uz nagodbu, navaljivalo ne samo 
žestinom uobičajenom kod političkih borba, nego ih se prika- 
zivalo u najtamnijoj slici, kao orudje tudjih, protunarodnih na- 
mjera. Sada je u svoje i njihovo ime, kao i u ime zajedničkih 
državnih činbenika, koji su takodjer imali okajati svoje griehe 
proti temeljnomu zakonu, progovorio mlad državnik, te vrio 
energičnim načinom naviestio, da će za taj toliko napadani za- 
kon svanuti ljepši dani. Stranka prava nije nikada bila uzgojena 
u duhu čednosti ili obzirnosti; još dok je u zemlji imala samo 
nekolicinu pristaša, smatrahu se oni po svojem programu jedi- 
nom patriotičnom strankom. Takav duh obzirnosti mogao se 
je najmanje od nje očekivati u času, u kojem je došla u sabor 
u znatnom broju i gdje je već svatko vidio, da će njezina snaga 
kod budućih saborskih izbora jos ojačati. A pojedini njezini 
elementi bijahu ljudi žestoke krvi i nagloga temperamenta, bez 
svake parlamentarne uvježbanosti, uzgojeni u mržnji na svoje 
političke protivnike, pa se je sada počelo u saboru dogadjati 
ono, što se j^ moralo dogoditi. Već u saborskoj sjednici od 
19. prosinca počeše prvi krupni prizori, koji urodiše izključenjem 
nekojih članova stranke prava iz sabora. Saborski poslovnik bio 
je već pooštren tečajem ove saborske periode u prijašnjim sje- 
ditbama a moralo se i priznati, da se taj poslovnik nije pooštrio 
radi toga, da se sprieči sloboda govora, nego s toga, što je 
valjalo obuzdati nekoje vanredno žestoke i bezobzirne članove 
te stranke, koji se nisu dali vezati nikakovim obzirima. Ovaj 
su put morali ti prizori biti tim krupniji, što je sada došlo ta- 
kovih elemenata više u sabor; što je samosviest stranke prava 
bila porasla u još većem stepenu, što su dogadjaji nedavnoga 
vremena bili uzrujali krv svih političkih elemenata u zemlji, pa 
se je u oči svega toga dalo već težko razpravljati mirnim na- 
činom. Na bana se počelo navaljivati načinom, donle nečuvenim 
u pariamentarnom životu. Hladnokrvni ljudi u zemlji uvidjali 
su, da se ban, koji je netom bio imenovan da u zemlji provede 
osbiljnu misiju, ne može na taj način ni srušiti ni poniziti ali 
da je vjerojatno, da će opet stradati ustavni život i ustavne 
uredbe. Nijedan ustavan čovjek nije mogao i neće nikada bra- 
niti te drakonske ustanove saborskoga poslovnika; one ponizuju 
ustavni i parlamentarni život pa ih načelno mora svatko osuditi. 
No kada se pita, kako je došlo do tih mjera, već prije ovoga 

časa, moraju se hladno izpitati uzroci a tada će se vidjeti, da 
bez njih nije u to vrieme bilo u hrvatskom saboru ni moguće 
razpravljati. Slobodoumne sentencije mogu imati puno vried- 
nosti, kada se razpravljaju teoretična ustavna pitanja, no sa- 
borska većina imala je ovdje posla sa elementima, koji ju pro- 
glašivahu prodanom i nepatriotičnom strankom, a ove uvriede 
morale su uzpaliti njezinu krv. Ona je došla u položaj, da je 
te mjere u prijašnjim sjeditbama morala primiti a sada uporabiti, 
da zaštiti barem sebe od tih neobuzdanih navala; ban se je 
tome mogao lasno ukloniti nedolazkom u saborske sjednice ili 
je kao glava vlade imao pravo zahtjevati, da nebude smetan u 
vršenju svojih prava i dužnosti; većina nebi znala da sačuva 
parlamentarnu slobodu govora, koju je ugrožavao postupak 
nekojih članova stranke prava, kao i da spasi sam sabor, koji 
nije uz takove prilike mogao ni viećati ni obstojati. Ovo je uvidjala 
ne samo narodna stranka, nego su to shvaćali i muževi neod- 
visne narodne stranke, koji taj postupak stranke prava neodobriše 
ni u saboru ni u svojoj štampi ne iz kakvih obzira prema no- 
vomu banu i narodnoj stranci, nego jer su kao izkusni ljudi znali, 
da sve to može uroditi katastrofom za ustavne uredbe zemlje. 
Ti muževi bijahu naravno kao opozicijonalna stranka proti svakom 
pooštrenju disciplinarnih kućnih mjera a mora se s tim muže- 
vima još i danas požaliti, da se nije našao način, kojim su se 
u saboru mogli spriečiti izgredi a da nije trebalo posegnuti za 
takovim mjerama. 

Da se vidi, kakav je metež vladao u nazorima pogledom 
na uzakonjeno javno stanje zemlje, mora se ovdje spomenuti 
izjava jednoga diela novoizabranih krajiških zastupnika, koju 
podpisaše i nekoji sasvim umjereni ljudi, te u kojoj očitovaše, 
da nepriznaju pravovaljanost ni ustavnost nijednoj činjenici, pa 
ni istoj nagodbi, koje su stvorene bez sudjelovanja zastupnika 
iz bivše vojne Krajine. Da muževi, koji su mogli doći u sabor 
samo na temelju nagodbenoga zakona, nepriznaju taj temelj 
kao zakonit, i ovo je bio pojav, popunjujući sliku obće uzru- 
janosti i neizvjestnosti položaja. 

Sabor je u ovoj kao i u sliedećoj posliednjoj sjeditbi pe- 
riode poglavito razpravljao o predlozima, koji se ticahu dogo- 
djaja u mjesecu kolovozu i rujnu godine 1883., te je primio 
takove predloge odbora, koji izjaviše, da je imenovanjem kra- 

Ijevskoga povjereničtva u svojim stožerima povriedjen ustav, 
nadalje, da se povriede nagodbenoga zakona imadu izcieliti bilo 
putem kraljevinskih odbora, bilo administrativnim putem. Svi 
ovi predloži potekoše iz inicijative saborske većine, dočim je 
neodvisna narodna stranka postavila mnogo odlučnije zahtjeve. 
Stranka prava, nepriznavajući po svojem programu nagodbe, 
nije prema tim dogodjajima zauzela nikakovo stanovište. Ni ban 
nije u razpravi objasnio svoje stanovište, nego je tu akciju za 
izcieljenje nagodbenih povrieda ostavio inicijativi saborske ve- 
ćine, koja sada nije već ipak radila bez njegova savjeta. Čim 
se je ova prva sjeditba njegova banovanja zaključila, zaokupiše 
bana brige oko domaće uprave. Kada je došao na čelo zemaljske 
vlade, bijaše jedino popunjena stolica odjelnoga predstojnika za 

V 

bogoštovje i nastavu. Barun Zivković odstupio je kao pred- 
stojnik nutarnjega odjela zajedno sa banom grofom Pejačevićem ; 
još prije toga bješe kao predstojnik pravosudnoga odjela od- 
stupio dr. Marijan Derenčin, pa je tako ostao na svojem mjestu 
jedini Ivan Vončina. Barun Zivković vršio je pod prijašnjim 
banom vrlo veliku moć, jer je uživao podpuno njegovo povje- 
renje; njegov odstup bijaše sasvim naravna posljedica dogo- 
djaja, koji su odkrili mnoge nedostatke domaće uprave. Vriedno 
je spomenuti karakteristiku, koju je tih dana iznio Miškatović 
u jednom javnom listu o parlamentarcu i upravniku barunu 
Živkoviću; u njoj se ogleda sud vrlo pronicava političara, koji 
žali, da se u zemlji, odkad je dobila vlastitu samoupravu, nije 
još našao administrativni talenat prve vrsti; o barunu Živko- 
viću kaže, da su sve javne i upravne okolnosti zemlje stavljale 
na nj zahtjeve, kojih nije mogao izpuniti. Dr. Marijan Derenčin 
bješe odstupio radi nesuglasica, koje su se znale često poro- 
diti izmedju njega, bivšega bana i baruna Zivkovića. Glede njega 
vladalo je mnienje, osnovano na činjenicama i na uspjesima 
njegova sedamgodišnjega upravljanja pravosudnim odjelom, da 
je proveo mnogu zdravu i koristnu reformu, od kojih su se 
najglavnije uzdržale do današnjega dana, te govore u prilog 
njihovu začetniku. Dr. Derenčin bio je tipičan predstavnik stare 
narodne stranke, koja je pod banom Mažuranićem zavladala u 
upravi zemlje; on je iz odvjetničkoga zvanja skočio na čelo 
autonomnoga resorta, te je narodna stranka sa nekom bojazni 
očekivala uspjehe njegova djelovanja. Tu je on pokazao uz ob- 

sežnu teoretičku naobrazbu i praktičnoga duha, u Hrvata toli 
neobičan pojav, te je njegova uprava svakako svietla točka u 
povjesti stare narodne stranke. Drug njegov Ivan Vončina, drugi 
izraziti tip te stranke, razvio je na čelu svoga odjela veliku 
eneržiju. Vončina je prvi uvidio, koli su uz nastavne zavode 
humanističnoga pravca nuždne zemlji škole realističnoga, naro- 
čito trgovačko-obrtnoga smjera, da se razvije stališ, koji če una- 
prediti materijalnu kulturu, pa je udario temelj više nego jed^ 
nomu takovu zavodu, koje su poslie njegovi nasliednrci usavršili. 
Vončina je banu predao odmah ostavku, no ban ju nije primio, 
želeći, da se tako vrstna sila očuva zemaljskoj upravi; ban, koji 
je kao eminentno unionistički državnik zaboravio na negdašnje 
toli oštre oprjeke izmedju Vončine i unionističke stranke, za- 
svjedočio je mišljenje prosvietljenoga upravitelja zemlje, pa je 
tako Vončina mogao sve do svoje smrti blagotvorno djelovati 
na čelu nastavnoga odjela. Na čelo ostalih dvajuh odjela ze- 
maljske vlade budu imenovana dva muža bez svake političke 
prošlosti i sveze sa postojećim strankama, oba poznati kap 
vrstni činovnici: Danilo Stanković predstojnikom nutarnjega, 
a Vjekoslav Klein upraviteljem pravosudnoga odjela. Ovim 
imenovanjima pokaza ban, da želi na najodličnija mjesta ze- 
maljske uprave postaviti muževe, koji su radi čestitosti svoga 
značaja i radi svoga dobroga činovničkoga glasa morali biti u 
volju čitavomu javnomu mnienju, a nisu kao muževi, stojeći 
izvan stranaka, mogli povriediti ničiji stranački osjećaj. Nešto 
kasnije budu opet. promaknuta na važna upravna mjesta dva 
druga muža, oba ne samo vrstni upravitelji, nego i hrvatski 
književnici, koji su tako svoju sposobnost kao i svoj patriotični 
osjećaj zasvjedočili za banovanja Ivana Mažuranića. Budislav Bur 
disavljević-Priedorski, dotle podžupan rumski, bude imenovan 
velikim županom belovarskim, a Vladimir Mažuranić odsječnim 
savjetnikom zemaljske vlade. Sada se je već moglo jasno. vi- 
djeti, koje će načelo voditi bana u popunjivanju važnih mjesta 
autonomne uprave. 

U lipnju sastade se sabor, čija se je perioda kraju primi- 
cala. Položaj je još sveudilj bio vrlo osbiljan. Prijašnja sjeditba 
morala se je naglo zaključiti, da se sprieče daljnji nemili pri- 
zori u saboru, kojima nije saborska većina, u sebi još uvjek 
razstrojena, znala uvjek doskočiti. »Pozor«, koji je vodio kolo u 

opožicijdnalnoj štampi, držao je stalno, da se većina razpada, 
pa je navještao njezinu skoru propast. I sami najvidjeniji čla- 
novi većine pomišljahu s bojazni na predstojeću sjeditbu, pa 
je poučno čitati njihove izjave u samoj štampi, koje se bave 
s tim razstrojstvom vlastite stranke. Kolo u tim publicističkim 
razpravama vodio je Miškatović, koji se za čitavoga svoga bur- 
noga publicističkoga života nije nikada jače i odlučnije izticao, 
kao u to vrieme; koji na svoje protivnike nije nikada žešće na- 
padao i nikada bio od njih bezobzirnije napadan. Sada ga bi- 
jaše kanda sasvim ostavio hladni filozofski mir, kojim se je u 
javnoj borbi znao prije odlikovati, i iz njegova pera potekoše 
čhnci, koji pobudjuju sažaljenje radi vrlo strastvenih napadaja 
ne samo na ličnosti opozicije, nego i na sva njezina načela. 
Istina je, da je on sada već osjećao, kako je u očima te opo- 
zicije najomraženija ličnost u čitavoj zemlji ; njegovi su ga pro- 
tivnici izazivali najkrupnijim, upravo užasnim osobnim napa- 
dajima, koji su morali uzburkati sve osjećaje moralnoga i inte- 
lektualnoga čovjeka, no i pored svih ovih napadaja nije se mogla 
opravdati, ako se je i dala shvatiti ona jedka ironija i prezir, 
kojim je Miškatović pisao o programu stranke prava. U samoj 
stvari pisao je Miškatović živu istinu, kazavši, da će se saborska 
većina samo onda konsolidovati i izbjeći propasti, ako svi nje- 
zini članovi čvrsto prionu uz glavno načelo, ako, naime od- 
lučno stupe na temelj državopravnoga zakona, koji je agresivan 
postupak opozicije toliko ugrožavao i koji će u predstojećoj 
saborskoj sjeditbi imati da izdrži još i žešće njezine navale. 
Miškatović je očekivao pomoć od bana, koji već bješe počeo 
razvijati energičnu djelatnost, te se je stranka samo tako mogla 
uzdržati, ako ju bude vodio ban, koji je došao na čelo zemlje, 
da u svojoj krieposti uzdrži, te po njegovu slovu i duhu iz- 
vadja nagodbeni zakon. Štampa je već mogla u to vrieme za- 
bilježiti nekoje činjenice, koje pokazivahu, kako se glavno ba- 
novo nastojanje počinje kretati u ovom pravcu. 

U oči sastanka sabora dodje ban u klub većine, te izjavi, 
kako se glede svih glavnih pitanja slaže podpunoma sa većinom 
i zamoli klub, da izašalje odbor pouzdanika, koji će s banom 
ustanoviti jedinstveni postupak glede parlamentarne saborske 
akcije. Počelo se razmišljati o mjerama, koje bi imale osigurati 
saborske razprave, pa je prihvaćen predlog, da se saboru pred- 

loži klotura. Tko je vidio, u kakovu se je stanju nalazila sama 
većina i kako su opozicijonalni življi najodlučnije napadali na 
nju i na sav uzakonjeni javni poredak, mogao bi odavle izvesti, 
da je ona branila vlastitu kožu, pa je klotura u ovo vrieme 
imala za većinu neki defenzivni značaj. No ova klotura nije već 
sada uvedena, nego ju je imao istom poprimiti budući sabor, 
koji je vidio prizore, kakovi su do toga časa bili nevidjeni u 
parlamentarnom životu ustavnih zemalja; I posliednja ova sa- 
borska sjeditba bila je kao i prijašnje burna; proti mnogim za- 
stupnicima stranke prava uporavljene su pooštrene ustanove 
saborskoga poslovnika. U tom povodu zaključiše jedna i druga 
opozicija, da neće više prisustvovati saborskim sjednicama, te 
ostaviše sabornicu nekoliko dana prije, nego je perioda zaklju- 
čena. Saborske stranke, kao što i čitava zemlja, izgledahu ne- 
strpljivo nove izbore, znajući, da će ti izbori, koji padahu u 
najkritičnije vrieme, odlučiti budući nutarnji položaj zemlje. 



111. 

(Izbori za novi sabor; značaj izborne borbe; zanimiv interwiew bana.) 

IVI a početku druge polovice rujna budu ovršeni izbori za 
sabor od godine 1884 — 1887. Narodna stranica bješe već 
sada prebolila nutarnju krizu, te je u novome banu imala svoga 
ustavnoga vodju, s kojim se je u podpunoj solidarnosti borila 
za državopravni temelj proti vanredno žestokom jurišu opozi- 
cijonalnih živalja. Ona je mogla pouzdano očekivati, da će kod 
izbora dobiti većinu kotara; ideja stranke prava širila se je do- 
duše, no samo u nekojim krajevima zemlje; u staroj civilnoj 
Hrvatskoj i samo u nekojim bivšim pukovnijama razvojačene 
Krajine. Uz nju stajaše malne čitavo kajkavsko i čakavsko pu- 
čanstvo. U čitavoj Slavoniji i njoj pripadajućem dielu bivše 
Krajine pa u belovarskoj Krajini, nije stranka ni mogla posta- 
viti kandidata, osim nekolicinu. Uz narodnu stranku stajaše 
sada malne čitavo pučanstvo srbske narodnosti, a ovaj momenat 
bijaše najodlučniji za konačni rezultat izbora. Nije se dakle ra- 
dilo o tome, koja će stranka dobiti kod izbora materijalnu ve- 
ćinu, nego se pitalo, kako će sami izbornici stranke prava pro- 
suditi njezin postupak u prijašnjem saboru i neće li situacija, 
koja je bila postala toli osbiljnom, postati još kritičnijom, ako 
stranka dobije kod ovih izbora još i više kotara, nego prije. 
Ona je bila najokretnija i najbolje organizovana ; imala je u 
svojem krilu najvještije i najbezobzirnije agitatore, velik broj 
naročito mladje inteligencije, a njezini pristaše bijahu svojom 
idejom tako opojeni, za svoje prvake tako oduševljeni, da je 
to izgledalo kao prava fanatična vojska, u koju je uljezao duh 
krajnje nepomirljivosti i ratobornosti. Tu njezinu vojsku sači- 
njavaše malne čitavo kajkavsko i čakavsko pučanstvo zemlje, 
dakle onaj dio naroda, koji je vazda živio oskudnije od što- 
kavskoga pučanstva, koji je mukotrpniji i žilaviji i koji je 
sasvim nenatrunjen primjesom inih vjerskih i narodnih eleme- 



nata. No temelj te stranke nebijaše ipak u ukupnom narodu 
onako čvrst, kako su si njegovi vodje možda umišljali. Bivša 
narodna stranka, koja je u vrieme unionističke vlasti nekoliko 
puta kod izbora osvojila čitavu zemlju; koja je znala provesti 
podpunu slogu sa srbskim pučanstvom, imala je puno širi i 
čvršći temelj za svoje političke težnje; ona je u istinu obuhva- 
ćala malne čitavi narod, pa da budu političke okolnosti bile 
povoljnije, bila bi mogla oživotvoriti svoj stranački program. Ova 
stranka prava, radikalna u ideji i praktičnom životu, izključivala 
je iz svoga kola svaku drugu ideju i svakoga, koji se nije sliepo 
pokoravao njezinu vodstvu ; ona je imala sva obilježja prave 
radikalne stranke, pa su se ljudi u čudu već sada pitali, kako 
će se svršiti tragedija stranke, koja ovako tjera mak na konac. 
Ova stranka prava okretala se je najodlučnije proti neodvisnoj 
narodnoj stranci, pa ako se je tu i ondje kod izbora, uslied 
pomirljive ćudi neodvisne stranke, pokazalo neko taktično su- 
djelovanje, jaz izmedju njih bijaše ipak tako dubok, kao što 
može biti jaz izmedju Ijudih, koji žele oživotvoriti svoje težnje 
pomoćju političkih okolnostih i onih, koji preziru svaku trans- 
akciju. Dogodilo se pače kod ovih izbora, da je krv prolivena 
samo u jednom kotaru, u jaskanskom, u borbi izmedju pristaša 
obijuh ovih stranaka. 

Izbori opravdaše nadu onih, koji očekivahu, da će stranka 
prava polučiti još znatnije uspjehe. Ona je sada u svem dobila 
25, nešto manje od četvrtine svih izbornih kotara, pa ako bi ovaj 
broj u normalnim okolnostima bio neznatan prema ogromnoj 
većini narodne stranke, imao se je u ovim okolnostima sma- 
trati u istinu znatnim. Za one, koji su mislili, da će se Hr- 
vatska sada sudariti s Ugarskom, mogao je ovo biti neki za- 
nimiv pojav, no za one muževe u zemlji, koji su htjeli uzdržati 
ustavni život i raditi u zakonitom sporazumu s kraljevinom 
Ugarskom, bilo je sada najvažnije pitanje, kako će se ovaj cilj 
polučiti. Izbori bijahu značajni i po tome, što su iz borbe izišli 
oslabljeni umjereni elementi svih stranaka. Neodvisna narodna 
stranka dobila je manje mandata nego ih je imala u prijašnjem 
saboru. U načelu se mora želiti, da u svakoj stranci u parla- 
mentu budu u većini umjereni ljudi, jer se ovako može olah- 
kotiti uspješan saborski rad. No ovaj put radilo se o pitanju, 
u kojem ta stranka nije bila stvorena da posreduje, a i druge 

SU stranke njezino posredovanje odklanjale. Pravaši navaljivahn 
na državopravni temelj, koji je narodna stranka odvažno bra- 
nila; neodvisna stranka htjela je posredovati, tražeći čistoću i 
nepovriedivost nagodbenoga zakona. Nu ona je, tražeći u isto 
vrieme i proširenje državopravnoga temelja, postojeće stanje u 
očima javnoga mnienja još više razklimavala, te se je time fak- 
tično trovao odnošaj izmedju Hrvatske i Ugarske. Kod izbora 
propalo je desetak i više muževa, koji su u prijašnjem saboru 
stajali kao divljaci izvan stranaka, pa su njihovi kotari pripali 
odriešitim elementima obijuh glavnih stranaka. U stranci prava 
vodili su sada glavnu rieč radikalni življi i agitatori, koji potis- 
kivahu njezine umjerene ljude, a i u narodnoj stranci opažalo 
se, da će glavnu rieč voditi odlučnija struja. Sami izbori pro- 
tekoše prilično mirno, osim nekojih krupnijih pojava, kojima se 
kod ovakovih prigoda nemože izbjeći. Od izabranih 110 zastup- 
nika pripadaše njih 69 narodnoj stranci, 25 pravaškoj, 13 neod- 
visnoj narodnoj stranci, a trojica: dr. Josip Frank, koji je sada 
prvi put stupio u sabor, Nikola Šipuš i Franjo Tfirk stajahu 
izvan stranaka. Novine bilježe kao značajan znak, da je bivši 
ban Ivan Mažuranić dao svoj glas kandidatu neodvisne narodne 
stranke Dragutinu Poglediću, a proti svomu davnomu jedno- 
mišljeniku Nikoli Krestiću. U istinu je Ivan Mažuranić radio 
sasvim naravno i dosljedno, davši svoj glas kandidatu onih mu- 
ževa, s kojima je prije i poslie bio najtiešnje vezan, pa još 
takvom kandidatu, koji je kao bivši odjelni predstojnik pod ba- 
runom Rauchom i kao veliki župan pod banom Mažuranićem 
zasvjedočio mišljenje konservativna političara. 

Sada se je išlo u susret novomu saboru, a javno mnienje 
očekivaše žestoke parlamentarne sukobe izmedju narodne i pra- 
vaške stranke. U oči sabora objelodanile su novine jednu ba- 
novu' izjavu o položaju, koja je očevidno išla za tim, da umiri 
stranačke strasti, a i mišljenje javnoga mnienja navrne u mir- 
niji pravac. Ona je imala uvjeriti stranku prava, kako se je uz 
dobru volju i uzajamnu susretljivost mogao osigurati normalni 
tok saborskih razprava, a da stranke netrebaju nimalo odstu- 
piti od svojih načela; ona je dokaz, kako je ban slobodonmno 
shvaćao čitavi položaj, pa kako je najživlje želio miran razvitak, 
ako u to možda i nije vjerovao. Boraveći naime tih dana u 
Budimpešti, primio je ban nekoga urednika čeških »Narodnyh 

listyh«, kojemu je obširno orisao nutarnje stanje u Hrvatskoj. 
Po tom izvještaju izjavio je ban mnienje, da i neodvisna na- 
rodna stranka i stranka prava teže u glavnom za istim ciljem, 
da prema Ugarskoj poluče za Hrvatsku onakav položaj, u kojem 
stoji Ugarska prema Austriji. Tko poznaje kasnije metarmofoze 
u programu stranke prava, može odovud vidjeti, da je ban na- 
viestio preokret, koji se je poslie i sbio. O stranci prava reče, 
da staroga Starčevića poznaje osobno kao vriedna muža, a 
muževe stranke da smatra patriotičnim i osbiljnim ljudima, koji 
će, vodjeni ljubavlju prema domovini, uvidjeti, što je postizivo 
i moguće, a što nemoguće, pa bi se još mogli susresti s banom 
na putu, da se postigne ono prvo. Nadalje izjavi ban, kako se 
je u prošloj saborskoj periodi do posliednjega časa protivio 
kranjim mjerama, te je morao popustiti stranačkoj zanešenosti. 
Spomenuvši pisanje tadanje opozicijonalne štampe, koje da sjeća 
surovih vremena prevrata, reče, da će se saboru, bude li se na- 
dalje pisalo u tom tonu, morati predložiti osnova o drugčijem 
uredjenju štamparskih odnošaja. Premda je ova banova izjava 
mogla poslie izbornoga rezultata i prijašnjih dogadjaja jedva 
koga zadahnuti nadom, da će se u saboru udariti putem mirnih 
razprava, imala je ona svoju značajnu važnost, pa ostaje kao 
historički prinos, koji pokazuje, kako je ban u istinu želio, da 
i sa odlučnim načelnim protivnicima traži modus vivendi i da 
ako predusretne parlamentarne bure, koje su poput Damokle- 
sova mača visile nad saborom. Priznavši stranci prava ozbiljnu 
volju i patriotične namjere, ban je visoko stajao nad strankama 
u zemlji, koje su si u stranačkoj žestini uzajamno poricale ta- 
kove moralne vrline, kako je to i prije i poslie u Hrvatskoj 
bivalo. 

IV. 



(Sabor od godine 1884—1887.; saborske stranke; novi saborski predsjednik; adresni nacrti sa- 
borskih stranaka ; izjava saborskoga predsjednika o adresnom nacrtu stranke prava ; izključenje 
njezinih članova; pooštrenje saborskoga poslovnika; konsternacija radi saborskih dogadjaja; 
Banova izjava u razpravi o adresi; kraljevinsk^ odbori za izvadjanje nagodbenih ustanova; ban 

o politici i kulturi zemlje.) 

/vlalo koji sabor posliednjih četrdeset godina može se po 
važnosti i po svojim zamašnim posliedicama sravniti sa 
ovim prvim saborom, izabranim pod vladavinom novoga bana. 
Kod ovjh izbora i u ovom saboru obrazovala se je saborska 
većina, ili u širem smislu narodna stranka, kakova obstoji još 
i danas, obuhvaćajući sve elemente, koji nepomično stoje uz 
državopravni nagodbeni temelj, te u tom temelju nazrievaju naj- 
čvršću podlogu za čitavi svoj javni, ekonomički i kulturni rad 
na korist domovine. Ovo nije više ni stara unionistička ni bivša 
narodna stranka; nije više ni ona fuzijonirana, koju smo vidjeli 
pod Mažuranićem i pod njegovim nasliednikom u banskoj časti. 
Ona je nastala čvrsta i jedinstvena uplivom bana, koji ju je za- 
dahnuo novim životom, a ujedno je u narodu proširila svoj 
temelj. Uz Hrvate umjerenoga pravca ujedinjuje u sebi sve iza- 
brane zastupnike srbske narodnosti, koji prihvaćaju njezin na- 
čelni program, te u okviru toga programa rade oživotvoriti svoje 
posebne plemenske i konfesijonalne težnje. Još u prijašnjim sa- 
borima znalo se je naći srbskih zastupnika u opoziciji proti 
državopravnoj nagodbi; sada su svi prešli listom u narodnu 
stranku, a i ovo je jedan od značajnih pojava, koji označuje 
novo doba političkoga razvitka. U času, u kojem stranka prava, 
koja po svojem programu negira i sam obstanak srbske na- 
rodnosti u Hrvatskoj, prima u svoje ruke vodstvo državopravne 
opozicije, jasno je, da nijedan srbski zastupnik nemože stupiti 
u to kolo. No ova okolnost nebi sve Srbe morala privesti u 
krilo narodne stranke, već bi se oni, koji sada broje četvrtinu 

svih izabranih članova sabora, mogli uzdržati kao posebna po- 
litička frakcija. Da se to ipak sbiva, ide zasluga bana, koji ima 
pred očima glavnu svrhu, da stvori jaku nagodbenu stranku. 
U razgovoru sa urednikom spomenutoga češkoga lista, izjav- 
ljuje ban svoje zadovoljstvo, da je ovaj rezultat kod izbora po- / 
stignut. Došavši u zemlju, zatekao je medju jednokrvnom braćom 
razdor, koji je buktio plamenom; on ga jamačno žali, no ipak 
ublažuje njegovu oštrinu, ujedinjujući velik dio naroda u jednu, 
političku stranku. Ovo je svakako znatan državnički uspjeh. Ni / 
inače nisu elementi, iz kojih sastoji nova narodna stranka, isto- 
vrstni, no ban im udara obilježje homogeniteta. Tu imademo j 
stare muževe narodne stranke, koji još od revizije nagodbe sa- 
činjavaju njezinu jezgru i koji su, naravno, vrlo osjetljivi za 
nove pretvorbe, koje diraju u živac njihove snage. Njima se ne- 
svidja, što u stranku ulaze toliki ljudi čiste unionističke proš- 
losti, a nije im takodjer milo, što se iz mladjeg naraštaja po- 
javljuju nove sile, koje ban susreta sa srdačnim pouzdanjem. 
No ban sve ove ljude traži i treba. Prijašnja narodna stranka 
nije se u oči novoga položaja mogla više uzdržati. Ona je pod 
Mažuranićem htjela uvjek sjediti na dva stolca; ona mu je svojom 
neodlučnošću i dvoličnošću slabila temelj, te ga je sama napu- 
stila prije, nego je pao. Nije se znala snaći u svojem položaju 
kao eminentno nagodbena i unionistička stranka, a nije taj za- 
datak vršila ni pod banom Pejačevićem. Dogodjaji u kolovozu 
godine 1883., kao i kasnije, morali su nagodbenu stranku još 
i više uzdrmati, a ona se je sada još i više nego prije kole- 
bala. Stari njezini osjećaji dolazili su svaki čas u sukob sa po- 
trebama novoga položaja. Medjutim je opozicija u zemlji do- 
bivala sve to veću snagu; nagodbena stranka bijaše sasvim 
oslabljena u času, u kojem je trebala da bude najkompaktnija. 
Ovakovu ju je zatekao novi ban, i on je sada smatrao svojim 
najglavnijim poslom, da se obrazuje takova stranka, koja može 
vršiti funkcije ustavne saborske većine i braniti nagodbeni zakon 
od navala njegovih protivnika, te raditi po njegovu slovu 
i duhu. Stari unionistički elementi ulievali su banu pouzdanje, 
a nove mladje sile ne bijahu zaražene hamletskom neodluč- 
nošću prijašnje narodne stranke. Stranka prava poslala je u 
sabor svoje najbolje sile. Uz Antu Starčevića, koji se je, 
pošto se je borio tako dugo osamljen u javnom životu, 

vidio sada okružen brojnom četom privrženika, nalazimo u 
stranci prava njezine primorske življe, ljude neobično živah- 
noga temperamenta, značajne typove čistoga radikalizma, koji 
stranci udaraju obilježje impetuoznosti. Oni se samo donekle 
slažu sa programom staroga Starčevića, a vole jedino radikalnu 
metodu njegova postupka. Oni će u saboru provaliti poput 
bujice, te će napokon i najhladnokrvniji čovjek uvidjeti, da se 
moraju stvoriti neka jamstva za mirnu parlamentarnu razpravu. 
Ni odnošaj Hrvatske prema Ugarskoj, koji počiva na stalnoj 
zakonitoj podlozi a koji oni ignoriraju; ni autoritet oblastih i 
njezinih glavnih nosioca u zemlji, na koji oni navaljuju neobičnom 
žestinom, a ni ugled narodne stranke, koja mora čuvati svoj 
glas i osobni značaj; svi ti interesi ne mogu podnesti neobu- 
zdane navale tih radikalaca, koji, što no rieč, udaraju glavom o 
zid. Hoće li se da znade, kako je u saboru došlo do najdra- 
stičnijih mjera poslovnika, mora se najprije shvatiti postupak 
ovih muževa i ostalih njihovih drugova, koji su prisilili većinu 
da poprimi te oštre mjere. Gdje jedna stranka očito pokazuje, 
da prezire javne uredbe i ljude, koji te uredbe u zemlji podr- 
žavaju; gdje ona činom očituje namjeru, da joj nije stalo do 
sabora, koji smatra nezakonitim, tu se napokon mora očekivati, 
da će oni, koji žele te uredbe i taj sabor uzčuvati u njihovoj 
krieposti, poprimiti mjere, u kojima se ogleda sva abnormalnost 
parlamentarnoga položaja. Saborska većina mogla je griešiti u 
pretjerivanju; njezini muževi, koji su u to vrieme imali voditi 
parlamentarne razprave, mogli su griešiti u načinu, a imali su 
takovu ćud, koja nije znala uvjek blago prosuditi zanešenost 
manjine, no nitko nije mogao zaniekati pogibelj, koja je ugro- 
žavala obstojnost javnih uredaba. 

Oni drugi elementi u stranci bijahu muževi, koji su sa 
Antom Starčevićem proživili čitavu njegovu prijašnju borbu, od 
kojih su mnogi vidjeli porod stranke i koji su morali osjetiti 
ne malenu radost, videći njezin sadašnji napredak i njezin od- 
lučni upliv u javnom životu. Taj upliv stranke pao je u vrieme 
i usred takovih obćenitih okolnostih hrvatskoga naroda, koje 
su tim muževima imale svjetovati veliku opreznost, već radi 
interesa hrvatskog naroda, kojega su znatan dio doista oni za- 
stupali. Čitavi program Ante Starčevića ne bijaše u svojoj jezgri 
drugo, nego gromki patriotičan prosvjed proti činjenicama što 

no su se razvile tečajem vjekova i napokon stvorile odnošaje, 
koje jedna politička stranka mora uvažavati i onda, kada misli 
da ih pravno ne može priznati. Stranka prava, osilivši nenadano 
u narodu, nije mogla više ostati na stanovištu puste negacije 
ili se kretati u vrtlogu maglovitih osnova pokojnoga Eugena 
Kvaternika; nije se mogla više pozivati na stare povjestničke či- 
njenice, koje doista imadu svoju uzvišenu i neprolaznu vried- 
nost u odnošaju izmedju naroda i njegove prejasne krune, no 
koje ni kruna ni narod ne mogu iznova oživotvoriti nego uz 
jednako povoljne okolnosti svoga historičkoga života. Ovo su 
jamačno osjećali i muževi, koji su u stranci predstavljali mirni 
elemenat, no ti muževi nisu se mogli oteti jačem uplivu u vla- 
stitom kolu. Žestoka agitacija može kod iole slobodnih ustavnih 
odnošaja jednoga naroda stvoriti neku stranku jakom, naročito 
pak takovu, koja nedozvoljenim načinom djeluje na čuvstvo 
velike narodne mase, u kojoj ne može biti zdravoga političkoga 
kriterija. Agitacija može tvoriti čudesa, a takova čudesa stvarahu 
u narodu kolovodje stranke prava. Uza sve to dobiše oni ipak 
samo znatnu manjinu izbornih kotara, jer se njihovi napori 
razbiše o takove okolnosti, koje su se upravo u to vrieme po- 
kazale u svojem značajnom svietlu. Ovo je misaone ljude 
moralo pobuditi na razmišljanje i na veliku opreznost. Stranačka 
ideja, koja ima značiti smrt velikom djelu vlastitoga naroda, 
pobudit će taj dio naroda, ako u njemu ima životne snage na 
odpor, a ovaj će odpor roditi takove oprjeke u jednom te istom 
političkom narodu, koje će se jedva dugotrajnim kulturnim 
radom dati izravnati. Nema sumnje, da je stranačka ideja, koja 
je niekala Srbstvo, izazvala onaj jedinstveni i složni osjećaj, koji 
se je prvi put očitovao kod tih izbora i iz kojega se je morao 
roditi onaj sasvim samostalni pokret, koji danas vlada narodnim 
i ekonomičkim životom srbskoga pučanstva u Hrvatskoj. Stra- 
načka ideja, koja je naviestila rat konservativnim življima u na- 
rodu, morala je te življe pobuditi na živu akciju, a iz te akcije 
rodilo se je stanje, u kojem su oni učvrstili svoju vlast u 
narodu. Treba promisliti još jednu okolnost, koja se je kod tih 
izbora pokazala u vrlo kritičnom obliku. Nikada nije bio hrvatski 
narod — narod, koji sačinjavaju toliki milijuni Ijudih dvijuh na- 
rodnostih i raznih vjeroizpovjestih — nikada nije taj narod bio 
tako razstrojen kao upravo u ovom času, u kojem je za mnoge 

naše ljude možda izgledao složan i jednodušan. U ovom času 
imale su jedinstvo naroda u prvom redu očuvati njegove javne 
uredbe i tko je te javne uredbe gledao uzdržati i učvrstiti, taj 
je vršio pravo patriotično djelo. Tko je želio, da se uzdrži na- 
rodu njegov sabor, tko mu je želio sačuvati njegov državo- 
pravni temelj, na kojem je on u jednom sgodnom historičkom 
trenutku, poslie borbe od tolikih vjekova, izvojevao dragocjena 
državna prava; tko je ovo oboje želio, taj je imao dužnost, da 
suzbija pokret, koji je mogao porušiti bedeme čitavoga držav- 
noga i ustavnoga života. U jednoj monarhiji onako izrazitoga 
historičkoga značaja kao što je monarhija, s kojom je hrvatski 
narod nerazdruživo spojio svoj udes; u jednoj državnoj zajednici 
ovako izrazitoga historičkoga značaja, koja osam vjekova spaja 
dva naroda, kao što ova državna zajednica spaja ugarski i hr- 
vatski narod, može se dogoditi da nastanu nesporazumi, koji 
se mogu izroditi i u težke sukobe, ali je neprirodno, kada se 
ti nesporazumi izvrgnu u trajno neprijateljstvo izmedju takovih 
naroda, koji moraju živjeti u prijateljstvu i slozi. 

Treća stranka, koja je sačinjavala ovaj sabor, bijaše neod- 
visna narodna stranka. Izmedju stranaka, od kojih je jedna bila 
pozvana braniti uzakonjeno javno stanje, koje je druga isto tako 
odlučno pobijala, imala je ta stranka težak položaj, pa nije ni 
mogla doći do važnosti. Ona se je obrazovala poslie razkola, 
koji se je u jedinstvenoj narodnoj stranci porodio u g. 1880., 
te joj je vodja, premda već sada radi bolesti samo po imenu, 
bio Matija Mrazović, koji je nekoć upravljao čitavom sjedinjenom 
strankom. U svojem krilu imala je umnih i značajnih muževa, 
koji su stekli zasluga za politički i kulturni napredak naroda, 
a u ovom vrlo osbiljnom času morao je svatko želiti, da ti 
muževi budu u saboru zastupani. Njihov položaj bijaše u istinu 
težak. Stranka prava nije uza se trpila nikakove druge stranke 
u narodu ; ona je na ove muževe navaljivala onom istom neo- 
buzdanom žestinom, kao i na sve druge svoje protivnike. Vrie- 
djala je njezinu prošlost i njezine prvake; sumnjičala njezine 
patriotične namjere, te ju radila u narodu sasvim izkorjeniti. Za 
nepomirljivi duh, koji je u to vrieme vladao strankom prava, 
možda nema jasnijega dokaza, nego li bijahu navale na te mu- 
ževe. Oni su se već sada znatno približavali njezinomu pro- 
gramu, a vršili su zadatak opozicije proti vladajućim činbenicittia 

inožda s većim uspjehom, nego i ista stranka prava. No nji- 
hova prošlost pobudjivala je sumnju u iskrenost tih njihovih 
izjava, a ova prošlost nije se mogla izbrisati iz duše pravaša, 
koji su te muževe smatrali svojim odlučnim protivnicima i koji 
su već sada živjeli u umišljenoj ideji, tomu obilježju radikalizma 
u političkim i narodnim pitanjima, da se naime ti muževi samo 
pretvaraju, prihvaćajući jedan dio pravaškoga programa, a u 
istinu pak da rade navrnuti vodu na svoj mlin. Narodna stranka 
puno je pravednije i osbiljnije prosudjivala vriednost te neod- 
visne narodne stranke. Ako je dopisnik spomenutih čeških no- 
vina vjerno izvjestio o banovu razgovoru s njime, a sadržaj 
toga razgovora nije bio nigdje oprovrgnut, držao je ban u to 
vrieme, da ti muževi u glavnom usvajaju sve političke težnje 
stranke prava, te po tom nemože biti govora o razlikama iz- 
medju jednih i drugih. Jedni i drugi navaljivahu na bana, na- 
rodnu stranku i Ugarsku jednako odriešito; jedni i drugi izti- 
cahu zahtjeve, koji se nisu ni približno dali dovesti u sklad sa 
postojećim stanjem, a ovo je jednako trpilo od napadaja jedne 
i druge stranke. U krugovima opozicijonalnoga obćinstva nije 
nitko razumio, što to znači umjerena politika; tko je najžešće 
agitirao proti vladajućim faktorima, toga je taj sviet smatrao 
najboljim rodoljubom, a valjda i najpametnijim narodnim držav- 
nikorn, pa su najveći agitatori slavili kod izbora najveće uspjehe. 
U oči takovih pojava nije neodvisna narodna stranka mogla 
ostati umjerena; izborna politika zahtjevala je gromke patrio- 
tične izjave; obstanak stranke bio je ugrožen bujicom radika- 
lizma, pa je ona morala plivati sa radikalnom strujom da ne- 
potone. Nijedan razborit i patriotičan čovjek nije mogao niekati, 
da je u tom času, gdje su polarne oprjeke dielile dvie stranke, 
bila nuždna srednja stranka, da izmedju njih posreduje. No tu 
se prije svega tražilo, da u toj stranci budu elementi vrstni, da 
steku pouzdanje jednih i drugih. Neodvisnu stranku proganjao 
je udes, da nije mogla ulievati takova pouzdanja. Stranka prava, 
koja je vazda vrlo nizko cienila i sam osobni značaj tih mu- 
ževa, tražila je od njih, da kapituliraju, a ovo je bio odviše 
krupan zahtjev, postavljen ljudima, koji su sa strahom u duši 
izgledali kobne posliedice, kojima je po zakonima političke lo- 
gike imao uroditi postupak pravaša. Za svaku dobru rieč, koju 
su htjeli uložiti, da umire duhove, morali su slušati prikore, 

koje su oni strpljivo poput Jobova podnašali. I narodna stranka 
nije u te muževe, premda je cienila njihov osobni značaj i nji- 
hovu znatnu intelektualnu snagu, mogla imati nikakova pouz- 
danja; oni su tražili promjenu nagodbenoga zakona u času, 
gdje je taj zakon imao postati glavno uporište prema Ugarskoj, 
koja ga nije vazda sdušno vršila i prema opoziciji, koja ga je 
sasvim ignorirala. Naviestivši ban u svojem pozdravnom go- 
voru, da će nagodbeni zakon biti nepomični temelj njegova 
djelovanja, morao je zagrijati povjerenjem sve ljude u Hrvatskoj, 
koji su u njemu nazrievali najjaču polugu za dalnji nepomu- 
ćeni razvitak naroda. 

Kod izbora saborskoga predsjedničtva bude predsjednikom 
izabran Mirko Hrvat, kojemu je većina povjerila zadatak, da 
vodi saborske razprave. Prijašnja saborska perioda pokazala je, 
da bivši saborski predsjednik Nikola Krestić, koji je izabran 
bio u vrieme, kada u saboru osim trieznoga Folnegovića nije 
još bilo nijednoga pravaša, nije stajao na visini kritičnoga par- 
lamentarnoga položaja, pa nije ni sam više želio, da vrši težke 
predsjedničke dužnosti. U Hrvata imala je većina povjerenje, 
koje joj ulievaše njegova stroga, energična narav, a njegov izbor 
odavao je sam po sebi neobičnu napetost, što ju bjehu stvorili 
minuli saborski izbori. Izbor je imao dvojaku svrhu, da brani 
zakonitu glavu zemlje i većinu od napadaja, koji su se od kraj- 
njega krila opozicije očekivali i da upozori opoziciju na promje- 
njene okolnosti. Nekoliko dana tekle su saborske razprave prilično 
mirno, no već u saborskoj sjednici od 20. listopada porodi se 
prva bura, za kojom su sliedile prave oluje. Saborski odbor i obje 
stranke manjine podastrieše adresne osnove. U adresi odbora, 
koja je izražavala načela i nazore većine, izticalo se, obzirom 
na prijašnje činjenice, »kako su se u izvadjanje nagodbenoga 
zakdfl^ uvukle povriede, koje su podobne uzbuditi u narodnoj 
sviefeti bojazni i sumnje o nepovriednosti uzakonjenih prava i 
ustavnih uredaba, te se Njegovo Veličanstvo smjerno umo- 
ljavalo, da blagoizvoli izdati shodne odredbe za saziv kralje- 
vinskih odbora, te im naložiti zadaću, da razsvietle i sretnomu 
koncu privedu pomutnje u nagodbenom zakonu.« Nadalje iztiče 
adresa nuždu, da zajednička vlada i skupni sabor uzmu obzira 
na gospodarstvene potrebe kraljevine Hrvatske i Slavonije, ko- 
jima su počela presušivati obilato izcrpljivana vrela dohodaka 

upravo u vrieme, kada one moraju napregnuti svu snagu za 
podmirivanje državnih potreba«. 

Adresa neodvisne narodne stranke tužila se je na to, da 
zajednička vlada i sabor idu za tim, kako bi državnu zajednicu, 
utemeljenu u zakonu, preobrazili u jedinstvenu ugarsku državu 
s premoći magjarskoga plemena; oni idu za tim, da ovu sta- 
rodavnu kraljevinu pretvore u magjarsku pokrajinu, te Hrvatskoj 
nametnu tudju i nenaravnu magjarsku misao. Pošto je adresa 
navela velik broj ovakovih prigovora, navlastito gospodarske 
naravi, poziva se na pravo samoodluke kraljevine Hrvatske, pa 
traži, da se svi oni zajednički državni poslovi, koji nisu kao ta- 
kovi odredjeni pragmatičkom sankcijom, a koje je Hrvatska iz 
obzira shodnosti povjerila zajedničkom zakonarstvu i zajedničkoj 
izvršbenoj vlasti, povrate samosvojnoj kraljevini Hrvatskoj, Sla- 
voniji i Dalmaciji. Adresa završuje: »Pošto mi tražimo prije 
svega, da se državopravni odnošaj naše domovine bitno pro- 
mjeni, nemožemo se uz svu podaničku odanost odazvati miJo- 
stivomu pozivu Vašega Veličanstva, da biramo propisani broj 
zastupnika u zajednički sabor«. 

Najduža, i kako se samo sobom razumije, najgravaminalnija 
osnova bijaše ona stranke prava. U njoj se nagodba nepriznaje 
zakonom, jer da je stvorena po nezakonitom skupu Ijudih; 
osnova se poziva na tisućljetni ustav kraljevine Hrvatske, po 
kojem o javnih poslovih domovine odlučuje samo složna volja 
naroda i kralja. U dalnjem razlaganju iztiče osnova historičke 
činjenice, na kojima, kako je poznato, stranka prava osniva svoj 
program, spominje adresu sabora od godine 1861., koja da je 
zatražila, da se Hrvatom povrate njihova prava i njihov ustav, 
a za tim, prelazeći na sabor od god. 1865. i 1866., proglašuje 
ovaj sabor nezakonitim i čitavo njegovo djelovanje ništetnim. 
Kako je poznato, ovaj je sabor u svojoj adresi priznao zajed- 
ničke poslove s Ugarskom i monarhijom, a stranka prava nije 
u ovo vrieme htjela ni čuti o kakovim zajedničkim poslovima. 
I sabor od godine 1867., koji je uglavio državopravnu nagodbu 
izmedju Ugarske i Hrvatske, nazivlje osnova nezakonitim, a sa- 
boru od godine 1873. predbacuje, da je nagodbu još na gore 
revidirao. Evo još jedne od glavnih stavaka osnove, u kojoj se 
ogleda njezin gravaminalni sadržaj: »Budući je današnji sustav 
uveden proti povjestničkomu i prirodnomu pravu, te proti in- 

teresom naše domovine; budući je stvoren nezakonito po skup- 
štinah, složenih na temelju oktrojiranoga izbornoga reda; bu- 
dući se je iz toga protuzakonito uvedena i držana sustava 
razvilo stanje, u kojem neima ni jednoga uvjeta za duševni i 
materijalni razvoj, a kamo li za napredak ovoga naroda; oči- 
tujemo, da se nemožemo odazvati pozivu Vašega Veličanstva, 
da biramo zastupnike za peštanski sabor i za delegacije«. 

Pošto su ove osnove pročitane, bude sjednica zaključena, 
a u sliedećoj saborskoj sjednici uzme rieč predsjednik, da dade 
izjavu, koja se je odnosila na adresnu osnovu stranke prava. 
Budući ova izjava ima svoju historičku važnost, i budući su u 
njezinu povodu nastali u saboru takovi dogadjaji, koji se radi 
shvaćanja ukupnoga parlamentarnoga položaja moraju spome- 
nuti, nesmije se ona na ovom mjestu prešutiti. Ovdje je go- 
vora o historičkoj stranci prava, koja je, promjenivši kasnije 
svoj program, izčezla iz našega javnoga života. Ta je predsjed- 
nikova izjava glasila u svojoj glavnoj jezgri: »Budući, da ta 
osnova adrese sadržava u sebi ne samo pojedine izreke, nego 
i stavke, koje bi kadre bile ne samo ob odanosti i prirodjenoj 
vjernosti ovoga sabora i naroda, koji isti zastupa, prema po- 
svećenoj osobi Njeg. ces. i kr. ap. Veličanstva našeg premilo- 
stivog vladara i Njegove sjajne porodice posumnjati, dapače cio 
duh i smjer ove osnove mogao bi se uzeti kao odkaz poda- 
ničke vjernosti i lojalnosti visokog ovog sabora kraljevine Hr- 
vatske, Slavonije i Dalmacije naprema posvećenoj osobi našega 
vladara i Njegove porodice, to ja u ime i kao tumač osjećaja 
ovoga sabora i cielog naroda prosvjedujem već proti samoj 
pomisli, da bi sabor mogao Njeg. Veličanstvu ikada podastrieti 
ovakovu adresu, te u ime visokog sabora i naroda osudjujem 
ovu osnovu adrese, na koju budi odgovor sabora i naroda: 
»Živio naš premilostivi kralj!« (Burni >Živio<). 

Poslie ove predsjednikove izjave htjede govoriti predlagač 
osnove stranke prava, no predsjednik mu nedade rieč. Na to 
nastade u saboru veliki nemir, za kojega se sa sjedala stranke 
prava orahu povici, upravljeni predsjedniku: »Opozovite!« U 
obćoj uzrujanosti i buci diže predsjednik sjednicu. U sliedećoj 
sjednici ponoviše se jednako burni prizori. Cim je predsjednik 
htjeo, da otvori sjednicu, zaoriše na kranjoj ljevici glasovi : 
»Opozovite!« na što predsjednik sjednicu odmah diže. Jednaki 

prizori uz jednako zaslužnu buku ponoviše se u sjednici, koja 
je sutradan držana. U sjednici od 24. listopada vladala je ti- 
šina, a razlog se nalazi u izjavi, koju je predsjednik dao na 
početku sjednice. Najprije predloži, da se petnaestorica zastup- 
nika stranke prava izključi na osam saborskih sjednica, a po 
tom izjavi, da je tu gospodu izključio od današnje saborske 
sjednice. Ovu svoju izvanrednu odredbu, koja je stajala u očitoj 
oprjeci sa saborskim poslovnikom, razjasni sliedećim riečima: 
»Ja priznajem, visoki sabore, da ovaj moj postupak nije prema 
postojećem poslovniku, ali moram primjetiti, da muževi oni, 
koji su poslovnik za visoki sabor pravili, nisu mogli misliti, da 
će u ovaj sabor doći takovi zastupnici, koji će svojom bukom 
i vikom, dapače uriikanjem onemogućiti rad visokoga sabora. 
Nisu mogli misliti, da će takovi doći, koji će uvriedami oba- 
suti visoki sabor, koje se u najprostijem družtvu nekažnjeno 
trpiti nemogu. Ja mislim, da nije sabor radi poslovnika, nego 
poslovnik radi sabora, a ako poslovnik stoji u oprjeci sa ži- 
votom sabora, ima se prije i mimo poslovnika nešto učiniti, 
da se obezbjedi rad i život sabora«. 

Sada se pita: Je li ovako moralo biti? Pošto je predsjednik 
Hrvat dao izjavu, koja je pred licem svieta imala razpršiti i 
najmanju sjenu sumnje u tradicijonalnu lojalnost hrvatskoga sa- 
bora i naroda, bili su članovi sabora, kojih se je njegova sve- 
čana izjava ticala, pozvani i dužni, da razjasne vlastiti prijašnji 
korak. Ovo se je pače od njih moralo očekivati. Nedozvolivši 
predsjednik tim muževom rieč, učinio je pogriešku, o čemu bi 
svi objektivni ljudi imali danas biti podpuno uvjereni. U tom 
času nije valjda mogao predviditi posljedice, koje će odtuda 
nastati. Istina je, premda će konservativni političar samo za ne- 
volju pristati na takovu misao, da je poslovnik radi sabora i 
da život i rad sabora stoje nad mrtvim slovom poslovnika, kao 
što je istina, da se daljnje saborske razprave nisu radi doka- 
zane odpornosti nekojih članova stranke prava dale drugčije 
osigurati, nego da se ustanove toga poslovnika primjene na te 
odnošaje. No predsjednik, koji je bio prinužden izjaviti, da je 
radi osiguranja tih daljnjih razprava morao poprimiti odredbu, 
koja nije stajala u nikakovu suglasju sa postojećim poslovnikom, 
taj je predsjednik priznao svoju prvu pogriešku, te je trebao 
da odstupi onako, kako su u nekojim prijašnjim slučajevima 



^ 



bili odstupili nekoji njegovi predšastnici na predsjedničkoj sto- 
Jici^ te se predali u ruke kuće, da se izjavi o njihovu postupku. 

U jstoj saborskoj sjednici podnese jedan zastupnik većine 
predlog o promjeni saborskoga poslovnika. Sadržaj predloga, 
kojim su se nekoje disciplinarne ustanove poslovnika imale 
znatno pooštriti, odgovarao je faktičnim odnošajima, te ga je 
većina kuće primila bez promjene. Tim promjenama imalo se 
je zaštititi dostojanstvo sabora, njegova predsjednika i članova 
vlade; imale su se spriečiti gungule u saboru, uslied kojih bi 
se saborske sjednice morale prekinuti, ili sasvim dignuti. Za 
začetnika ovakovih povrieda i gungula ustanovljene su kazni 
opomene, ukora i izključenja iz saborskih sjednica, za prvi put 
od osam do trideset, a za drugi put od trideset do šestdeset 
sjednica uz gubitak dnevnica. Primljena je i ustanova o kloturi, 
po kojoj je desetorica saborskih članova mogla saboru predlo- 
žiti, da se razprava o jednom predmetu, ako se je tri dana vo- 
dila, može četvrti dan zaključiti, a imali su još pravo govoriti 
samo glavni govornici raznih podnesenih predloga. 

U ono vrieme, kada su u hrvatskom saboru primljene ove 
doista oštre mjere, morale su one pobuditi veliku pozornost 
čitavoga vanjskoga svieta, jer do toga časa nije još nijedan 
pariamenat bio poprimio takove odredbe. One su zabrinule sve 
slobodoumne i ustavne ljude u zemlji, a ovakovih Ijudih bilo 
je u svim saborskim strankama i u svim krugovima. Po sebi 
ih nije nitko branio, a tko ih je prihvaćao, opravdavao ih je 
okolnostima, koje su muževima većine nametnule kategoričnu 
dužnost, da važne javne uredbe brane od pogibelji. Ima ve- 
likih naroda, koji su se i bez ustavnih uredaba znali uzdići na 
veliku visinu kulturnoga i materijalnoga napredka, jer u njima 
djeluju takove državne i socijalne sile, koje mogu nadomjestiti 
takove uredbe. No maleni narodi trebaju takove uredbe kao 
koricu kruha. Hrvatski narod, koji je pod bahovskim absolu- 
tizmom bio izvržen pogibelji, da bude odrodjen, sav je u ra- 
dosti kliknuo, kada mu je povraćen starodavni ustav. Pa ipak, 
kako je taj ustav bio slabašan i kako je neznatan bio autoritet 
sabora prema autoritetu neustavne vlade. Ako se stranka prava 
poziva na to, da je taj sabor primio adresu u njezinu duhu, 
nepriznavši s nikim zajedničkih posala, nebi ipak smjela smet- 
nuti s uma, da time nije mogao prikriti vlastite nemoći. Realno 

ustavno stanje oživotvoreno je istom nagodbenim zakonom. 
Imajući narod svoj državopravni temeljni zakon, ima najjaču 
polugu za svoj narodni i kulturni razvitak, a ova je uredba tako 
dragocjena, da se mora sve pokušati za njezino uzdržanje. Ova 
misao vodila je ustavne faktore, koji su o tome radili i koji se 
nisu mogli oteti dojmu, da će nastradati tolike javne stečevine, 
ako se oni članovi sabora, koji su po svojem programu sma- 
trali te uredbe nezakonitima, te su na njih žestoko napadali, 
neprisile, da ih poštuju. Tako bi jamačno uradila stranka prava, 
da ima u saboru većinu; tako je uradio veliki englezki državnik 
Oladstone, uzor slobodoumnoga državnika u prošlome vieku, 
koji je proti onim istim Ircima, za čija je prava osjećao najveće 
simpatije, morao u parlamentu predložiti najstrože mjere, samo 
da obrani taj parlamenat od pogibelji obstrukcije. Tako radi 
slobodoumna republikanska stranka u Francezkoj, koja žrtvuje 
i načelo slobode, da uzmogne obraniti republikanski oblik vla- 
davine od njegovih bezobzirnih protivnika. Ovako se ima shva- 
titi taj postupak hrvatske saborske većine, pa ju s toga neće 
nitko ni hvaliti ni kuditi, nego će konštatovati nuždu takovih 
mjera, koje su proizlazile iz čitavoga javnoga položaja zemlje. 
Poslie ovih burnih prizora povela je kuća razpravu o adresi, 
a u toj razpravi uzeo je rieč i ban. Banova je izjava bila kratka, 
a njezin sadržaj odgovarao je načelima, glede kojih je već sada 
bilo jasno, da ga vode u upravi zemlje, u čuvanju i izvadjanju 
temeljnoga zakona. Ban izjavi, da zemaljska vlada, stojeći ha 
temelju nagodbenoga zakona, nemože imati druge zadaće, nego 
da utire put obćem napredku u zemlji, a govornik, kao vjeran 
izvršilac zakona, nemože doći u sukob sa opravdanim osjeća- 
jima i težnjama naroda. Njemu je glavni zadatak, da zemlji osi? 
gura dobru upravu, te će namještati samo takove javne organe, 
koji pokazuju znanja, upotrebljivosti, valjanosti i značajnosti. 
Govornik se je toga načela dosele djelotvorno držao. Osvrnuvši 
se na prigovore, dobačene vladi, da je vlada kod izbora gu- 
šila slobodno izjavljivanje javnoga mnienja, reče ban, da vlada 
nije u oči silne agitacije, koju su razvijale stranke, protivne su- 
stavu zemlje, mogla ostati prekrštenih rukuh, no mora ipak 
najsvečanije prosvjedovati proti tvrdnji, da je vlada činila pri- 
tisak na činovničtvo, kršila izborni zakon, ili upotrebljavala kod 
izbora demoralizatorna sredstva. U zemlji, u kojoj se bore dvie 

stranke, jedna za zakonito stanje, a druga proti tomu stanju, 
jasno je označeno mjesto činovničtvu, a ono je to mjesto po 
svojoj dužnosti zauzelo. Pobijajući prigovore proti nagodbi, 
reče: »Nagodba otvara toli široko polje radu oko duševnoga i 
materijalnoga napredka naroda, da mora narod svu svoju snagu 
napregnuti, da taj vrlo povoljni državopravni položaj izcrpi na 
što veću korist za sebe, a tomu ništa toliko nesmeta, koliko 
neprestani poticaji državopravnih pitanja i napadaji na nagod- 
beni zakon, jer se time preči svaki rad, a radjaju se trvenja, 
od kojih nuždno mora stradati slabije tielo. Važan je zaključak 
banove izjave, koja ima sva obilježja načelne enuncijacije, jer se 
u tom zaključku izjavljuje solidarnim sa saborskom većinom. 
Kada je ban došao u zemlju, bio se je u Hrvatskoj pronio glas, 
da će se u zemlji vladati eventualno i bez sabora. Ban izjavi, 
da je takova bojazan morala onim časom izčeznuti, čim se je 
našla u zemlji stranka, koja hoće, da ustavnim načinom brani 
zakonito stanje, a on će tu stranku podupirati svim svojim si- 
lama i stajati uz nju cielim svojim srdcem«. 

Važan bijaše previšnji kraljevski odpis, koji je stigao sa- 
boru u drugoj sjeditbi ove periode, držanoj početkom g. 1885. 
i u kojem se s previšnjega mjesta zadovoljuje molbi saborske 
adrese, da se izabere kraljevinska deputacija, koja će sa jed- 
nakim ugarskim kraljevinskim odborom imati, da razsvietle i 
sretnomu koncu dovedu pomutnje u nagodbenom zakonu. Sada 
su već bili u saboru i svi izključeni članovi stranke prava. 
Stupiv u sabor, predali su predsjedničtvu izjavu, kojom pro- 
svjeduju proti svome izključenju. Predsjednik reče, da nemože 
te izjave dati pročitati, jer sabor proti svojim zaključcima ne- 
prima prigovora i jer se u njoj sabor nazivlje nezakonitim 
tielom. 

U trećoj saborskoj sjeditbi, koja je držana tečajem mje- 
seca svibnja god. 1885., rekao je ban u razpravi o zemaljskom 
proračunu govor, u kojem je razjasnio neka svoja gledišta po- 
gledom na upravu, politiku i kulturu zemlje proti govornicima 
manjine. Kako je ban mislio o upravi, o kojoj su se imali sa- 
boru doskora podnieti organizatorni zakoni, to će se jasnije 
vidjeti iz njegovih obširnijih izjava; ovdje se mogu spomenuti 
nekoji njegovi nazori o narodno -kulturnim zavodima. Tako u 
ovo vrieme, kao i kasnije, zahtjevalo se je od bana, iz krugova 

saborske manjine, da bi se iz zemaljskoga proračuna čim više 
trošilo na kulturne potrebe. Naročito su ovakove zahtjeve iz- 
nosili članovi neodvisne narodne stranke, koja je o sebi vazda 
mislila, da stoji sa narodnom kulturom u nekom užem duševnom 
savezu, nego li ostale stranke. Ovdje se je banu prvi put pru- 
žila prilika, da se izjavi o nekojim takovim konkretnim zahtje- 
vima, koji su upravo zanimali javno mnienje, a te njegove iz- 
jave pokazuju, kako je več sada bio odlučio, da glede zasnivanja i 
oživotvorenja takovih zavoda postupa vrlo promišljeno i oprezno, 
da takovu opreznost savjetuje čitavomu narodu, makar je dobro 
znao, da će ga to časovito učiniti nepopularnim u širokim kru- 
govima naroda. Ovako nije samo radio kao ban i glava ze- 
maljske uprave, koji mora uvjek paziti, da se neporemeti zemaljski 
proračun; ovako nije samo radio prema manjini, koja je pu- 
štala s vida ovakove kategorične obzire, nego su ovo bili ujedno 
nazori državnika i patriote, koji je hotio, da se kulturne insti- 
tucije stvaraju sustavno i u sgodan čas, kako bi od tuda narod 
imao što većih uspjeha. Jedan od govornika manjine pitao je 
bana, zašto nedozvoljuje, da se priredi hrvatska zemaljska iz- 
ložba, pa je i u toj njegovoj tobožnjoj nesklonosti našao povod, 
da uzkrati vladi proračun. Ban izjavi, »da stoji samo u interesu 
zemlje, da se sada nepriredi takova izložba. U tom se nemože 
nazrievati nikakova pogibeljna tendencija, kako misli govornik, 
jer vlada čini samo ono, što su i druge vlade učinile, što je 
učinila i ugarska vlada, dok se nije uvjerila, da se zemlja može 
pokazati vanjskomu svietu«. Poznato je, da je takova zemaljska 
izložba priredjena u Zagrebu šest godina poslie ove banove 
izjave i da je polučila vrlo liep uspjeh. Da se je ova izložba 
priredila prije ovog sgodnog vremena, kako je to nestrpljivo 
javno mnienje od bana tražilo, nebi se jamačno bila postigla 
ni polovica toga uspjeha. Taj isti član manjine potaknuo je i 
pitanje o ustrojenju medicinskoga fakulteta, na što ban izjavi: 
»Ja moram otvoreno izjaviti, nazivao to g. zastupnik tenden- 
cijom ili ne, da ću se sve dotle protiviti, da se otvori medi- 
cinski fakultet ili koja druga institucija, dok ono valjano neiz- 
gradimo, što smo dosele stvorili, a žalibože još neizgradili«. 
Nesmije se misliti, da su članovi manjine poticali ovakova 
pitanja samo s toga, jer su kao banovi politički protivnici mi- 
slili, da moraju za sebe predobivati javno mnienje. Ovakovo 

prenagljivanje i nestrpljivost ležala je faktično u hrvatskoj krvi, 
te jo} se nesmiju odreći plemeniti motivi ; zato je banova odlučna 
izjava išla na to, da u interesu zemlje obuzda ovakove nestrp- 
ljive želje. Danas se uslied banove inicijative već uvrštuje u 
zemaljski proračun stanovita svota za medicinski fakultet, no 
možda je istina, da javno mnienje danas, poslie deset godina, 
s manjom nestrpljivošću traži ustrojenje toga fakulteta, nego 
onda, ne samo jer ima povjerenja u bana, nego jer se i ravna 
po njegovim savjetima, koji su pali na plodno tlo. 



V. 



(Konstelacija u saboru; arkivski spisi; predloži stranke prava proti banu; banova izjava; nova 

politička uprava; narodna stranka u novom obliku; neuspjeh kraljevinskih razpraVa; banovo 

stanovište prema tomu ; banova definicija o zadatcima bana ; magjarska državna ideja i nagod- 

beni zakon; ban prema javnoj štampi; značaj ove saborske periode.) 

|xjije ovomu djelu svrha, da riše parlamentarne dogadjaje 
posljednjih osamnaest godina, nego da prikaže sve glav- 
nije momente parlamentarnoga, kulturnoga i ekonomičkoga ži- 
vota, koji padaju u to vrieme, te iz kojih se je razvilo sadašnje 
javno stanje. Imajući na umu ovu glavnu tendenciju djela, mora 
pisac orisati u značajnim crtama najburniju parlamentarnu sje- 
ditbu čitavoga toga doba, koja je otvorena posliednji dan rujna 
godine 1885. Izmedju većine i manjine saborske vladahu vrlo 
napeti odnošaji, a gdje vlada ovakovo stanje, tu će se lasno 
naći povodi, iz kojih mogu nastati prave oluje. Predsjednik sa- 
bora provadjao je strogo nove ustanove saborskoga poslov- 
nika, te su na temelju tih ustanova već mnogi članovi sabora 
bili do ovoga časa, kada je ova sjeditba započela, izključeni na 
duže vremena od saborskih razprava. On je u istinu imao ve- 
liku diskrecijonarnu vlast, koju mu je većina kuće svojim za- 
ključcima povjerila; imala je doduše svaki put odobriti njegov 
postupak i njegove predloge, a ona ih je najvećim dielom i 
odobravala. Nije se moglo pitati, da li se svi članovi većine 
slažu s njegovim postupkom; on je sa predsjedničke stolice 
stavljao gotove čine pred većinu, koje je ona imala priznati. 
Ovakovi se pojavi imadu, kako to drugčije nije moguće, pro- 
sudjivati u prvom redu sa političkoga gledišta. Predsjednik je 
bio izabran u vrlo kritično vrieme; njemu je u takovo vrieme 
bila povjerena vrlo velika vlast, a muž, koji je tu vlast vršio 
na predsjedničkoj stolici, bio je absolutističke ćudi. Proti njemu 
stajahu muževi manjine, koji bijahu žestoki, bezobzirni radi- 
kalci, te se nisu, kao ni prije, obazirali na ćud i navike toga 

predsjednika, kao ni na nove ustanove saborskoga poslovnika. 
Ovako se izmedju njih i njega radjaliu burni prizori, a on je 
proti njima uporavljao svu formalnu strogost poslovnika. Po- 
vjerivši većina toliku vlast predsjedniku, mogla se je nadati, da 
će članovi manjine biti oprezniji u svojim napadajima, pa da 
će se parlamentarne razprave pomalo svesti na mirniju kolo- 
tečinu. To se nije dogodilo. Nesmije se kazati, da su se burni 
prizori, koji su u ovoj sjeditbi došli do vrhunca, rodili samo 
iz časovite strasti pojedinih članova, a niti to, da ih je skrivio 
samo ovaj napeti odnošaj izmedju predsjednika sabora i čla- 
nova stranke prava. Motivi ležahu dublje, najprije u samoj na- 
ravi i programu stranke prava, koja nije nikako htjela shvatiti, 
da je dužnost stranke, koja sudjeluje kod javnih odnošaja, stvo- 
renih na temelju državopravnoga temeljnoga zakona, makar 
misli, da ih sa svoga gledišta nema priznati — da je njezina 
dužnost poštovati autoritet sabora, bana i drugih javnih 
uredaba, onda u tvrdoj odluci narodne stranke, koja nije 
htjela dopustiti, da se te uredbe ponizuju. Možda je većina od- 
više strogo shvaćala tu svoju dužnost, kao što je nesumnjivo, 
da je to činio predsjednik sabora, no tko je one dogodjaje 
mogao prosuditi, mora priznati, da je manjina stranke prava u 
navalama na te javne uredbe i njihove nosioce prelazila svaku 
mjeru i granicu. 

U saborskoj sjednici od 30. rujna podnesoše članovi stranke 
prava predlog, da se ban stavi pod obtužbu radi povriede za- 
konskoga članka VH. od godine 1870. U obrazloženju toga pred- 
loga kaže se, da su tečajem mjeseca srpnja iste godine po na- 
logu banovu odpi;emljeni nekoji spisi, t. zv. komorski spisi iz 
hrvatskoga zemaljskoga arhiva u Budimpeštu, a tim da je ban 
povriedio spomenuti zakonski članak, koji govori o uredjenju 
zemaljskoga arkiva, te se ima staviti pod obtužbu na temelju 
zakona ob odgovornosti bana saboru. U sjednici od 3. listo- 
pada uze rieč ban, te izjavi, da su ti spisi odista odaslani i to 
po njegov(d|»alogu. Imajući ban po zakonu pravo nadzora nad 
zemaljskinJ/arkivom, izdao je tu odredbu na temelju toga prava 
nadzora; uvjerivši se, da se ti spisi nalaze u našem arhivu, u 
kojem su bili samo pohranjeni, odredio je, da se odašalju. Ban 
je to smatrao poslom eksekutive, a s tim njegovim shvaćanjem 
slagale su se sve eksekutivne vlasti, koje su prije toga u tu 

stvar uticale. Nijedan tih faktora nije mislio na legislativu, već 
se izjavio nadležnim na temelju eksekutivne vlasti. Ban izjavi 
medju inim, kako se je i hrvatska vlada od godine 1879., pod 
banom Ivanom Mažuranićem, kada je Ugarska opet tražila te 
spise, izjavila u toj stvari nadležnom i to na temelju zakona. 

Prije nego spomenemo samu razpravu, moramo ovdje raz- 
jasniti narav tih spisa, a to po razjašnjenju, što ga je u toj 
saborskoj sjednici dao jedan član manjine, odličan strukovnjak 
i današnji predsjednik jugoslavenske akademije. Govornik izjavi, 
da su to spisi hrvatski, »ti su spisi najprije samostanski, koji 
su ostali od nekojih samostana jezuitskih, paulinskih i drugih, 
koje je car Josip II. dao ukinuti, te su spisi onda pod njim 
odpravljeni u ugarsku komoru. Drugi je dio tih spisa t. zv. spisi 
»loci credibiles«. Ovi su loci bili oblasti u Hrvatskoj kod kap- 
tola; nisu bili organ nikakova zajedinstva već na uslugu banskoj 
vlasti i sudovom u Hrvatskoj. Što tu može biti magjarskoga? 
Kada se je Slavonija povratila izpod turskoga jarma, onda je 
mislila bečka vlada, da zadrži Slavoniju onako, kao i Krajinu, 
pak je carska austrijska vlada, trebajući te spise za upravu, kao 
što je u obće svaka uprava trebala »locus credibilis«, htjela te 
spise dati odnieti u Beč. No proti tomu je prosvjedovao hr- 
vatski sabor svojim zaključkom od 19. ožujka 1698. Dakle je 
hrvatska legislativa prosvjedovala proti tomu, da se Slavonija 
smatra posebnim dielom, odieljenim od Hrvatske, i da se ti spisi 
smatraju za nešto drugo, nego hrvatskimi. Treća vrst spisa spa- 
daju na konfiscirana imanja, najviše spisi Zrinjsko-Frankopanski. 
Austrijska komora pobrala je te spise, te ih sa imanja Zrinjsko- 
Frankopanskih dala odnesti u Gradac. Hrvatski sabor prosvje- 
dovao je proti tomu činu austrijske vlade god. 1675. i 1692. 
Svi ti spisi ne spadaju nikamo drugamo, nego u hrvatsku hi- 
storiju, jer rade o kulturnih odnošajih u ovoj zemlji. Ti su spisi 
izručeni kasnije ugarskoj komori, a god. 1848. zatražio je hr- 
vatski sabor, da se od strane Ugarske predadu svi u Hrvatsku 
spadajući fondovi kao i sva arkivalna pisma. To je učinjeno 
god. 1849. no mi nismo ipak primili sve spise nego samo one, 
koje su nam Magjari htjeli dati.« 

Ovako je taj odlični strukovnjak razjasnio narav tih spisa. 
On se je u svojem govoru postavio na stanovište, da je ta- 
dašnji vrhovni carsko -austrijski upravitelj u Ugarskoj knez 

Windischratz, koji je banu Jelačiću predao te spise, bio ovlašten 
da to učini. 

U saborskoj sjednici od 5. listopada ustao je ban, da od- 
govori jednom predgovorniku u razpravi. Taj predgovornik 
bješe kazao, da se je Hrvatska u času, kada su ti spisi odaslani, 
nalazila u njihovom faktičnom, pravnom i poštenom posjedu. 

V 

Nadovezujući na te rieči poče ban ovako: »Sto se tiče posjeda 
nemogu ni ja poreći, da je zemlja bila 35 godina u faktičnom 
posjedu tih spisa, no da li je to bio pošten posjed o tom bi 
ja podvojio ... Dalje nije mogao nastaviti, jer je manjina digla 
silnu buku, nedopuštajući banu, da dalje govori. U saboru 
nastade takova gungula, da se sjednica nije mogla duže vre- 
mena nastaviti, a pojedini članovi stranke prava izustiše za te 
gungule takove izraze proti banu i saborskoj većini, koji su 
dali predsjedniku povoda, da je predložio više njih na izklju- 
čenje od 60 i 30 saborskih sjednica. 

U sliedećoj saborskoj sjednici bude taj predlog predsjed- 
nikov primljen, a ujedno povedena razprava o nekojim novim 
predlozima manjine, naperenim proti banu radi izraza »pošten« u 
govoru, koji radi buke i gungule nije mogao dovršiti. Napokon je 
ban mogao svoj govor nastaviti. Ban reče: »Nastavit ću svoj govor, 
gdje sam ga morao prekinuti. Rekao sam u dotičnoj stavci: 
»Ali da li je to bio pošten posjed, o tom bih ja podvojio — 
i to za to, jer, ako je po privatnom pravu pošten posjed, to 
se ova stvar nipošto nemože i nesmije prosuditi na temelju 
privatnoga već na temelju javnoga prava. Predpostavka, s koje 
je potekla naredba, uslied koje su ti spisi došli u naš zemaljski 
arkiv, jeste ukinuće sveze izmedju Ugarske i Hrvatske od strane 
Hrvatske.« Ovako ban. Kako je već spomenuto, upravljao je 
Ugarskom godine 1849., kada je Hrvatska dobila te spise natrag, 
knez Windischgratz, koji je bio vrhovni reprezentant carske 
austrijske vlade u Ugarskoj i od koga je ban Jelačić te spise 
dobio. Zatim ban nastavi svoj govor: »Zar se po ustavnih na- 
čelih može tvrditi, da je knez Windischgratz bio ovlašten go- 
voriti u ime Ugarske?« U svojem dalnjem govoru osvrnu se 
ban još jedanput na toga predgovornika i njegovu predpostavu, 
da je godine 1848. bilo izrečeno faktično odciepljenje Hrvatske 
od Ugarske i da se je time sve porušilo, što je prije bilo. Ban 
se pozva na uvod nagodbenoga zakona, koji pročita a onda 

nastavi: »U ovom je uvodu rečeno, da ono, što je moglo biti 
faktično niti je bilo, niti je moglo biti pravno, a ta ideja u tom 
uvodu je važna, jer jedino pruža jamstvo za osiguranje onoga 
državopravnoga položaja, što ga ove kraljevine danas uživaju. 
Na temelju same nagodbe sam ja učinio, što sam učinio i baš 
zato gojim čvrsto uvjerenje, da to nije na štetu ovih kraljevina, 
te će se to pitanje imati riešiti na temelju javnoga prava ove 
zemlje.« 

Ovako je ban mogao mirno dovršiti svoj govor i razjasniti 
stanovište, na kome je stajao u tom važnom pitanju. Ako se 
tko pako želi obaviestiti o potankostima svih onih burnih pri- 
zora, koji su se za razprave odigrali u hrvatskom saboru, može 
potražiti dotične saborske dnevnike, a onaj, koji bude pisao 
parlamentarnu povjest tih vremena, biti će dužan, da prikaže u 
najobjektivnijem svietlu sve momente, koji imadu uplivati na 
sud kasnijega naraštaja. Ovdje se radi o tom, da se upoznadu 
gledišta bana, a onda njegovih političkih protivnika. Ovi, stojeći 
na stanovištu, da su ti spisi po čitavom svojem sadržaju hr- 
vatski i da su bili od vajkada izključivo hrvatski, da je hrvatski 
sabor u prošlosti ponovno prosvjedovao proti tomu, da se ti 
spisi odnose iz zemlje, a kada su odneseni tražio ih je uvjek na- 
trag, najprije od austrijske a onda od ugarske komore; stojeći 
na tome stanovištu, ti banovi politički protivnici smatrahu sa- 
svim prirodnim i opravdanim, da su bansko vieće i ban Jelačić 
tražili godine 1848. i 4Q. te spise natrag i da se knez Windisch- 
gratz njihovu zahtjevu odazvao. Ban nijednom rieči ne poriče, 
da to niesu hrvatski spisi, koji se odnose na hrvatske odnošaje. 
To i nemože biti prjeporno izmedju njega i njegovih protivnika 
te se ima istom kasnije riešiti i to svakako na temelju javnoga 
prava ovih kraljevina. 

Ban misli, da Hrvatska nije ovih trideset i pet godina 
bila sa gledišta javnoga prava u pravnom posjedu tih spisa, 
jer je Hrvatska dobila te spise od takove vlade u Ugarskoj, 
koja nije bila po starodavnom ustavu ovlaštena, da te spise 
preda hrvatskomu povjerenstvu. Pošto je nagodba, vrhovni te- 
meljni zakon za ovu zemlju, izjavila, da savez Hrvatske i Ugarske 
nije bio pravno prekinut, mislio je ban, da mora zadovoljiti 
želji ugarske vlade, koja je tražila, da se ti spisi vrate onamo, 
odkuda su godine 184Q. neustavnim načinom odneseni, no on 

si pridržaje pravo u ime zemlje, da se Hrvatskoj vrate svi spisi, 
koji su njezini. Po banovu nalogu saniran je korak, koji se 
nemože dovesti u sklad sa temeljnom misli nagodbenoga zakona 
kao niti sa povjestničkim odnošajem izmedju Hrvatske i Ugarske, 
a da to nemože prejudicirati pravu Hrvatske, u koliko ga ona 
ima na te spise. Ban izjavljuje na temelju činjenica, da je o tim 
spisima u prošlosti vazda odlučivala eksekutivna vlast a nipošto 
legislativna, pa je to i on učinio, imajući po zakonu pravo 
nadzora nad arkivom. Ovdje se nazori banovi i nazori manjine 
razilaze, a kako je poznato, nije ta razprava još ni danas svršena. 

V 

Čitava ova razprava pobudjuje neke misli, koje u njoj 
nisu s nikoje strane iznesene, pa se ipak nebi bile imale zašutiti. 
Hrvatska i Ugarska našle su se danas na temelju zakona, koji 
je izravnao njihove medjusobne prjepore nedavne prošlosti. U 
obim zemljama procvao je ustavni život, — ustavni život, 
koji ni u jednoj ni u drugoj nije vladao u ono doba, kada su 
se dešavali gorespomenuti dogadjaji. Neka svaki Hrvat čuva u 
svojim grudima spomen na svako slavno doba svoje povjesti, 
pa tako i na ono, koje je rodilo tolike njegove čuvene junake 
i rodoljube, koji su branili njegovu čast i korist. No ovaj spomen, 
u koji ne smijemo dati dirati, može se sasvim liepo spojiti sa 
odanošću prema postojećim javnim uredbama i Hrvat, koji vi- 
soko poštuje bana Jelačića kao neprolazni lik njegove prošlosti, 
može se radovati, da je vrieme izmirilo oba naroda, spojena 
osamstogodišnjim povjestničkim vezom i da štujući Jelačićev 
spomen nedolazi u nikakov sukob s uvjerenjem, koje ga spaja 
sa sadašnjim zakonitim stanjem. 

Muževi stare unionističke stranke, kako se to razabire iz 
njihove prošlosti, nisu nikada krili svoja patriotična hrvatska 
čuvstva, te su zadušnicama u Novim Dvorima na prvu godiš- 
njicu banove smrti prisustvovali najvidjeniji izmedju njih, od 
kojih je jedan kasnije postao hrvatski ban. Oni su poštovali 
spomen borca za narodna prava, ali su u isto vrieme nepomično 
nastojali o tom, da se Hrvatska i Ugarska izmire i da izravnaju 
svoje prjepore ustavnim putem. Jamačno je istina, da imaju 
veće pravo, da slave taj spomen oni hrvatski muževi, koji življe 
čuvaju sve tradicije na toga hrvatskoga junaka, ali se ipak nije 
moglo odobriti, da se je blaga banova sjena izazivala iz groba 
kao nekakova sablast i strašilo, pa da se njegov spomen naj- 

više onda hotio slaviti, kada se je mislilo iznova poticati sretno 
uklonjene ustavne razmirice prošlosti izmedju oba naroda. 

Danas su već u tom pogledu nastala druga vremena. Ban 
Jelačić ostaje ban Jelačić, velik, slavan, bezsmrtan, no oni što- 
vatelji njegova spomena, koji nepomično stoje na temelju dr- 
žavopravnoga zakona, nemogu na tom temelju priznati ustavni 
značaj stvarima, koje su se dogadjale u ono neustavno doba, 
a nemogu ih priznati na temelju zakona, koji je za njih stvorio 
sasvim jasno stanovište. 

Napokon je u ovoj dugotrajnoj razpravi većina kuće, od- 
klonivši sve predloge manjine, primila sliedeći predlog jednoga 
svoga člana: »Sabor prelazi na dnevni red, očekujući, da će ban 
poprimiti shodne mjere, da oni spisi tako zvanoga komorskoga 
arkiva, koji pripadaju kraljevinam Hrvatskoj, Slavoniji i Dalmaciji, 
budu čim prije priposlani zemaljskomu arkivu.« 

U istoj sjeditbi podnese vlada toli očekivane predloge o 
preustrojstvu političke uprave. Ta uprava obstoji u svojoj 
bitnosti i danas, pa je njezino ustrojstvo poznato svakomu, koji 
se iole bavi javnim poslovima zemlje. U saboru je osnovu u 
ime bana i vlade zastupao neposredni chef političke uprave, 
odjelni predstojnik Stanković, koji je iztaknuo sve glavne nje- 
zine momente i sve glavne razlike prema prijašnjem ustrojstvu. 
Ona je stvorila tri instancije, razširila djelokrug županijskih 
skupština, uvela županijske upravne odbore i postavila župani- 
jama na čelo velike župane kao stare ustavne dostojanstvenike, 
no dala im je prema zahtjevima moderne državne uprave vrlo 
obsežnu vlast. Glede gradova zemlje ustanovila je nadzor ve- 
likih župana nad gradskom upravom, a za grad Zagreb stvo- 
rila je vrhovnog gradskog načelnika. O tim osnovama vodila 
se je meritorna i obširna razprava, u kojoj je svaka stranka 
živo branila svoje stanovište. Nitko neće valjda poreći, da se 
je kroz županijske skupštine u istinu radilo oživiti ustavni duh 
i stvoriti kontrolni organ za upravu, da se je uredbom župa- 
nijskih upravnih odbora imala takodjer vršiti uspješnija kon- 
trola nad autonomnom i poreznom upravom i da se je prema 
prijašnjem manjkavom ustrojstvu radilo u obće upravu usavr- 
šiti. Istina je živa, da su se spone u isto vrieme čvršće pri- 
tegnule; da su stege, koje su vezale činovnički stališ, postale 
sada jače, da je osnovu zadahnjivao duh, iz kojega se je jasno 

razabirala intencija, da ta uprava postane snažan faktor u dr- 
žavnom i javnom životu zemlje. Parlamentarna manjina, koja 
neima povjerenja u vladu, a očituje, da zastupa slobodoumne 
težnje, i koja naravno zazire od svega, što može ojačati nje- 
zine organe, ta parlamentarna manjina borila se je u razpravi 
s velikim naprezanjem duševne snage proti ustanovama, koje 
joj nebijahu poćudne, a bilo bi čudnovato, kada bi se sa sta- 
novišta, koje objektivno promatra tu borbu, htjela poreci oprav- 
danost svim razlozima manjine. Državnik, koji je tu upravu za- 
mislio, jamačno se je nadao, da će život sve njezine ustanove 
zadahnuti jednakom snagom, on je hotio stvoriti čvrstu i dobru 
upravu, kakovu su tražili odnošaji i kakovu je zahtjevalo iz- 
kustvo, postignuto u prijašnjem životu, a upravo ovakovu upravu 
htjeo je stvoriti i njegov prijašnji predšastnik na banskoj sto- 
lici, koji ju je nesumnjivo više od njega birokratizirao. Kao što bi 
čudnovata bila tvrdnja, da je taj predšastnik, zamislivši takovu 
upravu, radio tako iz razloga, da slabi ustavni duh, tako nebi 
imala smisla ni jednaka tvrdnja pogledom na njegova naslied- 
nika. Ustavnoj sviesti dalo se je u nekojim stožernim ustano- 
vama osnove oduška i prilike, da se razvija, a ova se intencija 
nemože zaniekati. U Englezkoj nisu zakoni stvorili ustavnu sviest, 
nego su oni proizašli iz te sviesti, koja je najjače jamstvo za 
slobodan život naroda. Priznajmo istinu, da, naime, županijske 
skupštine nisu znale upotriebiti onaj djelokrug, koji im je tim 
zakonom pružen, da se je ta institucija nekako ukočila, pa neima 
nade, da bi se tako skoro mogla preporoditi. Za to nose krivnju 
ljudi, stranački odnošaji, nesložni osjećaji naroda, a valjda i 
okolnost, da je sama osnova kroz neke druge ustanove para- 
lizirala uspjeh onih prvih, nedavši samoupravnomu duhu do- 
voljno poletne snage. U Hrvatskoj je sabor, čiji je djelokrug 
velik i čiji članovi mogu sjati velikim govorima i državopravnim 
programima, absorbirao gotovo svaki interes naših javnih mu- 
ževa za manje vriedne ustavne uredbe i malo se tko zanima 
za županijske skupštine, koje imadu ograničeni ustavni djelo- 
krug, u kojima predsjedatelji, koji su ujedno čvrsti udovi dr- 
žavne uprave, vrše preveliku vlast i koji uslied ovih i još drugih 
razloga neodgovoriše nadama ustavnih Ijudih. Izbori za te skup- 
štine prolaze bez svake borbe, a bez borbe neima života. 

Sama uprava kao takova pokazala je svoju životnu snagu. 

te je u istinu postala naprednim faktorom u kulturnom i eko- 
nomičkom životu naroda. Imena novih velikih župana i ostalih 
glavnih upravnih činovnika utvrdiše javno mnienje u uvjerenju, 
da ban radi najvrstnije upravne činovnike u zemlji postaviti 
na odlična mjesta, te tako oživotvoriti nutarnje načelo svake 
uredbe i svakoga zakona, da će samo onaj zakon dobro dje- 
lovati, koji uzmu provadjati vrstni ljudi. Ove najodličnije mu- 
ževe, koji su preostali iz prijašnje, naročito Mažuranićeve ere, 
koja je obilovala valjanim silama, upotriebio je u novom upravnom 
organizmu, nepitajući kao liberalan muž za nutarnje uvjerenje, 
koje neka bude svakomu svetinja, no tražeći od svakoga onu 
korektnost, koju traže sve uprave i svi državnici čitavoga ustav- 
noga svieta, kada činovničtvu povjeravaju provedbu na zakonu 
osnovanih intencija. U isto od prilike vrieme bude imenovan i 
novi predstojnik odjela za bogoštovje i nastavu, a imenovanje 
toga muža moralo je takodjer javno mnienje učvrstiti u uvje- 
renju, da ban želi imati nada sve dobru kulturnu upravu. Ova 
je želja bila nešto sasvim prirodna kod muža, koji ju je toliko 
puta izjavio pred licem sabora, pa se ovo ima samo s toga 
spomenuti, da se s pojedinim primjerima pokaže pravac ideja, 
koje su bana vodile u čitavom upravljanju zemljom. 

U ovoj saborskoj periodi vidio se je na klupama saborske 
manjine vrlo zanimiv pojav: bivši ban Ivan Mažuranić i bivši 
odjelni predstojnik za njegova banovanja dr. Derenčin stajahu 
u redovima neodvisne narodne stranke, a drugi odjelni pred- 
stojnik Jovan barun Zivković stajaše u redovima saborskoga 
središta, koje se bješe odskora ustrojilo. U parlamentarnim zem- 
ljama, gdje se stranke na vladi izmienjuju, sasvim je običan, 
svagdanji pojav, da bivši ministri prelaze u opoziciju, te pobi- 
jaju svoje nasliednike. No Hrvatska nije takova parlamentarna 
zemlja, a ima još jedan drugi važan momenat, po kojem su se 
u ovo vrieme imali prosudjivati odnošaji hrvatskih parlamen- 
tarnih stranaka. Narodna stranka ili saborska većina stajala je 
odriešito na stanovištu nagodbenoga zakona, koji je imala bra- 
niti od navala njegovih protivnika ; na tom načelnom stanovištu 
stajahu Ivan Mažuranić i njegova oba bivša odjelna predstoj- 
nika, pa ipak bijahu u isto vrieme u opoziciji proti narodnoj 
stranci i banu. To je moglo pobuditi zabrinutost, gdje se ovako 
ciepaju elementi, koji su se slagali u glavnom načelu. Mažu- 

ranić je, sjedeći blizu dvije godine u saboru, progovorio samo 
dva puta i oba puta u osobnoj primjetbi, da suzbije nekoje 
prigovore jednoga staro -unionističkoga člana narodne stranke, 
koji su se ticali njegove osobne časti. Već sam čin, da je Ma- 
žuranić stupio u neodvisnu narodnu stranku, bio je dovoljan 
dokaz, da neodobrava ni način vladanja, a ni praktičnu poli- 
tiku narodne stranke, no mogli su biti još i drugi razlozi, koji 
su ga doveli u neodvisnu stranku. Stari unionistički elementi, 
kojih je u ovo vrieme bilo još prilično mnogo u narodnoj stranci, 
nisu mu mogli biti po ćudi; oni krivo mišljahu, da je sada iz- 
nova svanula njihova davno pokopana era, dok se je narodna 
stranka, kao stranka nagodbena, sada još više nego prije pre- 
poradjala u modernom unionističkom duhu, te je već u njoj 
imala mjesta čitava ona narodna inteligencija, koja je nepomično 
stajala na nagodbenom temelju, ali je ujedno gojila najživlje 
simpatije za sav politički i kulturni narodni napredak počam 
od ilirskoga doba do toga časa. Vidjet ćemo kasnije, kako je 
sam ban, kao eminentni unionistički državnik, mislio o tom 
narodno-kulturnom napredku. Mažuranić je stupio u neodvisnu 
narodnu stranku, jer su u toj stranci sjedili muževi, s kojima 
su ga od vajkada vezali najtješnji prijateljski odnošaji, no on 
nije žrtvovao nijedno od svojih načela, koja je izpovjedao i 
činom zasvjedočio tečajem svoga prijašnjega djelovanja. De- 
renčin je u to vrieme dao najkorektniju izjavu o svojem na- 
godbenom stanovištu, samo je tražio, da se strogo legalnim 
putem, propisanim u zakonu, izhodi njegovo proširenje; o ba- 
runu Živkoviću nije se moglo ni jedan časak sumnjati, da stoji 
na tom temelju, no i on je mislio, da mora izjaviti nepovje- 
renje banu i saborskoj većini. Saborsko središte, u kojem je 
glas baruna Živkovića mnogo važio, i koji ga je zadah njivao 
agilnošću svoje još uvjek neumorne naravi, tražilo je čistoću 
nagode, a ovo je stanovište bilo svakako korektno, te se nije 
dalo osporiti. No zar nije to središte moglo u to vrieme, gdje 
su upravo tekli pregovori kraljevinskih odbora, sjediniti svoje 
napore sa narodnom strankom, da se od Ugarske izhodi ta 
čistoća temeljnoga zakona? Protunagodbena stranka bijaše u 
saboru i u zemlji još uvjek snažna, a na drugoj se je strani 
vidjelo, da se nagodbeni elementi ciepaju u tri stranke: u na- 
rodnu, središte i neodvisnu stranku. Ovo je moglo pomutiti 

pojmove i potresti sam njihov zajednički temelj. Nitko nije mogao 
ni najmanje sumnjati u patriotičnu sviest i plemenite namjere 
toga središta, koje je obuhvaćalo mnoge odlične muževe, po- 
tomke najodličnijih hrvatskih velikaških porodica, no svatko je 
mogao vidjeti, da se je ta frakcija osnovala u nesgodno vrieme 
i da je mogla smetati radu onoga muža, koji je takodjer išao 
za nepovriedivošću nagodbenoga zakona, i ako se po svojem 
položaju nije smio staviti na čelo takovu pokretu, i koji je na- 
rodu pružao svojim uplivom svakako veća jamstva, da će se 
taj cilj postići. Ovo saborsko središte nije dugo živjelo, a ovo 
je bio dokaz, da nije imalo u sebi životne snage. Čudnovato 
je, da se krivnja za tu njegovu nemoć baca na druge faktore, 
kako se je u to vrieme činilo. Načelna njegova misao bila je 
vrlo zdrava, pa da je ona znala drugačije udesiti svoj odnošaj 
prema saborskoj većini i banu, bila bi mogla po vremenu ko- 
ristiti javnomu boljku. Ono se je samo razpalo, no njegova 
misao djeluje i dalje u životu naroda. 

Vriedno je ovdje spomenuti, iz kojih je razloga, osim dr- 
žavopravnih, manjina osobito žestoko prigovarala banu, te i u 
tome nalazila povod da mu uzkrati povjerenje. Jedan njezin 
govornik, doduše najvatreniji izmedju svih, oborio se je žesto- 
kom filipikom na bana, jer da oteže gradnjom novoga kazališta 
samo s razloga, da uzmogne gradnju osujetiti. Ban se na taj 
prigovor nije osvrnuo, čekajući, da vrieme pokaže njegovu 
neosnovanost. Moraju se ipak navesti razlozi, koji su banu 
svjetovali takav dilatorni postupak. Glavni razlog bijaše, što je 
hotio osigurati nuždna financijalna sredstva. Poslie je ban dao 
podići ^zgradu u mnogo sjajnijem obliku nego su to mnogi 
očekivali. Možda bi se moglo primjetiti, da je, želeći, da čim 
prije ugleda taj novi kulturni hram, dao tu osnovu izvesti od- 
više rano, pošto se čini, da samo narodno družtvo nije još 
stvorilo uvjete zu uspješniji polazak kazalištnih predstava. Na- 
dalje je taj govornik prigovorio banu, jer da krati gradu Za- 
grebu sklopiti zajam, koji bi mu imao poslužiti u estetične 
svrhe i ine koristne investicije, kako bi se Zagreb mogao po- 
peti do velegrada i do prave hrvatske priestolnice. Ban je poslie 
Zagrebu, proučivši sve njegove realne potrebe, dozvolio više 
takovih zajmova, te se je u istinu grad Zagreb tečajem njegova 
banovanja razvio do hrvatskoga velegrada i do prave kulturne 

priestolnice. Ban tobože neće da dade zemlji botaničkoga vrta, 
a tako iznova pokazuje svoju nesklonost prema kulturnom na- 
predku Hrvatske. Danas imademo zaslugom bana i vlade takav 
botanički vrt a sada se već radi o tome, da se još i proširi. 
Ban neće, da se u zemlji ustroji hipotekarni zavod, da se uredi 
zadružno pitanje, nadalje pitanje o kongrui klera, regalno pravo 
i t. d. Danas su sva ta pitanja riešena, možda bolje, nego su 
se tomu nadali oni, koji su ih u nevrieme poticali. Govornik 
je jošte izmedju svojih najglavnijih gravamina spomenuo me- 
dicinski fakultet, te gradnju nove bolnice zagrebačke. Ustrojstvo 
medicinskoga fakulteta danas je već osigurano, no jamačno, ni 
onaj govornik nebi hotio požuriti njegovo ustrojstvo, dok zemlja 
ima toliko prečih potreba od ove. A nebi valjda takodjer želio 
da se gradi bolnica, za koju se imadu pobrinuti još i drugi, a 
ne samo zemlja, koja ima da se skrbi za tolike svoje druge 
javne bolnice. Ovo je bilo vriedno radi toga spomenuti, da se 
vidi, kakve je prigovore od strane manjine imao izdržati ban, 
koji neima samo gojiti želje, nego se brinuti i za sredstva vo- 
deća do oživotvorenja. 

Cim se je ova saborska sjeditba primicala koncu, tim se 
je više bistrilo stanje u saboru i u zemlji. Ban je to naglasio 
u jednom od svojih posliednjih govora, konstatovav, kako se 
već sada može mirno u saboru razpravljati. Stranka prava, koju 
su tečajem periode zadesili mnogi udarci, pače se u njoj po- 
kazalo i nesuglasje izmedju nazora pojedinih članova, nije mogla 
više imati prvobitnu moć, a ovo je urodilo tim posljedkom, da 
su sada članovi neodvisne narodne stranke življe sudjelovali 
kod razpravah, vršeći u većoj mjeri nego prije zadatak sa- 
borske opozicije. Izmedju njih i stranke prava pokazalo se sada 
i veće suglasje u nazorima, a ovo je nekim zadovoljstvom spo- 
menuo jedan od najodličnijih njezinih članova, nazrievši u tome 
napredak hrvatske državne misli, prema magjarskoj državnoj 
ideji, koju tobože zastupaju ban i narodna stranka. Izmedju bana 
i narodne stranke postajahu sve to tješnji i srdačniji odnošaji, 
a ovaj sklad nazora nije mogao pomutiti ni neuspjeh kralje- 
vinskoga odbora, koji je bio izaslan na početku saborske pe- 
riode sa zadatkom, da dovede kraju pomutnje u nagodbenom 
zakonu. Hrvatski odbor pokazao je odlučnu volju, da glede 
svih ustanova negodbenoga zakona, o kojima bješe nastalo raz- 

ličito shvaćanje, pobjedi hrvatsko stanovište, istovjetno sa zako- 
nom, ali nije uspio. Izmedju obajuh odbora nije se naročito 
mogao postići sporazum o uporabi službenoga jezika kod za- 
jedničkih oblastih u Hrvatskoj i Slavoniji. Izvještaj hrvatskoga 
odbora glasio je u toj točki: Tako je nastalo nesuglasje o 
predmetu, na koji narod mora paziti i pazi kao na ženicu oka 
svoga, oko koga mora usredotočiti i usredotočava svu njegu 
svoje žarke ljubavi, jer je jezik duša političke i narodne indi- 
vidualnosti ovih kraljevina; jer je on poglavito jamstvo njihova 
obstanka i jer napokon upravo o tom predmetu zakonite usta- 
nove sklopljene nagodbe govore jasno i razumljivo.« Na koncu 
svoga izvještaja predlaže odbor saboru na prihvat sliedeći za- 
ključak: > Sabor kraljevina Hrvatske, Slavonije i Dalmacije, pri- 
majući na znanje izvješće kraljevinske deputacije, žali, što do- 
govori nisii doveli do povoljnoga uspjeha. Izjavljuje zatim, da 
državopravni odnošaj ovih kraljevina, proizlazeći iz političke i 
narodne njihove individualnosti, počiva na sklopljenoj god. 1868. 
nagodbi, to jest na dvostranom ugovoru, kojega se pojedine 
ustanove nemogu jednostrano ni mienjati ni tumačiti. Zato jedno- 
stavni odstup od ustanova nagodbe, ma u kojoj se formi oči- 
tovao, jest protivan temeljnomu zakonu, niti može imati pravnih 
posljedica na uštrb ovih kraljevina, te njihov sabor, koji i una- 
pred nepromienljivo stoji na temelju spomenute nagodbe ne će 
nijedno njim zajamčeno pravo napustiti, nego će dapače do 
potrebe za očuvanje tih prava poslužiti se svim zakonitim sred- 
stvima«. O ovom predlogu razvila se u saborn vrlo živa raz- 
prava, koja je i banu dala povoda, da označi svoje načelno 
stanovište prema ovom niečnom rezultatu kraljevinskih razprava. 
Tom svojom izjavom razsvietlio je ban još mnogo jasnije nego 
za prijašnjih razprava svoj odnošaj prema parlamentarnoj većini, 
kao i odnošaj bana, imenovana na nagodbenom temelju, prema 
zajedničkoj vladi. Govornici manjine pitahu: A zašto se ban 
neće da poistovjeti sa stanovištem većine i odbora te neizvede 
od tuda logične ustavne posljedice? Ban odvrati, kako je već 
u prvoj sjednici odbora izjavio, da se on nemože poistovjetiti 
sa mogućim zaključcima kraljevi nskoga odbora. Njegova izjava 
smatrala se je u odboru sasvim naravnom, a ban je doznao u 
toj sjednici, da su takovo stanovište zauzimali i prijašnji ba- 
novi. Budu li se banovi i u buduće tako ravnali u sličnim slu- 

čajevima, dobro će učiniti, jer ako bi drugčije shvatili položaj 
banov, to bi im u isti čas odzvonilo.« Ove banove rieči po- 
budiše na klupama manjine pravu senzaciju. Ban požali neuspjeh 
odbora, »no to nemože biti razlogom, da se on razstavi sa 
narodnom strankom, budi da se u čemu poremeti odnošaj, kakav 
je postojao prije kraljevinskih odbora. On će se držati zakona, 
kako je to činio i dosele, a pošto to isto načelo zastupa i 
narodna stranka biti će to i odsele nit, koja će ga s njom spa- 
jati.« U jednom drugom govoru, koji je rekao u isto vrieme, 
ban se je ponovo osvrnuo na ovaj tema, da dade još odrieši- 
tijega izraza ovim svojim nazorima. Ban izjavi, »da se on nebi 
nikad mogao identificirati sa jednostavnim stanovištem ili za- 
ključkom, pa ga je to uvjerenje vodilo i kod razprava kralje- 
vinskih odbora. »Ja perhoresciram svako jednostrano stanovište, 
jer bi to bio jedan momenat, koji bi mogao ono ostvariti, što 
ja absolutno izključujem, naime sukob izmedju Ugarske i Hr- 
vatske. To je stanovište, koje ja mogu zauzeti. Ako se misli, 
da ban hrvatski imade zastupati jedino interes Hrvat- 
ske, onda je to bludnja, jer ban hrvatski imade zastupati 
i državni interes. Gospodo moja! ja istinu govorim i to sam 
vam ovo iskreno rekao. Drugčije ni nemože biti, jer zakon 
govori za me, jer je zakonom uvjetovano, da mora biti tako; 
jer po pragmatičkoj sankciji Hrvatska i Ugarska sačinjavaju jednu 
državnu zajednicu, pa se po tom neda banov položaj absolutno 
drugčije pomisliti.« Ova banova izjava morala je pobuditi naj- 
veću pozornost kuće, pa premda ban nije ništa nova kazao, što 
već nebi bilo poznato iz njegovih prijašnjih izjava, ipak je ova 
enuncijacija radi svoga markantnijega smisla djelovala vrlo živo 
na duhove. Ban je ovdje govorio kao državnik, koji ima štititi 
državopravnu autonomiju kraljevine Hrvatske i Slavonije, no i 
čuvati sve zakonite interese državne zajednice. Njegov je za- 
datak da do potrebe izravnava eventualne opreke, koje bi se mogle 
poroditi izmedju Hrvatske i Ugarske, a on nemože taj svoj za- 
datak uspješno vršiti, ako se već unapried i načelno postavi 
na jednostrano stanovište. Istina je, da je ban uz sabor vrhovni 
čuvar državopravne autonomije; istina je, da on prema zajednici 
ima zastupati interese i korist, koja iz te zajednice izvire za 
Hrvatsku, te koju joj osigurava državopravni temeljni zakon, 
nu on mora jednako zastupati i zakonite pa i moralne interese 

ove zajednice u Hrvatskoj. Hrvatska državopravna autonomija, 
koja je zaštićena državnom zajednicom, nije u nikakovoj prvo- 
bitnoj oprjeci sa zajedničkim državnim životom nego mora 
ostati u suglasju s njime, a gdje bi se takova oprjeka porodila, 
ban je pozvan, da ju gleda ukloniti. Smije li Hrvatska u svojem 
autonomnom djelokrugu stvarati zakone, koji bi bili u oprjeci sa 
višim zajedničkim interesima? To nesmije činiti ni Ugarska nego 
su obje obvezane, da promiču ciljeve ove zajednice. Ban je prvi 
hrvatski dostojanstvenik, obasjan svim sjajem te historičke časti, 
no on je takav dostojanstvenik u okviru postojećega zakona, 
odgovoran hrvatskom saboru kao i drugim državnim faktorima. 
Ban je u to vrieme imao priliku, da se osvrne na one 
prigovore opozicije, kao da on radi u Hrvatskoj provadjati 
težnje ugarske vlade, ili tako zvanu magjarsku državnu misao, 
za kojom da Ugarska teži, nastojeći širiti po Hrvatskoj magjarski 
jezik i gradeći željeznice, koje čitav promet navraćaju u ugarsku 
priestolnicu. Ban izjavi, kako on ne može u obće vodit računa 
o kakovim idejama, jer on nepozna druge državne ideje, nego 
li je ona, izražena u nagodbenom zakonu, a tu ideju mora na- 
ravno u Hrvatskoj provadjati. Doista je težak i odgovoran po- 
ložaj hrvatskoga bana, koji mora štititi sve zakonite hrvatske 
probitke, a koji je i prigodom razprava kraljevinskih odbora 
morao izkusiti, kako uslied krivoga tumačenja nagodbenih usta- 
nova, ili uslied krivoga stanovišta jednoga od ugovarajućih fak- 
tora, može nastati sukob, koji se u višem interesu državne za- 
jednice mora ipak izravnati. Tko može znati, koliko puta ban 
može doći u položaj, da odkloni težnje, koje nisu u suglasju 
sa nagodbenim zakonom i koliko se hoće državničkoga razbora 
i patriotične sviesti, da se s uspjehom obrani jasno stanovište 
zakona, koje krivo tumačenje i provadjanje može potamniti. 
Mažuranić, izgubivši povjerenje zajedničke vlade, morao je na- 
pokon odstupiti; grof Pejačević, dospjevši u sukob sa zajed- 
ničkom vladom, volio je napokon odstupiti, a ovi primjeri po- 
kazuju, kako se težko može uzdržati hrvatski ban, koji neuživa 
povjerenja zajedničke vlade. No ima i protivnih primjera. Barun 
Rauch i Koloman Bedeković morali su takodjer odstupiti, kad 
nisu mogli zadobiti povjerenje većine hrvatskoga naroda i nje- 
gova sabora. Ban, po nagodbenom zakonu, nemože se uzdr- 
žati, ako neuživa povjerenje ovih obajuh faktora. Onaj ban, koji 

uživa to povjerenje zajedničke vlade, uz povjerenje većine hr- 
vatskoga sabora, može danas jedini s uspjehom banovati u 
Hrvatskoj, a dok takovi odnošaji postoje, nemože se ni ovaj 
glavni momenat s uma smetnuti. Ono shvaćanje javnoga mnienja, 
po kojem bi ban imao biti samo strogi, bezobzirni čuvar dr- 
žavopravne autonomije, koji bi imao nepovjerenjem pratiti svaki 
korak zajedničke vlade, koliko je moglo odgovarati patriotičnomu 
čuvstvu, nije ipak odgovaralo duhu zakona, a ni odnošajima. 
Da ove interese štiti, to je zaista njegov velik zadatak, no i 
državna zajednica traži od njega, da štiti njezine interese, a ovi 
nisu uvjek istovjetni sa jednostranim stanovištem. Već najviši 
razlozi oportuniteta sa hrvatskoga stanovišta upućuju bana na 
to, da uzdrži ovo povjerenje zajedničke vlade, a za Hrvatsku 
može najpovoljnije djelovati patriotičan i sviestan ban, koji uživa 
takovo povjerenje. 

Ban je takodjer pod konac ove periode a već i prije toga 
dao neke izjave o javnoj hrvatskoj štampi. Sabor je na početku 
periode primio zakon, kojim je na duže vremena obustavljena 
porota za štamparske prekršaje. Osnova je u kući razpravljena 
mahom iza burnih prizora i nemira, nastalih uslied predsjedni- 
kove izjave o adresnom nacrtu stranke prava, u odsutnosti svih 
članova manjine, a većina ju je primila jednoglasno. Nitko ne- 
može sumnjati, da je prijašnji zakon, kojim je pod banom Ma- 
žuranićem uvedena porota, bio snažno jamstvo za slobodu 
štampe te je u istinu bio žalostan pojav, da su morali u zemlji 
nastati takovi odnošaji, uslied kojih je valjanost toga zakona 
obustavljena. U istinu je već pod banom Mažuranićem državna 
vlast vrlo riedko prizivala na porotu, nego se je već onda vrlo 
strogo upotrebljavao proti novinama, koje su pisale u duhu, 
neprijaznom sustavu, t. zv. objektivni postupak. Kada je kasnije 
osilila u zemlji opozicija, te i zasnovala više štamparskih gla- 
sila; kada su se u zemlji do najvećega stepena zaoštrili stra- 
načko-politički odnošaji, uzeo je i u novinama, u kojima se je 
vjerno odražavala uzrujanost i grozničavost duhova, maha oštar 
i bezobziran ton a naročito su glasila stranke prava pisala ta- 
kovim najžešćim tonom proti sustavu i njegovim boriocima u 
zemlji. Tako bijahu glasila, protivna sustavu, zaštićena mišljenjem 
javnoga mnienja pa su porotnici riešavali od obtužbe svakoga, 
koga bi državna vlast tužila pred porotnim sudom. Znalo se pače i 

to dogoditi, da nisu i privatnici, povriedjeni u svojoj osobnoj časti, 
našli zaštite pred porotnim sudom. Ovako je vlada, podnoseći 
osnovu o obustavi porote, opravdavala njezinu svrhu, a saborska 
većina sasvim je usvojila te njezine nazore. Nije se vodila borba 
izmedju liberalnih i konservativnih načela, jer to nebijahu vre- 
mena, gdje su se mogli razvijati takovi spekulativni nazori, nego 
se je za zatočnike sustava radilo o tome, da javne uredbe, koje 
nisu mogle uhvatiti korjena u sviesti velikoga diela pučanstva, 
zaštite od napadaja njihovih odlučnih protivnika, pa se je u 
nizu ostalih mjera poprimila i ova, o kojoj se je moralo držati, 
da će koristno djelovati u zaštitu tih uredaba. I dok je porota 
stajala, upotrebljavao se je objektivni postupak u velikom obsegu 
a bivalo je to još i u većem, kada su tuženi urednici i pisci 
bili riešavani od obtužbe, podignute proti njima po državnoj 
vlasti. Objektivni postupak, i koliko je bio strog, nije se po- 
kazao uspješnim, da se poluči ova svrha pa se je tako pose- 
gnulo i za jednim novim sredstvom obrane. Ovako se je tumačio 
smisao te mjere, koji i proizlazi iz čitavoga javnoga stanja, 
pa se tako razjašnjuje i pojav, da su svi pristaše temeljnoga 
sustava zemlje, koji se bojahu ža njegov obstanak, odobravali 
tu mjeru, a svi protivnici toga sustava i njegovih borioca u 
zemlji ustali, da ju pobijaju. 

U obrazloženju odborove osnove, koji je sasvim prihvatio 
vladine razloge, priznalo se, da je državna vlast videći, da ne- 
može pred porotnim sudom uspjeti sa nijednom svojom tužbom, 
napokon sasvim odustala od subjektivnoga progona tiskovnih 
delikta ter je nastojala drugim zakonitim sredstvom, objektivnim 
postupkom, da zaprieči razširenje takova tiskopisa i da naknadno 
izhodi odobrenje kaznenoga suda. No pošto ni to sredstvo 
nije vodilo do cilja, jer su se takovi inkriminirani tiskopisi i 
nadalje širili, došlo se je napokon na misao, da se sudbenost 
u tiskovnim stvarima izruči redovitim sudovima. Nije se tražilo, 
da bude porota sasvim dokinuta, već da se samo kriepost za- 
kona obustavi na tri godine, jer se scienilo, da bi se mogli tečajem 
tog vremena povratiti normalni odnošaji. 

Tečajem ove saborske periode pružila se je banu prilika, 
da se izjavi o tom zakonu, a iz banove izjave proizlazi, da je 
sam najviše žalio odnošaje, koji su ga sklonuli, da je morao 
saboru predk)žiti tu osnovu. Reče, »da neće nikada niekati 

opravdanost slobodnoj štampi pa mu je žao, što je morao taj 
zakon predložiti, kao što znade, da mu u izobraženom svietu 
nije ta mjera stekla nikakova odobrenja i slavlja No on je bio 
prinužden da to učini, a kada se radi o nuždi, neće nikada pro- 
pustiti, da poprimi shodne mjere, makar izgubio popularnost 
čitavoga svieta.« 

I iz ove banove izjave moglo se je razabrati, da on kao 
državnik nestoji na neliberalnom stanovištu prema slobodnoj i 
neodvisnoj štampi, pa da nimalo neželi da se takova uništi u 
Hrvatskoj. Banovi protivnici mišljahu ili govorahu tako, da on 
radi tu neodvisnu štampu uništiti, a javno mnienje, smućeno 
raznim pojavima, kojim nije uvjek moglo do dna proniknuti, 
rado je onda vjerovalo u ovakove tvrdnje, kao što je u to 
vrieme vjerovalo u tolike druge tvrdnje, koje su se proti njemu 
u javnosti iznosile. U istinu je ban u prvo vrieme svoga ba- 
novanja, koje je bilo neobično abnormalno i burno, bio javnim 
okolnostima prinužden da poprimi i odobri tolike mjere, koje 
su se mogle nazvati sve prije nego liberalnima, a ovo je moglo 
poduprieti tvrdnju, da je on državnik neslobodoumnih nazora. 
Njega je pratio udes, da je zabanovao u času, u kojem je uslied 
prijašnjih dogadjaja vladalo raztrojstvo u onoj stranci, koja je 
imala braniti državopravni temeljni zakon; vladala nestašica stege u 
činovničtvu, tako da je Miškatović mogao u suglasju s istinom 
uztvrditi u jednim vladinim novinama, da su činovnici pod 
banom grofom Pejačevičem bili kod izbora agitatori proti vla- 
dinoj stranci, u času, u kojem je opozicija proti sustavu bila 
najodriešitija i u kojem je njezina štampa, zastupajući protu- 
ustavne težnje, najmoćnije uplivala na javno mnienje; u kojem 
su se ljuljali stožeri javnoga poredka, te su i manje bojažljivi 
ljudi mislili, da Hrvatska ide u susret ustavnoj katastrofi. U 
takovom času nije se moglo pitati, kakove spekulativne ili teo- 
retske nazore goji o štampi ban, koji je prije svega imao da u 
tom metežu javnih odnošaja stvori red, jer je red u istinu duša 
slobode, te ona bez njega nemože u uredjenom državnom 
družtvu uspievati. Zato toliki zakoni i zaključci doneseni ili 
poprimljeni u ovom saboru, nose na sebi biljeg reakcije proti 
stanju, koje je ban u zemlji zatekao, a koje ga je priečilo da 
razvije onu uspješnu djelatnost na upravnom, kulturnom i eko- 
mičkom polju, što ju je kasnije doista razvio. Nijedan državnik 

ma gojio inače i najčišće liberalne nazore, nebi u tom času 
bio mogao drugčije postupati a povjest je ostavila primjera i 
iz drugih ustavnih zemalja, da su državnici, čuveni sa svojih 
slobodoumnih načela, morali interesu javnoga reda žrtvovati 
načelo slobode. Neodvisna i slobodna štampa svakako je snažno 
jamstvo za narodni napredak, no u nas može ovo načelo vriediti 
samo s ograničenjem, da ta javna štampa mora svoje zahtjeve 
podrediti mnogo bitnijim zahtjevima narodno-kulturnoga i ustav- 
noga života. Za nas nevriedi toliko, da se pozivljemo na pri- 
mjere iz drugih zemljah, nego moramo uvjek računati s našim 
okolnostima. Tako je Mrazović, čovjek slobodoumnih nazora, 
požalio godine 1878., da se mi Hrvati neznamo u ničemu držati 
prave mjere, a mislio je s tim da kaže, da neznamo čuvati ni 
onu slobodu štampe, koju nam je tada pružao zakon, a koja 
je donekle zajamčivala slobodno izjavljivanje mislih. Ban je 
iskreno mislio, kada je prema saborskoj manjini požalio, da 
je morao predložiti obustavu porote, a tko je ono stanje 
doživio ili ga danas proučava iz autentičnih izvora, nemože ni 
malo sumnjati u iskrenost te izjave. Većina ovoga sabora, na 
čelu joj ban, svakako su učvrstili razklimane stožere ustava, 
koji je doista bio ugrožen vrlo žestokim protivničkim navalama. 
Istina je, da se je u to ime morala žrtvovati više nego jedna, 
inače dragocjena stečevina i da je saborska manjina, braneći te 
stečevine, vršila liberalan zadatak. Onaj drugi zadatak, koji je 
vršila narodna stranka, nije imao takovo obilježje, no bio je 
svakako nuždniji a valjda i koristniji za zemlju. 



VI. 



(Gospodarski pokret; gradnja novih željeznica; zavodi za unapredjivanje gospodarske obuke; 
novi odsjeci kod ustavne autonomne oblasti; ugarska izložba i Hrvatska; proslava petdeset- 
godišnjice ilirskoga pokreta; banova izjava o njoj; previšnji posjet grada Požege } odjelni 

predstojnik Ivan Vončina umro.) 

V 

t im je ban stupio na čelo zemlje, bijaše mu jedan od najglav- 
nijih zadataka, da izpita tolike ekonomičke potrebe zemlje, 
naročito zahtjeve glede izgradnje željeznica, pa je već u godini 
1885. zasnovana gradnja više takovih željeznica, koje su ove i 
sliedećih godina izvršene. Na prvom mjestu neka je spomenuta 
zagorska željeznica sa svojim pobočnim ograncima, za kojom je to- 
liko vapio zagorski puk. U Slavoniji, koja je u tom pogledu bila 
vrlo zanemarena, zasnovano je i poslie dogotovljeno više gradnja, 
izmedju kojih je najvažnija slavonska transverzalna željeznica ili 
pruga, koja prosieca Slavoniju iz Osieka preko Našice do Batrine 
sa ogrankom do ubave Požege, onda pruge Vinkovce-Brčka i 
Barč-Slatina-Pakrac, koje su takodjer ovih godina sagradjene. 
Tih godina i kasnije izgradjena je i krajiška željeznica iz Sunje 
do Broda i dalje do Zemuna. Zamišljeno je i više* drugih že- 
ljezničkih projekta, tako Oradec-Belovar-Barč i Sisak-Karlovac. 
Tako su na toli zanemarenom polju željezničkih komunikacija 
postignuti rezultati, koji se imadu pripisati banovoj inicijativi. 
U isto vrieme izradjena je i cestovna mreža u raznim krajevima 
zemlje, tako iz sredstava zemaljskoga proračuna kao i iz onih 
krajiške investicijonalne zaklade, a svuda se opažalo ozbiljno 
nastojanje, da se zadovolji tolikim priekim potrebama prometa 
i trgovine. S ovim življim pokretom na polju komunikacije ide 
uzporedo i težnja, da se u zemlji zasnuje čim više zavoda za 
unapredjivanje gospodarske obuke. U Požegi je ustrojena ra- 
tarnica, na križevačkom učilištu zasnovani gospodarski tečajevi 
za pučke učitelje, pružena izdašnija novčana podpora obim go- 
spodarskim družtvima zemlje i njihovim podružnicama, otvorene 

tkalačke škole, onda škole za drvorezbarstvo I košaračtvo, ustro- 
jeno mnogo novjh pučkih škola i zasnovani gospodarski tečajevi 
na svim gradjanskim školama. I vinogradarstvu, koje je u po- 
vodu filoksere, koja bješe tih godina utamanila vinograde u ne- 
kojim našim najvinorodnijim krajevima, pvsvećena je vrlo inten- 
zivna pažnja; stvoren je novi vinogradarski red; zasnovano je 
više gospodarskih i voćarskih škola, ustrojena zemaljska uzorna 
pivnica i podignuti ložnjaci u nekojim krajevima. Jednaka pažnja 
obraćena je i stočarstvu, za koje su takodjer izdane dosta znatne 
svote, a tako i svilarskoj grani narodnoga gospodarstva. 

Ban, koji je po svojim i u saboru naglašivanim nazorima 
u ovom svojem nastojanju oko gospodarskoga napredka oče- 
kivao podporu i družtvenih elemenata, rado je prihvaćao svaku 
inicijativu, koja je išla za ovom svrhom, a sada se i pokazalo, 
da je ova njegova ideja našla u družtvu i odziva. Vlada je pri- 
hvativši inicijativu nekojih odličnih članova domaćega gospo- 
darskoga stališa uzela pod svoje okrilje družtvo za promicanje 
konjogojstva, a nedugo iza toga ustrojen je kod zemaljske vlade 
i posebni odsjek za tu gospodarsku granu. Isto je tako ustrojen 
i šumarski odsjek, a u godini 1886. imenovan je u zemlji prvi 
kulturni inžinir, iz kojega se je poslie razvila jedna od najbla- 
gotvornijih i najuspješnijih javnih institucija u zemlji. Sagradjeno 
je i više novih mostova, tako kod Karlovca i Oaldova, te kod 
Podsuseda. 

Godina 1885. bijaše i inače izvan sabora neobično živa 
te se ovdje moraju spomenuti nekoje važnije sgode, koje raz- 
svjetljuju javno mišljenje ili označuju kulturni i gospodarski 
razvitak naroda. Te godine držana je u Budimpešti ugarska 
zemaljska izložba, na kojoj se je i Hrvatska odlično iztaknula 
svojim izloženim proizvodima, no koja je ujedno bila povodom 
vrlo živahnomu pokretu u javnomu mnienju. Mnogi elementi 
toga javnoga mnienja, naročito u gradu Zagrebu, odvraćali su 
interesovane krugove od učešća kod te ugarske izložbe, iztičući 
u obranu svoga stanovišta nešto gospodarske a više stranačko- 
političke razloge, te neima sumnje, da Hrvatska nije pored či- 
tavoga uspjeha, što ga je na toj izložbi postigla, bila u ugarskoj 
priestolnici onako zastupana, kako bi se inače bilo dogodilo. 
Mora se priznati, da je ova politička struja u zemlji bila doista 
aki te su vladajući krugovi imali težak položaj, kako se je to 

moglo opaziti kod drugih javnih sgoda, koje su se u to vrieme 
u zemlji dešavale. Godine 1885. navršilo se 50 godina od ilir- 
skoga pokreta, pa je zagrebačko gradjanstvo, sastavši se u ve- 
liku skupštinu, zaključilo, da se taj uzvišeni spomen proslavi 
dostojnim načinom, naročito prenosom ostanaka svih najzasluž- 
nijih Iliraca u jednu zajedničku arkadu na zagrebačkom cen- 
tralnom groblju, za koju je zamoljeno zagrebačko gradsko za- 
stupstvo, da ju pokloni u tu velebnu svrhu. Taj zagrebački 
odbor, obišavši vladu i sabor, obratio se je na zagrebačko 
gradsko zastupstvo, koje je u svojoj većini disalo duhom ne- 
odvisne narodne stranke, a ovaj njegov korak, kojim je sve- 
čanost ograničena na uži krug, te joj udareno obilježje neke stra- 
načke svečanosti, nije mogao a da ne ozlovolji muževe narodne 
stranke, koja je kao saborska većina u prvom redu zastupala narod. 
K proslavi budu pozvani sabor i ban, a zanimiva je izjava, 
što ju je ban dao dotičnoj gradjanskoj deputaciji. Ban izjavi, 
»da nalazi tu proslavu kao književnu opravdanom, a mora sa 
sažaljenjem primietiti, da se je kod priredjivanja udarilo stra- 
načkim putem, a to će samoj slavi svakako škoditi«. Ban je 
ovdje nešto izjavio, što nisu mogli niekati ni sami priredjivači, 
koji su svakako imali tu patriotičnu zaslugu, da su tu slavu 
zamislili, al koji su kao politički ljudi svakako nastojali, da joj 
udare obilježje, odgovarajuće njihovim političkim nazorima. Da 
nije bilo ove zaprieke i da nije vladalo mišljenje u velikom dielu 
javnoga mnienja, koje je u ovo vrieme svaku čisto gospodarsku 
ili kulturnu sgodu pretvaralo u političku, mogla se je ova hi- 
storička slava obaviti veličaju ije nego je svršena. Kako je ban 
mislio o toj slavi kao čisto narodnoj i književnoj, zasvjedočio 
je to najljepše osam godina iza ove sgode, kada je ne samo 
odobrio, nego je, pruživši izdašnu podporu i znatno olahkotio, 
da su se mogli u zemlju prenieti i u ilirskoj arkadi sahraniti 
ostanci onoga izmedju ilirskih preporoditelja, koji je u tom 
kolu bio jedan od najumnijih i najzaslužnijih, grofa Janka Dra- 
škovića. No od godine 1885. do 18Q3. minulo je osam godina, 
a ban, koji je godine 18Q3. uzeo pod svoje okrilje jednu na- 
rodno-kultumu slavu, nije to mogao učiniti godine 1885., jer ta 
slava nije te godine imala takav značaj. Ban nije promienio 
svojih nazora, nego su se odnošaji kroz to vrieme tako pro- 
mienili, da se je Draškovićeva slava mogla obaviti kao čisto 

narodno-kulturna. Istina je, da je s ilirskim pokretom započeo 
ne samo kulturni nego i politički pokret hrvatskoga naroda, no 
svatko ne može dokazati, da su ilirski preporoditelji imali kakav 
politički program osim onoga obćenitoga programa, da kulturnim 
razvitkom unaprede sve pa i političke interese naroda. Ova nji- 
hova ideja dovela je zemlju do kulturnoga preporoda i sada- 
šnjega napredka a u političkom pokretu završio se je taj burni 
pokret rezultatom, koji se ogleda u hrvatsko-ugarskoj nagodi. 
Ova je nagoda čitavi duševni život naroda predala u ruke nje- 
gova sabora i njegove autonomne vlade, pa dok je do godine 
1848. i sam toli slavljeni, i s pravom slavljeni Metel Ožegović 
vojevao u požunskom saboru za vjeru, hrvatske škole i narodnu 
prosvjetu, kako je to u jednom saborskom govoru i ban iz- 
taknuo, vrši Hrvatska, poslie godine 1867. u svim tim poslo- 
vima podpunu autonomiju, koju ni Ugarska ni nitko nemože 
okrnjiti. Ovu je misao razvio ban u jednom svojem saborskom 
govoru, a mi neznamo, kako bi se ova historička istina mogla 
pobiti. A onda još nešto. Jamačno su ilirski preporoditelji prvi 
bili pozvani, da tumače vlastite političke misli, a od tih muževa 
bijahu još godine 1885. živi Vukotinović, Mažuranič, Bogović 
i još nekoji, a svi ti muževi ne samo stajahu na nagodbenom 
zakonu nego ga nekoji od njih pomogoše i stvoriti te na nje- 
govu temelju nastaviše unapredjivati narodno-kulturni život. U 
vrieme, kada je ova velika slava god. 1885. ovršena, moglo je 
još u zemlji biti dosta Ijudih, koji su zbilja vjerovali, da ban 
i narodna stranka gledaju tobož priekim okom takovu narodno- 
kulturnu slavu. Danas već svatko znade, da je taj nazor bio 
kriv pa se je i ova sgoda morala stoga spomenuti, da se vidi, 
kako javno mnienje čini više puta krivo zaslužnim muževima, 
koji ga upućuju na pravi put i kako krivo tumači njihove misli 
i osjećaje, koji smjeraju samo na narodni boljak. I neima sumnje, 
da je prenos Draškovićevih ostanaka, kod kojega su sudjelovali 
svi kulturni činbenici zemlje, uspio mnogo sjajnije, da se je on 
dublje utisnuo u narodnu dušu i ostavio sjajniji trag u histo- 
ričkom životu, nego li slava od godine 1885., koja se krivnjom 
vremena nije mogla uzdići na tu narodno-kulturnu visinu. 

U rujnu godine 1885. blagoizvoljelo je posjetiti grad Po- 
žegu, prisustvujući velikim vojnim vježbama, Njeg. Veličanstvo 
premiiostivi kralj Franjo Josip, a čitavi narod pohrlio je 

kroz mnogobrojne deputacije pred previšnji priestol, da dade 
izraza svojim nasliedjenim čuvstvima nepokolebive vjernosti i 
odanosti prema svomu uzvišenomu i ljubljenomu vladaru. U 
studenomu te godine odlikovalo je Njeg. Veličanstvo bana, komu 
je mahom iza imenovanja banom bila podieljena čast tajnoga 
savjetnika, redom željezne krune prvoga razreda, a ovo odliko- 
vanje probudilo je osjećaje radosti u svim krugovima zemlje, 
koji su s povjerenjem pratili banovo djelovanje. 

Iz godine 1885. mora se jošte spomenuti jedna sgoda, 
naime smrt muža, koji je bio jedan izmedju prvih našega no- 
vijega političkoga života. U prosincu umre odjelni predstojnik 
Ivan Vončina. Stojeći blizu četiri godine na čelu bogoštovno- 
nastavnoga odiela, oživotvorio je više nego jednu zdravu i koristnu 
reformu, kojom je unapriedio navlastito realističku obuku ; ta su 
pako djela, koja mu osiguravaju trajan kulturni spomen, naime 
ustrojenje zemaljske obrtne škole, preustrojstvo nautičke škole 
u Bakru i premještenje sveučilišta Franje Josipa u njegovu 
sadašnju sgradu. Jedan od njegovih vjekopisaca kaže, da je 
prve dvie godine radio dan i noć te je jamačno i ovaj prena- 

V 

porni rad bio uzrokom njegovoj preranoj smrti. Čovjek bi se 
morao čuditi, kako je Vončina, koji je u istinu bio prožet du- 
hom praktična administratora; koji je u sebi osjećao tvaralačku 
snagu i čiji saborski govori poslie revizije nagodbenoga zakona 
pokazuju, kako je svojim umom mogao proniknuti u najtanje 
potrebe kulturnoga i ekonomičkoga života; morao bi se čuditi, 
kako je toli dugo uztrajao na polju političke agitacije, kad nebi 
poznavao prijašnje nezdrave političke odnošaje, koji su i njega 
povukli u svoj vrtlog. Njegova smrt pala je u vrieme, u kojem 
su se saborske stranke nalazile u žestokoj borbi, a u ovoj 
borbi moralo je stradati čuvstvo pravednosti, pače i ono čuvstvo 
čovječnosti, te se sa saborske tribune nije ni jednomu ni dru- 
gomu moglo dati slobodna oduška. Tako se je moralo dogoditi, 
da je saborski predsjednik, oglašujući kući smrt muža, koji je 
četvrt vieka stajao u prvim redovima političkoga i parlamen- 
tarnoga života, učinio to sa nekoliko suhoparnih riečih, da ne 
povriedi osjećaje onih, koji su za života smatrali Vončinu svojim 
velikim neprijateljem. Povjest, koja nepozna tih obzira, nit mari 
za stranačko stanovište, mora i ovdje priznati, da je Ivan Von- 
čina spajao u sebi mnoga odlična svojstva, i da je kraj tolikih 

zabluda i težkih pogriešaka, ostavio častan spomen. Kako je 
narodna stranka sudila o Ivanu Vončini, pokazao je to njegov 
sprovod, kod kojega je jedan od njezinih mladjih članova, koji 
ga je kasnije imao nasliediti na čelu bogoštovno-nastavnoga 
odjela, u ime stranke dao jednako živahna kao i bolna izraza 
njezinim čuvstvima prijateljstva i poštovanja. Vriedno je ovdje 
spomenuti jednu jednako tragičnu sgodu, koja se je desila deset 
godina iza Vončinine smrti, a koja pokazuje, koliko je od ovog 
vremena napredovalo izmedju stranaka čuvstvo medjusobne 
pravednosti i snosnosti, bez kojega se ni civilizovano družtvo 
nemože oteti divljim navikama. Početkom veljače 18Q6. oglasio 
je predsjednik saboru smrt prvaka i utemeljitelja stranke prava 
Ante Starčevića, a ovaj predsjednik, Srbin Vaso Ojurgjević, tako 
je dostojno popratio tu žalostnu viest, da je znao udovoljiti 
svačijemu čuvstvu i gotovo iznenadio same prijatelje pokojnoga 
prvaka svojim objektivnim shvaćanjem njegova patriotična sta- 
novišta. No izmedju jedne i druge sgode proteklo je deset go- 
dina, a za ovih deset godina učinjen je velik korak na putu 
tolerancije i medjusobnoga poštovanja. A ovih deset godina 
izpunjeno je najintenzivnijim djelovanjem muža, kojemu se je 
na početku banovanja spočitavalo, da radi tobož razrušiti javne 
odnošaje. Ban je u Ivanu Vončini imao jednoga od najodanijih 
i najsposobnijih suradnika na kulturnom polju, a ban je i znao 
cieniti tu odanost i sposobnosti, koje su zemlji namaknule 
mnogu koristnu stečevinu. Koji bi se hrvatski državnik ili poli- 
tičar starije škole bio znao uzdići do ove visine, koja je mla- 
doga unionističkoga državnika dovela do toga, da pokloni naj- 
veće povjerenje čovjeku, od kojega ga je dielila čitava prošlost 
a možda i toliki nježni osjećaji, u koje je Vončina, doduše u 
žestokoj stranačkoj borbi znao toli često dirati? Ivan Vončina 
spada u historiju, a iz ove izlazi lik čovjeka, koji je eneržijom 
duha i volje znao svladati najveće zaprjeke i koji je pod konac 
života, našavši prostrano polje djelovanja, svoje prijatelje zadivio 
radenošću i rezultatima te radenosti. A ovu radenost razviti i ove 
rezultate postići mogao je, ne na polju prijašnje puste, premda 
patriotične agitacije, nego na onom polju, koje se je njemu i 
drugim talentima zemlje stvorilo na temelju pozitivnoga zakona 
i pozitivnih uredaba naroda. 

VII. 



(Sabor od godine 1887.- 92.; značaj saborskih izbora; Ignjat Brlić, prvak umjerene opozicije; 
dvie banove izjave; izborni zakon i zakon o uredjenju sabora; školski zakon i saborski čla_ 
novi srbske narodnosti; Hrvati i Srbi; gospodarske osnove pred saborom; sdruženje Dalma- 
cije i narodna stranka; kratka banova izjava; banova definicija našega državopravnoga odnošaja; 

njegov sud o izboru kralja Kolomana.) 

^aborski izbori od god. 1887. važni su u više nego jednom 
pogledu. Od ovoga časa počiina razvitak javnih odnošaja, 
koje možemo neprekidno pratiti do danas. Narodna stranka, 
koja je već na početku i tečajem prijašnje periode dobila više 
novih, mladih sila, ojačala se je i kod ovih izbora liepim brojem 
intelektualno spremnih mladjih muževa, koji zamienjuju stare 
članove i borce te udaraju stranci obilježje moderne unionističke 
i konservativne stranke. Mnogi stariji članovi ili su opozvani 
s ovoga svieta, ili su ostavili polje javnoga života, te stranka, 
prekidajući s nekim tradicijama prošlosti, stoji sada pod uplivom 
ideja, koje imadu svoga nesumnjivoga začetnika u banu. Svaki 
državnik viših državničkih sposobnostih, samosviestnih ciljeva i 
odlučne volje vrši i u najslobodnijoj zemlji odlučan upliv na 
razvitak narodno-političkoga života; svi ovi momenti mogli su 
se jasno razabrati u četir-godišnjemu banovu djelovanju, kojim 
je stvoren novi položaj. Novi izbori još su jače učvrstili državo- 
pravni nagodbeni temelj, a ovo je bio glavni cilj banova dje- 
lovanja prvih godina; čim je ovaj cilj postignut, otvorilo se je 
polje nutarnjemu radu, a za taj nutarnji rad trebao je ban tako 
politički pouzdane kao i umno sposobne muževe, pozvane da 
sudjeluju oko izvadjanja tolikih pozitivnih zadataka njegovog 
programa. U prošlosti nije se uradilo onoliko, koliko se je 
moglo uraditi. Od sklopljene nagodbe prošlo je do ovoga časa 
punih 19 godina; prve godine potratile su se u državopravnoj 
borbi, koja nije dala ni pomišljati na to, da se na temelju no- 
voga zakonitoga odnošaja unapredjuju duševni i materijalni 



67 



probitci zemlje. U eri bana Mažuranića, u kojoj je opozicija proti 
državopravnoj nagodbi bila vrlo slaba, imalo se je više vremena, 
da se to nutarnje polje obradjuje pa se dosta i učinilo. Samo 
je Hrvatska imala od zajedničkih uredaba malu korist, jer je 
izmedju nje i Ugarske vladao duh nepovjerenja, a ovo nepo- 
vjerenje trovalo je sav medjusobni odnošaj izmedju obe zemlje. 
Iza toga je nastala era nutarnjih kriza, koje su zahvatile i samu 
odlučujuću parlamentarnu stranku, a kad se je poslie pojavila 
na površju stranka prava, naviestivši najodlučniju borbu svim 
javnim uredbama, porodio se izmedju nje te državnih i parla- 
mentarnih faktora sukob, u kojem je ona podlegla. 

Sada je ova borba bila dovršena. Narodna stranka, kako 
je proizašla iz ovih saborskih izbora, bila je proizvod odnošaja, 
nastalih uslied tolikih prijašnjih dogadjaja. Ti joj udariše svoj 
pečat. Koji su vjerovali u banovu rieč, sada već činom zasvje- 
dočenu, da će nagodbenomu saboru pribaviti poštovanje kod 
svih faktora a u svakom slučaju da će ga se sam najstrože držati 
te ga vršiti po njegovu slovu i duhu; koji su vidjeli, da on 
želi duševno i ekonomičko polje naroda oploditi radom i refor- 
mama, ti mu se sada pridružiše pa je tako uslied izbora znatno 
porasla intelektualna snaga stranke. Ovo pokazivahu elementi, 
koji su sada stranku sačinjavali. Prava pobjeda nije ležala u 
ogromnoj numeričnoj većini, nego u duševnom kvalitetu stranke, 
a ovo je bio dokaz, da su banove ideje vršile već sada znatan 
upliv u narodu. Nije se doduše moglo osporiti, da opozicija još 
uviek obuhvaća velik broj talenata i čestitih javnih značajeva, 
no opažao se je ipak vidljivo njezin nazadak, a moglo se je na 
njoj još i vidjeti, kako se je uslied toga nutarnjega razvoja pre- 
obrazila. Stranka prava stupila je sada u sabor u mnogo ma- 
njem broju, njezine izbornike bješe minula prijašnja vrućica te 
su se odnošaji sada hladnije promatrali. Dok je njezin duh u 
zemlji napredovao, množio se i broj njezinih pristaša, a izmedju 
tih bijaše mnogo takovih, koji su samo po imenu bili članovi 
stranke. Praktično izkustvo prošlih godina pokazalo je tolike 
njezine mane, koje je svatko u zemlji opažao a mnogi tobožnji 
pravaši bijahu veseli, da mogu stranku ostaviti. Mi ne bismo 
znali kazati, jeli ikada ikoja radikalna stranka imala u kojem 
narodu realnu većinu i onda, kada je faktično vladala; ovako 
stanje protivi se ljudskom razboru pa se i nemože dugo uzdr- 



68 

žati. Tako je stranka spala na mnogo manji broj; ona se je 
tužila na renegatstvo bivših pristaša, na nasilja protivnika, a 
nije htjela priznati, da su i drugi, mnogo naravniji uzroci, mogli 
proizvesti taj njezin nazadak. I sa onom drugom strankom, ne- 
odvisnom narodnom, dogodila se vrlo značajna metamorfoza, 
koja je možda još jasnije pokazivala nutarnji preokret. 

U prošlom saboru pa već od svoga postanka stajala je 
ona na programu t. zv. Vojnovićeve adrese iz god. 1883. a ta 
je adresa zagovarala trializam u monarkiji. Kod ovih izbora nisu 
izabrani oni njezini članovi, koji su taj program zamislili, te ga 
u saboru rječito zagovarali nego su na čelo ove parlamentarne 
frakcije došli elementi, koji iz osvjedočenja stajahu na nagodbe- 
nom temelju, te su se načelno mogli pribrajati narodnoj stranci. 
Jednoga od tih muževa, sada već pokojnika, moramo spome- 
nuti, jer upravo njegovo ime najbolje osvjetljuje novi politički 
pravac stranke. Bijaše to Ignjat Brlić, jedan od najumnijih unio- 
nista iz prijašnjeg doba, koji je sudjelovao kod stvaranja na- 
godbenoga zakona no kasnije se odielio od većine svojih dru- 
gova u kraljevinskom odboru. Poslie 12 godina pasivnosti stupio 
je sada iznova na parlamentarno polje, a njegov pojav pobudio 
je pažnju kuće, koja je, poznavajući u istinu velike sposobnosti 
Brlićeve, mogla nadati se, da će se razprave i uslied njegova 
utjecanja sve više kretati u stvarnome pravcu. Ignjat Brlić bi- 
jaše prototyp za jednu vrst političara, koje bismo, što se tiče 
njihovih znanstvenih nazora o politici, mogli nazvati strogim 
utilitarcima. On je prije i poslie vazda izpovjedao, da u politici 
nemože važiti nikakovo čuvstvo već vazda i svigdje samo realna 
korist i interes pa je hotio, da se ova njegova maksima uporavi 
i na osamstogodišnji savez izmedju Ugarske i Hrvatske. Neima 
sumnje, da je savez izmedju obih naroda, koji si po ničem ne- 
bijahu srodni, sklopljen uslied spoznanja medjusobne koristi, 
koju su od njega jedan i drugi očekivali, no ako je tako moglo 
biti u početku, danas se već može govoriti i o tolikim višim 
moralnim interesima, koji spajaju oba naroda. Dva naroda, spo- 
jena nerazriešivim vezom krune i jedinstvom državnih interesa, 
kako ih ustanovljuje pragmatička sankcija, nemogu taj savez 
razriešiti, a on nemože ni postojati, bar moralno, bez medju- 
sobne ljubavi i povjerenja, bez iskrenih čuvstava, koja imadu 
jedan i drugi zadahnjivati. Naročito Hrvatska, koja je u tom 

savezu slabija i koja mora mnogo očekivati i od bratinske su- 
sretljivosti svoga jačega saveznika, nemože se postaviti na Br- 
lićevo stanovište, koje može vriediti za trgovačke poslove, ali 
nije dovoljno, da Hrvatskoj zajamči napredak u savezu s Ugar- 
skom. Zar je u historiji prolivena tolika zajednička krv za svete 
zajedničke interese samo za to, da se poslie toliko vjekova ide 
na novčiće računati, koliko savez donosi koristi kojemu od sa- 
veznika, i zar se taj savez može postaviti na tako tjesnogrudni 
materijalni temelj, kako je to mislio inače toli umni i pronicavi 
Brlić? Svi smo vidjeli, koliko su stradali hrvatski interesi uslied 
nepovjerenja, što ga je kroz duže vremena pokazivao svaki 
korak Ugarske prema Hrvatskoj, a nitko neće niekati, da su 
one stranke i oni faktori u Ugarskoj i Hrvatskoj, koji sijahu to 
nepovjerenje jedne zemlje proti drugoj, nosili odgovornost za 
takovo stanje. Zakon je uredio javnopravne odnošaje izmedju 
obijuh zemalja i njega se imadu obje držati. Ovo je najmanje, 
što se od njih ima zahtjevati no jedna i druga zemlja moraju 
se vazda oslanjati na medjusobno prijateljsko čuvstvo, jer je 
samo tako moguće, da će se bratinskim sporazumom izravna- 
vati razmirice i oprjeke, koje i pored zakona mogu nastati u 
njihovom odnošaju. Zar nije to najsvetiji interes, koji mora 
zagrijati najtoplijim čuvstvom oba naroda, da su spojeni neraz- 
riešivim vezom krune i prejasne dinastije, kojoj su oni bili 
jednako pouzdana i čvrsta podpora i oslon? 

S neodvisnom narodnom strankom sjediniše se u jednu 
saborsku frakciju i članovi bivšega saborskoga središta a ovo 
je jednako jasno pokazivalo načelni pravac, kojim je sada stranka 
u saboru udarila. Ostao je jedan jedini član prijašnje neodvisne 
stranke, križevački zastupnik dr. Franjo Marković, koji je uz- 
trajao na njezinu prijašnjem načelnom stanovištu. Ovako se je 
pod vodstvom Ignjata Brlića obrazovala u saboru stranka sa 
zadatkom, da vodi ustavnu opoziciju na stanovištu nagodbe- 
noga zakona a ovomu pojavu mogao se je radovati svaki pri- 
vrženik toga zakona. Bilo je, čini se, ipak prerano, da se ova- 
kova stranka uzmogne održati, jer Brlić i njegovi prijatelji, koji 
su u saboru zastupali ovo korektno stanovište, nisu imali upliva 
na stranku izvan sabora i na enuncijacije njezina glasila, a Brlić 
je i prerano umro, te nije mogao vidjeti nikakova ploda ovomu 
svomu nastojanju. Moglo se ipak kazati, da se je upliv ideja. 

koje je ban zastupao, očitovao u tri pravca; narodna stranka, 
bila je, dobivši toli znatnu podporu iz krugova narodne inteli- 
gencije, sada intelektualno jača te je mogla s većim uspjehom 
djelovati kod provadjanja nutarnjih reforma, što ih je ban za- 
mišljao; stranka prava, koja se je kateksohen nazivala i ostala 
protunagodbenom strankom, bila je sada znatno slabija, a moglo 
se je i na njoj opaziti, da je, bar što se tiče taktike, prošla neku 
mienu, i da je sada mnogo mirnija, odkad su javni odnošaji 
dobili stalan oblik; treće je sabor imao sada opoziciju, koja se 
je obrazovala na temelju nagodbenoga zakona, a ovakova opo- 
zicija bila je nuždna, da se Hrvatskoj osiguraju sve njezine 
koristi i stečevine. 

U razpravi o adresi uzeo je rieč i ban, da odgovori nekim 
govornicima manjine. Ban konstatova, da u jednoj i drugoj sa- 
borskoj opoziciji nevlada više prijašnji duh nego sasvim drugi, 
a to valjda za to, jer osjećaju sasvim drugi duh, koji oko njih 
vlada, a to je duh narodne volje, koju nesumnjivo zastupa sa- 
borska većina. Ban iztaknu, kako je saborski odbor za adresu, 
sastavljajući odgovor na previšnji odpis, položio veliku važnost 
na to, da se ukloni svaki nesklad izmedju Ugarske i Hrvatske. 
I temeljna misao i duh nagodbe ide za tim, da to nebude samo 
savez na temelju pojedinih paragrafa, već savez ljubavi. Čim 
prestane i zadnja sjenka nesklada, izmedju obih zemalja, onda će 
po nas najbolje biti.« U razpravi o proračunu, koja je držana nešto 
kasnije, reče ban, kako vlada nedopušta, da se bilo po komu 
vriedja nagodbeni zakon, a čim on sazna za takovu koju činje- 
nicu, koja nije strogo u skladu sa zakonom, traži ju izpraviti, 
ma gdje se tomu pružila prilika, no on pri tom neudara u ve- 
liko zvono, a čini to samo u interesu zemlje.« Kako su ban i 
vlada u tom pogledu nastojali, da se nagodbeni zakon točno 
vrši od zajedničkih organa, vidi se iz jednog odgovora, što ga 
je odjelni predstojnik Stanković dao na jednu interpelaciju 
narodnoga zastupnika dra. Amruša. Zastupnik dr. Amruš spo- 
menu u svojoj interpelaciji, da nekoji poštanski uredi u Hr- 
vatskoj izdaju poštanske naputnice, štampane lih magjarskim 
tekstom. Odjelni predstojnik Stanković izjavi doslovce: »Obzi- 
rom na protuzakonitosti, navedene u toj interpelaciji, koje bi 
imale teretiti poštanske urede, priobćila je vlada činjenice, na- 
vedene u toj interpelaciji, nadležnomu zajedničkom ministarstvu, 

zahtjevajući, da svoje organe pozove na odgovornost i da u 
ovoj stvari učini odredbu odgovarajuću §. 57. nagodbenoga 
zakona.« 

U ovoj saborskoj periodi razpravljala je kuća novi izborni 
zakon kao što i zakon o uredjenju sabora, a ovo je sva- 
kako predmet, preko kojega se i u najkraćem nacrtu parlamen- 
tarne povjesti neniože prieći, a da mu se ne posveti neka pažnja. 
Kako je poznato, sastao se je sabor od godine 1861. na osnovu 
oktrojiranoga izbornoga reda, a tako isto i oba njegova na- 
sliednika od god. 1865-1867. i od god. 1868—1871. Ovaj po- 
tonji, koji je sklopio državopravnu nagodbu s Ugarskom, prvi 
je ustavnim putem stvorio izborni zakon, a stvorio ga je tako, 
da je vladinim organima dao kod izbora veliku premoć. Ovo 
ipak nije pomoglo ni staroj unionističkoj stranci, ni njezinoj 
vladi, koje su na biralištu bile dvaput uzastopce hametom po- 
tučene, te je parlamentarna vlast prešla u ruke tadašnje narodne 
opozicije. Ova narodna opozicija, postavši saborskom većinom, 
stvorila je godine 1874. novi izborni red, a taj je bio mnogo 
liberalniji prema prijašnjemu zakonu. Pa ipak je vladina stranka 
pobjedila na biralištu uzastopce dva puta, jer u narodu nije imala 
proti sebi snažne opozicije. Sabor od god. 1878 — 1881. preinačio 
je poslie razkola u narodnoj stranci taj zakon, davši vladinim 
organima opet veću vlast no opozicija je uzprkos tome ušla u 
sabor u mnogo jačem broju, a u saboru od godine 1884 — 1887. 
uzpela se pače na vrhunac svoje jakosti. Gdje u narodu obstoji 
snažan opozicionalni duh, koji razne družtvene stališe spaja u 
jedinstvenu stranku, nemogu mu mnogo naškoditi ni manje 
slobodoumni zakoni, kako su to pokazali svi ti prijašnji pojavi 
kod saborskih izbora. Sabor od godine 1887—1892. morao je 
već s toga stvoriti novi izborni zakon, jer je Krajina oba puta 
birala na temelju oktrojirane naredbe bana kao kraljevskoga 
povjerenika, izdane godine 1883. Nije mienjao načela zakona 
od godine 1881, koja su sva preuzeta u ovaj novi zakon, a 
nije u obće ni išao za tim da stvori mnogo nova. Ostavio je 
stalne izborne listine, koje su se pokazale najboljim jamstvom 
za točnu evidenciju izbornika, ostavio je javno glasovanje, cenzus, 
koji je ipak donekle i obalio, te je odsele imao faktično veći 
dio naroda aktivno izborno pravo. Zakonom o uredjenju sabora 
snizio je broj virilnih glasova, a ovo se je moglo smatrati znatnim 

napredkom prema prijašnjemu stanju. Sabor je prihvatio jednu 
ustanovu, koju nije predložila vlada već njegov pravni odbor, 
a kojom je dano pravo glasa zajedničkim činovnicima, namje- 
štenim u Hrvatskoj i Slavoniji. Na ovu ustanovu oborila se je 
vrlo žestoko saborska manjina, tako s načelnih kako i s prak- 
tičnih razloga, dokazujuć, da ti činovnici, ako nisu zavičajni u 
Hrvatskoj i Slavoniji, nemogu imati ovdje izborno pravo. Većina 
je dokazivala, da su oni državljani, a pošto se državljanstvom, 
koje je u Ugarskoj i Hrvatskoj jedno, stiče i zavičajnost, to da 
im svakako pripada aktivno izborno pravo. Ovim zakonom 
ustanovljena je iznimka, da Žumberak i Marindol nebiraju, dok 
izmedju Austrije, Hrvatske i Ugarske teče teritorijalni prjepor 
radi toga zemljišta. 

Ni sabor godine 1887—92., a ni vlada, koja je taj zakon 
izradila, nemogu se jamačno okriviti za to, što Hrvatska neima 
danas slobodoumnijega izbornoga zakona, jer su oni gradili 
na temelju, koji su preuzeli od svojih predšastnika, a mora im 
se pače priznati, da su stvorili bolji zakon od prijašnjega. Svaka 
saborska većina, koja radi nagodbeni zakon uzdržati i obraniti 
od načelne oporbe, imati će vazda pred očima to glavno načelo, 
te će mu podrediti ostale manje prjeke težnje i obzire. Već ovaj 
obzir na državopravni temeljni zakon, svjetovati će, dok traju 
takove prilike, saborsku većinu, izabranu na temelju nagodbe- 
nom, da ga čuva i brani, pošto na njemu počiva sgrada či- 
tavoga ustavnoga života zemlje. Ono, što osigurava državopravnu 
autonomiju, mora biti zaštićeno od takovih provala javnoga mnienja, 
koje se doduše mogu roditi u patriotičnom čuvstvu al koje, di- 
rajući u same osnove ustavnoga života izlažu zemlju pretvorbama, 
iz kojih bi mogla nastati pogibelj za njezin uzakonjeni ustav. 
Iz same razprave može se još nešto razabrati ; koliko su govor- 
nici manjine navaljivali na pojedine ustanove obijuh osnova, 
neopaža se ipak u njihovim govorima, da traže veću izbornu 
slobodu ili slobodnije uredjenje sabora iz onih obćenitih slobo- 
doumnih razloga, koje zagovara znanost i napredni duh čovje- 
čanstva. Ako je istina, da veliki župani nespadaju u sabor, koji 
ima biti reprezentativno tielo naroda, onda jednako nespadaju 
unj ni drugi virilni glasovi, a jedan od govornika manjine, tra- 
žeći, da veliki župani nebudu članovi sabora, nije taj svoj zahtjev 
protegnuo na ostale virilne glasove. U istinu mogla bi Hrvatska 

podnesti slobodoumniji izborni zakon, a danas su, kako se po 
svem čini, za takav zakon mnogo povoljnije okolnosti i prilike 
nego li su u ono vrieme obstojale. Kulturni elementi u zemlji 
postaju svakim danom brojniji, a ti elementi nemogu mirne 
duše gledati, da budu i nadalje izključeni od izbornoga prava. 
Po nekojih ustanova našega iz.bornoga zakona izgleda još uvjek 
tako, kanda samo nekoji povlašteni stališi Ijudih staroga družtva 
pripadaju inteligenciji, dočim se je ova uslied kulturnoga tako 
duševnoga kao ekonomičkoga napredka u zemlji razširila na 
takove slojeve, o kojima se prije nije ništa znalo. U okviru ova- 
kovih promjena morat će se u buduće kretati svaka reforma 
izbornoga zakona, a ovakove reforme proizlaziti će iz obzira 
na veće kulturno stanje u narodu. Svatko će se možda čuvati, 
da za Hrvatsku traži ili u njoj uvadja obće pravo glasovanja 
po onakvoj demokratičkoj šabloni, kakova još nemože vriediti 
za naše prilike, no u ime snažnijega kulturnoga napredka, koji 
se svuda opaža, tražit će se slobodniji zakon na demokratičnom 
temelju. U ovako konservativnom, još dosti ukočenom izbornom 
zakonu, kakav danas ima Hrvatska, ponavljat će se vazda isti 
pojavi ; jedna stranka morat će vazda braniti temeljni zakon od 
druge, koja će na nj napadati, a u ovom vrzinom kolu neće 
doći do uvaženja toliki važni probitci naroda, koji se tiču nje- 
govog duševnog i materijalnog boljka. Iz ovoga kola može se 
izaći samo slobodnijim izbornim zakonom, a takav zakon imaju 
stvoriti oni politički faktori, koji svojim radom proširuju temelje 
kulturnoga napredka, učvršćujući ujedno ono javno stanje, u 
kojem se je taj napredak postigao. Do ovakovih promjena mora 
doći i doći će jamačno prije nego se misli. 

Sabor je nadalje primio u ovoj periodi novi zakon o ure- 
djenju pučke nastave i obrazovanju pučkih učitelja 
u Hrvatskoj i Slavoniji. Kako glede mnogih drugih zakona, koji 
su se morali promjeniti uslied sjedinjenja vojne krajine, tako 
se je i glede zakona o pučkih škola ukazalo nuždnim, da se 
stvori jedinstveni školski zakon. Novi školski zakon imao je 
ipak tri važne promjene: preinačio je dosadašnje gradjanske 
škole u više pučke škole sa praktičnim smjerom; produžio« je 
opetovnu obuku i uredio školsku knjižnicu i konačno dao veću 
slobodu konfesijonalnim školama. Ove konfesijonalne škole za- 
htjevalo je srbsko pučanstvo zemlje, a politička uvidjavnost kao 

i obzir na bratsku slogu izmedju Hrvata i Srba, tražili su, da 
se ovoj najživljoj želji toga pučanstva zadovolji. Već u prijašnjoj 
saborskoj periodi stvoren je zakon, kojim je srbski narodni 
crkveni sabor ovlašten, da unutar zemaljskih zakona rukovodi 
crkvene i školske poslove svoga pučanstva, te kojim je uzako- 
njena poraba ćirilice kod oblastih. I ban i narodna stranka 
imali su razloga, da izidju u susret ovim srbskim željama, koje 
nisu bile ni pretjerane ni nezakonite. Odkad se je Krajina spo- 
jila s materom zemljom, postali su srbski zastupnici, zastupa- 
jući trećinu čitavoga pučanstva zemlje, važan činbenik u poli- 
tičkom životu ; oni su vjerno stajali uz vladu i njezinu stranku, 
a ova je podpora bila u mnogim važnim momentima vrlo dra- 
gocjena. Stranka prava, koja je upravo u to vrieme počela rasti, 
riije Srbima priznavala ni imena ni narodnosti, a ovaj neprija- 
teljski odnošaj izmedju te stranke i Srba djelovao je nepovoljno 
i na čitavi odnošaj izmedju Hrvata i Srba domovine. Stupivši 
na čelo zemlje našao je ban, kako je već spomenuto, političke 
odnošaje razklimane, a on je sada imao prije svega stvoriti jaku 
nagodbenu stranku, da spasi ustavni život i da učvrsti temeljni 
zakon. Srbski narodni zastupnici nisu iz početka sasvim prista- 
jali za narodnom strankom i nisu svi stajali na temelju nagod- 
benoga zakona. Izmedju njih bilo je i takovih elemenata, koji 
bi bili najvoljeli, da Srbi obrazuju neku posebnu stranku, koja 
je mogla postati jezičac na vagi izmedju razrožnih hrvatskih 
živalja, a takova stranka bila bi mogla u ovo vrieme imati neku 
važnost. Ovakova separatistička politika bila bi za budući raz- 
vitak zemlje od neocienive štete. Do toga ipak nije došlo, nego 
su se srbski zastupnici polagano stopili sa narodnom strankom 
te lojalno stupili na njezino načelno stanovište. Ovo je bio 
znatan državnički uspjeh banov, koji je tim načinom ne samo 
konsolidovao saborsku većinu nego je ujedno sjedinio sve kon- 
servativne Hrvate i Srbe, ogromnu većinu naroda, i tako udario 
temelj slogi, koja osigurava miran razvitak političkih i kulturnih 
odnošaja. Nijedan od onih naših idealista izmedju Hrvata i Srba, 
koji su i prije i poslie mnogo govorili o slogi i koji su nasto- 
jali* o tom, da ju postignu, nisu se mogli pohvaliti ovakovim 
uspjehom. Sjetimo se samo, što je bilo prije tog vremena. U 
vrieme, kada se je najveći dio naroda borio proti državopravnoj, 
netom sklopljenoj nagodbi, izgledalo je, kao da su Srbi i Hrvati 

jedna duša i jedno tielo. Kada je kasnije stupio na vladu Ma- 
žuranić sa onom narodnom strankom, koja se je prije toga iz- 
ticala kao najveća prijateljica srbskoga naroda, zinuo je izmedju 
Hrvata i Srba jaz i nastao razdor, koji se je sve više širio. 
Školski zakon, stvoren pod Mažuranićem, koji je Srbima otežčao 
stvaranje konfesijonalnih škola, smatrao se je glavnim kamenom 
smutnje; nekoji drugi dogadjaji, koji su se u to vrieme sbivali, 
širili su mržnju izmedju braće, a kada je stranka prava uhvatila 
u narodu čvrst korjen, nastao je pravi pakao. I srbski radikalni 
političari trovali su dušu svoga naroda mržnjom na hrvatsku 
braću. Težnja za hegemonijom osvajala je duhove jednoga i 
drugoga naroda; pravi prijatelji hrvatsko-srbske sloge, na kojoj po- 
čiva budućnost zemlje, nisu mogli doći do rieči, a oni drugi samo 
su razpirivali plamen. Ban je i u samoj narodnoj stranci našao 
i izmedju Hrvata i izmedju Srba dosta takovih elemenata, koji 
su stajali pod dojmom ovoga bratskoga razdora; i sam Miška- 
tović, koji je mogao najbolje shvatiti domašaj ovoga stanja, 
nije bio u duši ni prijatelj Srba ni sloge sa Srbima. No bio je 
pronicav da vidi, koja će to biti dragocjena stečevina za zemlju, 
ako se svi konservativni ljudi obijuh narodnostih slože, i ako po- 
dupiru muža, koji je razvio zastavu državopravnoga temelja i pozvao 
na ustavnu borbu za njegove stečevine. Srbi, ako su imali ka- 
kove opravdane konkretne želje konfesijonalnoga ili narodnoga 
značaja, mogli su jih postići samo pod okriljem i uz jamstvo 
javnih uredaba zemlje, a zato su oni bili prije svega dužni, da 
učvrste stolicu muža, koji je te javne uredbe radio učvrstiti i 
obraniti od svih navala. Ban je rado primio podporu srbskih 
zastupnika, no nije im ni mogao ni hotio drugo obećati, nego 
da će se njihove želje savjestno izpitati i da će im se ustavnim 
načinom zadovoljiti, u koliko su opravdane i u koliko odgovaraju 
temeljnim uredbama i historičkom značaju zemlje. Srbski su za- 
stupnici listom stupili na stanovište nagodbenoga zakona i u 
klub narodne stranke; oni su s narodnom strankom podupirali 
bana u njegovoj ustavnoj borbi; oni su mu pokazali odanost 
i vjernost, koja je mogla ganuti čovjeka, a koja je uvjerila držav- 
nika o njihovoj podpunoj pouzdanosti. 

No osim ovog uspjeha postigao je ban i drugi patriotični 
uspjeh, za koji mu Hrvati moraju biti zahvalni. Ban jamačno 
nevjeruje, da se izmedju Hrvata i Srba može polučiti kakova 

idealna sloga, za kojom su težili toliki njihovi ljudi, za kojom 
je uzalud čeznuo plemeniti Dr. Milan Makanec. Za takovu ide- 
alnu slogu nije bilo ni prije a danas ima još manje uvjeta, pa 
rad patriotičnih i umnih državnika može jedino ići za tim, da 
uzdrži slogu u javnom životu, u obranu svih uzakonjenih prava 
zajedničke im domovine. Ban je ovu slogu stvorio i unapredio, 
a narodna je stranka onaj organ, koji ju neprestano uzdržava 
i promiče. Od ovoga časa opaža se nešto, što će mnoge naše 
ljude dovesti do pameti i što će jamačno sasvim razbistriti 
odnošaj izmedju Hrvata i Srba u domovini. Izmedju obajuh 
naroda vlada — ako i nije ljubav, na koju se nitko nemože 
siliti — a ono ipak mir, a ovaj mir sve više učvršćuju i Srbi, što 
razumno shvaćaju svoj odnošaj i dužnost prema zajedničkoj hr- 
vatskoj domovini. Zakonite koncesije, učinjene Srbima glede 
porabe ćirilskoga pisma i glede konfesionalnih škola, umirile su 
jamačno njihovu vjersku i narodnu sviest i oni danas živo su- 
djeluju kod unapredjenja kulturnih i ekonomičkih zadataka na 
boljak čitave zemlje, shvaćaju svoje dužnosti prema domovini, 
koja im nesmije nikada biti maćuha već prava Ijubezna mati, 
te ih onako privijati na svoje tople grudi, kako se to od pra- 
vedne matere mora očekivati. No opaža se i još nešto. Srbi 
danas, poprimajući inicijativu iz vlastite pobude, napreduju kul- 
turno i ekonomički takodjer i u sferi vlastitih probitaka, stva- 
raju udruge, osnivaju zavode gospodarskoga smjera a ovaj 
njihov rad mora još više ojačati njihovu narodno-kulturnu sviest 
i gospodarsku snagu. Ovaj njihov napredak ne samo nesmije 
biti zazoran Hrvatu, nego ga Hrvati moraju pače pratiti sa sim- 
patijom. Čim bude luč kulture više obasjavala duhove i srdca, 
tim će biti manje žalostnoga fanatizma i vjerskoga i narodnoga, 
pa će tad Srbi uvidjeti, da je u austro-ugarskoj monarkiji prava 
njihova sreća, što su oni članovi naroda i sinovi zemlje, koja 
ima svoja historička i svoja uzakonjena državna prava; koja u 
skupu zemalja krune sv. Stjepana predstavlja državopravni i po- 
litički individualitet, koja im može zajamčiti obstanak i narodno- 
kulturni razvitak a neželi im priečiti, da goje duševnu svezu 
sa svojim sunarodnicima izvan monarkije i Hrvatske. Nemožemo 
se ni mi varati, koliko još treba učiniti, da izmedju Hrvata i 
Srba nastane srdačniji odnošaj; fanatična se struja još uviek 
napreže, stvarajući sukobe ili nove povode prijašnjim sukobima; 

megalomani prepiru se još uvjek radi velikih političkih pitanja, 
te povlače u svoje prjepore i jedan dio naroda. No u slozi se 
ipak napreduje, naravno ne u onoj časovitoj čuvstvenoj slozi, 
koja danas nešto stvara da može sutra razoriti, nego u onoj 
razumnoj slozi, koja u upravi, kulturi, politici, družtvenom ži- 
votu stvara izmedju jednih i drugih čvrste realne spone, te ih 
upućuje da rade zajednički o svome zajedničkom boljku. A banu 
će u historiji ostati još jedna zasluga, koju mu objektivni ljudi 
moraju danas priznati. U najkritičnijim krajevima zemlje, gdje 
vruća, usijana krv Ijudih i zanešenost može najprije proizvesti 
sukobe, provadjaju njegove intencije triezni upravni činovnici, 
pozvani, da politički ujedinjeni narod dvijuh vjera i još uvjek 
dvijuh kultura privedu u narodno-kulturno jedinstvo. Rad ve- 
likih župana: ličkoga — ovoga uzornoga činovnika i uzornoga 
prijatelja hrvatsko-srbske sloge — , modruško-riečkoga, sriem- 
skoga, požežkoga, belovarskoga, zagrebačkoga, svih dakle žu- 
panija, u kojima živi izpremiešano pučanstvo jedne i druge vjere, 
rad ovih muževa ima se iztaknuti kao osobito svietla točka u 
ovom banovu nastojanju. Ako je Hrvatskoj sudjeno, a zakon i 
historička tradicija govore u njezin prilog, da pod ugarsku 
krunu sv. Stjepana i pod njezinu vlast dodje još koja zemlja, 
stojeća u području monarkije, onda ovakav uspjeh može po- 
lučiti samo triezan tolerantan duh, a ovakav duh nastoji kroz 
svoje organe širiti danas vladajuća politika i uprava u Hrvatskoj. 
Protivni tomu duh, koji razdvaja Hrvate i Srbe, raztvara ono 
jedinstvo, koje danas postoji. 

U ovoj saborskoj periodi stvoren je još čitavi niz inih 
zakona namienjenih upravnomu, kulturnomu i ekonomičkomu 
boljku zemlje. Zakonom o uredjenju veterinarstva uredjena je 
važna grana narodnoga gospodarstva, naime marvogojstvo, te 
je u tom povodu ustrojen kod autonomne zemaljske vlade i 
veterinarski odsjek; zakonom o uredjenju zadruga osiguran je 
onomu djelu seljačtva, koje živi još u zadružnoj svezi čvršći 
gospodarski temelj, da se tako otegote diobe i komadanje go- 
spodarskih zemljišta. Razprava o zadružnom zakonu, koja je 
više dana potrajala te u kojoj su sudjelovali najumniji govornici 
kuće raznih stranaka — na čelu im ban — bila je vanredno i 
poučna i zanimiva, te nam prikazuje u najljepšem svietlu inte- 
lektualnu snagu kuće, naročito snagu narodne stranke. Pojedini 



78 



sa govori promišljeni, stvarni, prodirući u dno pitanja, koje 
toli duboko zasjeca u čitavi naš kulturni i ekonomički život i 
koje je u svojim raznim fazama posliednjih trideset-četrdeset 
godina proizvelo čitavi prevrat u našem narodu. Sabor od go- 
dine 1870. prvi je zamahnuo sjekirom da posječe historičko 
stablo zadruga, doduše, kada se je institucija počela već vidno 
raztvarati; njega je na tom putu sliedio sabor od godine 1874. 
dočini se je u isto vrieme udarilo i u bivšem krajiškom pod- 
ručju jednakim putem. Ban je u svojem govoru naveo sve raz- 
loge, koji su ga sklonuli, da podnese tu zadružnu osnovu. 
»Zakonu je taj cilj, da odnošaje zadruga, koje su se jošte u 
zemlji održale, uredi tako, da ih s jedne strane učvrsti, s druge 
pako, ako se koji dio toga seljačkoga zadružnoga posjeda želi 
da pretvori u individualni, da to nebude skopčano sa tako ve- 
likim krizama, kako se j^ to pokazalo na temelju prijašnjih za- 
kona. Onda valja provesti potajne diobe, a kada se ovo oboje 
izvede, moći će se pristupiti daljnjemu radu.« Razlažući histo- 
ričko poreklo zadruga, reče ban, »da ih smatra iztočnom ured- 
bom, koja je prešla u Europu, te se najduže uzdržala medju 
slavenskim narodima tako, da se danas obično smatra slaven- 
skom uredbom. Zadruga je svuda toliko uzmicala, koliko je 
zapadna kultura napredovala; kod nas se je dugo uzdržala, jer 
smo i mi bili prilično zaostali iza zapadne kulture, te smo tekar 
od 40 godina ovamo stupili u bližji dodir sa tom prosvjetom. 
No ja ipak sa moga stanovišta nemislim, da zadruga mora ab- 
solutno propasti radi zapadne kulture. Mi imademo i danas 
zadruga, koje napreduju i cvatu, te nisu zaostale za zapadnom 
kulturom; stradale su pako zadruge, koje nisu znale računati 
sa zahtjevima, što ih ta kultura donosi. Zadruge su prvi put 
došle u sukob sa tom kulturom godine 1848. a godine 1870. 
opazilo se, da u veliko propadaju i da seljački posjed nazaduje. 
Ove godine 1870. stvoren je prvi zadružni zakon; godine 1874. 
došlo se je na misao, da su zadruge absolutno škodljive, te 
da se imaju ukidati.« Razloživši ovako historički razvitak pitanja 
reče ban, »da je bilo krivo mnienje zakonodavstva tih godina, 
da su samo zadruge skrivile nazadovanje seljačkoga posjeda. 
One su živile u doista težkim okolnostima, te se je imalo ići 
za tim, da im se osigura obstanak pa bi se mnoge bile mogle 
uzdržati čile i zdrave.« Na koncu svoga govora izjavi ban: 

Tako je došlo do ove osnove. Trebalo je u obće u narodu, 
u seljačkom stališu, uzpostaviti vjeru, da on može živiti i u za- 
drugah kao i izvan zadruga. A ovu vjeru ima da uzpostavi na- 
zočna zakonska osnova. Ako ova osnova zakona to poluči, 
onda je po mojem mnienju sve polučeno, jer tko na temelju 
osvjedočenja i stanovite vjere ide da radi, taj je već polovicu 
cilja postigao, jer on radi svakako sa mnogo većom voljom i 
snagom nego onaj, koji samo za to radi, jer je na rad gonjen.« 

Iz ovoga banova razlaganja proizlazi mišljenje državnika, 
koji radi uzčuvati starodavnu uredbu, u koliko ju još nije ra- 
zorio duh vremena, a ovaj je zadatak bio jednako težak kao i 
nezahvalan. Da se je ovako radilo u početku, kada je to životno 
pitanje bilo dozrelo za riešavanje i da se je onda postupalo 
ovako sporo i promišljeno, bio bi se stvorio lakši prelaz u in- 
dividualno vlastničtvo, bez onih kriza i trzavica, koje su zadale 
toliko ljutih rana našemu narodu te u mnogim krajevima pro- 
uzročile propadanje autohtonoga življa, kao što i njegovu dje- 
lomičnu ekonomičku propast. 

Ovaj zadružni zakon, koji je ban ovako razjasnio, nije 
naravno mogao ni preporoditi, a ni učvrstiti zadružnoga života, 
za čim nije ni mogao ići, no bio je ipak koristan i potrebit, 
pa je uz rad upravnih oblasti doprinesao tomu, da je bar do- 
nekle obustavljen proces prijašnijih vremena, koji je toli naglo 
pretvorio zadružno vlastničtvo u individualno, i da je uredio 
potajne diobe, koje su od dugog vremena bile rak-rana uredbe, 
te koje su prijašnja zakonodavna tiela ponukale, da dokinu za- 
druge, pošto su se one uslied potajnih dioba već prije razpa- 
dale. Rekriminacije proti prošlosti nemogu danas ništa vriediti, 
a nebi proti pojedincima ni bile opravdane; historičar, koji želi 
proniknuti u narav pitanja, naći će, da su strast, nezazbor, ne- 
shvaćanje Ijudih i lakoumnost, pa i čitavi duh vremena, za koji po- 
jedini ljudi nenose nikakove krivnje, uskorili propast uredbe, koja 
se je već težko mogla uzdržati radi napredka kulture, koja priznaje 
individuu pravo na samostalan duševni i ekonomički život; 
koja na njegovoj volji ili na njegovu sudjelovanju gradi reforme 
u čitavom družtvenom i državnom životu, koja poput najvećega 
prevratnika ruši sve, što ju prieči u njezinom napredovanju. 
Mi možemo danas žaliti za zadrugama, jer je s njima propalo 
dosta ekonomičkoga blaga zemlje, no istina je, da bi se one 

mogle uzdržati samo u autokratskim državama i da se one 
najduže drže u Rusiji, stvarajući uz druge okolnosti one ne- 
snosne odnošaje, koji karakterišu čitavo stanje te orijaške zemlje. 
Jamačno je ta uredba, kako je ban naglasio u svojem govoru, 
presadjena u Europu i medju slavenske narode sa iztoka, pa 
se je najduže i uzdržala u onim europskim zemljama, koje su 
s iztokom stajale u bližem dodiru. Ovaj zadružni zakon išao je 
za tim ciljem, da uzdrži ono, što je još u zadružnom životu 
bilo čilo i zdravo, a taj je cilj, kako izkustvo svjedoči, i posti- 
gnut. Tko čita ovu razpravu, naplatit će mu se trud, spojen 
s tim poslom, jer će u njoj naći zdravih mislih, veliko obilje, 
strukovnoga zvanja, vrlo liberalno shvaćanje svih političkih od- 
nošaja, u obće visoki intelektualni niveau, na kojem se je ona 
od početka do kraja uzdržala. Hrvatski sabor, koji ovako ozbiljno, 
zrelo razpravlja o svojim autonomnim stvarima, zasvjedočava 
zrelost naroda za autonomni život, i pruža čitavomu svietu 
dokaz i jamstvo, da narod može taj život uzdržati i razviti do 
visokoga stepena. Sabor sa ovakovom intelektualnom snagom 
bio bi dvadeset godina prije toga polučio u tom pitanju jamačno 
veće uspjehe. 

U ovoj saborskoj periodi podnesen je predlog o sdru- 
ženju kraljevine Dalmacije sa Hrvatskom i Slavo- 
nijom. Važnost predloga i razprave, koja se je na nj prisno- 
vala, leži u važnosti, što ga to pitanje u obće ima za hrvatski 
narod, pa nas ovaj momenat mora ponukati, da spomenemo i 
tu razpravu. Zastupnik Barčić, poduprt članovima saborske 
manjine, predloži, da se Njegovu Veličanstvu kralju podnese 
adresa, kojom sabor, ponavljajući postulat hrvatskoga naroda, 
utemeljen na njegovomu državnomu i narodnomu pravu, da 
se kraljevina Dalmacija sdruži sa kraljevinom Hrvatskom i Sla- 
vonijom, moli, da bi Njegovo Veličanstvo blagoizvoljelo pozvati 
sabor Dalmatinski, da ovaj iz svoje sredine izabere i izašalje 
poseban odbor od 12 lica, koji bi sa istobrojnim odborom 
ovoga sabora sporazumno ustanovio način sdruženja. Kuća je 
primila ovaj predlog za izbor odbora te izabrala odbor, koji je 
onda saboru podnesao na zaključak sliedeći svoj predlog: »Ne- 
mogući sabor uviditi, da bi ga državopravni i u obće politički 
odnošaji to u monarkiji to u zemljah krune sv. Stjepana svje- 
tovali i odobravali, da pitanje o spojenju Dalmacije sada potiče; 

želeći napokon s dobrih razloga, da to pitanje, kad mu drago 
pronadje shodnim, pokrene samo sdogovorno i sporazumno 
sa zajedničkim saborom zemalja krune sv. Stjepana, jer samo 
od toga sporazuma smije očekivati povoljan uspjeh svoga na- 
stojanja, i očuvati nedirnut državopravni odnošaj, koji veže kra- 
ljevine Hrvatsku, Slavoniju i Dalmaciju s kraljevinom Ugarskom, 
prelazi preko predloga zastupnika Erazma Barčića i drugova na 
dnevni red.« 

Ovaj je odborov predlog, koji je kući podnesen uz vrlo 
temeljito obrazloženje, tumačio nazore njezine većine, te ga je 
ona i prihvatila. U tom se obrazloženju navode rieči §. 65. 
nagodbenoga zakona, koje kažu: »kako je Ugarska do sada 
više puta rieč digla, ne će ni u buduće prestati temeljem prava 
sv. ugarske krune zahtjevati rein korporaciju Dalmacije kao i 
zahtjevati, da se Dalmacija pripoji kraljevinam Hrvatskoj i Sla- 
voniji.« Primivši ovaj odborov predlog, postavio se je sabor na 
jedino stanovište, koje odgovara pozitivnom zakonu, a mi ne- 
znamo kako netko, koji u sadašnjim okolnostima želi raditi o 
toj spojitbi, može stupiti na drugo stanovište. Ban nije progo- 
vorio u ovoj razpravi, no nesumnjivo je, da je odobravao ovo 
stanovište saborske većine, pošto je ono stajalo u podpunom 
suglasju sa zakonom. Ban je samo u jednoj drugoj razpravi, 
koja se je u to vrieme u kući vodila, osvrnuvši se na neke 
ovamo smjerajuće primjetbe nekih govornika, izjavio, da ovo pi- 
tanje nespada u prvom redu na hrvatski sabor, nego na druge 
faktore, koji su po zakonu pozvani da ga pokrenu, mislio je 
naime, da ta pitanja imadu po zakonu pokrenuti zajednički dr- 
žavni faktori ili Ugarska, pošto se ono temelji na pravu sv. 
ugarske krune. Ugovarajući nagodbu s Hrvatskom, Ugarska se 
je na ovu dužnost obvezala zakonom; Ugarska jedina može 
imati političku moć, da ga u sgodan čas rieši u prilog zemalja 
krune sv. Stjepana i u korist kraljevina Hrvatske i Slavonije, 
kojih je Dalmacija bila i ostaje integralna i nerazdruživa čest. 
Vriedno je obazrieti se na obće političke odnošaje monarkije, 
kako su stajali u to vrieme, i kako su se od toga časa još i 
bolje razbistrili. Od godine 1867. od uvedenoga dualističkoga 
sustava u monarkiji, zbile su se u austrijskoj njezinoj poli ve- 
like nutarnje promjene, no te promjene ne samo nisu dirale u 
sam dualistički sustav, nego se može kazati, da su ga one 

učvrstile, da su naime učvrstile glavno temeljno načelo, po 
kojem je Ugarska ili zemlje krune sv. Stjepana na osnovu 
svoga ustava podpuno paritetna država sa Austrijom. Niemci, 
koji su u ime Austrije sklopili dualizam s Ugarskom, izgubili 
su prijašnju moč, a danas niti Ugarskoj niti drugim odlučuju- 
ćim faktorima monarkije nepada na pamet, da im pomognu do 
prijašnje vlasti. Česi, koji su prije snovali o nekakovom fede- 
ralističkom preustrojstvu monarkije, napustili su u čitavoj svojoj 
praktičnoj politici taj svoj prijašnji program, pače su napustili 
i borbu proti austrijskom prosinačkom sustavu, koji je doduše 
djelo njemačkih stranaka no koji neprieči ne njemačkim narodima, 
da Njemce u parlamentarnom javnom životu potisnu u manjinu. 
Sve ove promjene diraju u nutarnji život u Austriji, a ujedno 
učvršćuju položaj Ugarske u monarkiji, učvršćuju dakle duali- 
stički sustav u njegovom pravom državopravnom i političkom 
značaju. Počivajući hrvatsko-ugarska nagodba na tom dualističkom 
ustrojstvu monarkije, može se i o njoj kazati, da je danas i ob- 
zirom na sve ovo čvršća i da ima više životne snage nego je 
imala prije 30 i više godina, a sve ove činjenice morale bi upli- 
vati na političko umovanje i onih Hrvata, koji se nestavljaju na 
nagodbeni temelj. Ugarska i Hrvatska sjedinjene u zajedničkom 
državnom saboru, kao i njihova vlada imati će jamačno veliku 
ustavnu borbu s Austrijom, dok im podje za rukom oživotvo- 
riti onu ustanovu nagodbenoga zakona, po kojoj se Dalmacija 
ima utjeloviti sa zemljama sv. krune i sa Hrvatskom. Ni prije 
13 godina, kada je hrvatski sabor vodio ovu razpravu, nije bio 
a ni danas nije nadošao onaj sgodan čas, da bi se ta borba 
mogla s uspjehom povesti, a nitko nemože kazati, kada će takav 
čas svanuti. No bile kakove mu drago okolnostr, one nemogu 
u nikojem slučaju alterirati zakonito stanovište i nesmiju Hr- 
vatske sklonuti, da od toga stanovišta odstupi. Ako gospodin 
zastupnik Barčić i njegovi politički prijatelji, medju koje je, pod- 
pisavši taj predlog, za čudo spadao sam zastupnik dr. Ignjat 
Brlić, kažu, da se oni nesmatraju vezanima nagodbenim stanovi- 
štem, pače perhoresciraju svaku spojitbu Dalmacije, kada bi se 
provela na tom temelju, onda kažu nešto, što neveže nikoga i 
na što se nijedan zakoniti državni faktor nemože obazirati. Spo- 
jitba Dalmacije može se danas tražiti na temelju nagodbenoga 
zakona, pa ako u Dalmaciji ima stranaka, makar te stranke imale 

i većinu u dalmatinskom saboru, koje kažu, da one traže sje- 
dinjenje na temelju hrvatskoga državnoga i narodnoga prava, 
onda kažu nešto, što neveže nikoga i na što se zakoniti državni 
faktori zemalja krune sv. Stjepana nemogu obazirati. Dalmaciju 
se neće pitati o sjedinjenju, nego će se na temelju nagodbe- 
noga zakona saslušati o uvjetima sjedinjenja, a ti se uvjeti mogu 
ticati samo nutarnjih pitanja samih hrvatskih zemalja i Ugarske. 
Nitko valjda ne sumnja o tome, da je Dalmacija integralni dio 
Hrvatske i Slavonije i da se ona ima spojiti sa ovim zemljama 
na osnovu onoga temeljnoga državopravnoga zakona, koji veže 
kraljevine Hrvatsku i Slavoniju ; nitko ne sumnja o tome, da je 
Dalmacija integralni dio zemalja krune sv. Stjepana; ta su pi- 
tanja već odavno riešena, i nitko nemože pitati pojedine česti, 
dali im je to s voljom ili nije. »Ugocsa non coronat«, valja r 
u ovom slučaju no u sasvim ozbiljnom smislu. Kad bismo se 
mi odtisli na ovo klizko polje, pa dopustili, da pojedine česti 
kraljevina Hrvatske, Slavonije i Dalmacije odlučuju kamo imaju 
pripasti, onda bismo raztvorili naravno i uzakonjeno jedinstvo 
ovih zemalja, a to bi bio početak konca kraljevine Hrvatske, 
Slavonije i Dalmacije. Kraljevina Dalmacija ima sjajnu prošlost, 
ona je pače koljevka našega državnoga i narodnoga života, ona 
je već punih 8 ili 9 vjekova, sačinjavajući jedan dio hrvatskih 
zemalja onaki dio ugarske krune, kao što smo i mi. A politički 
razlozi svjetuju osobitu opreznost i osobite obzire na Ugarsku ili 
na zajedničku ugarsko-hrvatsku zajednicu. Ugarska ima po zakonu 
ne samo pravo nego i dužnost, da to pitanje pokrene, kad 
bude tomu sgodan čas, a mi Hrvati moramo udobrovoljiti 
Ugarsku, jer bez njezinog dobrog razpoloženja i bez njezinog 
sudjelovanja nemožemo očekivati, da će se to pitanje pokrenuti 
i povoljno za nas riešiti. Zato netreba da se pred Ugarskom 
ponizujemo, jer raditi po načelima političke uvidjavnosti i držati 
se zakona, neznači ponizivati se pred nikim. No dok članovi 
stranke usvajaju predlog zastupnika Barčića i drugova, vrše neki 
korak u duhu svojih starih načela pa im se to napokon nemože 
zamjeriti. Bilo je samo značajno, da je taj predlog odklonio 
Ante Starčević, koji je pače proti njemu govorio, te ga označio 
vrlo neestetičnom riečju, pa ga nazvao maslom austrijske poli- 
tike. No ovaj predlog podpisali su dr. Brlić i njegovi bliži pri- 
jatelji, dakle muževi, koji su na početku ove saborske periode 



8^ 

otvoreno stupili na stanovište nagodbenoga zakona, a koji su ovim 
predlogom od toga stanovišta jednako otvoreno odstupili. Oni 
su ipak tvrdili, da nisu odstupili; nego da su to samo mislili, 
pošto Ugarska nevrši svih ustanova nagodbenoga zakona, ne- 
može ni Hrvatske vezati zakon, koji je povriedjen, dakle neima 
više onog prvobitnog značaja. Ovako shvaćanje nemože se odo- 
briti a naročito nemože ga usvojiti Hrvatsku. Ako oni, koji stoje 
na stanovištu zakona, misle i tvrde, da Ugarska taj zakon ne- 
vrši, onda imadu pravo zahtjevati, da se uzčuva podpuna nje- 
gova nepovriedivost, a u to ime uporave sva ona sredstva, ozna- 
čena u samom zakonu, koja pokazuju put, kako se ta nepo- 
vriedivost može uzpostaviti. Oni nesmiju ići ni za dlaku dalje 
od ovoga stanovišta, jer je pravno stanovište zakona, pored 
nejednake snage obih kraljevina, tako povoljno za Hrvatsku, 
da ga se ona mora u svojem interesu najsavjestnije držati. 
Što se tiče same shodnosti predloga, nije u ovo vrieme bio 
sgodan čas, da se pokrene spojitba Dalmacije, a takav 
sgodan čas nije svanuo ni do današnjega dana. A i mi 
Hrvati dosele nismo još izvršili sve one predhodne moralne 
uvjete, koji bi mogli Ugarsku uvjeriti o tome, da se ta spojitba 
može pokrenuti u interesu svih kolikih zemalja krune sv. Stje- 
pana. U Hrvatskoj i Slavoniji obstoji doduše jaka i odlučujuća 
parlamentarna stranka, koja tražeći tu spojitbu na temelju na- 
godbenoga zakona, uzima na um i sve okolnosti, koje mogu 
bitno uplivati na povoljno riešenje toga pitanja. No ovdje ima 
jaka struja u javnomu mnienju, koja perhorescira to nagodbeno 
stanovište. To napokon nebi smetalo, jer stranka, koja zastupa 
tu struju, predstavlja samo manjinu u zemlji i saboru. No nešto 
drugo moglo ipak bi smetati. Mi moramo Ugarsku predobiti 
za tu našu ideju a mi je nemožemo predobiti, dok joj se pruža 
razlog, da sumnja o našoj pouzdanosti. Nemože takodjer za- 
priečiti, da se pokrene pitanju o spojitbi, kada to mu dodje 
sgodan čas, ni ti, što stanoviti u narodu uplivni politički kru- 
govi u Dalmaciji šire nepovjerenje proti Ugarskoj. No ovo je 
s naše strane nepolitično i jer se tim samo spojitba otežčava 
i daje tolikim krugovima u Ugarskoj povoda, da budu vrlo 
hladnokrvni prema pitanju, koje se spaja snekom agitacijom 
proti onoj Ugarskoj, koja ga kao najjači faktor može najprije 

riešiti u našu korist. Historija će jamačno opravdati ovaj po- 
stupak narodne stranke a govori njezinih govornika u ovoj raz- 
pravi odisali su tako toplim i iskrenim čuvstvom za samu spo- 
jitbu, da se nije ni časak moglo posumnjati o njihovoj dobroj volji. 
U razpravi o proračunu za godinu 1890., koja je pre- 
težito bila državopravnoga značaja, pružila se je banu prilika, 
da u povodu raznih izjava sa strane manjine, dade značajnu 
definiciju o državopravnomu odnošaju izmedju Hrvatske i Ugarske, 
kojom je popunio svoje prijašnje nazore i izjave o tom predmetu, 
Jedan od članova manjine izrazio je naime bojazan, da bi se 
postojeći odnošaj izmedju obijuh kraljevina mogao napokon 
pretvoriti u jedinstvenu državu. Ban izjavi: »Ja ću gosp. zastup- 
nika sjetiti na ustrojstvo monarkije. Ona je postavljena na du- 
alistički temelj, te poznaje dvije države Cislajtaniju i Translaj- 
taniju. Svakako glavnu sliku monarkije prikazuje nam slika dvijuh 
država, koje u jednoj monarkiji imadu izvršivati posebnu zadaću. 
Zato mislim, gdje se pripoznavaju dvije države, da nemože biti 
treće. No s druge strane sjetio bi gospodina zastupnika, da po 
znanosti ima više vrsti jedinstva, i to jedinstvo komplicirano i 
jedinstvo homogeno. Komplicirano je ono, koje je sastavljeno 
od više elemenata, pa kada se govori o jedinstvenoj državi — 
a ja govorim samo akademički ili teoretički — onda naš od- 
nošaj prema Ugarskoj spada svakako medju odnošaje označene 
u kompliciranom jedinstvu. No ako je to jedinstvo, onda je 
ono sui generis, jer se taj odnošaj nije stvorio znanosti radi, 
nego na temelju naših interesa. Forma se je tražila i našla samo 
zato, što je odgovaralo našim interesom. Kaže se, da su oni, 
koji su nagodbu stvarali, tumačili je ovako i onako. Ja si nisam 
dao truda, da pročitam sve govore te gospode, no mislim, da 
neodlučuje, što su oni u to vrieme mislili. Odlučno je to, što 
je u nagodbi napisano, i što je u obliku zakona našlo svoj 

oblik. Ako su gospoda Vakanović i Zuvić u vrieme, kada se je 
nagodba sklapala, kazali, da je to pactum conventum izmedju 
Ugarske i Hrvatske, onda su pravo rekli, jer odnošaj, stvoren 
u nagodbi, zbilja je takav, da se imade smatrati nagodbom iz- 
medju dva naroda. U onom momentu, kada se je ta nagodba 
sklapala, stajao je jedan prema drugome u posve paritetnom 
odnošaju; čim je nagodba stvorena — a to je u svakoj nagodbi, 
koja se stvara — onda nije odlučujući odnošaj, kako je stajao, 

dok se je ugovaralo pravo, nego onda stupa u život onaj od- 
nošaj, koji je u paritetnom odnošaju stvoren, to jest zakon. 
Kad gosp. zastupnik pita, jeli naš odnošaj po zakonu državno 
jedinstvo ili što drugo, onda ja mislim, da je to po zakonu 
svakako zajednica, o čem neima dvojbe; ja sam to već više 
puta izjavio, i ako se druga rieč za zajednicu rabi, ja mislim, 
da je to samo stvar ukusa. No zovimo to zajednica ili jedinstvo, 
uvjek će izaći isto iz praktičnih posljedicah, a praktične su po- 
sljedice sve sadržane u nagodbenom zakonu, pa zvalo se to 
ovako ili onako, naši odnošaji naprama Ugarskoj ostati će oni, 
koji su u nagodbi u pojedinih §§. opisani. No ako Hrvatska 
nije država i ako nije jedinstvo, onda još ne sliedi od tuda, da 
je Hrvatska provincija. Da nije Hrvatska provincija najbolji je 
dokaz sama nagodba, koja kaže, da su Hrvatska i Slavonija, 
koje imadu svoj posebni teritorij, koje imadu svoj posebni po- 
litički narod. To je najkriepčiji dokaz, da Hrvatska nije provin- 
cija, jer provincija nemože imati samostalan politički narod i 
svoj teritorij. Ja sa svoje strane neću nikada priznati, da je Hr- 
vatska, dok nagodba postoji, državom, ali neću ni to priznati, 
da je provincijom.« 

Ova banova definicija našega državopravnoga odnošaja, 
tumači na posve neusiljeni način sam nagodbeni zakon, pa 
neima sumnje da ovako, kao ban, misli većina hrvatskih javnih 
muževa. Banov predgovornik, na čiji se je govor ban u ovom 
svojem govoru osvrtao, uztvrdio je, da je Hrvatska i po na- 
godbi država, dočim su Ante Starčević i njegovi prijatelji tvrdili 
već onda, kao što ovi potonji kažu i danas, da je Hrvatska 
po toj nagodbi provincija ili upravo robkinja Ugarske, te da 
živi od njene milosti. Gdje u shvaćanju nagodbenoga zakona 
vladaju ovako oprječni nazori, od kojih se ni jedan ni drugi 
nemože dovesti u sklad sa slovom i duhom zakona; gdje se 
mnienja ovako razilaze, tu se nemože nikada doći do nekoga 
suglasnoga shvaćanja. Ban s toga upućuje na sam nagodbeni 
zakon, koji nedopušta nikakove sumnje o tom, da Hrvatska živi 
s Ugarskom u državnoj zajednici i da ona, imajući svoj posebni 
teritorij i svoj posebni politički narod, nemože biti nikakova 
provincija Ugarske. Drugom sgodom izjavio je ban, da su Hr- 
vatska i Slavonija kraljevine, providjene sa državopravnom auto- 
no'ipijom, no tom autonomijom nije ih providila ničija milost 

ili dobra volja, nego ju one uživaju na temelju zakona, koji 
jasno označuje granice izmedju državne zajednice i autonomno 
pravne Hrvatske. Tko agitira proti nagodbi sa svoga načelnoga 
stanovišta, kao što stranka prava, radeći omalovažiti njezinu 
vriednost za Hrvatsku, taj isto tako grieši kao što isto i druge 
obmanjuje onaj, koji u nagodbi traži i vidi veća prava nego ih 
ona za Hrvatsku uzakonjuje. Jedni su optimiste, a drugi pesi- 
miste. Danas, poslie trideset i više godina, odkako ona obstoji 
okušala se praktična vriednost svake od pojedinih njenih usta- 
nova a valjda će ovo iskustvo vriediti i za buduće. Hrvatska 
uz svoj napredujući kulturni život, koji je nagodba učinila mo- 
gućim; uz tolike jasne ustanove zakona, koje joj udaraju obi- 
lježje autonomne zemlje, nemože nikada spasti na ugarsku 
pokrajinu, bude li u narodu zakonite sviesti i odvažnosti, da 
brani nagodbeni zakon, no Hrvatska, živući u državnoj zajed- 
nici sa Ugarskom, koja je od nje jači saveznik i koja je ne- 
slućeno brzim korakom napredovala, nemože razmaknuti ni 
granice svojih autonomnih prava, ako na to neprivoli Ugarska. 
Na koncu ovoga svoga govora osvrnuo se je ban i na 
neke primjetbe toga predgovornika o odnošajima, kako su valjda 
stajali u doba, kada su Hrvati izabrali Kolomana svojim kra- 
ljem, da na nje prisnuje neke svoje opazke. Reče, »da je to bio 
svakako interesantan pojav u našoj historiji, a gosp. zastupnik 
jamačno misli, da su u našoj povjesti bili prvi Magjaroni oni 
Hrvati, koji su sklopili taj savez.« Ban nastavi: »Po mom shva- 
ćanju bili su to dobri i pošteni Hrvati, kao što i oni, koji sliede 
tu politiku do danas. Ja mislim, da su dobro uradili patrioti, 
koji su taj savez s Kolomanom sklopili, jer ako gledamo u našu 
historiju prije Kolomana, vidimo samo niz žalostnih dogadjaja 
u narodu, koji je bolju sudbinu zavriedio, a od vremena sklop- 
ljenoga saveza sa kraljem Kolomanom održala se je individu- 
alnost hrvatskoga naroda, a održat će se i nadalje, zvali taj 
odnošaj ovako ili onako; taj nam je savez ono osigurao, što 
su tadašnji dobri patriote pod Kolomanom zasnovali, a mi 
sliedimo samo ono, što su oni utemeljili. Ja sam sa svoje 
strane gledao oslikati državopravni naš položaj na prama Ugar- 
skoj u onom obliku, što ga taj položaj nalazi u posebnom zakonu. 
Ja sam podpuno uvjeren, da je to bilo i da jeste na podpunu 
probit i na uhar narodu, pa za to i branim ono, što se je kroz 

stoljeća ukazalo dobrim upravo m hrvatski narod.« Ako mi 
Hrvati nesmijemo posumnjati o patriotičnoj sviesti i značaju 
muževa, koji su s kraljem Kolomanom sklopili savez, onda 
ćemo priznati, da su ih na taj savez prisilile takove okolnosti, 
kojima se oni nisu mogli ugnuti, priznati ćemo, da su oni 
upravo u tom savezu a u nikojem drugom morali nazrievati 
jamstvo, da će se po njem uzdržati narodni individualitet. Ban 
ove muževe smatra prvim hrvatskim unionistima, pa je svakako 
zanimiv u hrvatskoj historiji pojav, kako hrvatski državnik XX. 
vieka sudi o muževima, koji su udarili temelj čitavoj prošlosti 
od devet viekova ovamo. Hrvatska, koja se je pod okriljem 
ugarske krune i u savezu s Ugarskom uzdržala u toli kritično 
doba prošlosti, valjda neće propasti, gdje je njezina kulturna 
snaga jača nego je bila ikada. 



VIII. 



(Uprava gradskih obćina; ban prema gradskoj obćini zagrebačkoj; pitanje o gradnji zemaljskog 
kazališti; Njeg. Veličanstvo u gradu Belovaru i okolini; banova putovanja po zemlji; 
razne sgode javnoga života ; prvi razkol u stranci prava ; plodovi intolerancijc ; držanje narodne 
stranke ; t Ivan Mažurantć ; ban odlikovan redom zlatnoga runa ; gospodarsko-šumarska izložba 
i njezin sjajni uspjeh; dalmatinski Hrvati u Zagrebu; ban o izložbi i prema dalmatinskim 

Hrvatima.) 



\/riedno je spomenuti nekoje sgode, koje su se u to vrieme 
sbivale izvan sabora, a koje samo popunjuju zanimivu i 
poučnu' sliku ovih vremena. Sttipivši ban na čelb zemlje, za- 
tekao je upravu nekojih gradskih obćina u dosta nepovoljnom 
stanju; u nekojim opet stajahu na čelu muževi opozicije, a kako 
je ova opozicija bila vrlo čvrsta i zadahnuta duhom odriešitosti, 
nije se moglo izbjeći sukobima, koji se radjahu iz same situacije, 
a često puta iz neznatnih povoda. Uprava onih prvih gradova 
zadavaše banu dosta brige; pošto je on hotio da ju povrati 
njezinomu naravnomu djelokrugu, nije mogao ravnodušno pratiti 
tolike pojave, koji pokazivahu njezino raztrojstvo, te je svaki čas 
dolazio u priliku ili nepriliku, da se je morao poslužiti izvan- 
rednim mjerama. Nitko nije mogao zaniekati, da su nekoje manje 
gradske obćine svojom u istinu lošom upravom izazivale ta- 
kove mjere, koje je mogla opravdati samo nužda, a koje su 
kasnije urodile za same te obćine koristnim posljedicama. Ne- 
koje pače tih manjih gradskih obćina kao Petrovaradin i Kar- 
lovci, pače i sam grad Zemun, videći, da im je uprava u lošem 
slanju, same su molile bana, da im izašalje vladina povjerenika, 
koji bi im tu upravu uredio. Tko ove pojave prati s nekoga 
višega, obćenitoga gledišta, morat će priznati, da socijalni i kul- 
turni odnošaji nekojih naših manjih gradova nisu podupirali 
mnienje o njihovoj zrelosti za gradski autonomni život, a vlada, 
koja je zakonom i čitavim državnim ustrojem postavljena da 
vrši nadzor nad tim obćinama, nemože gledati skrštenih ruku, 

ako ta autonomija nesluži uvjek na boljak gradjanstva. Pogotovo 
ustavni život, koji je u obće proizvod naprednijih kulturnih 
odnošaja, stavlja na narod velike zahtjeve, a nijedan ih narod ne 
može izpunili, koji nije zaista prožet ustavnim duhom. Išlo se 
je i zakonodavnim putem za tim, da se ovaj autonomni gradski 
život stavi pod veći državni nadzor, a i izmienjene su nekoje 
druge ustanove prijašnjega gradskoga zakona, koje su u svojem 
promienjenom obliku imale uspješno poslužiti ovoj svrsi. Nitko 
neće kazati, da su ove promjene odisale liberalnim duhom, pa 
se one s ovog stanovišta i nemogu obraniti, no mora se pri- 
znati, da su uspješnije osigurale glavnu svrhu zakona, dobru 
gradsku upravu. Pošto je bana od prvoga časa njegova bano- 
vanja vodila glavna misao, da i samomu narodu a i svim kru- 
govima monarkije, koji su u to vrieme neobično intenzivnom 
pažnjom pratili sve pojave u Hrvatskoj, pokaže, da Hrvatska 
može uz svoje autonomne uredbe liepo napredovati, morao je 
naravno želiti, da čitavi upravni stroj navrne u ovu kolotečinu. 
Prilično nesuglasje vladalo je u to vrieme pa kroz dugi 
niz godina izmedju bana i uprave ili zastupstva glavnoga grada 
Zagreba. U gradskom zastupstvu zagrebačkom imahu većinu 
elementi, koji se i na političkom polju izticahu kao zatočnici 
opozicijonalnih ideja, muževi sposobni i jamačno zauzeti za 
boljak grada Zagreba, no i nesposobni da gradskoj obćini na- 
klone toli nuždnu podporu vrhovnih vladajućih krugova. U to 
vrieme stajahu u gradskom zastupstvu na dnevnom redu mnoge 
osnove o izvedenju raznih gradskih institucija koje su imale 
unaprediti duševni i materijalni boljak pučanstva te grad Zagreb 
podići na stepen maloga velegrada. Zamišljahu se veliki gradski 
zajmovi, koji su na gradsko pučanstvo imali navaliti velike te- 
rete; imahu se podići mnoge kulturne sgrade, a sve ovo bijahu 
poslovi, za koje je već po zakonu trebala privola i odobrenje 
vlade i bana. Pitanje o gradnji novoga kazališta ili bolje reći o 
mjestu, gdje bi se to kazalište imalo podići, povlačilo se godi- 
nama u sjednicama gradskoga zastupstva, a tako glede toga pi- 
tanja, kao i glede drugih nije se mogao postići sporazum iz- 
medju nadležnih faktora. Ovako su zapinjali najvažniji gradski 
poslovi, koje su svi pozvani faktori željeli riešiti na korist grada 
Zagreba a pogotovo je to hotio ban, koji nije nikada smetnuo 
s uma važnost grada Zagreba kao političnoga i kulturnoga 

središta ovih kraljevina. Glede gradske obćine zagrebačke mora 
se priznati, da je sporazumu izmedju bana i njezinih nadležnih 
činbenika puno smetalo opozicijonalno stanovište, koje su vi- 
djeniji muževi zastupstva zauzimali u političkim pitanjima zemlje 
i koje se je očevidno kosilo sa intencijama bana, kao što i sa 
intencijama hrvatskoga sabora. Drastičan primjer pružalo je pi- 
tanje o mjestu, na kojem bi se imalo podići novo hrvatsko ze- 
maljsko kazalište. Ban je prema tom pitanju o gradnji ovoga 
kazališta zauzimao doduše vrlo simpatično no i vrlo oprezno sta- 
novište, hoteći najprije osigurati znatna financijalna sredstva, 
koja su se tražila za gradnju i želeći, da i grad Zagreb, komu 
obćenite kulturne uredbe zemlje donose najviše koristi, sklone 
na žrtve. Većina gradskoga zastupstva željela je, da se to ka- 
zalište gradi na iztočnoj strani Jelačićeva trga, no ova želja, 
koliko je jamačno izvirala iz težnje, da se u sredini grada, na 
najljepšem mjestu podigne monumentalna sgrada, koja bi ne- 
obično riesila taj gradski prediel, toliko je slabo računala sa finan- 
cijalnom stranom pitanja, koje još do tog vremena nije bilo 
sasvim riešeno. Ban je želio, da se kazalište gradi ondje, gdje 
je poslie i sagradjeno no tomu se je većina gradskoga zastup- 
stva najviše opirala. Ban je u čitavom pitanju postupao oprezno 
pa i liberalno, sazivajući enkete, jer je želio, da se pitanje sa- 
svim razbistri prije, nego se ta važna stvar uzmogne konačno 
nesiti. 

U jednom dielu štampe slušao se je onda i taj čudnovati 
prigovor, da oni, koji žele, da se novo kazalište podigne 
na sveučilištnom trgu, stoje na magjarskom stanovištu a samo 
oni da stoje na hrvatskom stanovištu, koji ga žele ugledati na 
Jelačićevom trgu. Potomstvo će se jamačno čuditi ovakim ar- 
gumentima, a čudit će se najviše gledajući sgradu, koja je do- 
ista sjajan posljedak kulturnih narodnih težnja; a za koja se 
ima poglavito banu zahvaliti, da se je mogla takova podići. I 
glede tolikih drugih pitanja, koja je čitavo pučanstvo, a može 
se reći i zemlja pratila najvećom pažnjom, nije se mogao dugo 
vremena postići željeni sporazum. Napokon se ovaj čitavi prjepor 
tako svršio, da je ban našavši podporu zakonodavnoga tiela 
za izm*jenu zakona o gradskim obćinama kao što i podporu 
samoga gradjanstva, koje je izabralo drugu većinu gradskoga 
zastupstva mogao ovomu prepustiti, da uz njegov budni nadzor 

unapriedjuje daljnji ekonomički i kulturni razvitak grada. Era 
banova jeste i era velikoga razvitka glavnoga grada. 

U rujnu godine 1888. blagoizvoljelo je iznova po- 
sjetiti Hrvatsku, prigodom velikih vojničkih vježba u 
Belovaru i okolici, Njeg. Veličanstvo premilostivi car 
i kralj Franjo Josip. 

Ban je pod konac istoga mjeseca obišao čitavo hrvatsko 
Zagorje, a proputovao je tih godina u nekoliko puta čitavu 
zemlju, da se osobno uvjeri o duševnom i ekonomičkom stanju 
naroda, kao i o stanju svekolike zemaljske obćinske uprave, 
koje je sada funkcijonirala na temelju novih upravnih uredaba. 
Tako si je ban pribavio temeljito poznavanje zemlje i svih na- 
rodnih odnošaja, koje je toli nuždno vrhovnoj upravnoj glavi 
jedne zemlje. Njegovi predšastnici na banskoj stolici, od sklop- 
ljene nagodbe nisu mnogo putovali po zemlji; barun Rauch i 
Koloman Bedeković nisu radi žestoke borbe izmedju stranaka 
na to dospjeli, ban Ivan Mažuranić nije se nikud kretao iz 
banskih dvo;*a, te ga narod uza sve poštovanje, što ga je do- 
nosio njemu kao banu i svojemu duševnomu velikanu nije mogao 
pravo ni zavoliti jer mu se nije umio približiti. Stupivši na čelo 
zemlje, bio je Ivan Mažuranić već dobro odmakao u godinama 
i uz to se je po čitavoj svojoj naravi, koja je odisala nekim 
stojičkim mirnom i osobitom hladnoćom, rado uklanjao svakoj 
buci javnoga žtvota ; jedini je grof Ladislav Pejačević, primivši 
kao kraljevski povjerenik upravu razvojačene Krajine, proputovao 
novo pripojene krajeve zemlje. Ban je konačno u upravi i ustav- 
nom životu sjedinio Krajinu sa materom zemljom i proveo novu 
upravnu organizaciju, kao i tolike druge zakone, a svi ovi mo- 
menti morali su ga pobuditi, da se glavom uvjeri o djelovanju 
tolikih novih zakona i nove uprave. Zemlja je sada, osim jedine 
gornje i banovačke Krajine, imala već takove željezničke komu- 
nikacije, da je ban mogao zagledati u svaki njezin kraj te ovako 
uhvatiti jasnu sliku o njezinom ukupnom stanju. Tko zna, ko- 
liko hrvatski narod od pamtivjeka cieni bansko dostojanstvo, 
nije se mogao čuditi, da je ban na tim svojim putovanjima bio 
svuda susretan i dočekivan s izjavama najtoplije požrtvovnosti, 
a ban je u jednom svojem govoru u gradu Varaždinu izjavio 
svoju radost, što narod ovako poštuje nosioca te svoje velike 
historičke časti, koja je zanj symbol prava i preimućtva kralje- 

vine. A i njegova ličnost, l<oju je narod naučio poštovati uslied 
šest-godišnjeg energičnog i samosviestnog banovog djelovanja 
na banskoj stolici, morala je ostaviti duboke dojmove u duši 
naroda, koji je morao osvojiti i vrlo prijazni, banu prirodjeni 
način, kojim je s narodom obćio. Ban je putovao, da nauči 
poznavati prilike zemlje i naroda, a ovu je patriotičnu svrhu 
morao svatko odobriti. 

Sitne sgode mogu više puta bolje razsvietliti mišljenje 
jednoga pučanstva nego folianti spisa ili potoci riečih. Koliko 
se je god moralo priznati, da se je u Ugarskoj i Hrvatskoj u 
ovo vrieme već mnogo hladnije sudilo o odnošajima obijuh 
zemalja, nego prijašnjih godina, koliko je god izbijalo u jav- 
nosti znakova, koji pokaži vahn bolje razpoloženje duhova u 
obim narodima, nije se ipak moglo osporiti, da još kod mnogih 
sveudilj tinja iskra staroga nepovjerenja i medjusobne nesklo- 
nosti. To se je na drastičan način očitovalo jednim inače 
sasvim neznatnim povodom, koji se radi toga nesmije prešutiti, 
da se vidi, kako maleni duhovi mogu najprije podleći strasti. 
Obćina grada Osieka bješe poslala nekakav hrvatski dopis ma- 
gjarskoj obćini Kun St. Miklošu, koji joj ova vrati s imperti- 
nentnom opazkom: »Nemože se riešiti, pošto u čitavoj obćini 
na sreću nitko nerazumije hrvatski. <^ Saznavši zemaljska vlada 
za tu sgodu, priobćila ju je ugarskomu ministru unutarnjih po- 
sala, koji je tu obćinu dao strogo ukoriti te ju pozvao, da rieši 
osječki dopis po propisu zakona. Ovo je doduše bila sitnica 
no involvirala je ipak stvar načelne važnosti. Zemaljska je vlada 
i drugim načinom nastojala, da se uklone uzroci zlovolji, koju 
je u Hrvatskoj mogla pobuditi svaka i najsitnija povrieda te- 
meljnoga zakona. Tako su službene novine doniele tih dana 
viest, da se je zemaljska vlada, doznavši, da je ravnateljstvo 
ugarskih državnih željeznica izdalo neku naredbu, koja se ne- 
može dovesti u sklad sa temeljnim zakonom, obratila zajednič- 
komu ministarstvu komunikacija, zatraživši nuždno razjašnjenje 
glede spomenute naredbe. I u saboru čule su se sa sjedala 
manjine tužbe radi povrieda nagodbenoga zakona, od kojih su 
nekoje bile po slovu zakona svakako opravdane, dočim su se 
druge osnivale na takovom shvaćanju i tumačenju nagodbenoga 
zakona, koje ni ban ni saborska većina nisu nisu priznavati 
izpravnim. Jedan takav slučaj pobudio je više nego običnu 



94 



pažnju; neki vojnički narednik, Hrvat, službujući u to vrieme 
u Bosni, molio je mjesto kod jednog zajedničkog ureda u Hr- 
vatskoj. Molba mu je vraćena s primjetbom, da se nemože 
uvažiti, budući molitelj nije vješt magjarskomu jeziku. Ovo pro- 
tuzakonito riešenje izdao je jedan podčinjeni organ zajedničke 
vlade, te je ova stvar kasnije iztražena i zakonu zadovoljeno. 
Mnoge su se tužbe dizale na to, da se u Hrvatskoj kod zajed- 
ničkih oblastih ili zajedničkih zavoda, kao što su željeznice namje- 
štaju Nehrvati, premda su po zakonu sva ta mjesta pridržana hrvat- 
skim sinovima, u koliko, kako to kaže zakon, »ima izmedju njih 
sposobnih Ijudih«. Ove vrlo elastične ustanove nagodbenoga 
zakona dale su dosele u obće povoda mnogim i mnogim tuž- 
bama sa hrvatske strane, a tako je bilo i u ovo vrieme. Vriedno 
je s ovim u savezu spomenuti još jednu sgodu, koja se je od- 
nosila na uvaženoga hrvatskoga rodoljuba i državnika prije go- 
dine 1848. Državni savjetnik barun Metel Ožegović, koji je, 
kako je poznato, zastupao Hrvatsku već prije 1848. god. na 
požunskom saboru, te dielio megdan sa magjarskim šovinistima 
imao je tih dana priliku, da se izjavi o hrvatsko-ugarskoj na- 
godbi. Barun Ožegović, koga su stanoviti opozicijonalni kru- 
govi zemlje smatrali svojim pristašem, rekao je, kako je to sam 
izjavio u javnim listovima, da se doduše nemože poreći znatna 
vriednost, što ju nagodbnni zakon ima za Hrvatsku no da ona 
zato nemože zadovoljiti narod, što nepruža praktična jamstva, 
da će se Ugarska nagodbe i držati. Gdje koja nejasna ustanova 
nagodbenoga zakona podupire ovo mnienje hrvatskoga držav- 
nika, premda je s druge strane važno, što se je upravo barun 
Metel Ožegović izjavio ovako povoljno o nagodbi. Ban, koji 
nije nikada rado slušao tužbe obćenite naravi, kako se to ra- 
zabire iz njegovih saborskih izjava, uvažavao je vazda ovakove 
konkretne slučajeve, iznašane u saboru, kakav je bio gore spo- 
menuti, pa im je propisanim putem i tražio lieka. Iz jedne nje- 
gove izjave, učinjene izvan sabora, kada se je pod konac ove 
godine, iza dovršene saborske sjeditbe praštao sa klubom na- 
rodne stranke, moglo se je takodjer razabrati, koliku brigu za- 
davaju banu takovi poslovi. »Ovakovih nesuglasica izmedju države 
i naše domovine, reče ban od prilike, bilo je dosele a biti će 
ih u buduće, no kao što su se uvjek dale izravnati, poći će to 
jamačno i odsele za rukom.« 

Pod konac ove godine sbila se još jedna politička sgoda, 
koja se na ovom mjestu mora zabilježiti : dogodio se prvi oveći 
razkol u stranci Ante Starčevića. Slavni hrvatski biskup i 
narodni mecena slavio je pedeset-godišnjicu svoga misničtva, 
pa je Ante Starčević napisao u tom povodu u listu »Hrvatskoj« 
članak, koji je vrvio osobnim invektivama proti biskupu. Pr- 
vakov članak uzrujao je njegove privrženike u Primorju, te su 
sva tri primorska zastupnika Barčić, Urpan i Valušnik izjavili, 
da radi toga izstupaju iz kluba stranke prava. Stari Starčević 
ostao je ovom prigodom dosljedan sebi i svojim prijašnjim 
izjavama, no u krugovima stranke opažala se je već sada vrlo 
snažna struja, koja je odklanjala mnoge Starčevićeve nazore, a 
Barčić i njegovi drugovi zastupali su ovo mišljenje u stranci. 
Ovo je bio prvi razkol u stranci, iza kojega su se tečajem slie- 
dećih godina rodili drugi, dok se je napokon sedam godina 
iza toga stranka u času, u kojem je njezin prvak svršavao svoj 
mukotrpni život, pociepala u dvie frakcije. Barčić i njegovi pri- 
jatelji prokrčili su put, kojim će kasnije udario velik dio stranke, 
sklopivši slogu sa onim muževima opozicije, koji misle da mogu 
biskupa smatrati svojim pokroviteljem. Značajnost i dosljednost 
velike su krieposti u javnom životu, a one su nesumnjivo rie- 
sile Antu Starčevića, pa će mu se jamačno priznavati u zaslugu 
još dugo i dugo, kada se već ne bude ni živa dnša spominjala 
njegovih nazora o biskupu, čije će ime poput neutrnive luči 
vjekove sjati u kulturnoj povjesti Hrvata. 

Tolerancija u javnom životu, u vjerskim i družtvenim 
poslovima, svakako je jedan od najljepših plodova napredne 
kulture, a ona je najnuždnija u krilu jednoga naroda, gdje se 
stranke ustavnim načinom bore za politički upliv. Ovakovu to- 
leranciju nepokazuje naš javni život ovih vremena, a ovo mora 
požaliti svaki prijatelj onoga liberalizma, koji je niknuo na stablu 
prave znanosti i prosvjete. Koliko može da je istina, da se rieč 
i pojam liberalizma danas u svietu mnogo zlorabi; da se kao 
njegovi branioci iztiču takovi ljudi, koji pod tim plaštem teže 
za sebičnim i nepatriotičnim svrhama; koji u sebi neimaju ni 
trunke slobodoumne sviesti, toliko se s druge strane mora 
priznati, da ima elemenata na vjerskom i političkom polju, koji 
rade ugušiti svaku izjavu slobodnoga mnienja, a ti su najveći 
neprijatelji one duševne slobode, koja je najnuždniji postulat 

kulturnoga razvitka. U borbi, koju su u ovo vrieme vodile 
stranke u saboru i izvan sabora, naročito u javnoj štampi, moglo 
se je opaziti, da su se upotrebljavala i takova sredstva proti 
protivniku, koja mogu časovito koristiti jednoj stranci al koja 
truju sav družtveni i politički život te za narod rode takovim 
štetnim posljedicama, koje narod dugo i dugo osjeća. Nijedna 
politička stranka u Hrvatskoj nemože se baš ponositi, da je 
bila zatočnica pravoga slobodoumlja; pa su jamačno sve manje 
ili više doprinesle, da je njihova medjusobna borba znala po- 
primiti vrlo nakazne oblike. Već smo vidjeli, kako se je ta borba 
vodila u državopravnim pitanjima, gdje se jedna stranka morala 
često služiti i drastičnim sredstvima, da obrani državopravni 
temeljni zakon proti drugoj, koja nije nikako poštivala obstojeće 
uzakonjene odnošaje. Bolje nije bilo ni u mnogim drugim pi- 
tanjima javnoga ili družtvenoga života, no ipak se mora iztak- 
nuti jedna razlika, koja govori u prilog narodnoj stranci. 

Kao svaka politička stranka tako je i narodna stranka 
obuhvatala ljude raznih stališa, pa je medju svoje pristaše brojila 
rrinogo katoličkih svećenika, koji su jamačno iz načelnih razloga 
pristajali za njezinim političkim nazorima; mora se priznati, da 
je veći dio članova ovoga uglednoga u narodu i državi stališa 
stajao u redovima političkih protivnika narodne stranke pa se 
ona nije s njima mogla a ni htjela natjecati, da joj preotme 
te elemente iz krugova svećenstva. Narodna je stranka morala 
biti zadovoljna, da se njezinim članovima svećenicima dopusti 
podpuna sloboda političkoga mnienja, da se u političke poslove 
neupliće heterogem vjerski momenat i da se iz vjerskim razloga 
neširi u narodu duh nesnosnosti, iz kojega još nije nigdje 
procvao napredak. Narodnu stranku sačinjavali su najrazličitiji 
družtveni življi, a već sama okolnost morala je stranci i njezinoj 
upravi nametnuti dužnost, da osim u načelnim političkim pita- 
njima netraže od svojih članova nigdje suglasja u nazorima, 
gdje se ono nebi moglo postići, nego uz žrtvu slobodnoga 
uvjerenja pojedinih članova. Dogodilo se u ovo vrieme u sa- 
boru, a i izvan sabora, da je jedna opozicijonalna frakcija iza- 
zvala razpravu o vjerskim pitanjima, da je navaljivala Čas na 
ovoga čas na onoga uglednoga člana narodne stranke, iioteći 
dokazati, da ti članovi goje protuvjerske ili čak ateistične nazore, 
pa da se nemože dopustiti, da katolički svećenici budu Članovi 

stranke, koja u svojem kolu trpi takove elemente. Ovo se je 
naročito dogadjalo kod raznih izbora, gdje se o ovakvoj agita- 
ciji nesmije doduše suditi odviše oštro no nemože se ni 
ovdje već radi načela odobriti. Najeklatantniji slučaj, koji se je 
u to vrieme desio, ticao se je jednoga sveučilištnoga profesora 
i narodnoga zastupnika, člana narodne stranke, proti komu se 
je htjelo dokazati, da je tobož širio protuvjerske nazore, pa se 
je u tom povodu činio velik pritisak na članove narodne stranke 
svećeničkoga stališa, da izstupe iz stranke, koja u svom kolu 
ima takove življe. Htjelo se istima nekim načinom dokazati, 
da katolički svećenik ni nemože biti član narodne stranke, koja, 
ako i nije protivnica vjere i crkve, a ona je u vjerskim stvarima 
sasvim ravnodušna, a u takovom političkom organizmu da ne- 
može biti mjesta pravomu katoličkomu svećeniku. Jedan od tih 
katoličkih svećenika, koji danas zauzima vrlo ugledno mjesto 
u crkvenoj hierarhiji, morao se javno braniti od tih napadaja na 
njegovu ličnost, al se nije dao nimalo potresti u svojem poli- 
tičkom uvjerenju. Jednoj političkoj stranci može se možda opro- 
stiti, ili se bar može kod nje razumjeti, ako ona uzima obzira 
na pretežito mišljenje svojih članova, pa ako vodeć borbu proti 
svojim protivnicima, iztiče onakav vjerski momenat, koji je naj- 
jača spona stranke. No druge stranke, koje se ne nalaze u ta- 
kovu za svaku političku stranku neugodnu i kritičnu položaju, 
moraju najodlučnije ustati proti svakoj takovoj intoleranciji, koja 
je pravi otrov za sav družtveni i politički život. Mi ovo neiz- 
tičemo iz takovih banalnih razloga, da branimo antiklerikalizam 
proti klerikalizmu, jer se je onaj prvi u svietu prilično već svuda 
osramotio, postavši pukom špekulacijom sebičnih i bezsavjestnih 
ljudi. Mi ovo neiztičemo ni s takovih razloga, jer bismo htjeli 
uzeti u obranu narodnu stranku, a pokuditi njezinu političku 
protivnicu. 

O tome se i neradi, nego se radi jedino o tome, da se 
iz našega javnoga života, koji je na žalost dosta raztrovan, iz- 
triebi ovakav način borbe, koji je vrstan pred ostalim svietom 
poniziti narodni hrvatski značaj, te nas prikazati u vidu Ijudih, 
koji se u svietu civilizacije služe sredovječnim barbarskim sred- 
stvima. Slabu uslugu čini katoličkoj crkvi i svećenstvu onaj, 
koji misli, da se u Hrvatskoj može danas činiti brutalno na- 
silje na slobodnu savjest i koji radi upliv svećenstva u narodu 



uzdržati sredstvima, povadjenim iz ropotarnice davno minulih 
i nepovrativih vremena. Kada se danas govori o našim stran- 
kama i o našem javnom životu, nemože biti nikakve sumnje o 
tome, da je upravo narodna stranka na najboljem putu, da po- 
stane u tolikim narodnim, socijalnim i vjerskim pitanjima slobo- 
doumna stranka. U nju je stupio najpretežniji dio inteligencije 
srbske narodnosti u Hrvatskoj, otevši se mračnom fanatizmu, 
koji iz vjerskih i krivih narodnih razloga podriva slogu izmed 
Hrvata i Srba u domovini ; takova srbska struja proiztiče samo 
iz vjerskog i narodnog fanatizma, koji radi ovjekovječiti razdor 
izmedju Hrvata i Srba, a služi se u to ime sredstvima, koja 
spadaju u viek barbarske mržnje izmedju raznih vjera i narod- 
nosti. Kada državnik, koji danas stoji na čelu zemlje, nebi bio 
drugo postigao, nego što mu je pošlo za rukom. Hrvate i Srbe 
sjediniti u političkoj stranci, stojećoj na pozitivnom državo- 
pravnom temelju, već radi ovoga svoga uspjeha zaslužio bi pri- 
znanje povjesti. Već radi ove najhitnije okolnosti u njezinom 
organizmu nemože narodna stranka biti nikakova klerikalna 
stranka, jer u njoj mogu imati mjesta samo muževi obijuh 
glavnih vjera u zemlji, zadahnuti duhom snosnosti, kako se ova 
ima shvatiti sa višega kulturnoga gledišta. Vjera neka ostane 
vjera, stvar savjesti i nutarnjega uvjerenja, a crkva ima i u Hr- 
vatskoj zahvalno i prostrano polje, da njezine istine širi na du- 
ševni boljak naroda. Narodna stranka nije nikakova inkvizicija, 
da kontrolira vjersko uvjerenje svojih članova, nego je organička 
skupina Ijudih, koji se slažu u političkim nazorima, a inače se 
podnose kao prosvietljeni ljudi, koji štuju medjusobno svoje slo- 
bodno uvjerenje glede ostalih pitanja. Kakove su danas prilike 
u Hrvatskoj i kakove će jamačno još i duže vremena potrajati, 
nemože se od nijedne opozicijonalne stranke u Hrvatskoj, bilo 
hrvatske bilo srbske, očekivati, da će u vjerskim stvarima raz- 
viti zastavu ovakove tolerancije, koja ne samo nije negacija 
kršćanstva, nego je njegova sankcija, a koja se stiče u divnoj 
kršćanskoj istini: »Ljubi svoga bližnjega kao samoga sebe«. 
Stranke, od kojih jedne u svojem kolu nebroje nijednoga Hr- 
vata, a druge nijednoga Srbina, koje izlučuju i druge vjeroiz- 
povjesti, u kojima dakle vjerski momenat ne samo pretežito, 
nego gotovo izključivo gospoduje, koje same sebi udaraju na 
čelo obilježje klerikalne stranke, takove su stranke u istinu ana- 

hronistične, pa nemogu na ovako uzkoj podlozi riešiti s uspjehom 
nijedno životno pitanje zemlje. No nama treba i inače pravoga 
liberalnoga duha, da uzmognemo stvoriti tolike slobodne uredbe, 
vrstne, da nam zajamče napredni razvitak pravoga kulturnoga 
naroda. Ovakove liberalne uredbe nemogu se danas očekivati 
od druge stranke nego upravo od narodne, koja nesmije ni- 
kada zaboraviti, da se postojeći ustav može učvrstiti samo 
slobodoumnim uredbama. Danas se netreba bojati, da se 
u zemlji može poroditi onakova državopravna borba, kakovu 
smo doživili prije dva i tri decenija; danas se više nemože iza- 
zvati onakova akutna državopravna kriza, u kojoj su se svi drugi 
obziri morali podrediti glavnoj težnji, da se državopravni temelj 
zemlje čuva od narodnoga juriša. Danas je jamačno već došlo 
vrieme, da se u javnomu mnienju iznose na razpravu pitanja 
o takovim reformama, koje imadu utemeljiti pravu nutarnju 
slobodu. 

U kolovozu godine 1890. umro je navršiv 76 godina ži- 
vota, veleumni pjesnik Čengić-Age i negdašnji ban Ivan Ma- 
žuranić. Vidjeli smo Mažuranića u prošlom saboru, gdje je 
stajao u redovima neodvisne narodne stranke no nije upravo 
ni malo uticao u saborske razprave. Ovaj put nije više bio biran 
u sabor; jedne novine, koje zastupahu načela narodne stranke, 
tvrdile su u svojoj prerevnosti, da Mažuranić nije mogao nigdje 
dobiti izbornoga kotara, no ova tvrdnja nije bila istinita. Bilo 
bi žalostno svjedočanstvo za narod, kad se u zemlji nebi bio 
našao jedan izborni kotar, da izašalje u sabor muža, koji je 
imao toliko pravo na narodno priznanje. U istinu se Mažuranić 
nije ni malo brinuo da dodje u sabor, nego se je cienio sretnim 
da može posljednje dane svoga života provoditi u duševnom 
miru i baviti se izučavanjem znanosti, naročito astronomičke, 
koja mu je bila omiljela nauka. U drugom djelu hrvatske par- 
lamentarne povjesti nastojao sam prikazati državnika i patriotu 
Mažuranića u- čim vjernijoj slici. Pošto je Mažuranić bio uvjeren, 
da je nagodboni zakon koristan za zemlju i pošto je morao 
vidjeti, da njegov nasliednik na banskoj stolici radi taj zakon 
izcrpiti na što veći duševni i ekonomički boljak naroda, bio je 
jamačno umiren glede budućnosti zemlje u okviru njezinih uza- 
konjenih odnošaja, koje je upravo on tako znatno pomogao 
učvrstiti. Njegov široki duševni pogled, pred kojim su se otva- 

rali i vidici daleke narodne budućnosti, mogao ga je umiriti 
glede daljnje sudbine naroda, tim više, što Mažuranić nije kao 
triezan državnik i patriota nikada mislio, da mu se u monarkiji 
i u okviru državne zajednice s Ugarskom može osigurati sjajniji 
položaj nego ga je ovlašten tražiti prema svojim duševnim i 
materijalnim silama. U životu ga je odlikovalo čuvstvo osobite 
lojalnosti i iskrenosti prema svima, kojima je imao odgovarati 
za svoja djela, pa je s toga, odstupajuć od banske časti, mogao 
mirne duše izjaviti, da je vazda uzdržao nepokolebivu vjernost 
svomu uzvišenomu vladaocu i ideji zajedničke države, kao što 
i vjerno stajao uz ustav i zakon. Vjerovao je, da će duševna 
kultura biti najjači oslon narodnoj budućnosti, pa je s osobitom 
ljubavlju unapredjivao narodno-kulturne težnje. Zar nije možda 
Mažuranić u tome pretjeravao? Duševna je kultura svakako ne- 
I ocienjivo blago za svaki narod, no i ona može toli lasno za- 

kržljaviti, ako se s njom uporedo nerazvija materijalno blago- 
stanje naroda. No Mažuranić je polazio s toga gledišta, da se 
j narodu ima ponajprije osigurati njegov individualni obstanak, a 

I zato je duševna kultura svakako najjača poluga. U času nje- 

[ gove smrti provalilo je iz narodnih grudih čuvstvo velikih sim- 

i patija za veleumnoga pjesnika i književnika no i politički kru- 

; govi zemlje učestvovahu u obćoj narodnoj sućuti. Ban, koji je 

u to vrieme bio iz Zagreba odsutan, izjavio je svoja čuvstva 
i toplim načinom pokojnikovom sinu, a sabor i vlada izkazali su 

; mu osobitu počast. Samo jedno mjesto bilo je dostojno, da 

j primi njegove mrtve ostanke, arkada, u kojoj počivaju kosti 

j bezsmrtnih ilirskih preporoditelja, izmedju kojih je Mažuranić 

stajao intelektualno na najvišem stepenu. Uz ove velike muževe 
( počiva i onaj, koji je narodu stvorio najveći epos, pa će do 

vieka živiti u njegovu spomenu. 

U ovo je vrieme odlikovan ban s previšnjega mjesta naj- 
višim dvorskim redom zlatnoga runa, a ovo je veliko odli- 
kovanje pobudilo opravdanu pažnju svih krugova monarkije, kao 
što i radost svih krugova naroda, koji su s povjerenjem pri- 
stajali za banom. 

U kolovozu godine 1891. priredilo je, slaveći petdeset- 
godišnjicu svoga obstanka, hrvatsko-slavonsko gospodarsko 
družtvo jubilarnu gospodarsko-šumarsku izložbu, koja 
je imala pokazati gospodarsko stanje zemlje. Već prije toga 



101 

držane su u mnogim krajevima zemlje regionalne izložbe, od 
kojih je bila najznatnija izložba držana godine 1889. u gradu 
Osieku, koju je ban glavom otvorio. 

Jedna od glavnih banovih težnja u narodno gospodarskom 
životu od prvoga početka banovanja bila je, da narod i nje- 
gove autonomne korporacije potiče na samostalan gospodarski 
rad, koji je on u ime zemlje najradje podupirao, ostavljajući 
ipak i odgovornost i slavu za svaki eventualni uspjeh samim 
tim korporacijama. Ovo je bilo ne samo u teoriji zdravo na- 
rodno ekonomno načelo, nego je ban hotio, da tolike žive sile 
naroda, onako sangvinične i okretne ćudi, kao što je naš, na- 
vme na polje realnoga rada, s kojega mu može najprije omiliti 
autonomni nutarnji život, te iz kojega se može poglavito roditi 
gospodarski uspjeh. Ovo je bilo ono polje, na kojemu su svi 
faktori narodnoga družtva mogli, sudjelujući kod takovih pod- 
hvata, raditi složno, a ovako se u istinu mogu zaboraviti tolike 
često puta toli prividne oprjeke svagdanjega političkoga života, 
koje najviše prieče ovakav zajednički rad. A hrvatsko-slavonsko 
gospodarsko družtvo, koje je bilo ustrojeno inicijativom vrlo 
trieznoga i obzirnoga muža, nadbiskupa Jurja Haulika, bijaše 
od vajkada ona korporacija, u kojoj su se stjecali muževi, odu- 
ševljeni za gospodarski napredak, te je ono i kod ove velevažne 
sgode imalo zasvjedočiti svoje historičko poslanstvo u narodu. 
Izložba je, može se slobodno kazati, uspjela sjajno, te u svim 
narodnim krugovima uzbudila nade za njegovu još ljepšu go- 
spodarsku budućnost. Svakako je izložba bila vrlo koristna, jer 
je prikazavši pravo gospodarsko stanje, mogla sve narodne 
krugove pobuditi na daljnji rad, koji se od toga vremena i razvija 
mnogo jačom snagom. 

Otvarajući izložbu, naglasio je ban u svojem govoru nekoje 
glavne momente, spojene s tim podhvatom, ponajprije moralni 
momenat sjedinjene i složne narodne volje, koja je izložbu 
stvorila. Ban reče: »Podhvat je bio kadar odstraniti i zaboravi 
predati sve one obzire i prilike, koje u borbi različitih mnienja 
često diele ljudsko družtvo i razdvajaju sinove jednoga te istoga 
naroda. Poučan je to momenat za sve nas, koji napokon svi 
rado ulažemo sile za dobrobit domovine. Prilikom ove svečane 
sgode nemogu ja dosta jasno i glasno naglasiti, koli je nuždno, 
da se to više uči i radi, jer samo tim načinom približit ćemo 



102 



se onim idealom^ koji moraju napokon da žive u srdcu 
svakog poštenog rodoljuba. Putem naše izložbe pri- 
kazat će se naš napredak na polju gospodarstva, obrta 
i kulture te dokazati, da je ovaj narod radin i uman, 
te vrstan riešiti i najvažnije zadatke civilizacije.« 

Kasnije se je banu u saboru, pošto je izložba bila već 
zaključena, pružila sgoda, da se izjavi o njezinim konačnim re- 
zultatima. Banova saborska izjava glasila je: »Netom minulu 
izložbu gledao sam s jedne strane onakovim okom, koje pazi 
na financijalnu stranu, to jest na to, da li je izložba vriedna 
bila toliko, koliko se je za nju dalo, a s druge strane motrio 
sam ju kao ogledalo prošlosti te vidio u tom ogledalu krasnu 
sliku, koja me je veoma obradovala; bilo mi je, moram reći, 
upravo milo, što se je prošle godine uvrstila u proračunu po- 
sebna stavka u svrhu pokrića izložbenih potreba i što sa finan- 
cijalne strane ne samo da nije bilo nikakova gubitka, već upravo 
dobitka. Nego što me je mnogo više obradovalo i što bi bilo 
podpunoma opravdalo trošak za izložbu, da i nije s financijalne 
strane bilo uspjeha, jest onaj momenat, da se je naš narod i 
naša zemlja u tom položaju odvisnosti i neodvisnosti, u kom 
po nagodbi živi, mogla u tako kratkom razdobju razviti toliko, 
da je bila kadra pružiti krasnu sliku ne samo nama, nego i 
mnogim, koji prije izložbe nisu pravo ni znali za našu zemlju; 
koji do onda nisu imali prilike, da sude o njezinom stanju već 
su istom sada, došavši u zemlju, u liepom okviru maloga toga 
ogledala upoznali se sa narodom, sa zemljom, te doznali za 
institucije, za odnošaje, koji tu vladaju i pravim zadovoljstvom 
posmatrali plodove našega rada na toj podlozi.« 

Znamenit je bio dogadjaj u novijoj hrvatskoj povjesti, što 
su izložbu posjetili u vrlo odličnom broju dalmatinski Hr- 
vati, kojim stajaše na čelu načelnik Zvonimirova grada Spljeta, 
sada već na žalost pokojni, dr. Oajo Bulat. Bilo je to prvi put 
da je grad Zagreb, kao narodno i kulturno središte Hrvata, 
vidio u svojem krilu tolik broj braće iz hrvatske koljevke, koju 
je prjeki udes odtrgao od ovih zemalja, pa su se naravno oče- 
kivale zanosite izjave, kojima se je imalo zasvjedočiti jedinstvo 
narodnih mislih i osjećaja. Imala se je očitovati čista težnja za 
sjedinjenjem, nepomućena nikakovim neskladom nazora, a ova je 
svrha polučena tako sjajnim načinom, da je ovaj posjet dalma- 

tinske braće ostavio ne samo neizbrisiv dojam u grudima sa- 
danjeg naraštaja, nego i svietlih tragova u samoj narodnoj po- 
vjesti. Muž, koji je dalmatinske Hrvate doveo u Zagreb, umro 
je lanjske godine kao predsjednik dalmatinskog sabora i kao 
priznati prvak ondješnje narodne stranke. S Bulatom je narod 
izgubio čovjeka pozitivnoga duha i tvaralačke snage, koja se je 
umjela s uspjehom iztaknuti u ostvarenju narodnih kulturnih 
uredaba duševnoga i ekonomičkoga smjera, naročito u gradu 
Spljetu, koji je Bulat poglavito oteo iz rukuh protunarodnih 
živalja, te mu udario obilježje prave narodne kule u Dalmaciji. 
Doduše se vatreni duh naroda nije u tolikim javnim pitanjima 
znao prilagoditi njegovom sporom, vrlo obzirnom postupku, pa 
je velika narodna masa slabo i shvaćala Bulata, koji nije ni 
malo odgovarao njezinim pojmovima o pravom narodnom vodji. 
Pa ipak je s Bulatom nestao u Dalmaciji čovjek, koji je i u 
težkim javnim okolnostima mogao unaprediti pitanje o sdruženju 
s Hrvatskom, koji je rad narodne stranke u Banovini prosu- 
djivao objektivno i koji je nagodbeni zakon smatrao onim pravim 
temeljem, na kojem se može oživotvoriti davna narodna težnja. 
Od kad su apostoli hrvatske ideje, na čelu im bezsmrtni Mihovio 
Pavlinović, probudili u Dalmaciji misao i duh sjedinjenja, mogu 
političari Bulatova mišljenja najviše krčiti put praktičnom oži- 
votvorenju te misli, pa je s toga Bulatova smrt bila pozitivan 
gubitak za hrvatski narod. 

Očekivalo se s napetošću, jamačno i u višim krugovima 
monarkije, kako će se svršiti te manifestacije u bielom Zagrebu, 
koje su dirale u toli važno pitanje javnoga prava te su, nespretno 
izvedene, mogle proizvesti nesklad i nemir duhova te možda i 
škoditi glavnoj narodnoj težnji; to se na sreću nije dogodilo. 
Dalmatinska braća poniela su se muževno i osbiljno, podavši 
izkaz o vrlo umnom shvaćanju javnih odnošaja u Banovini. 
Sastanak, koliko živahan i bučan, radi tolike množine učestnika, 
nije nigdje prekoračio granice narodno-kulturne svečanosti; značaj 
ove narodno-kulturne svečanosti prosjao je najčišćim sjajem 
uslied sudjelovanja hrvatskoga bana, koji ga je umio iztaknuti 
upravo veličajnim načinom. Slavilo se ujedno odkriće spomenika 
narodnomu Bardu Kačiću, koji mu je u spomen podigao glavni 
grad Zagreb, a ovaj je momenat bana tako oduševio, da je, 
svojim govorom spjevao hymnu narodno-kulturnoj ideji. Iztak- 

nuvši ban veliki historički zadatak i upliv, što ga je pjesnik 
izvršio u narodnom životu, završio je svoj govor ovim zanos- 
nim riečima: »Doista u sgodniji čas nego u ovo vrieme nije 
mogla pasti slava naša: Oprosti vši se narod herojskom požrtvov- 
nošću junaka, koje pjesnik slavljaše, nevolja ljutih, koje ga ti- 
štahu, i prepativši poslie jada oko obrane monarkije, napokon 
se sada složio u tome, da se sav dade na rad i nauku, kako 
bi se u buri prošlih vjekova zanemarene prilike kulturnoga i 
materijalnoga života podigle i popravile. Sjen dičnoga pjesnika, 
ako je za slave god. 1860. lebdio oko Zagreba i ako sada lebdi 
oko sveučilišta i sveučilištnoga trga pa ako gleda i pronikne, 
koliki su i kakovi od onda posagradjeni kulturni zavodi, koliko 
i smo od onda privriedili u gospodarstvu, obrtu i trgovini, za 

j cielo da od radosti poigrava izmjerivši prema kratkoći vremena 

I veličinu napredka. Bog bi dao, da nam se svi redovi naroda 

! opojili marljivošću, smjernošću, razborom i patriotizmom, kakav 

resijaše našega pjesnika, e da bi se s patriotizmom i pravom 
I ljubavlju još više oteli prilikama, u kojima nam je narod naza- 

I dovao a taj napredak za cielo da će biti najljepši vienac, kojim 

; će potomstvo naše ovjenčati kip pjesnikov, koji danas preda- 

\ jemo Zagrebu i narodu.« 

Možemo si pomisliti, kako su se morale promieniti prilike 
javnoga života u šest godina, od godine 1885. pa do godine 
:! 1891. One prve godine slavila se je petdesetgodišnjica kultur- 

.' noga preporoda, a da banu nije bilo moguće, usred burnoga 

1 razvitka javnih odnošaja, da sudjeluje kod ove velike kulturne 

h slave. Sada je to mogao učiniti pokazavši narodu i put, kojim 

može doći do svoga u pravu i zakonu utemeljenoga jedinstva, 
I: pa će historija jamačno zabilježiti dan, kada je hrvatski ban 

mogao s čitavim narodom ovako uzhićeno proslaviti spomen 
pravog i najvećeg narodnog pjesnika. 

izjave u proračunskoj razpravi; o autonomnom životu u županijama; o zadatcima obćinskih 
činovnika; o emigraciji; o inicijativi družtva u gospodarskim pitanjima; o školama i školskoj 
nastavi ; f kardinal Josip Mihalović ; ban o pokojnom kardinalu ; zcmljo-razteretni namet i kon- 
verzija zemljo-razteretnoga duga; ustrojenje medicinskoga fakulteta.) 

I J saborskoj sjeditbi od godine 1890. priobćio je predsjednik 
kući smrt dvojice članova, koji su u našem javnom životu 
posliednjih četrdeset godina zauzimali, svaki u svojem djelo- 
krugu, važno i odlično mjesto. Prvi bijaše nekadašnji ban i 
vodja unionističke stranke, barun Levin Rauch. Ja sam u dru- 
gom dielu hrvatske parlamentarne povjesti nastojao, koliko sam 
mogao, vjerno prikazati ovoga znamenitoga u našem javnomu 
životu muža, s čijim se imenom spaja u povjesti obnova na- 
šega državopravnoga odnošaja s Ugarskom. Oni muževi i one 
stranke u zemlji, koji sadašnje stanje smatraju koristnim za 
narod, spominjat će ga vazda s poštovanjem, gdjekoji će možda 
I precieniti njegove zasluge na uštrb objektivne historičke istine. 
I u ovom čašu, kada je pokojnik sahranjen uz velike počasti, 
uz učešće odličnih krugova i dostojanstvenika zemlje, te čitave 
narodne stranke na svojem imanju u Lužnici, iztaknute su s neke 
strane njegove zasluge načinom, koji nije bio sasvim u skladu 
sa povjestničkim činjenicama. S hrvatsko-ugarskom nagodbom 
završila se epoka dugotrajnih borba, koje su vodila dva naroda, 
a baruna Levina Raucha dopao je i kao vodju stare unionističke 
stranke i kao banskoga namjestnika zadatak, da odlično sudje- 
luje kod sklapanja novoga odnošaja. Klica nagodbenom zakonu 
ležala je u znamenitom članku 42. sabora od godine 1861., koji 
je u velikim crtama orisao buduću hrvatsku autonomiju i bu- 
dući položaj Hrvatske u državnoj zajednici s Ugarskom. Zado- 
bivši Ugarska natrag svoja ustavna prava, morala je sada ure- 

diti svoj odnošaj s Hrvatskom; dobivši unionistička stranka 
ustavnu vlast u zemlji, bila je pozvana, da u prvom redu u ime 
Hrvatske sudjeluje kod uredjivanja novih odnošaja. Svi su 
ugarski državnici, koji su, kao što je naravno, vodili veliku rieč 
kod sklapanja nagodbe, osjećali, da je kulturni život hrvatskoga 
naroda i u samoj državnoj zajednici nešto tako posebna i sa- 
mostalna, da mu se u obnovljenom odnošaju mora dati pod- 
puna autonomna sloboda ; ovo je njihovo uvjerenje bilo takodjer 
velik plod gorkoga izkustva prijašnjih vremena, kojemu se Ugarska 
nije mogla oteti, a njezinim državnicima ovih vremena, naročito 
najumnijemu izmedju njih, Franji Deaku, mora se priznati, da 
su ovu istinu podpunoma uvažili. One druge ustanove nagod- 
benoga zakona, koje urediše državnu zajednicu s Ugarskom, 
nisu baš sve najsretnije izpale za rukom, a pobudile su ne 
samo odpor veh'koga diela naroda, vodjena tadašnjom narodnom 
strankom, nego i prigovore čuvenih muževa same unionističke 
stranke, o kojima ni ova nebi mogla kazati, da joj nisu služili 
na diku i ponos. Da Hrvatska dobije autonomiju kulturnoga i 
duševnoga života, bilo je pitanje izvan svake diskusije i za to 
neima nitko drugi zasluga nego narod, njegova prošlost i njegov 
ugled u staroj historičkoj zajednici s Ugarskom. Barun Levin 
Rauch imao je svakako tu veliku zaslugu, da je shvativši veliku 
vriednost nagodbe, ovaj odnošaj s Ugarskom želio čim prije 
urediti, bojeći se, da nenadodju dogodjaji, koji bi mogli ovo 
osujetiti, a ova njegova brzina i njegova energija u praktičnom 
životu čuvala ga je od raznih spekulativnih nazora i teorija, 
kojim se podavahu nekoji skeptici njegove vlastite stranke, te 
koji bi čitavu stvar bili mogli pomrsiti. Ovako se taj odnošaj 
mogao sklopiti na pravnom temelju, koji je vazda najtrajniji, a 
pošto ga je djelo, s kojim je i on spojio svoje ime u povjesti, 
preživjelo a može se reći, da hvata sve čvršći korjen, ostao je 
zaslužna historička ličnost za hrvatski narod. Od kad je poslie 
najžešće borbe sa svojim protivnicima, koji su ga napokon nad- 
vladali, odstupio sa javnoga polja, nije punih dvadeset godina 
nimalo uticao u narodne poslove; morao se je uvjeriti, a ovo 
mu je uvjerenje moglo samo na čast služiti, da on, premda 
jedan od tvoraca nagodbenoga zakona i premda se je taj zakon 
sve više i više učvršćivao, nebi više mogao djelovati koristno 
za narod uz posve različite okolnosti nego li bijahu one, u 

kojima je prije djelovao. Nema pače sumnje, da je nešto zaka- 
snio te je ovu svoju odluku imao izvršiti godinu ili dvie prije, 
čim je opazio, da ogromna većina naroda prihvaća temelj za- 
kona, al da je narod izabrao druge muževe, koji imadu na tom 
polju nastaviti rad. Barun Rauch bio je u parlamentarnom ži- 
votu zemlje tako pasivan te imamo od njega tako malo izjava 
u javnosti, da se samo s velikim trudom može stvoriti podpuno 
istiniti sud o njegovoj duševnoj naravi i o njegovim državničkim 
sposobnostima. Imao je bez sumnje sposobnosti aktivnoga, 
energičnoga i odriešitoga državnika, a one su ga u to vrieme 
i iznesle na vidik te mu pribavile toli odlično mjesto u nizu 
muževa, na koje je u to historičko doba pala kocka, da obnove 
odnošaj s Ugarskom. 

Drugi mrtvac sabora bijaše, ako ne možda najumniji, a 
ono od naravi najdaroviti hrvatski publicista devetnaestoga vieka, 
koga je smrt pokosila u zreloj muževnoj dobi, u 54. godini 
života. O Josipu Miškatoviću dalo bi se doista mnogo pi- 
sati, naročito o velikom duševnom uplivu, što ga je malne tri 
decenija vršio u političkom životu naroda, a nije ga prestao 
vršiti do posliednjega časa života. Kao publicistu nije ga u toj 
vještini nitko dosele u nas nadkrilio, a njegov su pisani govor 
slušali i njegovi politički prijatelji pa i velik dio naroda, tolikom 
pažnjom, da je kroz godine i kroz godine javni život naroda 
bio zadahnut njegovim duhom. Ovoga mladji naraštaj nezna, a 
nemože niti osjećati, jer je sav taj Miškatovićev duševni rad u 
javnom životu i u štampi bio samo prigodan i vezan uz pro- 
lazne dogodjaje, koji su uminuli, a s njima je i taj rad izgubio 
svaku svoju vriednost. Ovo je žalostna sudbina svih publicista, 
a ta sudbina najteže proganja poslie smrti upravo Josipa Mi- 
škatovića. No Miškatović, koji se je samo prvih godina bavio 
izključivo publicistikom, te kao publicista sticao prave moralne 
pobjede, prešao je doskora na političko i parlamentarno polje, 
a na tom polju vršio je u stanovitom političkom pravcu velik 
intelektualni upliv, pa je i njegova odgovornost bila velika prema 
tom znatnom utjecaju. Njegov stari prijatelj Ivan Vončina mogao 
je, a da mu to nisu osobito zamjeravali ni sami njegovi protiv- 
nici, napustiti stazu neplodne opozicije, jer je on osjećao, da u 
njemu živi neki tvaralački duh, a kasnije je i pokazao, da može 
stvoriti muogu koristnu instituciju za zemlju. Tko je rodjen za 



108 



praktična čovjeka neka takav i ostane, jer je na svakom drugom 
polju i nespretan i smiešan. No Miškatović nije imao nikakovih 
sposobnostih praktičnoga političara, a da ih je imao, nije se 
uslied svoga krivoga socijalnoga položaja ni mogao nadati, da če 
moći ikada izvadjati kakove svoje misli i osnove. Njegov je upliv 
ostao sve do zadnjega časa ne samo pretežito nego upravo 
izključivo intelektualne naravi, a tu valja izpitati, je li ga vazda 
vršio na moralnu korist naroda. Štovatelji njegova talenta zaista 
bi voljeli, da ga mogu obraniti od svih onih krupnih prigovora, 
kojima su ga za života obsipavali njegovi često puta nepra- 
vedni a uvjek bezobzirni protivnici, no to bi im jedva moglo 
poći za rukom. Da može obraniti politiku, kod koje je bio 
osobno zainteresiran, omalovažavao je svietle momente narodne 
prošlosti, u kojima ne samo leži dio slave, nego se u njima 
ogleda i snaga narodnoga života. Može se u istinu duhovito 
i temeljito braniti nagodbeni zakon, kako je to samo on umio, 
kojim je za razvitak naroda stvoren povoljan položaj, ali se 
nikad nesmije zaboraviti, da je Hrvatska jednoć stajala na višem 
stepenu samostalnosti, te spomen na ove dogodjaje prošlosti 
nesmije utrnuti u srdcu nijednoga Hrvata, jer u tom leži velika 
pobuda za patriotičnu sviest i narodni ponos. Može čovjek u 
zreloj dobi života imati druge naroze nego ih je imao u mla- 
denačkoj dobi, te se dati poučiti dogadjajima i činjenicama, da 
te prijašnje nezrele nazore napusti, no Miškatović je u toj svojo] 
metamorfozi učinio tako goropadan skok, da se nigdje nemože 
opaziti duševni proces, kojim pametni ljudi prolaze, dolazeći 
do izpravnijih nazora. Makanec nije kao političar mogao mnogo 
vriediti a to će sebi na žalost priznati i njegovi najbolji štova- 
telji, no valjalo je poštivati idealna čovjeka vanredno nježnih 
osjećaja, a Miškatović je tu dužnost krupno povriedio. Način, 
kako se je borio proti stranci prava, bio mu je dobrim dielom 
nametnut postupkom, kojim su se muževi te stranke proti njemu 
borili, no Miškatović je svojim publicističkim radom sam pomagao 
uzgojiti onaj divlji ton, koji se je u to vrieme banio u hr- 
vatskoj štampi, pa je onako žeo, kako je sijao. Nemože mu se 
poreći, da je svojim osobito vještim i umnim načinom razlaganja 
pod Mažuranićem pa i kasnije otvorio narodu jasan pogled u 
odnošaje života, te mu pokazao, kako se i na nagodbenom te- 
melju može liepo razviti duševni i ekonomički život. Nemože 



109 



mu se poreći, da je umio istinito orisati sve pogibelji za 
obstanak i budućnost naroda, koje dolaze odtuda, ako narod 
srta lahkoumno i nepromišljeno u situacije, iz kojih se poslie 
nemože izkopati vlastitom snagom nego se mora pokoriti logici 
činjenica, koje ga onda shrvaju i bacaju u još veće poniženje. 
Miškatović se je uplašio, videći, kako onaj dio naroda, koji sva- 
kako sačinjava njegovu jezgru, leti kao pomaman za neostva- 
rivim fantazijama, pa je mislio, da je i najkrući absolutizam još 
uvjek bolji od anarhičnoga stanja, koje bi moglo nastati iz ova- 
kove radikalne narodne politike. Stranka prava nije svojim po- 
stupkom mogla ni njega a ni mnoge druge ljude u zemlji uvje- 
riti o tome, da je narod zrel za slobodniji život i za samostalniji 
položaj no on je ovu zabludu pretjeravao, upotrebljujuć ju ma- 
kijavelistički na to, da uguši svako slobodno mnienje, a ovo je 
svakako bio njegov neoprostiv grieh. Težko je u istinu samo 
pomisliti, da nije bio zadahnut patriotičnom sviešću, pa se mogu 
čitati nekoji njegovi publicistički sastavci, napisani posliednjih 
godina života, koji odišu ovakovim duhom, te u kojima uvje- 
rava, da će do svoga groba ljubiti svoju domovinu i narod. U 
životu je morao podnesti od svojih protivnika najteže uvriede, 
koje bi i pitomo janje mogle u vuka pretvoriti, a našlo se pače 
i takovih ljudi, koji su mu htjeli uzkratiti i miran pokoj. Neko 
je vrieme izgledalo, kao da ga ti njegovi protivnici žele izobćiti 
iz družtva krštenih Ijudih, a ovakove navale morale su duboko 
potresti sav njegov duševni mir. Za ono, što je dobra uradio, 
svjetujući narodu, da se u političkom životu čuva lahkoumnih 
skokova, koje mora skupo plaćati, svjetujući mu, da samo u 
intenzivnom kulturnom radu traži svoju sreću i budućnost, nije 
doista zaslužio prikor nego hvalu. On, koga je Bog nadario 
toli neobičnim umom, bio je doista medju prvima pozvan, da 
daje svomu narodu pouke i savjeta, jer je ovo naravna misija 
pametnih ljudi u jednom narodu. Oni ju naročito moraju svom 
snagom vršiti u burnim vremenima, gdje narod može najlakše 
posrnuti, pa ako je Miškatović ovu dužnost izpunio, zato ga 
nesmije nitko prikoriti. Bio je pravi talenat, koji je na žalost u 
duševnom životu naroda ostavio mnogo manje plodova nego 
se je to od njega moglo očekivati. Narodna stranka vrlo je žalila 
Miškatovića, jer je s njim izgubila osobito dragocjenu i sposobnu 
silu* Njegov nasljednik u ovo vrieme na izvjestiteljskoj stolici 

proračunskoga odbora dr. Izidor Kršnjavi, sjetio se je, govoreći 
sa izvjestiteljske stolice svoj prvi govor, pokojnika, s vrlo toplim 
riečima, a ujedno je spomenuo držanje njegovih političkih i 
osobnih protivnika prigodom njegove smrti, kojemu je prigo- 
vorio. »I prijatelji i protivnici, reče dr. Kršnjavi, štuju Miškato- 
vića još preko groba: oni prvi svojom ljubavlju, a potonji svo- 
jom mržnjom. Umro je kao pravi vojnik, jer ko što nad grobom 
junaka, koji se u grob meće, tako su praskale nad njegovim 
grobom oštre rieči o njegovu znamenovanju i radu. Borba proti 
uspomeni Miškatovića još nije prestala, pucnjava još i nadalje 
traje, no povjest, koja bude nepristrano sudila o pokojniku, 
kazat će, da je Miškatović bio jedan od najvrlijih i najumnijih 
sinova naše domovine.« 

U ovoj saborskoj sjeditbi podnesla je vlada zemaljski 
proračun za godinu 1891., koji se je sada prvi put osnivao 
na temelju nove financijalne nagodbe, sklopljene izmedju obih 
kraljevina godinu dana prije toga. Pošto je Krajina pripojena 
materi zemlji, uvršten je u zemaljski proračun kao autonomni 
prihod od utjelovljena krajiškoga područja iznos od 2,200.000 for. 
te se je ovaj paušal za Krajinu uvrštavao svake godine do nove 
financijalne nagodbe. Sada je prestao novom nagodbom, koja 
je sveukupni prihod kraljevina Hrvatske i Slavonije tako po- 
dielila izmedju državne zajednice i autonomne zemlje, da je 
prvu dopalo 56 a potonju 44 postotka. Prijašnja nagodba raz- 
dielila je taj prihod na 55 i 45 te je ovo izgledalo kao nazadak, 
pa je saborska manjina u razpravi o novoj financijalnoj nagodbi 
vrlo oštro napala to nepovoljnije postotno razmjerje, tvrdeći, 
da je Hrvatska od svojih dohodaka i opet prikraćena. Uzprkos 
tomu mogla je vlada podnesti sada osnovu proračuna na temelju 
nove nagodbe, koja je izkazala tangentu za autonomne potrebe, 
veću za blizu 200.000 for. od tangente, koju je Hrvatska dotle 
ubirala od svoga ukupnoga prihoda. Po tom je nova financi- 
jalna nagodba bila za Hrvatsku faktično povoljnija od prijašnje, 
a to s razloga, što je Hrvatska sada dobila postotak i paušal 
od nekih svojih prihoda, od kojih nije prije ništa ili nije toliko 
dobivala. Ovo je u svojem govoru iztaknuo odjelni predstojnik 
Stanković, dodavši, da je sav ovaj veći prihod namienjen ce- 
stama i vodogradjevinama, narodno-gospodarstvenim svrhama, 
narodnim zavodima, zdravstvu i prosvjeti, dakle samo takvim 

svrhama, koje se označuju obćim imenom investicije.« Ukupni 
prihod bio je, uračunav vlastite dohodke svijuh vladinih resorta, 
preliminiran na 6,648.806. Kako je već ovih godina bio običaj u 
hrvatskom saboru, kretala se je razprava o proračunu najmanje 
u okviru proračuna nego su se sa strane govornika manjine 
iznosile razne tužbe državopravnoga i inoga značaja, koje su 
udarale intonaciju čitavoj razpravi. U razpravi uzeo je rieč i 
ban, koji je obširnim govorom, obilujućim duhovitim polemičkim 
pointama pobijao prigovore manjine, no ujedno je upotrebio i 
ovu priliku, da dade pozitivnih izjava o raznim pitanjima i po- 
slovima zemlje, »koje nije ni vrieme riešilo njihove trajne vried- 
nosti.« Te izjave sadrže pače s česti i program, šio ga je ban 
kasnije proveo pa imadu s toga razloga svoju osobitu važnost. 
Ban je ponajprije konstatovao, da su dohodci zemlje na temelju 
nove financijalne nagodbe narasli, za gore spomenutu svotu, te 
izrazio opravdanu nadu, da će dohodci i nadalje rasti. Jedan 
od govornika manjine požalio je, da se uzprkos tomu, što je 
starodavna uredba županija uzkrišena i što sada županije imadu 
na papiru neku autonomiju ipak neopaža, da je autonomni život 
u županijama procvao. Ban izjavi, »da i on žali, što autonomni 
život nije krepčiji nego jeste, pošto hrvatske županije imadu 
onu istu autonomiju, koju i ugarske, osim jedinog izbora žu- 
panijskih činovnika.« U istinu je zakonom dano županijskim 
skupštinama pravo inicijative u gospodarskim poslovima, no 
ban konstatova, da se one nesluže tim pravom kako bi imale. 
No ban je i pravedan te dopušta, da se ovakova inicijativa 
može roditi samo u gospodarskim naprednim zemljama, pa krivi 
manje ljude a više odnošaje, ako smo mi u gospodarskom po- 
gledu zaostali. I mi imademo, reče ban, kulturno vieće, imademo 
gospodarska družtva, kao što i kraljevina Češka, a da te insti- 
tucije kod nas nepromiču onako gospodarski boljak kao u 
Češkoj.« No ban misli, da su tomu donekle kriva i pojedina 
družtva. Hrvatsko-slavonsko gospodarsko družtvo ima posve 
razriešene ruke a uživa i liepu zemaljsku podporu pa ipak ne 
vidi kod njega uspjeh, koji bi se imao očekivati. Ja tražim ini- 
cijativu pa veoma žalim, da autonomni krugovi nerade onako, 
kako bi morali.« 

Olede obćina izjavi ban, kako je doduše istina, da se je 
u posljednje vrieme povelo mnogo iztraga proti pojedinim ob- 

ćinskim činovnicima, i da je odkriveno mnogo pronevjerenja, 
no ovo je moglo služiti za dokaz, da se sada strože vrši upravni 
nadzor. Olede prenesenoga djelokruga obćina, na koji su se u 
to vrieme s jedne strane podizale velike tužbe izjavi, »kako je 
opazio, da one obćinske organe, koji su valjani, taj preneseni 
djelokrug ni najmanje nesmeta u tom, da vrše i naravni djelo- 
krug. Važna je banova izjava glede dužnostih obdnskih činov- 
nika, koja je glasila: »Ni to nestoji da bi vlada bila tražila, da 
obćinski činovnici kortešuju u političke svrhe. To je absolutno 
suvišno. Vlada netraži ništa drugo, nego da občinska uprava 
bude što moguće bolja, jer je to ujedno najbolja kortešacija za 
vladu. Istina, imade gdjegdje prerevnih organa, koji misle, Bog 
zna kako će se ulaskati vladi, ako što uspješna urade izvan 
svoga djelokruga. Ja sa svoje strane nikada nisam takova čina 
hvalio već sam uvjek rekao: Vi radite što je Vaše, pa ćete 
imati sigurno većinu kod izbora. No kada se radi o tom, da 
se razaraju postojeće institucije, mora vlada na to gledati, da 
se suzbije nasilje onih, koji idu za tim, da postojeće razore.« 
Ovako kako je govorio ban u potonjoj stavci, govore vladajući 
državnici svih monarhija i republika u svietu, u Englezkoj, Fran- 
cezkoj, Njemačkoj i drugdje. Ima pače republikanskih država, 
dakle kateksohen slobodoumnih po nazorima stanovitih demo- 
krata, koje ovo načelo najbezobzirnije provadjaju, pa smo ne- 
davno vidjeli, kako je republikanska vlada u Francezkoj lišila 
vjerske kongregacije njihova imetka izjaviv, da su te kongregacije 
opasne državnom republikanskom načelu. 

Kako je pitanje o emigraciji u daleke strane svieta još 
i danas na dnevnom redu, te je pače zadobilo akutni značaj, 
vriedno je znati, kako je ban o njem već u to vrieme mislio. 
I ban ima na umu dvije vrsti izseljenika, i to najprije one, koji 
kao primorci i gorštaci, nemogući živjeti na rodjenoj grudi, idu 
trbuhom za kruhom, te uslied svoje trieznosti, marljivosti i na- 
ravne inteligencije nadju u tudjem svietu zaslužbe. O tim iz- 
seljenicima reče ban: »Oni obično danas u Americi zasluže 
liepe novce, sretno dodju kući, sagrade liepu kuću, koju svojom 
zaslužbom u domovini nisu mogli steći, pa postanu iznova za- 
dovoljni članovi države. Meni su takovi gradjani jako mili, jer 
su to koristni ljudi, koji se nisu zapustili, nego su pokazali 
volju, da si ovim dalekim putem osiguraju obstanak. Glede 



izseljenika ove druge vrsti, koji sele iz lahkoumnosti ili lahko- 
vjernosti, nije se ban izjavio, no kako je poznato, izdala je ze- 
maljska vlada u najnovije vrieme uz odobravanje čitavoga jav- 
noga mnienja vrlo strogu naredbu, kojom će se taj kritični posao 
jamačno urediti. 

Nepobitna je istina, da su stanoviti krugovi u nas uvjek 
odviše tražili od vlade, a nije se na to mislilo, da bi i samo 
narodno družtvo imalo više i vlastitom inicijativom unapredji- 
vati svoje probitke. Ovo je svakako neka mahna u narodnom 
značaju, koju će viša kultura jamačno iztriebiti, a koja nas ne- 
može iznenaditi kod naroda, u kojem su zlosretni feudalni i voj- 
nički sustavi, sapinjući duh i tielo naroda, morali potisnuti volju 
za inicijativom. Ban se je i na to osvrnuo, spomenuvši, kako 
se od strane manjine prigovara vladi, da ništa neradi u tolikim 
važnim pitanjima, koja bi se mogla riešiti. »Istina je, reče ban, 
da bi se i glede lonjskoga polja kao i glede drugih močvara 
moglo mnogo više učiniti, kada bi naš narod imao za to toliko 
interesa i požrtvovnosti, koliko za takove svoje poslove imadu, 
kako je dobro rekao g. zastupnik — Magjari. Oni su izsušili 
potiske zemlje, a vlada nije ništa drugo učinila, nego što im je 
na zahtjev poslala povjerenika, da vodi poslove na njihov trošak. 
Vlada je posredovala, da su se kontrahirali neki zajmovi, koje 
su platili interesenti, a ne ona. Istina, nešto je u tom pogledu učinio 
kod nas jedan dio interesenta oko uredjivanja Vuke, no i tu 
nije došlo do sloge, a vlada nije imala načina, kojim bi mogla 
prisiliti sve interesente da pripomognu. Kada se zakon o vod- 
nom pravu ostvari (već je ostvaren, te je na njegovom temelju 
već i pokrenuta najživlja akcija oko reguliranja raznih rieka i 
potoka, te s tim suvisle melioracije tla. Opazka pisca), radit će 
se u tom pogledu ali ja mislim, da to nije naravni tok stvari, 
kada vlada mora zakonom siliti ljude, da rade o vlastitom boljku. 
Ja mislim, da bi bolje odgovaralo načelu, što ga g. zastupnik 
iztiče, naime interesu naroda u njegovom autonomnom djelo- 
krugu, da si sam znade pomoći, a nitko nije na putu intere- 
sentom lonjskoga polja, da se slože pa da polje osuše.« 

Vrlo je važna banova izjava o nastavi i o školama, pošto 
je u njoj sadržan i program, koji je ban i prije i poslie toga 
sliedio u nastavnim pitanjima. »Kod nas, reče ban, gdje ima- 
demo realku, ide obćinstvo za tim, da se ta realka pretvori u 

gimnaziju, a daleko je još od toga, da traži strukovne trgovačke 
škole. To je nezdrav pojav, te bi trebalo da vlada tomu stane 
na put, a ne da širi ono, što žalibože ima po nazoru gosp. za- 
stupnika za posliedicu, da imademo previše konsumenata, a 
malo producenata. Što se tiče naukovne osnove, morat će se 
takodjer već u školah nešto učiniti, da se ljudi nauče malo 
praktičnije misliti, pa da se i za naše škole upotrebi rieč, koja 
se pripisuje njemačkomu caru, da bi se, naime, povjest domo- 
vine imala učiti u najkasnijoj dobi. Onda će valjda naši ljudi 
biti praktičniji, jer se danas žalibože polaže veća važnost na 
historiju od mnogo stoljeća i hiljadu godina natrag nego na 
noviju historiju, a to nije praktično obučavanje. Da naš narod 
bude snažniji i da bolje napreduje u blagostanju, nuždno je, 
da on svoje sadanje prilike upozna i da znade, od kojih uvjeta 
ovisi podržavanje i ojačavanje njegove snage.« 

Ima se spomenuti jošte jedna banova izjava u ovom go- 
voru. Poznato je, kako se je sa stanovite strane u Hrvatskoj 
vazda predbacivalo Ugarskoj, da u zemlji gradi željeznice iz na- 
šega imetka, a na svoju izključivu korist, a mislilo se tu po- 
glavito na željeznice, koje su gradjene iz krajiške investicijo- 
nalne zaklade. Kakove su naravi te krajiške zaklade, o tom je 
ban sliedeće kazao: »Fond, iz kojega se te željeznice grade, 
namienjen je ovim kraljevinam, napose bivšoj Krajini, no stvoren 
je iz državnoga imetka, a baš iz toga imetka osiguravaju se u 
Krajini investicije. S tim je dakle fondom osigurala država te 
krajeve, da će prije doći do stalnih investicija, neodvisnih od 
svakogodišnjega budgetiranja, te da tako budu čim prije izcie- 
Ijene one rane, koje su ostale od toliko stotina godina. Država 
je dakle pravedno postupala, davši tim krajevima prednost nad 
ostalima, jer takav fond nije država ni za koji drugi kraj izlu- 
čila iz svoga imetka, kao što je to učinila za bivšu Krajinu.« 

Tečajem godine 1891. umro je u visokoj starosti najviši do- 
stojanstvenik crkve i sabora kardinal-nadbiskup Josip Mihalović. 
Nadbiskupsku stolicu zagrebačku zasjeo je pokojnik u vrieme, 
u kojem je u zemlji vladala najživlja a često i brutalna stra- 
načka borba, pa si možemo predstaviti, kojim je čuvstvom ta- 
dašnja narodna opozicija, u svojem postupku toli radikalna, su- 
srela muža, koji je doduše bio porieklom Hrvat i govorio hr- 
vatski, no inače je svojim nutarnjim uvjerenjem stajao uz ma- 

gjarski narod, te je pače u doba magjarskoga pokreta godine 
1848. zauzimao u honvedskoj vojsci jedno duhovničko mjesto. 
Pokojnik nije bio odmah iz prvine kandidat nadležniii krugova 
za nadbiskupsku stolicu, nego je metropolitom katoličke crkve 
u Hrvatskoj imao postati jedan hrvatski biskup, koji se je u 
to vrieme izticao u političkoj borbi, al se nije možda izticao takovim 
vladanjem, koje ga je moglo za to mjesto preporučiti. Josip 
Mihalović šutio je, podnoseći strpljivo napadaje svojih protiv- 
nika, no već s prvim časom svoga dolazka u Hrvatsku išao je 
za tim plemenitim ciljem, da postane u istinu pravi hrvatski 
nadbiskup i prava glava katoličke crkve u Hrvatskoj. Ovo nije 
bilo težko polučiti čovjeku, koji je bio neobično dobra i blaga 
srdca, a koji je u političkim poslovima zemlje sebi postavio za 
glavni zadatak, da stišava strasti izmedju Ugarske i Hrvatske i 
krči put prijateljskom sporazumu obijuh naroda. Već koju go- 
dinu iza njegova dolazka, u doba revizije nagodbenoga zakona, 
došao je čas, gdje su i Hrvatska i Ugarska trebale njegove 
dobre usluge, a on ih je ponudio i svoj zadatak upravo sjajno 
izvršio. I poslie je svojim uplivom već kao kardinal znatno pri- 
pomogao, da se je mogla koncem sedamdesetih godina sklopiti 
financijalna nagodba i utrti put spojitbi Krajine sa materom 
zemljom. U prvo vrieme, neimajući još upliva na duhove jav- 
noga mnienja u Hrvatskoj, mogao je kardinal izvršavati taj upliv 
u interesu Hrvatske samo naprama ugarskim krugovima, a kako 
je bio iskren i otvoren značaj, nije ugarskim državnicima ja- 
mačno tajio istine. Ovo je bio prvi eklatantni slučaj u nagod- 
benom hrvatskoj-ugarskom odnošaju, u kojem se je pokazalo, 
koliko visoki jedan dostojanstvenik u Hrvatskoj, koji uživa po- 
vjerenje zajedničkih državnih krugova, može, kada patriotično 
misli i radi za Hrvatsku, koristiti njoj i njezinim interesima. Go- 
voreći o kardinalu, čovjeku je milo, gdje može nekoliko riečih 
posvetiti častnom spomenu muža, koji je na toli visokom ste- 
penu crkvene hierarhije ostao skroman, a bio tako plemenita 
srdca, tako dobar i Ijubezan prema svakomu, da je u istinu 
mogao mirno umrieti, s uvjerenjem, da se nije ni crvu u zemlji 
zamjerio i da je sve svoje protivnike osvojio blagošću i do- 
brotom svoje naravi. Kardinal je doprinesao i znatne novčane 
darove za narodne prosvjetne zavode, a podupirao je i crkvene 
zavode, kao što i svoje siromašnije svećenstvo, kojemu je bio 

pravi crkveni pastir i Ijubezni otac. Ovako se je znao uzdići na 
visinu pravoga čovjeka, pa je milota gledati na toj visini oličenu 
ideju kršćanskoga humaniteta. Radeći po zlatnoj nauci: »tko tebe 
kamenom, a ti njega kruhom«, kardinal je napokon volio svoje 
negdašnje protivnike više nego svoje stare prijatelje, koje je 
jamačno hotio time poučiti, da valja neprijatelja predobiti vele- 
dušnošću. Ovako je u grudima svih onih, koji su ga štovali i lju- 
bili, ostavio spomen, aere perennius, a ovaj spomen prenosit će 
tradicija u crkvi i narodu, neka ni kasnije potomstvo nezabo- 
ravi muža, koji se je na čelu katoličke crkve u Hrvatskoj svojim 
dobrim djelima toli proslavio. 

Ban je svojoj sućuti za blagopokojnoga kardinala dao naj- 
življeg izraza u jednom odpisu na prvostolni kaptol zagrebački, 
iz kojega ovdje radi njegovog vrlo značajnoga sadržaja preno- 
simo bitne stavke. U njem je vrhovni crkveni pastir i čovjek 
orisan s tolikim čuvstvom, da još i danas potresa čitaočevu 
dušu. Taj je odpis glasio: »Smrt uzoritoga gospodina stožernika- 
nadbiskupa Josipa Mihalovića duboko je potresla dušom mojom. 
Nadaren svim evangjeoskim kriepostima, pokojnik je bio uzor 
nadpastira, te je vršio sveto svoje zvanje s gorljivom revnošću 
u slavu svete crkve i previšnjega priestolja, kojim je bio čvrst 
i nepokolebiv stup. Vazda vjeran nadpastirskom zvanju svom, 
pokojnik je stajao neustrašivo na braniku prava i interesa crkve, 
a da nikada nije pustio s vida, da su crkvena i državna vlast 
upućene, da složno postupaju. 

Nadahnut pravom kršćanskom ljubavi, umio je plemeniti 
pokojnik kao najveći crkveni dostojanstvenik u kraljevinah Hr- 
vatskoj i Slavoniji, steći ne samo ljubav povjerenoga mu duhov- 
noga stada već i najdublje poštovanje svega pučanstva naše 
zemlje bez razlike vjeroizpovjesti. I ljubav i poštovanje to, za- 
služio je u najpodpunijoj mjeri pokojnik, koji je u odlučnih ča- 
sovih naše novije povjesti svojim mudrim i državničkim savje- 
tom mnogo doprineo, da su važna pitanja o državopravnom 
položaju i o cjelokupnosti zemlje riešena u korist domovine 
naše, koju je toli iskreno ljubio. Za podredjeno svećenstvo 
brinuo se je poput pravoga otca, njegova darežljiva ruka podu- 
pirala je sirotinju u najobilnijoj mjeri i namakla je nabožnim, 
humanitarnim i prosvjetnim svrham bogate prinose, koji samo 
svjedoče o plemenitom velikodušju i žarkom rodoljublju nje- 

govom. Sve je to činio pokojnik skromnošću, koja bijaše pri- 
rodjena njegovoj blagoj i čednoj ćudi, kloneć se pomno svakom 
bučnom povladjivanju. To i daje njegovim djelom pravu posvetu, 
a njegovim zaslugam onu unutarnju vriednost, koja će mu osi- 
gurati odlično mjesto kraj najzaslužnijih predšastnika njegovih. 
Smrt stožernika-nadbiskupa golem je dakle gubitak, kako za 
svetu crkvu tako i za državu, zemlju i narod naš. Izjavljujući 
prečastnomu prvostolnomu kaptolu radi toga prevelikoga gubitka 
svoje i kr. hrv.-slav.-dalm. zemaljske vlade duboko osjećano 
saučešće i iskreno sažaljenje, uvjeren sam, da će blagopokojni 
stožernik-nadbiskup Josip Mihalović ostati vazda cielomu na- 
rodu u trajnoj harnoj uspomeni.« 

Kuća je u ovoj sjeditbi razpravila izvješće kraljevinskoga 
odbora, koji je godinu dana prije toga bio izaslan, da sa jed- 
nakim ugarskim odborom razpravi pitanje o zemljorazte- 
retnom nametu, u kojem je povodu nastala potreba, da se 
promjeni §. 21. nagodbenoga zakona. Razprave sa ugarskim 
odborom tekle su neobično gladko, pa se je ovaj pokazao 
spremnim, da udovolji opravdanim hrvatskim tražbinama. Sabor 
je o izvještaju kraljevinskoga odbora poveo obširnu i stvarnu 
razpravu, koja je pokazala veliku spremu njegovih članova za 
razpravljanje takovih posala. U istinu je ovaj sabor, čija je za- 
konarska djelatnost obuhvaćala sve grane upravnoga, duševnoga 
i ekonomičkoga kulturnoga života, stajao na takovoj intelek- 
tualnoj visini, da je najsjajnije zasvjedočio sposobnosti naroda 
za autonomni državni život, dočim je u isto vrieme razvio tako 
intenzivan rad, da će mu se tragovi naći i u kasnijem razvitku 
narodno-državnoga života. Zakonsku osnovu i njezine koristne 
posljedice za zemlju syntetizirao je izvjestitelj dr. Egersdorfer 
u ovoj zaključnoj stavci. »Ja sam toga tvrdoga uvjerenja, da je 
kraljevinski odbor time, što je ova zakonska osnova uglavljena, 
ne samo zemlji na razpolaganje za njezine kulturne svrhe i za 
nutarnje potrebe pribavio veliku i znamenitu svotu, nego je 
kraljevinski odbor otvorio za budućnost domovine izdašno vrelo 
za podmirivanje njenih materijalnih i kulturnih potreba«. 

Zanimiv bijaše sliedeći predmet razprave, predlog odbora, 
koji je bio od kuće izaslan, da razpravi pitanje o ustrojenju 
medicinskog fakulteta na hrvatskom sveučilištu Franje Josipa. 
Kako je poznato, odredjeno je već samim zakonom, o ustrojenju 

sveučilišta, »da se medicinski fakultet imade ustrojiti postepeno 
onda, kad se namaknu nuždna sredstva za ustrojenje i uzdrža- 
vanje toga fakulteta.« Saborski odbor, prouči vši zrelo čitavo pi- 
tanje, koje je čitava kuća susretala sa simpatijom i željom, da 
se taj fakultet oživotvori, predloži saboru, neka se pozove kr. 
zemaljska vlada, »neka u svakogodišnji proračun uvrštuje sta- 
novitu svotu, da se tako malo po malo svake godine stavlja 
na stranu i prištedjuje neki iznos, pa da se tim načinom uz- 
mogne oživotvoriti ustrojenje medicinskog fakulteta.« Prema 
ovomu predlogu odbora predlagala je saborska manjina, da se 
kao svakogodišnji prinos za ustrojenje medicinskog fakulteta 
uvrsti iznos od 100.000 for. Manjina je svoj račun gradila na 
opravdanoj nadi, da će poslie konverzije zemljo-razteretnoga duga, 
koja je postala potrebitom uslied uredjenja zemljo-razteretnoga 
posla, biti u zemaljskom budgetu svake godine veći prihod 
od pol milijuna forinta, dočim će zemlja još iz suviška zemljo- 
razteretne zaklade iz prošlosti dobiti svotu od bar 300.000 for. 
Ovako bi se po njezinu računu bila mogla sabrati za četiri 
godine, do 1895., svota od 700.000 for. kao zaklada za ustro- 
jenje fakulteta, neračunajući svotu od 100.000 for., koja je već 
od toga časa bila za taj fakultet unišla od dobrovoljnih prinosa 
naroda i njegovih plemenitih dobrotvora. No nije bilo samo 
financijalno pitanje, koje je mjerodavne krugove odvraćalo od 
prenagljenoga postupka, nego su se izticali i drugi vrlo važni 
razlozi, strogo stvarne naravi, koji su svjetovali kao što još i 
danas svjetuju veliku opreznost u tom pitanju. Saborska ma- 
njina shvaćala je nasuprot čitavu stvar odviše optimistički, pa 
je preporučala brzu i energičnu akciju oko oživotvvrenja fakul- 
teta. Značajna je u govoru zastupnika dr. Amruša, koji je u to 
vrieme vodio odriešitu opoziciju proti politici banovoj i saborske 
većine, bila izjava, po kojoj nije on nimalo sumnjao o tom, da 
mjerodavni činbenici zemlje doista namjeravaju ustrojiti medi- 
cinski fakultet, čim se, po njihovu mnienju, uklone tolike za- 
prieke, koje su stajale na putu izvedenju te namisli. U razpravi 
uzeo je rieč i ban, koji izjavi, »da vlada prihvaća predlog, stavljen 
po odboru, smatrajući, da je nuždno, da se s vremenom ustroji 
medicinski fakultet, te će se vlada za to brinuti i namaknuti, 
koliko joj bude samo moguće, nuždna za to sredstva. Korak 
je jedan učinjen, no treba još mnogih. Može biti, da će duže 

ili kraće vrieme trajati, dok se izpune svi potrebiti uvjeti, no 
to neka nas neprieči, da i mi, da i naša generacija doprinesemo 
koliko možemo ostvarenju medicinskog fakulteta, koji će možda 
istom druga generacija imati otvoriti i uživati plodove njegove.« 
Uzprkos ovoj banovoj izjavi, koju je ban već prije toga razjasnio 
u saborskom odboru, izjavivši svoju podpunu spremnost, da 
sa svoje strane uz uvaženje tolikih okolnostih, prokrči put ustro- 
jenju medicinskog fakulteta, nisu neki govornici manjine polagali 
vjere u to, da se doista želi taj naum oživotvoriti, nego su 
tvrdili, da se odborovim predlogom hoće ta misao da zakopa 
ili bar odgodi ad calendas graecas. Jedan od tih zastupnika, koji 
se je u saboru i izvan sabora vazda izticao svojim krajnjim 
klerikalnim stanovištem, upleo je u razpravu i taj heterogeni 
momenat, te izjavi da liečnik ima liečiti ne samo tielo nego i 
dušu bolestnikovu, jer samo onaj da je pravi liećnik »koji u 
najkritičnijem momentu znade uplivati i na dušu bolestnikovu, 
koji znade osjećati vjerska čuvstva ona, koja osjeća i njegov 
bolestnik.« Taj je govornik 'itf svojem govoru oštro napao ne 
samo predlog odborov, nego i intencije vladajućih krugova, a 
tim je pokazao veliku nesnosnost u stvari, koju su eto svi 
faktori htjeli riešiti na boljak naroda. Kako je bana kao držav- 
nika vazda riesilo svojstvo osobite iskrenosti, vjerojatno je, da 
ga je ovaj napadaj na iskrenost namjere malko frapirao, te ga ja- 
mačno sklonuo, da dade jednu vrio kratku no vrlo jasnu izjavu, 
koja se odnosila na tu nesnosnost. Na koncu toga svoga go- 
vora, koji je vrio kratak, izjavi ban, da on iztiče potrebu medi- 
cinskoga fakulteta poglavito radi načela, da se u narodu širi 
znanost i upoznavanje znanstvenih pojava. »A to je dobro, jer 
čim se više bude u narodu širila znanost, tim će se u zemlji 
više širiti slobodoumlje, pred kojim će nesnošljivost, taj plod 
natražnjačtva, bježati kao što bježi Belzebub pred tamjanom.« 
Većina je ovu banovu izjavu primila burnim odobravanjem a 
koliko smo god pomno prolistali sve banove govore, nigdje 
nismo naišli, da se je ban tako markantno izjavio proti nesnos- 
nosti kao u ovoj razpravi. U istinu devetdeset i više posto- 
taka svih naših nutarnjih stranačkih borba potiče od ovoga 
ružnoga poroka intolerancije, od nestašice onoga pravoga slo- 
bodoumlja, koje sliedeći vlastite, poštuje ujedno i tudje nazore. 
Ovu nesnosnost, ovo sumnjičanje protivničkih nazora i namjera 

dovelo je veliku narodnu masu dotle, da ima o javnim pojavima 
i ličnostima sasvim krive, gotovo smiešne nazore, koji joj po- 
mračuju prirodnu zdravu pamet Ova nesnosnost dovadjala je 
u ovo vrieme i političku inteligenciju zemlje dotle, da se u ni- 
jednom pitanju, bilo državopravnom, bilo kulturnom, bilo vjer- 
skom nije mogla oteti sumnjičenju, koje se je poput ledenoga 
mraza hvatalo čitavoga javnoga života Ova nesnosnost stvorila je 
iz civilizovanoga družtva Ijudih hrpe podmuklih, lukavih, zakletih 
protivnika, koji su stvarali karikaturu iz svega, što im je samim 
bilo najmilije, iz poštenja, značaja i lojalnosti samih patriotičnih 
muževa. Ban, koji se ovako odlučno izjavljuje proti nesnosnosti, 
zastupa ne samo veliko kulturno načelo, nego se ujedno stavlja 
na stanovište, koje nam je u praktičnom životu najnuždnije, 
hoćemo li, da naše stranačke borbe izgube svoj dosadašnji 
značaj. 

Važan je bio zakon, primljen u toj sjeditbi, o konverziji 
zemljo-razteretnoga duga, koji je nastao kao nuždna posljedica 
iza onoga načina upotrebljavanja zemljo-razteretnoga nameta, 
kako su ga ustanovila oba kraljevinska odbora i oba sabora 
prihvatila. Izvjestitelj, neumorni i veleumni dr. Egersdorfer, koji 
je već u ovom saboru bio duša svih njegovih najvažnijih od- 
bora, reče, da je uslied ove konverzije teret, što ga ima zemljo- 
razteretna zaklada, snižen tako, da ostaje na čisto razpolaganje 
zemlje znatna svota, naime svota do blizu jednoga milijuna 
forinata. I ovaj je zakon išao za tim, da se namaknu nova 
sredstva za promicanje kulturnih interesa zemlje, kako je to 
kazao odjelni predstojnik Stanković, te se odovud vidi, kako je 
ban poduprt saborskom većinom, gledao izcrpiti svaki zakoniti 
izvor, da umnoži materijalna sredstva za unapredjivanje duševne 
i ekonomičke kulture i izvadjanje programa, što ga bješe u ovo 
vrieme zasnovao. 

Ova saborska perioda završena je 13. svibnja 1892. 

(Sabor od godine 1892- 1897.; t Ignjat Brlič; njegov javni značaj ; pasivnost neodvisne narodne 
stranke; ban u razpravi o adresi; njegov sud o Ilirima i staroj unionističkoj stranci; dr. Josip 
Pliverić u narodnoj stranci; njegov intelektualni upliv; banov put po virovitičkoj županiji; 
njegov posjet kod biskupa Strossmayera ; gospodarski i industrijalni napredak Slavonije; po- 
datci o tom napredku ; moralni uspjeh banova puta.) 

I Id svih saborskih izbora, koji su obavljeni za banova ba- 
novanja, najmirniji bijahu izbori za sabor od godine 
1892—1897. Nemože se kazati, da je u zemlji vladalo mrtvilo pa 
da se je narod manje zanimao za svoje javne poslove, nego su 
uzroci tomu pojavu potjecali od drugih okolnostih, koje su 
priečile svaku življu agitaciju i borbu političkih stranaka. Izborni 
red, donesen u prošlom saboru, stvorio je pače mnogo veći 
broj izbornika, po računu službenih novina do 13000 izbornika 
više, tako, da je prijašnji broj od 37000 poskočio na 50000. 
Ako se nije moglo osporiti, da je narodna stranka mogla i pored 
najživlje izborne borbe s pouzdanjem računati na veliku većinu 
izbornih kotara, imala je i opozicija na ovom proširenom iz- 
bornom temelju više izgleda, da zadobije veći broj kotara nego 
ih je u prošlom saboru zastupala. Nu ta opozicija, sastojeći iz 
neodvisne narodne i pravaške stranke, bila je sasvim nesložna 
i razstrojena, nesložna glede načela i glede izborne taktike a uz 
to i raztočena medjusobnim nepovjerenjem i mržnjom izmedju 
njezinih kolovodja. Vidjeli smo u prošlom saboru saborske 
članove neodvisne narodne stranke sjedinjene sa t. zv. saborskim 
središtem, a pod vodstvom, bar prvih godina, umnoga političara 
dra Ignjata Briića, koji je hotio da stvori neku opoziciju, koja 
bi stajala na državopravnom nagodbenom temelju. Ova se je 
stranka tečajem sabora razpala. Članovi središta, izmedju tih i 
potomci odličnih boljarskih porodica iz narodne povjesti, izgu- 
biše do malo volju, da se bave javnim poslovima, te im je u 
brzo nestalo traga u javnom životu. U neodvisnoj narodnoj 

stranci vladahu dvije načelne struje; jedna konservativna, a druga 
više radikalna, od kojih je potonja prevladala naročito poslie 
smrti Ignjata Brlića, koji je umro pod konac saborske periode. 
Premda je Brlić bio izrazit talenat i značaj, jedan od najumnijih 
Ijudih, koji su djelovali u našem javnom životu, nije mu ipak 
bilo sudjeno, da u tom političkom životu ostavi dubljih tragova 
svoga individualiteta. Do godine 1867. stajao je u prvim redo- 
vima unionističke stranke, te ga je ona, poštujući njegov talenat 
i njegovu privrženost, izabrala u kraljevinski odbor, koji je imao 
sklopiti nagodbu s Ugarskom. U tom kraljevinskom odboru 
odielio se od većine nesumnjivo iz dobrih razloga, a kasnije 
je u saboru najodrešitije napadao unionističku stranku i bana 
Raucha, koji je u njemu punim pravom vidio jednoga od naj- 
opasnijih protivnika. Stupivši u prošli sabor, poslie dugoga pa- 
siviteta, sa namjerom da sakupi oko sebe one elemente u opo- 
ziciji, koji su stajali na nagodbenom temelju, pobudio je iznova 
veliku pažnju javnoga mnienja, koje je polagalo velike nade u 
njegov dar, te se sa simpatijom sjećalo njegova prijašnjega 
parlamentarnoga rada. No Briić je i sada, kao što i u saboru 
od godine 1867., prešao granice i pošao dalje, nego je kao 
unionista i privrženik nagodbenoga zakona smio poći. Kao što 
je pod barunom Rauchom po svojoj okorjeloj ćudi mnogo pri- 
pomogao, da se je unionistička stranka najprije razdvojila a 
kasnije raztvorila, tako je i ovaj put, makar je tvrdio i mislio 
da brani podpunu čistoću nagodbe, rušio ili bar slabio njezin 
temelj, te ne samo nije stvorio opozicije na nagodbenoj podlozi, 
nego je napokon taj temelj i sam koji put ostavio. Oni naši 
političari, koji su u ovo vrieme tvrdili, kao da ban i narodna 
stranka tobož najviše prieče, da se obrazuje takova zakonita 
opozicija, odavali su svakako čudnovate pojmove o dužnostima 
i zadatcima takova političkoga organizma u našem javnom ži- 
votu. Takova opozicija nemože poteći iz časovite opjeke proti 
onima, koji imadu u rukama ustavnu vlast, nego se mora roditi 
u duši i u najdubljem uvjerenju samoga naroda, da mu je ona 
najnuždnija, jer pomaže braniti temelj, na kojem je osnovan 
čitav njegov javni život za nedogledna vremena. Ovu misao i 
težnju nije Briić zastupao ili ju bar nije dosljedno provadjao 
u svojem pariamentarnom radu, pa je koji put podpisao i takav 
predlog svojih prijatelja, koji je bio u načelnoj oprjeci sa sa- 

mom nagodbom. Ovo se nije moglo oprostiti mužu, koji je u 
prošlosti stekao zasluga za ideju saveza s Ugarskom, koji je 
svojim pronicavim umom mogao dobro shvatiti značaj svakoga 
svoga koraka i koji je došavši u ovaj sabor svečano ponovio 
staro uvjerenje, da stoji na temelju nagodbenoga zakona. Zato 
je morao slušati prjekor svojih protivnika, da se nedrži vlastitih 
izjava. Odovud se ipak nesmije izvesti, da Brlić nije bio čovjek 
javnoga značaja ili da nije, kao unionista, shvaćao sve one ko- 
risti, koje su iz nagodbenoga zakona potekle za Hrvatsku. 
Onako visokouman čovjek, kakav je bio Ignjat Brlić, shvaćao je 
te koristi bolje od drugih, a bio je jamačno i o tome uvjeren, 
da će zemlja trebati ulagati velike napore, da uzdrži i izgradi 
ono, što je u povoljnim okolnostima stekla. No bio je čovjek 
takve ćudi, koja nije mogla donesti narodu prave koristi, pa je 
s toga i njegov javni rad bio za zemlju bez onoga ploda, koji 
se je od njegova uma mogao očekivati. U javnom životu po- 
kazao se je uvjek nesebičnim, netražeći za sebe nikada osobnih 
koristih. U doba baruna Raucha, pa još i prije, kada je bivši 
još sasvim mlad, igrao u javnom životu vrlo znatnu ulogu, 
mogao se je Brlić u istinu popeti visoko u t. zv. karijeri, a 
toliki union* te, koji su u to vrieme zauzimali ugledan položaj, 
nebijahu njemu, što se tiče talenta i znanja, dorasli ni do koljena 
Mora se u istinu požaliti, da muž ovakovih sposobnostih i ova- 
kovog dobrog unionističkog uvjerenja nije u svojem javnom 
životu ostavio dubljeg traga, naročito moraju ovo požaliti oni 
politički elementi u zemlji, koji žele vidjeti čvrstu opoziciju na 
nagodbenom temelju. Izmedju naših javnih muževa, koji su u 
ovo vrieme radili, izticao se je obsežnim pozitivnim znanjem i 
takovim oštroumljem, koje označuje samo talente prvoga reda, 
pa se njegovi pariamentarni govori čitaju s pravom nasladom, 
a može se iz njih crpiti i koristi. S njegovim spomenom pra- 
štamo se s poštovanjem, pa bismo hrvatskomu narodu željeli 
i u buduće takovih umova, kakav je živio u pokojnom Ignjatu 
Briiću. 

Sada nije bilo više Brlića u oči novih saborskih izbora a 
neodvisna narodna stranka imala je zaci u izbornu borbu. Ona 
se je riešila za podpunu pasivnost, a kazala je svojim prijate- 
ljima po zemlji razlog'i, koji su ju sklonuli na taj osbiljni korak. 
Nekoji od tih razloga, koji su bili napereni na politiku vlada- 

jućih muževa, imali su svoju časovitu prolaznu vriednost, pa 
ako ih je stranka i izticala kao tobož najglavnije razloge, koji su 
imali opravdati politiku pasivnosti, nisu se ipak s objektivna 
gledišta mogli takovima smatrati. Stranka je imala vrlo slabe iz- 
glede za iole znatan izborni uspjeh; ona je bolovala od neke 
hypertrofije vodstva i generala bez prave vojske u narodu; 
imala je doduše za sobom, kao što ima i danas, jedan dio inte- 
ligencije, no inače se nije mogla pohvaliti znatnim brojem pri- 
staša u velikom narodnom množtvu, koje je, u koliko je nagi- 
njalo opoziciji, pristajalo za strankom prava; u stranci su još 
uvjek vladale dvije struje, koje nisu dale da se njezini prvaci 
slože u načelima pozitivnoga djelovanja, a napokon kao jedan od 
najglavnijih razloga mogao se je smatrati žestoki razdor, koji 
je u to vrieme vladao izmedju nje i stranke prava te koji nije 
dopustio nikakovu solidarnu akciju obijuh opozicija. Možda je 
ovaj potonji razlog bio najvažniji, jer čim je . pet godina iza toga 
nastao sgodan čas, da su dvije opozicije mogle sklopiti izbornu i 
parlamentarnu koaliciju, napustila je i neodvisna narodna stranka 
stanovište pasivnosti te ju danas vidimo u najživljoj parlamen- 
tarnoj akciji. A vriedno je ovdje spomenuti, da su ti prošli 
izbori za sabor, koji još danas zasjeda, dokazali i to, kako je 
izborni red, donesen u saboru od godine 1887 — 1892. bio po- 
voljan i za opoziciju, kojoj je pružio priliku, da može izbornu 
borbu povesti s većom nadom na uspjeh, koji je faktično i 
polučila. 

Tako su se kod izbora za ovaj sabor od god. 1892 — 1897. 
borile samo dvije stranke, narodna i stranka prava, koja je za- 
dobila samo minimalan broj izbornih kotara. 

Već sama razprava o adresi, kojom se je imalo odgovoriti 
na prev. kraljevski odpis, iznesla je neke zanimive momente, 
ponajprije što se tiče saborske manjine, koja je obuhvaćala 
ciglih osam članova stranke prava. Na čelu toj saborskoj ma- 
njini stajaše kao njezin klubski predsjednik zastupnik križkoga 
kotara dr. Josip Frank, koji je u njezino ime pročitao neki 
nacrt adrese. Kako manjina nije imala propisani po poslovniku 
broj glasova, da može formalno podastrieti takav predlog, morao 
ga je križki zastupnik uplesti u svoj govor, kojim je objasnio 
stanovište stranke. U tom zamišljenom nacrtu adrese, pozivala 
se manjina na sadržaj kraljevske zavjernice od god. 1867., te 

navela iz nje doslovce sliedeću stavku: Sveto i nepovriedivo 
obdržavat ćemo i kraljevskom našom moći i po drugih obdr- 
žavati dati... pravo, ustav, zakonitu neodvisnost i zemljištnu 
cjelovitost Ugarske i posestrima joj kraljevina. Iz toga je ona 
zaključila, da kraljevska ^avjernica zajamčuje tako Ugarskoj kao 
posebice Hrvatskoj: > ustav, zakonitu nezavisnost, slobodu i 
zemljištnu cjelovitost.^ Ban je ovo odmah konstatovao, te dodao, 
da stranka prava, sudeći po ovom pasusu njezina nacrta, nestoji 
više na stanovištu absolutne negacije, pače da stoji na istom 
stanovištu, na kojem stoji on i narodna stranka. Zatim je na- 
stavio: »Ja osobito rado konstatujem, da križki zastupnik stoji 
na stanovištu zavjernice od godine 1867., jer je to izhodište 
onog mišljenja i onoga stanja, koje zastupa saborska većina, 
koje zastupa i vlada. Ova zavjernica od godine 1867. nije izdana 
na temelju zaključka ovoga sabora, nego je izdana na temelju 
zaključka ugarskoga sabora od godine 1867. To je važna nit, 
koja je do sada tu manjkala. Oosp. zastupnik prihvaća zaključak 
ugarskoga sabora, u kojem Hrvatska nije ni bila tada zastupana. < 
Dr. Frank razjasnio je kasnije svoje i stanovište stranke prava, 
pogledom na gornji pasus, preuzet u njihov nacrt iz zavjernice 
od godine 1867. pa tko bude pisao cjelovitu parlamentarnu 
povjest ovih vremena, morat će se svakako osvrnuti na to 
njegovo razlaganje. Mi smo htjeli samo konstatovati, kako je 
ban shvatio to njihovo stanovište. 

No banov govor, rečen u ovoj razpravi, bijaše osobito za- 
nimiv u drugom pravcu; ban je posegnuo u prošlost te orisao 
glavne momente i dogadjaje javnoga života, počamši od ilir- 
skoga pokreta, koji su napokon urodili sadašnjim stanjem. Čujmo 
najprije bana: »Ideja narodnosti, a mi ovdje sliedimo glavni 
tok banovih mislih po stenografičkom izvještaju, doprla je do 
nas u tridesetim godinama. Kod nas je razvoj te ideje išao 
usporedo sa razvojem u Ugarskoj. Dokle god smo imali jedan 
jezik, tudji jezik, bili smo posve složni i nije bilo nikakovih 
neprilika. No kad je medju nas banula ova posve nova ideja, 
morao je s njom računati svaki narod pa tako i naš, koji stoji 
na stanovištu: ja hoću da se na svojoj vlastitoj podlozi raz- 
vijam i živim. U isto vrieme doprla je do nas i druga ideja, 
ideja demokratska. Obje ove ideje prigrlila je jedna hrvatska 
stranka, koja je par excellence zastupala narodnostno i demo- 

kratsko stanovište, t. zv. ilirska stranka. Druga stranka, koja se 
je onda zvala »magjaronska« stranka i koja je držala mnogo 
do historičkog razvoja, branila je starinu; mislila je da ono, 
što je valjalo toliko stoljeća, netreba onako na lahku ruku od- 
baciti. Stanovište svake od tih stranaka bilo je opravdano; i 
jedna i druga mislila je patriotično i imala momenata, na koje 
se je svom dušom i svim srcem pozivala, a ipak bijaše medju 
njima velikih razlika, jer su obje imale mane, rad kojih je iz- 
medju njih nastao onda neizbježiv sukob. Čuvstvo za staru 
svezu s Ugarskom, koje je branila t. zv. magjaronska stranka, 
bilo je tako jako, da je ona druga stranka, koja je disala novim 
duhom i htjela stvoriti nov jedan pojam, quasi novi teritorij, 
uvidivši, da neće moći uspjeti svojim imenom u narodu proti 
velevažnim historičkim faktorom, stvorila si na temelju svojih 
ideala novu fantastičnu grupu pod imenom Ilirija. Ovako je 
mislila oboriti staru svezu s Ugarskom, koja bijaše na putu 
razvoju narodnog ideala. Kad su to vidjeli stari rodoljubi, ljudi 
poštenjaci iz prvih vremena, pobojali su se za budućnost na- 
roda, pa su se dali svom silom na to, da obrane staro stanje. 
Glavni im je oslon bila stara sveza, a držeći se nje ujedno su 
se držali staroga aristokratskoga uredjenja. Tako su došli u 
protimbu s demokratskim duhom, a s druge strane nehotice i 
s narodnostnimi težnjami. Zašto ? Samo zato, jer su se bojali, 
da bi, ako bi iz tih novih fantasmagoričkih skupina nastala nova 
država, koja bi našla svoj izraz u obliku ilirizma, moglo dospjeti 
u pogibelj ono, što im je srdcu priraslo. Oni su se svemu 
tomu protivili, što je po njihovom mišljenju može biti dobro 
bilo, ali je moglo cieli obstanak naroda porušiti. Mana ilirske 
stranke bila je, da je ona, idući za pravim i dobrim ciljem, ujedno 
stvorila takova sredstva, koja nisu bila zdrava. Krivo je bilo 
širiti ove neke neopredieljene grupe naprama postojećim, a 
zdravo je bilo to, što su Ilirci išli pravcem svietskoga mišljenja, 
koje je sve postavljalo na narodni temelj, kao što je i to bilo 
zdravo, što su išli putem demokratskim. T. zv. Magjaroni pako 
mislili su zdravo, kad su se držali staroga ustava, koji im je 
osiguravao obstanak, a pogriešili su, kad su se protivili demo- 
kratskoj struji i u većoj mjeri razvitku narodnih ciljeva. Dakle 
je i jedna i druga stranka imala svojih vriina i mana, a ja ne- 
dvojim, da bi se taj proces bio naravnim putem dovršio, ali su 

na nesreću nastupili dogodjaji, koji su naravni tok toga procesa 
zaustavili. Pa koji je bio posljedak? Stranke, koje su se gotovo 
kroz dva decenija borile, napustiše u času, kada je tudji upliv 
htio, da se ovdje uvrieži, borbu, a patrioti jedne i druge stranke 
složiše se proti tudjoj vlasti, da oživotvore ono, što je po mi- 
šljenju naroda bilo nuždno. Sbliženje stranaka u času, kada je 
prietio tudji elemenat, bio je znak, da su u jednoj i u drugoj 
stranci bili patrioti, jer da to nisu, bili bi se ili jedni ili drugi 
pridružili tudjoj vlasti. Tako nadodje godina 1860. Jedna je raz- 
lika odpala. Stranke se nisu dielile po tom, da li je jedna ari- 
stokratska, a druga demokratska — tu je razliku izbrisala go- 
dina 1848., a stranke po nešto s bližila. Sto se sada dogodilo? 
Ilirska stranka vidivši, da joj ilirsko ime nije pomoglo, uzela je 
sada ime »jugoslavensko«, misleć, da je i to sgodno, da se 
drugim nameće; druga pako stranka, prihvatila je sve dobre 
strane svoje protivnice, stavivši se na temelj narodnih težnja, koje 
je prije samo ilirska stranka zastupala. U ovom se času magja- 
ronska vlada u pitanju narodnosti više ni najmanje nerazlikuje 
od ilirske stranke, ona se je ujedno postavila i na načelo demo- 
kratsko. A tako je morala pobjediti magjaronska stranka, koja 
se je držala onoga, što je u starom bilo dobro, a dodala ono, 
što je dobroga u novom bilo, naime demokratički duh i na- 
rodne ciljeve. Ovako se može riešiti ona zagonetka, koja je rie- 
šena nagodbom od godine 1868. Ove se godine obistinilo ono, 
za čim je narod zbilja išao, on se je postavio na stanovište 
demokratskoga i narodnoga načela, a pošto je to stanovište 
zastupala magjaronska stranka, koja je umjela izabrati dobra 
sredstva, dovelo ju je to stanovište do pobjede. Borba, koja se 
je iza toga zametnula izmedju jedne i druge stranke, bila je 
absolutno nenaravna, pa nije mogla dugo trajati. Godine 1873. 
složile su se obje stranke i revidirale nagodbu. Tu vidimo, da 
su se dvie stranke, koje su raznim putem težile za istimi ciljevi, 
našle u jednoj točki, u kojoj su se sve prave težnje naroda 
obistinile. Tako je sve ono, što biva danas u zemlji od godine 
1873. absolutno izražaj naravnih težnja naroda, izražaj njegove 
volje i zato vi gospodo ovdje tražite uzroke, zašto je ova stranka 
u velikoj većini u saboru.« 

Ovako ban. Tko zna, da je ban najizrazitiji unionistički 
državnik izmedju svih onih muževa, koji su od dana utanačene 

s Ugarskom nagodbe, sjedili na stolici hrvatskoga bana, možda 
će se pokloniti objektivnosti, zadahnutoj pače i čuvstvom sim- 
patije, kojom prosudjuje ilirski pokret i muževe toga pokreta, 
kao što će ga možda iznenaditi i otvorenost, kojom govori ne 
samo o vrlinama nego i o pogrieškama stare unionističke, vulgo 
magjaronske stranke. Ilirski pokret imao je u prvom redu na- 
rodno-kulturni značaj, pa je idući za tim, da narod preporodi 
u duhu prosvjete i narodne ideje, malo mario za stare a pro- 
kušane državopravne tvorbe, koje su smetale poletu njegova 
genija ili ga bar nisu podupirale. Magjaronska stranka, kako ju 
i ban nazivlje njezinim historičkim imenom, bijaše nekuHuran 
doduše, no politički zdrav elemenat, razred Ijudih, prožet starim 
feudalno-aristokratskim duhom, koji se je svom silom opro ide- 
jama, koje su raztvarale staro družtvo, a imale su kao sve na- 
predne nove ideje, neko prevratno obilježje. Ipak je istina, kako 
kaže ban, da nije izmedju obijuh stranaka moralo nuždno doći 
do sukoba, jer bi u mirnom i nezapriečenom razvitku odnošaja 
ilirska misao, kao misao narodno-kulturnoga napredka, bila mo- 
rala svladati zaprieke, koje su taj njezin napredak zaustavljale. 
No već je Perkovac godine 1862. radeći o fuziji izmedju narodno- 
liberalne i unionističke stranke, bio tako pravedan, da ovoj, koju 
je nazivao staro-hrvatskom strankom, prizna mnoga patriotična 
svojstva; njezinu privrženost staroj konstituciji i starim uredbama 
kao što i njezinu konzervativnu ustavnu sviest, pa je savez izmedju 
nje i ilirskih nasljednika smatrao najnaravnijim političkim savezom. 
Možda je duševnim potomcima ilirskih preporoditelja težko, 
da se slože u ovom sudu o nekim neosporivim vrlinama staro- 
hrvatske ili magjaronske stranke, no svatko će se s banom 
složiti, da je ta stranka napokon prihvatila i narodno-kulturnu 
i demokratsku ideju svojih bivših protivnika te najviše pripo- 
mogla, da se obnovi takav savez s Ugarskom, kojim je očuvan 
individualitet hrvatskoga naroda i kraljevine Hrvatske. Mi, koji 
sudimo sa višega kulturnoga gledišta i u duhu pobjedonosne 
narodne ideje, možda ćemo osuditi stare Magjarone, jer su se 
toli odlučno oprii narodnoj misli. No oni su joj se oprii najviše 
s toga, što je nisu shvaćali, a samo su to osjećali, da je ona 
zaljuljala čitavim temeljem, na kojom je počivala njihova vlast. 
Oni bijahu strogo konservativan elemenat, a duhoviti ilirski 
muževi, šireći nove ideje, unosili su prevrat u čitavi duševni 

i družtveni život. Ideje u prvi čas ruše, da mogu na ruševinama 
starih uredaba podići nove odnošaje. 

Mi neznamo, bili pravi Uirac, koji se ponosi djelima svojih 
otaca, mogao ovako triezno i blagohotno prosuditi staru unio- 
nističku stranku, kao što je unionistički državnik, a još tomu 
i član boljarskoga stališa, ovako blagohotno no i historički isti- 
nito prosudio stari ilirski pokret, premda je taj pokret napokon 
doveo do strahovitoga sukoba sa staromagjaronskom strankom. 
Najodličniji unionistički državnik najnovijega doba jest Ilirac; 
koja strahota! pa ipak je neoboriva istina, da je ban s pravom 
ljubavlju prigrlio sve narodno-kulturne ideje, koje su se zaro- 
dile u ilirsko doba i kasnije, istina je, da je narodnu kulturu 
unapredio takovim uredbama, koje će mu u narodnoj povjesti 
očuvati častan i trajan spomen. U njegovu se govoru opaža, 
da on, pozivajući se na svjedočanstvo prijašnjih vremena, želi 
prikazati svoje vlastito djelovanje i pokazati, kako je danas uslied 
tolikih činjenica i dogodjaja anahronističan i bezuspješan svaki 
pokušaj, koji bi htio stvarati oprjeke izmedju stranaka, koje su 
se konačno slile u jedan politički organizam. Kad je ban ovo 
govorio, sjedili su u narodnoj stranci u saboru, spojeni vezom 
medjusobnoga pouzdanja, stari Ilirci i stari Magjaroni, pa je 
ban mogao ad oculos pokazati, kako je izmirenje s Ugarskom 
niveliralo stare oprjeke. Nema više ni starih Magjarona ni Ilifaca, 
samo je istina, da smo sada svi duševni potomci Iliraca, koji 
su udarili temelj narodnoj kulturi i narodnom napredku. 

Neko vrieme iza toga, što je ban izrekao ovaj značajni 
govor, prenesene su u Zagreb kosti državnika izmedju ilirskih 
preporoditelja, grofa Janka Draškovića, da budu sahranjene 
u ilirskoj arkadi. Bieli Zagreb riedko je kada vidio veličajniji 
provod od ovoga, a najznačajniji momenat, koji je na spomen 
potomstvu prešao u povjest ovih vremena, bijaše svakako, da 
je u tom provodu učestvovao čitavi narod kroz svoje najod- 
lučnije predstavnike, na čelu ban, koji je i inače zasvjedočio 
čuvstvo pieteta prema spomenu toga velikoga mrtvaca. Grof 
Janko Drašković, koji se je rodio 19 godina prije velikoga fran- 
cezkoga prevrata, u onoj istoj godini, u kojoj je na malenom 
otoku sredozemnoga mora ugledao svietlo Napoleon Bonaparte, 
prvi je u Hrvatsku donesao napredne zapadne ideje, pa ga mi 
I smatramo prvim utemeljiteljem ilirskoga pokreta. U njemu je 

oduševljena četa mladih Iliraca dobila mudroga savjetnika, koji 
je njezine osnove umio zadahnuti onim praktičnim duhom, na 
kojem se napokon temelje svi uspjesi narodnoga života. U svoju 
se domovinu, koju je mlad ostavio, vratio pod stare dane, ra- 
zočaran tolikim udarcima, koji su ga u životu zadesili, a imao 
]t ipak još toliko idejalizma i toliko snage u sebi, da je mogao 
stupiti na čelo pokreta svoga malenoga, potištenoga i prezre- 
noga naroda. Takav muž mora da je zaista bio riedak. Njemu 
uz koljeno sjedili su, slušajući njegove izkusne savjete, odušev- 
ljeni ilirski mladići, a njegovo državničko oko jamačno je izmedju 
njih uskoro prepoznalo onoga, koji je po svojoj ženijalnoj ener- 
giji bio pozvan, da mu preotme slavu prvaka i da ilirski pokret 
digne na visinu pravoga narodno-kulturnoga pokreta. Kosti 
ovoga muža, koji je obnovio historičku slavu Draškovića, proveo 
je sada narod do posljednjega počivališta, radujuć se trenutku, 
gdje se je mogao pokazati složan i jedinstven u osjećaju, ne- 
slomiv u tvrdoj vjeri, da mu je kulturni napredak zajamčen 
svim onim javnim uredbama, koje uživa pod ugarskom krunom 
na temelju čvrstoga saveza sa kraljevinom Ugarskom. Kada su 
osam godina prije ovoga trenutka drugovi grofa Janka prena- 
šani u arkadu preporoditelja, plamtio je još u narodu takav 
razdor, da se nije dala pomisliti svečana manifestacija, koja bi 
sve narodne ljude mogla sjediniti u jednoj misli. Sada su već 
vladali puno mirniji odnošaji, pa se tako ban, koji je svojim 
saborskim govorom označio svoje državničko i patriotično sta- 
novište prema ilirskomu pokretu, nije ni hotio a ni mogao 
oteti dužnosti kao ni svomu naravnomu pozivu, da prednjači 
narodu u slavi, kojom se je imala izraziti čista narodno-kulturna 
misao. I tako je ona ovršena uz sve znakove pravoga pieteta 
prema spomenu velikoga Ilirca. 

U to isto vrieme, u prvoj polovici godine 1893. ovršio se 
u Zagrebu jedan saborski izbor, koji je doista bio pravi dogo- 
djaj našega nutarnjega političkoga života. Tomu je dogodjaju 
dao povoda preokret, koji se bješe malo pred tim sbio u krilu 
opozicijonalnih krugova zemlje. Pod konac godine 1892., poslie 
obćih saborskih izbora, koji su svršili velikom nedaćom za 
opoziciju, podje prvacima opozicijonalnjh frakcija za rukom, sje- 
diniti razne njihove elemente u jednu stranku, koja se prozva »sje- 
dinjenom opozicijom« i stupi kasnije na temelj programa stranke 

prava. Biskup Strossmayer i Ante Starčević imali su biti duševni 
vodje ove nove političke stranke, u koju stupiše dr. Rački, dr. 
Frank, dr. Mazzura, Tadija Smičiklas i drugi vidjeni muževi 
opozicije. Ova je sloga bila ipak prividna, kako se je to ka- 
snije pokazalo, no u prvi je čas izgledalo, da će ovi sjedinjeni 
muževi uzkrisiti ili bar pokušati da uzkrise vremena negdašnje 
državopravne borbe, pa da će sa toga njihova juriša na nagod- 
beni temelj stradati nutarnji mir zemlje, kao i odnošaj prema 
kraljevini Ugarskoj. Ovo je bio vanjski razlog ili povod, da je 
sada u redove narodne stranke otvoreno stupio jedan odličan 
član iz visokih intelektualnih krugova zemlje, koji je u to vrieme 
bio i rektor hrvatskog sveučilišta, a koji je u narodu, bez raz- 
like stranaka, uživao glas umnoga i neumornoga radnika na 
naučnom polju. Bijaše to dr. Josip Pliverić, koji izjavi, da sada 
stupa u narodnu stranku, kojoj je po svojem nutarnjem uvje- 
renju već i pripadao, a stupa zato, što misli, da mora i on pri- 
pomoći, da se što bolje učvrsti javno stanje, na koje sjedinjena 
opozicija namjerava jurišati. Premda je dr. Pliverić, kako je to 
pokazao svojim prijašnjim spisima i publikacijama, shvaćao i 
tumačio sa svoga znanstvenoga gledišta hrvatsko-ugarsku na- 
godu drugčije nego drugi javni muževi i praktični unionistički 
državnici, premda se je to njegovo uvjerenje kosilo sa nekim 
tradicijama javnoga i praktičnoga života, pozdraviše ipak mu- 
ževi narodne stranke Pliverićevu odluku s pravim zadovoljstvom, 
znajući, da stranka dobiva silu ne samo znatne intelektualne 
potencije nego i velikoga moralnoga upliva, što ga je uman i 
značajan muž, kakav je bio poznat cielomu narodu, morao vr- 
šiti. Mnoge naše ljude jamačno je najviše iznenadilo, da su 
prvaci narodne stranke toli rado primili u svoj krug muža, koji 
je prema strogom unionističkom shvaćanju bio svakako heretik; 
no ipak ih to nije trebalo iznenaditi. Bilo je to odavna, odkako 
je ban, upoznavši sve odnošaje zemlje, uvidio, da unionistička 
stranka u Hrvatskoj znači nešto drugo, nego je značila u pro- 
šlosti, koja je po njegovim, u saboru izjavljenim nazorima, za- 
kopala i stare unioniste i stare Ilirce, dočim je uslied revizije 
nagodbenoga zakona stvorena fuzijonirana unionistička stranka, 
kojom je znatno proširen temelj kao i zadatci stranke. Ban je 
vazda najviše želio, da dobije u stranku što više značajnih i 
umnih Ijudih, voljnih, da s njim i pod njegovim vodstvom 

neumorno rade oko izgradnje nutarnjih odnošaja. Odluka dra 
Pliverića prasnula je poput bombe u redovima sjedinjene opo- 
zicije i ti njegovi protivnici zametnuše proti njemu takovu no- 
vinarsku borbu, s koje bi se sam negdašnji Ivan Vončina, da 
je ustao iz groba, bio morao zarumeniti i priznati, da su ga 
njegovi epigoni nadkrilili. Opozicija je tim svojim navalama iz- 
kazala dru Pliveriću svu čast, koja se izkazuje osbiljnu i opasnu 
protivniku, no išla je ujedno tako daleko, da je njemu samomu 
i njegovim prijateljima iztisnula tužbu, da je to neka vrst »mo- 
ralnoga kanibalizma«, koji se ovršuje na protivniku. U Zagrebu 
bila su izpražnjena dva kotara, prvi i treći, te je narodna stranka 
kandidirala dra Pliverića u trećem, koji je bio prije razpisan. 
Opozicija je i uspjela da ga u tom kotaru sruši, izabravši dra 
Milana Amruša, ali se je dr. Pliverić već doskora pojavio u 
prvom kotaru zagrebačkom, gdje je proti njemu ustao čuveni 
član opozicije Tadija Smičiklas. Težko je izpričati, a nije ni od 
potrebe, sav teroristički postupak, kojim je opozicija udarila 
proti kandidatu narodne stranke; duh i tendencija toga postupka 
bio je svakako takav, da je morao osbiljno zabrinuti svakoga 
prijatelja hrvatskoga naroda. Ovakove razuzdanosti u navalama 
na političkoga protivnika hrvatski sviet nije dotle vidio. Pa tko 
je bio taj protivnik? Skroman čovjek i priznati učenjak, koji je 
stupio na najčedniji način pred javnost, izjaviv, da i on želi na 
praktičnom političkom polju raditi o boljku svoga naroda. Bila 
je patriotična dužnost svih bez razlike stranaka, da takova muža 
dočekaju s poštovanjem i pozdrave sa veseljem, jer narod kraj 
uredjenih svojih javnih odnošaja najviše treba kulturnih sila, 
koje ga mogu povesti k duševnom i materijalnom napredku. 
Bila je patriotična dužnost i same opozicije, ako već nije mogla 
odobriti Pliverićevu odluku, da pričeka, kako će se u parlamen- 
tarnom radu ponieti muž, koji je slovio izmedju prvih učenjaka 
u zemlji, i koji je bio prvi njezin stručnjak u državnome pravu. 
Dr. Pliverić pobjedio je svoga protivnika, a govor, kojim je 
razjasnio svoj program pred izbornicima, obilovao je tako zdravim 
i zrelim političkim mislima, da ga može s korišću čitati i ka- 
snije potomstvo, koje se bude bavilo javnim životom. Mora se 
još spomenuti i jedna vrlo značajna epizoda kod toga izbora. 
Opozicija je u svojoj štampi vršila pritisak na jednoga visokoga 
činovnika, koji je i kao književnik i kao nosilac jednoga od naj- 

odličnijih hrvatskih imena bio vrlo uvažen u svim krugovima, 
a koga je ona htjela predobiti za sebe, nebi li glasovao proti 
kandidatu narodne stranke, a za njezinoga kandidata. Ovaj muž 
izjavi, da bi on smatrao upravo felonijom, kada bi vladin sa- 
vjetnik, stojeći u aktivnoj službi, takova šta počinio. Istina je 
živa, da u svim ustavnim zemljama, bile one monarkične ili re- 
publikanske, gdje se vlada proglašuje solidarnom sa jednom 
političkom strankom, činovnici glasuju za vladinoga kandidata. 
Zvao se taj ministar predsjednik Salisbury ili Waldek-RousseaU 
ili Zanardelli, svi oni jednako traže od državnih činovnika, da 
vrše svoje izborno pravo u duhu vladinih intencija. Upravo 
stoga, jer se vlade u ustavnim zemljama toli često mienjaju, 
mora svaka vlada imati jamstvo, da se može pouzdavati u svoje 
činovničtvo. 

Na jesen godine 1893. obišao je ban grad Osiek i župa- 
niju virovitičku, a za to niegovo putovanje zanimalo se u neo- 
bičnoj mjeri čitavo javno mnienje zemlje radi nekojih mome- 
nata, koji su pače stekli i historičku važnost. Dočim su dole 
niže orisani svi važniji momenti toga banova puta, ima se ovdje 
najprije spomenuti jedan, koji je u ovo vrieme pobudjivao pažnju 
obćinstva tako Hrvatske kao i Ugarske. U županiji virovitičkoj leži 
i Djakovo, sjedište velikoga narodnoga mecene, a banu se sada 
pružila prilika, da prvi put iza svoga desetgodišnjega banovanja 
posjeti biskupa Strossmayera u njegovoj rezidenciji. Svi stariji 
ljudi u Hrvatskoj znadu, da je biskupov odnošaj prema vlada- 
jućim u posestrimi Ugarskoj krugovima bio duže vremena napet, 
a naročito je magjarska štampa prikazivala biskupa kao tobož 
najvećega protivnika Ugarske. Protivnici Ugarske, ili postojećega 
hrvatsko-ugarskoga sporazuma, u Hrvatskoj, muževi, koji su 
se kupili oko glasila »Obzora«, nastojali su sa svoje strane, 
da magjarske krugove uzdrže u ovom uvjerenju, jer im je stajalo 
do toga, da biskupa prikažu svojim intimnim saveznikom u 
njihovoj stranačkoj borbi, pa su se tako uz nekoje istinite 
činjenice pronosile i razne bajke, u koje je sviet vjerovao, makar 
i nije bio o ničem pravo osvjedočen. Biskup Strossmayer nije 
od godine 1873. od revizije nagodbenoga zakona, javno sudje- 
lovao u domaćoj politici, nije se nigdje otvoreno izjavio ni o 
djelovanju svojih vlastitih bivših prijatelja, koji su sklopili re- 
viziju nagodbe, pa je i prema njima, dok su imali u rukama 

kormilo zemlje, bio rezerviran i ravnodušan. Doduše se je onda 
govorilo, da je biskup blagoslovio izradak kraljevinskoga od- 
bora od god. 1875., kojemu je pače bio i predsjednikom, al je 
prisustvovao samo prvoj formalnoj sjednici ; doduše je Miška- 
tović napisao godine 1873. u Obzoru , kada se je otvaralo 
prvo hrvatsko sveučilište, da biskup odobrava rad Mažuranićev 
i narodne stranke, no svim ovim tvrdnjama manjkalo je obilježje 
autentičnosti. Kada se je kasnije narodna stranka pod grofom 
Pejačevičem pociepala u dvoje, tvrdilo je krilo, koje je pod 
Mrazovićem stupilo u opoziciju sve, protivno od onoga, što su 
prije kazivali složni prijatelji u narodnoj stranci; tvrdilo je bar 
u vlastitoj štampi, da biskup ne samo nije blagoslovio, n^o 
je pače osudio rad narodne stranke i da nije u obće odobravao 
njezine politike. Ovo se je imalo s toga navesti, da se vidi, 
kako se nije nikada pravo znalo, što je biskup mislio o reviziji 
nagodbenoga zakona Istina je pako, da su razni dogadjaji i 
činjenice dovele biskupa u oprjeku sa mjerodavnim faktorima 
u Hrvatskoj i Ugarskoj, a ona hrvatska narodna stranka ili sa- 
borska većina, koja je ostala iza odstupa Ivana Mažuranića nije 
mogla biskupa smatrati svojim političkim prijateljem. Ban je u 
svojim saborskim govorima do ovoga časa samo nekoliko puta 
i to izazvan primjetbama nekojih op>ozicijonalnih govornika, 
spomenuo biskupovo ime; banove su izjave bile tako kratke i 
rezervirane, da nisu mogle ništa razjasniti. Sada je ban, došavši 
u Djakovo, f)osjetio biskupa Strossmayera, te se pače i nastanio 
u biskupskom dvoru. Ovo je bio dogadjaj u domaćem poli- 
tičkom životu, a veliku su pažnju pobudile i nekoje banove 
izjave, koje su se odnosile na biskupa. Ulazeći u Djakovo od- 
vrati ban, odgovarajući na pozdrav obćinskoga načelnika, »da 
je rado došao posjetiti ovo krasno mjesto, sjedište velikoga 
mecene našega naroda na kulturnom polju, kao i za to, da vidi 
velebnu crkvu, koja je toli na diku njezinomu sazdatelju.^ Kada 
je banu istu večer pučanstvo priredilo veliku ovaciju, reče sa 
prozora biskupskoga dvora, da mu je drago, što se može za- 
hvaliti na tako srdačnom dočeku iz ove kuće ljubavi i mira, iz 
ovog doma, iz kojeg šija ljubav za vjeru i otačbinu.- Premda 
svi uvidjavni ljudi u Hrvatskoj, videći banovo toplo zauzimanje 
i djelotvorno nastojanje oko narodno-kultumih težnja, nisu iz 
ovih njegovih izjava mogli drugo izvesti, nego da je ban vrlo 

rado upotriebio sgodu, koja mu se sada pružila, da s radošću i 
s poštovanjem spomene muža, koji je toliko uradio za kulturni 
napredak naroda; premda je ova banova izjava bila po tom tako 
naravna, da joj logički i izpravno misleći ljudi nisu mogli pod- 
metnuti drugi smisao, nego je ležao u njezinim riečima, tumačio 
je stanoviti politički sviet u zemlji tu banovu izjavu i taj njegov 
posjet kod biskupa Strossmayera na način, koji je bio svakako 
vrlo čudnovat, te u prvom redu izaziva pažnju kulturnoga hi- 
storičara, koji ima proučavati misli i mnienje naroda. Nije toliko 
zanimivo, što je protivnička domišljatost sve izmišljala i kako 
je tumačila taj banov posjet nego je za kulturnoga historičara 
puno zanimivije, da znade, kako su se bajke i izmišljotine tih 
političkih lukavaca dojimale najivnoga svieta u zemlji. Mnogi 
su ljudi sasvim osbiljno vjerovali, da je ban samo onako obi- 
lazio po virovitičkoj županiji da može u Djakovu posjetiti bi- 
skupa Strossmayera; vjerovali su, da je sada nastao čitavi 
preokret u državnoj politici, te se radi o velikim novim tvor- 
bama državnim i teritorijalnim, kao što je spojitba Dalmacije, 
Bosne i Hercegovine sa Hrvatskom, na temelju historičkoga 
hrvatskoga državnoga prava i naravno na ruševinama dualistič- 
koga sustava a sve ovo imalo se sada u Djakovu utanačiti. 
Ovo je bilo vriedno da se navede s jedinoga toga razloga, da 
se može požaliti onakav stepen političke kulture u jednom 
dielu našega naroda, koji svoju živu maštu umije hraniti ova- 
kovim bajkama i iluzijama, a budući kulturni historičar hrvatski, 
koji bude opisivao razvitak političkih mnienja i nazora, imati će 
da pomno iztraži uzroke ovakovim kurijoznim pojavima. Budući 
kulturni historičur imati će vrlo zahvalan zadatak da razprši 
oblake i maglu, koja narodu zastire bistar pogled na njegove 
vlastite odnošaje, te iz njega stvara igračku fantastičkih bajka, o 
kojima bi čovjek posumnjao da se mogu roditi u zdravoj pameti. 
No banovo putovanje po virovitičkoj županiji bilo je još 
i u drugom pogledu jednako zanimivo, kao i važno. Ban se je, 
kako će se to odmah razabrati iz njegove vlastite izjave, uvjerio 
na svoju radost o znatnom gospodarskom i industrijalnom 
napredku toga od prirode blagoslovljenoga kraja domovine, a 
o tom mu je osim vlastitoga posmatranja, pružila dokaz i jedna 
spomenica, koju mu je u Osijeku uručila trgovačko-obrtnička 
komora za Slavoniju te koja je morala obradovati tako njega 

kao i čitavu zemlju. U toj spomenici izneseni su statistički podatci 
o gospodarskom napredku Slavonije u doba od g. 1883— 18Q3. 
dakle u čitavo doba banove vladavine. Najvažnije tih podataka 
spominjemo ovdje, da se vidi, kako je taj napredak bio zaista 
znatan. Pučanstvo je za tih deset godina priraslo za 120.000 
duša; došlo je doduše u zemlju mnogo stranog elementa, koji 
se je razvio na uštrb starosjedioca, no od ovih je još uvjek 
bilo do 74 postotka. Znatno je porasao stališ industrijalni, go- 
spodarski i kućanski, pa se u tom povodu razvila industrija no 
i poljodjelstvo je takodjer napredovalo, oraća zemlja umnožala 
se je za 220.000 jutara. Izmedju industrijalnih poduzeća najviše 
se diglo paromlinarstvo, koje proizvodi brašno za trgovinu. 
Umjesto drvenih plugova upotrebljavala su se mal ne svuda 
sijala, sječke, mlatila, trieuri i druga napredna gospodarska ratila. 
Glede uvoza i izvoza konstatovala je spomenica, da je prvi 
dosegao jedva pol milijuna, dok je izvoz iz Slavonije iznosio 
29*6 milijuna for. Promet robe iznosio je godine 1882. 3.4 mil. 
a godine 1892. 12*6 milijunah metričkih centih. Taj razvoj iz- 
vozne trgovine imao se je zahvaliti znatnom rnzvoju prometnih 
sredstava ili obćila: cestama i željeznicama. Dok se je u Slavoniji 
prijašnjih godina u obće malo gradilo cesta, obratio je ban naj- 
veću brigu toj prekoj potrebi zemlje, nadomjestivši ono, što se 
je prije zanemarilo. Željeznička mreža, koja se je tek pravo po- 
čela izgradjivati godine 1885. skočila je za tih deset godina od 
153 na 710 kilometara. Nadalje se je taj izvoz iz zemlje imao 
zahvaliti razvoju velike industrije drvne i paromlinarske. Koncem 
godine bilo je već u Slavoniji 360 lokomobila sa 2084 konjske 
sile i 139 stalnih parnih strojeva sa 6728 konjskih sila, godine 
1882. bilo je 60 a godine 1892. 125 tvornica sa 6500 radnika, 
najvećim dielom domaći ljudi. Razvilo se i novčarstvo i narodni 
kapital znatno umnožao; poslovanje austro-ugarske banke po- 
trostručilo se a poslovanje domaćih štedionica i vjeresijskih 
udruga poraslo je od 151 na 24i milijuna; prištedjeni novac 
skočio je od 6 na 105 milijuna, dočim su uložci iznosili 3i mil. 
tako da je za 10 godina bilo više prištedjenoga novca 7.6 mi- 
lijuna. Ovaj se napredak, završuje spomenica, ima zahvaliti bla- 
gotvornom utjecaju vlade, domaće i zajedničke. 

Ovo je svakako bio velik ekonomski napredak prema pri- 
jašnjem stanju, a njegovu vriednost ne umanjuje u našim okol- 

nostima nimalo momenat, da je velikim dielom polučen pomoćju 
tudje glavnice i tudjih tehničkih sila. Banu se imalo zahvaliti, 
da je pripomogao kroz obćila stvoriti uvjete, koji su taj na- 
predak proizveli te tako Slavoniju, taj pravi biser u nizu hrvat- 
skih zemalja, iz prijašnjega mrtvila probuditi na novi gospo- 
darski život. Za to je ban, vrativši se sa toga putovanja u Za- 
greb, mogao na zagrebačkom kolodvoru pred velikim brojem 
odličnih ličnostih, koje su ga dočekale, doslovce izjaviti: »Do- 
nosim Vam uvjerenje, koje će vaše rodoljubne grudi s radošću 
izpuniti, kao što i mene samoga radošću obuzima; uvjerenje, 
da onaj blagoslovljeni predjel drage nam otačbine, koji sam 
na ovom putu obišao, u kulturi i blagostanju cvate; da je narod 
toga predjela radin i napredan, a uz to i pun ustavne sviesti,« 
Ban je, pošavši na taj put iz svoga rodnoga mjesta Nuštra, bio 
svuda dočekivan velikim i srdačnim ovacijama, a ima se naročito 
spomenuti, kao vrlo važan narodno-politički momenat obzirom 
na Slavoniju i njezinu prošlost, da je ban, kako je to činio i 
na svakom svojem prijašnjem putu zemlje, svuda izrazio u prvom 
redu svoju radost, što narod tako srdačno dočekuje nosioca 
svoga staroslavnoga banskoga dostojanstva. Da je taj nosilac 
banske časti bio ujedno i sin Slavonije, moglo je samo povisiti 
radost i simpatije toga pučanstva za bana, no moralo je ujedno 
i čvršće svezati niti, koje Slavoniju spajaju sa domovinom. A 
ban je ovaj momenat znao i vrlo značajnim načinom iztaknuti. 
Tko zna, kako su bile kroz viekove uslied tolikih nemilih do- 
gadja slabe upravne i duševne veze izmedju Slavonije i ostalih 
hrvatskih zemalja, stojavših pod banskom vlašću; tko se je 
znao sjetiti tolikih prijašnjih pojava, koji su rodoljubive grudi 
morali izpunjavati zabrinutošću, jamačno se uzradovao videći, 
kako taj dio hrvatskoga naroda toli srdačno i s tolikim po- 
vjerenjem dočekiva svoga bana, tim srdačnije, što je taj ban i 
bližji njegovu srcu, jer je rodjeni sin krasnoga njegova zavičaja. 
Ovako je taj banov put i u ovom obziru urodio velikim mo- 
ralnim uspjehom. Već s ovoga gledišta morao se i mora svaki 
Hrvat radovati, što Slavonija pokazuje znatan kulturni i go- 
spodarski napredak, kojim joj se nadomještaju gubitci i nedaće 
iz onih vremena, kada još nije mogla onako živo osjetiti bla- 
gotvornu vlast bana i državopravnoga temeljnoga zakona zemlje. 

(Zemaljski proračun i porast dohodaka ; investicije u zemaljskom proračunu ; ban u proračunskoj 
razpravi ; njegova izjava o biskupu Droliobeckom i o popunjenju nadbiskupske stolice ; banova 
izjava o austrijskim Slavenima i dualističkom sustavu ; o njegovu imenovanju banom ; ekonomski 
razvitak zemlje; banova desetgodišnjica u saboru; f predsjednik sabora Mirko Hrvat; njegov 
značaj u javnom životu; izvanredni proračun za kulturne i gospodarske investicije; Hrvatska 
i Slavonija na magjarskoj milenijskoj izložbi; Hrvati i Magjari u prošlosti; banova izjava o 
izložbi; Bosna i Hrvatska; zemaljski proračun za godinu 1895.; banova izjava o položaju vlade 

u narodu.) 

I J dviema saborskim sjeditbama, držanim tečajem godine 1893. 
donesen je niz raznih zakona kulturnoga i gospo- 
darskoga smjera, a obje razprave o zemaljskom proračunu 
za godinu 1893. i 1894. pružile su banu kao i odjelnom pred- 
stojniku Stankoviću priliku, da konstatuju postepeni porast 
zemaljskoga prihoda na temelju nove financijalne nagodbe i 
konverzije zemljo-razteretnoga duga kao i djelotvorno vladino 
nastojanje, da od toga večega prihoda ulaže što veće svote na 
razne plodonosne investicije. Ban je takodjer, odgovarajući na 
polemične govore članova manjine, dao više izjava političkoga 
značaja, koje su još bolje razjasnile njegov politički pravac. U 
razpravi o proračunu za godinu 1893. ustanovi odjelni pred- 
stojnik Stanković, da je tangenta kraljevina Hrvatske i Slavonije 
od godine 1890 poskočila za 1,40.000 for. Veći dio ovih po- 
višenih dohodaka uvršten je u »prilogusavršenja komunikacija, 
u prilog promicanja narodno-gospodarstvenih svrha i zavoda, 
kao i u prilog prosvjetnim svrham, dakle sve za takove svrhe, 
koje se obično nazivlju investicijama. Sveukupni izdatci za in- 
vesticije narasli su, neračunajući zdravstvo, od godine 1885. za 
490.000 for. ili za 36 postotaka, dočim je ukupna potreba sa- 
mouprave narasla samo za 19 postotaka.« Nadalje spomenu 
odjelni predstojnik osobitu brigu, što ju je zemaljska vlada po- 
svetila regeneraciji vinograda, stradalih uslied filokserne zaraze, 

te razjasni čitavu osnovu, po kojoj vlada postupa u tom važnom 
gospodarslcom poslu. 

U razpravi uze rieč ban, te se osvrnu na razne prigovore 
saborske manjine, koja je njegovu politiku rešetala i pobijala sa 
stanovišta hrvatskoga državnoga prava. Nekoje banove izjave 
pozitivnoga smjera o najbitnijim narodnim poslovima tako su 
važne, da bi o njima domaći političari imali razmišljati. Spome- 
nuvši sjedinjenje Dalmacije, o kojem je govorio banov pred- 
govornik, te zahtjevao, da se ona sjedini na osnovu hrvatskoga 
državnoga prava, izjavi ban, da gospoda, zahtjevajući spojitbu 
Dalmacije sa svoga stanovišta tjeraju upravo austrijsku politiku. 
Ban reče doslovce: »Tim gospoda nečine ništa drugo, nego 
jačaju stanovište Austrije, jer na temelju onom, na kojem vi 
idete tražiti Dalmaciju, ona će uvjek ostati u Austriji.« Pošto se 
je manjina na ovu banovu primjetbu uzrujala, odajući znakove 
zlovolje, izjavi ban: »Ja samo znam, da vi radite u interesu 
Austrije. Ja sam to samo za to naglasio, što vi nama predba- 
cujete, da tjeramo austrijsku politiku, a očevidno je da vi to 
činite.« Istina je, koja se nemože pobiti, jer je izkustvom utvr- 
djena, da austrijske oblasti u Dalmaciji slabo staju na put 
takovim izjavama ondješnjih stranaka, koje traže sjedinjenje na 
temelju hrvatskoga državnoga prava, dočim nije poznato, kako 
bi se poniele u slučaju, kada bi koja ondješnja stranka tražila 
to sjedinjenje na temelju pozitivnoga ugarsko-hrvatskoga od- 
nošaja. Toga još nijedna stranka nije učinila. 

U ovo vrieme prigovarala je banu opozicija u saboru i u 
štampi, da on previše i bez potrebe iztiče slavonsko ime, te je 
od tuda izvodila, da ban tobož širi neke separatistične težnje 
na uštrb Hrvatstva i hrvatskoga imena. U istinu su ovi prigo- 
vori prema banu bili nerazumljivi a mogli su se jedino svesti 
na to, da je naročito stranka prava zazirala od svakog pokra- 
jinskog i mjestnog imena, jer da su sva ta imena na uštrb 
jedinstvenomu hrvatskomu pojmu. Pa ipak se nemože osporiti, 
da su imena Dalmacija i Slavonija utemeljena u historičkom 
životu naroda, te je svakako čudnovato zahtjevati, da se ona brišu, 
pošto označuju čitave kraljevine, pripadajuće sglobu hrvatskih 
zemalja. Ban je sebe više puta u saboru i izvan sabora označio 
Slavoncem i rekao u ovoj razpravi svomu predgovorniku: »Ja 
sam tamo rodjen i mene će gosp. predgovornik badava učiti, 

ja ću ostati Slavonac. Mi neizkrivljujemo nikakova narodna 
imena, no ja prosvjedujem proti tomu, da on moje ime izkrivljuje 
od kojega ja, bilo to njemu pravo ili ne, neću odustati.«^ U 
ovom i sličnim banovim izjavama nije mogao nitko nazrieti 
kakovu drugu težnju, nego da se naglasi ono, što obstoji i što 
se je tečajem vjekova ukorjenilo, istina je pako, koja je izbila 
na vidjelo i tečajem gore orisana banova puta po virovitičkoj 
županiji, da je ban kao rodjeni Slavonac, čim se je on vazda 
ponosio, više propagirao i narodno-kultume težnje nego to 
mogu činiti mrtve rieči jednoga stranačkoga programa Sovim 
u svezi stajao je i prigovor ili zahtjev stranke prava, i njezine 
blizanice neodvisne narodne stranke, zašto se hrvatska vlada 
nestara o ujedinjenju svih Hrvata, živućih u austro-ugarskoj 
monarkiji. Ban se je osvrnuo i na ovaj prigovor, jamačno samo 
s toga, da ga jedan put za uvjek suzbije. Ja ne poričem ni 
najmanje, reče, da to možda nije opravdano, naime tražiti uje- 
dinjenje Hrvata, no vlada nije pozvana, da ide stvarati nove 
pojmove i nove krugove. Ona je dužna gledati, da vrši posto- 
jeći zakon a postojeći zakon nenalaže vladi, da izlazi iz kruga 
našega državnoga i autonomnoga odnošafa, da šfri svoje kru- 
gove na štetu drugih država. Izvolite vi ujediniti, tražiti i una- 
predjivati to ujedinjenje, ali nezahtjevajte od vlade, da ide revo- 
luciju praviti.« 

Nešto prije ovoga banova govora bio je grčko-katoličkim 
biskupom imenovan sadašnji biskup Julijo Drohobecky a 
radilo se takodjer o popunjenju izpražnjene nadbiskupske stolice. 
Opozicija ili »patriotični Hrvati« kako su sebe nazivali u oprjeci 
sa narodnom strankom, primili su imenovanje novoga biskupa 
s velikim negodovanjem, te ga unapried bez svakoga razloga 
proglasili propagatorom magjarskih težnja u Hrvatskoj. Ban 
reče: Ja nipošto nemogu dieliti predgovomikovo mnienje, da 
je novi biskup tudjinac; on doduše nije sin ove zemlje, ali 
ipak nije tudjinac; svakako pako mislim, da bi bilo u interesu 
i crkve i naroda, da je gosp. zastupnik o tom dostojanstveniku, 
kojega osoba i naobrazba svakako zaslužuje drugo susretanje, 
drugčije govorio, govorio susretljivije, da bi ga tim više pri- 
vezao ljubavi naroda i crkve. (Burni živio na desnici: Živio 
Drohobecky!) ali svojstva presvietloga gospodina biskupa znati 
će to sama osigurati. < Opozicija je doista i uvažila ovaj banov 

banov savjet te biskupu, koga je mogla poslie prosuditi po 
njegovim djelima, po njegovoj plemenitoj ambiciji, da svuda 
unapredjuje interese svoje crkve i da prema svojim silama po- 
dupire sve kulturne težnje hrvatskoga naroda, izilazi danas u 
susret s poštovanjem, što ga je taj crkveni dostojanstvenik 
svojim krasnim djelima stekao u čitavom hrvatskom narodu. 
Mora se ovdje spomenuti i pitanje — pitanje u ono vrieme — 
o popunjenju nadbiskupske stolice zagrebačke. Ban, potaknut 
nekojim upitima manjine, izjavi: »Ja sam zastupao i zastupam 
mnienje, da bude zagrebačkim nadbiskupom imenovan domaći 
sin, pa ako do sada nisam uspio, nisam uspio ne rad toga, 
što nebi bio predložio Hrvata, nego za to, jer su se našli 
ljudi, koji to imenovanje prieče. Ja ću samo toliko kazati, ako 
se nadbiskupska stolica nebi popunila Hrvatom — što ne 
bih želio i čemu ću gledati da na put stanem, da to neće 
biti moja krivnja nego onih, koji to prieče.« Ban je onda 
predlagao Hrvata, blagopokojnoga kanonika Stjepana Vuče- 
tića, čije je imenovanje, kako se je u ono vrieme javljalo 
iz autentičnoga izvora bilo već perfektno, al su ga stanoviti 
krugovi, podupirani domaćim ljudima, znali kod rimske 
stolice osujetiti. Bio je ovo neki manevar takovih ružnih osobnih 
spletaka, koje su u ovo vrieme uzrujavale javno mnienje zemlje 
i kojima je podlegao muž, pun narodnih hrvatskih čuvstava, 
kako ih je umio s velikim žarom iznositi u svojim saborskim 
govorima, najveća podpora sirotinje, naročito siromašne školske 
mladeži, dobrotvor i prijatelj hrvatske kulture. Ban je u istinu 
osujetio, ako je u obće trebao što osujetiti, da nije bio ime- 
novan tudjinac, nego opet na njegov predlog odličan domaći 
crkveni dostojanstvenik i uzoriti božji sluga, sadašnji nadbiskup, 
koji je na nadbiskupsku stolicu sjeo godinu dana iza toga. No 
dogodilo se opet nešto, čim bi se više imao baviti kulturni 
historičar, koji razjašnjuje proces o stvaranju javnoga mnienja. 
Mnogi su ljudi vjerovali, da tadašnji biskup senjski nije mogao 
biti imenovan na predlog bana nego da je banu, kako je već 
taj drastični izraz glasio, nametnut. Od tuda se je pače pravio 
i neki, što no rieč, politički kapital, da se lahkovjerni sviet uz- 
drži u ovom uvjerenju. U istinu je čitavi ostali sviet znao, da 
je samo ban, i nitko drugi nego ban, mogao prodrieti sa ime- 
novanjem muža, koji je, premda toli učen i uzoran crkveni 

pastir, radi svoje skromnosti, koja je čitavoj njegovoj naravi 
prirodjena, bio najmanje poznat te radi toga i slabo uvažen u 
odlučujućim crkvenim i državnim krugovima. Ovo je kod prve 
sgode izjavio i sam novoimenovani nadbiskup, zahvalivši javno 
banu, i prekinuši tako tu suvišnu razpravu. 

U drugom svojem govoru o proračunu za godinu 18Q3. 
popunio je ban odjelnoga predstojnika Stankovića razjasnivši 
porast zemaljskih dohodaka na temelju nove tangente i izbro- 
jivši sve one veće svote, koje su se već sada trošile iz prora- 
čuna na razne kulturne i gospodarske investicije. Ban reče: »Ja 
ću sravniti proračun današnji sa proračunom od godine 1890., 
dakle sa zadnjim proračunom, kojega smo još na temelju pri- 
jašnje financijalne nagode predložili. Od te godine podigao se 
dohodak za preko 1,000.000 for., a dok se svrši ova financijalna 
nagoda ja držim, da se nevaram ako kažem, da ćemo dobiti 
još za jedan milijun više. Da vidimo kako smo ' taj milijun, 
što smo ga više dobili, potrošili. Mi smo potrošili na ceste i 
vodogradjevine 230.000 for. više, t. j. toliko više predlažemo 
danas nego li godine 1890.; za svrhe narodnoga gospodarstva 
140.000 for.; za narodne zavode i zemaljske stipendije 9000 for. 
više, dakle kod nutarnjega odjela ukupno za 380.000 for. više. 
Medju neproduktivne izdatke nemogu nipošto ubrojiti one, koji 
se čine u interesu nastave, jer za ove se, mislim, nemože tvr- 
ditii, da nisu produktivni. Tu vidimo, da kod sveučilišta trošimo 
za 30.000 for. više; kod strukovnih učilišta za 60.000 for., a to 
je upravo 70 postotaka više prama prijašnjemu proračunu. Za 
pučke škole 20.000 for. što se troši većinom na gradnju pučkih 
škola; za stipendije 20.000 for. što čini 50 postotaka više; za 
zemaljske zgrade konačno 31.000 for. više. Dakle se ukupno 
troši u poglavju za bogoštovje i nastavu za 225.000 for. više 
nego godine 1890. (U saborskom stenografičkom izvješću morala 
je ovdje izpasti brojka od preko 60.000 for., da bude podpuna 
svota od 225.000 for., koja se je po banovoj izjavi trošila više 
na nastavne svrhe, op. pisca.) O pravosudju neću ništa drugo 
nabrojiti, nego što se izdaje na investicijonalne svrhe ; neću na- 
vadjati onoga, što se izdaje na usavršenje pravosudja, premda 
je i to produktivno uloženi novac. U tom se poglavju troši u 
investicijonalne svrhe 100.000 for. više. Prema tomu se u sva 
tri odjela od jednoga milijuna većega dohodka troši 705.000 

forinta više u svrhe produktivne.« Ban je drugom prilikom iz- 
javio, da je, istina, preustrojstvo uprave pa trošak na tolike 
druge uredbe, uprave i javne sigurnosti, morao progutati velik 
dio zemaljskoga prihoda, no čim su ti neminovno nuždni tro- 
škovi namireni i čim se je zemaljski prihod uslied nove finan- 
cijalne nagode povisio, imao je ban pred očima glavni zadatak, 
da od toga većega prihoda uloži najogromniji dio na svrhe 
investicije. To će se kasnije vidjeti još jasnije. 

U razpravi o proračunu za godinu 1894. uzeo je ban rieč, 
iza kako je do blizu 30 govornika većine i manjine progovorilo. 
U toj razpravi pobudio je obćenitu pažnju kuće prvi govor, 
što ga je sada rekao zastupnik dr. Josip Pliverić, koji je teme- 
ljito sa pravno-povjestnoga i državopravnoga gledišta razjasnio 
čitavi naš odnošaj prema Ugarskoj, a ujedno opravdao svoj 
ulazak u aktivne redove narodne stranke. Na taj su se govor 
najviše i osvrtali članovi manjine, koji su time indirektno pri- 
znavali važnost i duševnu moć svoga protivnika, ako ga i jesu 
žestoko pobijali. I ban je, počinjući svoj govor rekao: »da je 
zastupnik prvoga kotara zagrebačkoga, muževnom svojom iz- 
javom ocrtavši svoj politički program, svima, koji se interesuju 
za javne poslove, razsvietlio ono, što je mnogima bila zago- 
netka«. Ban je u tom svojem govoru bio više aforističan, jer je 
svoje izjave morao udesiti prema nebrojenim tvrdnjama manjine, 
koje je pobijao. Tako je jedan od govornika manjine uztvrdio, 
da predsjedničtvo zemaljske vlade dopisuje sa magjarskom vla- 
dom magjarski. Ban reče: »da se je to tvrdilo već prije tri 
godine i u saboru i u štampi, a on je strpljivo čekao, da će 
se taj tobožnji gravamen iznieti pred kuću u obliku interpelacije, 
da može na nj odgovoriti. To nije učinjeno, no zahvalan je g. 
zastupniku, što je to iznio, te mu dao povoda da kaže, da neima 
nijednoga dopisa izmedju ugarske i hrvatske vlade, napisanog 
u magjarskom jeziku«. Vrio je zanimiva jedna banova izjava u 
tom govoru o položaju slavenskih naroda monarkije u okviru 
dualističkoga sustava, tim zanimivija, što se već duže vremena 
u drugoj državnoj poli monarkije sbiva nešto, čim se izpunjuju 

banove nade, izražene u tom govoru. Česi, — ti negdašnji naj- 
veći protivnici sustava, izmiruju se sa tim sustavom i postaju pravi 
državni faktor u njegovu okviru. Jedan član manjine uztvrdio 
je tečajem razprave, da dualistički sustav izkapa tobož grob 

slavenskim narodima Ban mu je na tu tvrdnju odgovorio : »Go- 
spodin zastupnik nije imao pravo, da tako govori, jer jedan 
veliki dio i to izobraženih Slavena imade vrlo liepi p>oložaj u 
okviru dualizma. Neću govoriti o nama, jer bi izgledalo da sam 
subjektivan, nego ću spomenuti znameniti narod poljski. Ako 
itko ima pravo na državni samosvojni život, to mislim, da ima 
narod poljski; jer od svih onih slavenskih naroda, koji danas 
živu u monarkiji, upravo je poljski narod onaj, koji je najka- 
snije izgubio onu samostalnost, za kojom narodi punim 
pravom teže. Ali vidite, u okviru toga dualizma, vrlo se liepo 
snadjoše i zadovoljnimi se osjećaju. Ako je tako, onda mislim, 
da nije dualizam kriv tomu, što se nekoji slavenski narodi ne- 
mogu s njim izmiriti, nego da je valjda na njih krivnja. No ja 
sa svoje strane niti najmanje nedvojim, da će dualistički ure- 
djena monarhija i ostale Slavene sklonuti, da si nadju liepo 
mjestance u tom okviru i da budu zadovoljni, kao što namje- 
rava ustav, na kojem počiva monarkija.< Ovo se banovo uvje- 
renje u punoj mjeri i izpunilo. Česi već odavna napustiše misao, 
da se bore proti dualizmu, koji je danas čvršći nego je bio 
ikada, a koji u prvom redu znači, da su zemlje krune sv. Stje- 
pana samostalna država, posve ravnopravna Austriji. A tko da 
se i bori proti ovo] državnoj tvorbi tolike jakosti? Ban je 
u ovom govoru iznenadio kuću, priobćivši joj sasma otvoreno, 
kako je došao na čelo zemlje i koji mu je bio glavni cilj u 
prvo vrieme. >Dne 13. iii 14. studenoga 1883. izjavi ban, pozvao 
me je tadašnji ministar predsjednik Tisza, te mi izjavio, da će 
me predložiti za bansku čast, a ujedno me zamolio, da mu 
kažem, kako bi se po mojemu mnienju imala stvar u Hrvatskoj 
urediti. Ja sam se s njim lasno složio na temelju onoga, što 
sam mu ja predložio, a govorili smo samo o tom, da se dodje 
do toga, da se ono izvrši, što ustav traži i što zakon nalaže. 
Došav u zemlju imao sam računati s tim, da cieli sviet, ili bar 
veliki dio svieta neće vjerovati u to, što mi je prava zadaća, 
nego da će tražiti baš protivne motive i intencije mojemu mi- 
šljenju i opredieljenju. I oni, koji su s menom računali, nisu 
pravo znali — a ja im neuzimljem za zlo — da li je to osbiljno 
i otvoreno što tada rekoh. Bilo je Ijudih, koji su mislili, da 
imam zadatak ono razoriti, što je u nagodbenom zakonu uglav- 
ljeno. I to je bilo, što je najviše dalo povoda zabrinutosti na- 

rodnoga zastupstva, a valjda i zabrinutosti u širih krugovih 
naroda, da je naime, nagodba u pogibelji, dočim je opet bilo 
Ijudih, koji su se tomu najviše radovali. To su bila gospoda 
s onu stranu (ljevice). Oni nisu marili, da se nagodba sruši ; 
mislili su, da je došao čas, da se nagoda baci u koš i na tom 
temelju nešto nova sagradi. (Odobravanje na desnici ; nemir na 
ljevici.) Bilo je dosta momenata, da se ovako misli, kada ugarska 
vlada i ja, koji sam bio njezin povjerljivi organ, nebi bili po- 
šteno mislili, a da nije do toga došlo, najviše su tomu dopri- 
nieli muževi, koji se danas najviše biede poradi toga, što stoje 
na temelju nagodbe. Da sam ja imao zadaću, koja mi se pod- 
metala, da sve elemente, protivne nagodi, bilo pozvanim bilo 
nepozvanim putem, upotrebim za to, da ju porušimo, onda 
mislim, da to nebi bilo težko; ali ja to mišljenje nisam nikada 
imao, kao što ni ugarska vlada i njezin ministar predsjednik. 
Mi smo htjeli, da se nagoda održi, pa smo, ministar pred- 
sjednik i ja, učinili svoju dužnost, održavši ono, što nam na- 
laže zakon, no saborska većina, vršeći jednako zadatak, učinila 
je patriotično djelo, jer ona nema propisanih dužnostih.« Ban 
je napokon u tom svojem govoru konstatovao neke činjenice, 
iz kojih je proizlazilo, da materijalno stanje naroda napreduje, 
a nipošto da ono nazaduje, kako je to tvrdila opozicija. Iztaknuo 
je, da samo spomenemo dva ekonomička pojava, da su se u žu- 
paniji sriemskoj porezni zaostatci umanjili od godine 1886. do 
1893. za blizu jedan milijun for. ; zatim, da su zaostatci na zem- 
Ijištnom odkupu u zemlji bili početkom godine 1893. toliki, da 
je zaklada bila dospjela u nepriliku, te je ban morao odrediti, 
da se strože utjeruju. Pa što se je dogodilo? »U poldrugu go- 
dinu ne samo da je u svim županijama utjerana propisana go- 
dišnja dužnost, nego je i na zaostatcima utjerano do blizu 
200.000 for., a da se nije prodala narodu nijedna kokoš. To je 
svakako znak, da porezna snaga raste i da narod danas živi u 
povoljnijih okolnostih nego još prije nekoliko godina.« 

U saborskoj sjednici od 16. prosinca 1893. priredila je 
kuća banu srdačnu ovaciju. Taj se dan navršilo deset godina, 
odkako je ban, stupiv malo prije toga na čelo zemlje, dao u 
saboru svoju poznatu programnu izjavu, koja je priobćena na 
drugom mjestu ovoga djela. Pošto je predsjednik pročitao tu 
banovu izjavu, nastavi: »Pak tko može, gospodo moja, samo 

jedan čas zatajiti, da je sve to, što je preuzv. gosp. ban u 
svojem govoru u glavnim potezima i pravcima iztaknuo, u 
podpunoj mjeri sjajno i izveo? Što je sve učinjeno za ovih 10 
godina, znati ćete vi svi kao i ja. Sjećajući se svega toga ne- 
mogu da se bolnim srcem nesjetim svih onih nemilih prizora, 
koji su tada g. 1883., 84. i 85. bili obvladali u zemlji, a onda 
i u samom ovom saboru, sve to prije 10 godina. Sada su se 
stranačke strasti slegle, nastupilo je mirno i dostojanstveno raz- 
laganje, stranke se bore ali se uče medjusobno i poštivati. Ve- 
liki dio zasluga za to ide sve stranke bez razlike, ali ćete mi 
gospodo dopustiti, da je za sve to najviše zasluga stekao preuzv. 
gosp. ban. (Na desnici burni živio i povladjivanje.) Ja znam, da 
preuzv. gosp. ban nije mislio na to, da slavi deset-godišnjicu 
svoga banovanja, ali mi tu deset-godišnjicu slavimo sa najvećim 
zadovoljstvom, osvrćući se na deset-godišnji neumorni rad preuzv. 
g. bana ovdje u ovoj sabornici. Za to sam ja danas, kad se 
završuje taj deset-godišnji rad, uvjeren, da ćete vi svi skupa 
zajedno samnom uz izraz visokog štovanja, odanosti i ljubavi 
prema banu radostno uzkliknuti : Bog nam pozivi preuzvišenog 
bana Dragutina grofa Khuen-Hedervary-a još dugo na slavu 
prejasne vladajuće dinastije, na čast i ponos tako zajedničke 
države kao i otačbine naše. (Burni živio na desnici.) 

Ovaj govor izrekao je već novi saborski predsjednik Vaso 
Ojurgjević, jer je sabor već imao svoga velikoga mrtvaca; 
umro je dva mjeseca prije toga, navršiv 67. godina života, njegov 
deset-godišnji predsjednik Mirko Hrvat. Ime i djelovanje Mirka 
Hrvata spojeno je sa svim političkim dogodjajima od obnov- 
ljenoga ustavnoga života; vidimo ga svuda izmedju prvih počam 
od sabora od godine 1861. pa do posliednjega časa života; 
njegov je pače upliv u pariamentarnom životu zemlje rastao od 
dana do dana, a posliednjih deset godina bio je najodlučniji. 
Nekolike kratke crte iz njegova života mogu razsvietliti njegovu 
javnu karieru pa neka su ovdje navedene. Bio je siromašan čiz- 
marski sin iz zakutne zagrebačke ulice, a zagrebačka tradicija 
pripovjeda još i danas, da mu je otac bio vrio nemaran i lahko- 
uman čovjek, koji nije vodio nikakove brige o uzgoju svoga 
darovitoga sina Mirka. Nekolike godine učio je u zagrebačkom 
sjemeništu bogoslovne nauke, al ih je napustio prionuvši uz- 
pravne znanosti. U 26. godini života nastanio se kao odvjetnik 

U Djakovu, gdje ga je biskup Strossmayer doskora tako zavolio, 
da mu je povjerio i upravu biskupskoga imanja, koju je Mirko 
Hrvat neprekidno vodio do god. 1874. Dojmovi vrlo turobnih 
mladih dana, izpunjenih oskudnim i radenim životom, duboko 
su se utisnuli u dušu čovjeka, koji je po čitavoj svojoj prirodi 
bio pravi puritanac, mrzeći na svaku razkalašenost i naginjući 
askezi. Do svoje smrti radio je kao mrav, a štedio kao crv. U 
saboru od godine 1861. stajao je u redovima najradikalnijih 
njegovih članova, pa je svaki radikalni predlog nalazio u njemu 
odlučna zagovornika. No i tu se je već opažalo nešto, u čem 
se je poslie osobito iztaknuo; Hrvat radikalac bio je ipak naj- 
manje fantasta; ako i jeste propagirao neizvedive — kako mi 
to sudimo danas — političke programe, radio je to u duhu 
svoga vremena, koje je takove fantome opravdavalo i prikazi- 
valo u vidu izvedivosti. Znamenite duševne sposobnosti, neod- 
visan položaj, vrlo strogi način života i velika ambicija, da se 
iztakne na javnome polju ; sve je to bilo spojeno u čovjeku sa- 
mostalna značaja i vrlo okorjele ćudi. Poslie sabora od g. 1861., 
koji se je razišao nepostigavši nikakovih pozitivnih* posljedaka, 
radio je mnogo na publicističkom polju, iznoseći programe o 
uredjenju javnih posala zemlje; bio je u to vrieme federalista 
kao i mnogi njegovi prijatelji od narodne stranke, jer se je 
onda držalo, da će se monarkija napokon preustrojiti na tom 
temelju. Godina 66. i 67. zatekla ga je kao i čitavu narodnu 
stranku; na obzorju se pojavio dualizam i Hrvatska je sada 
imala urediti svoje poslove sa svojom historičkom saveznicom. 
I on bude izabran u t. zv. nagodbeni sabor sa petnaestoricom 
svojih prijatelja od narodne opozicije, no dočim su njegovi pri- 
jatelji iz sabora izstupili, te se uz gromki prosvjed proti svemu, 
što je već bilo uvedeno u zemlji i u monarkiji, odtisli na polje 
patriotične agitacije, ostao je uz Vukotinovića u saboru, te se 
je odlučno borio proti unionističkoj većini i banu barunu Rauchu. 
U kući Matije Mrazovića borio se je čitavu jednu noć na sa- 
stanku, na kojem je saborska manjina narodne opozicije imala 
odlučiti o svojoj daljnjoj akciji, uz dra Marijana Derenčina za to, 
da se ostane u saboru i vodi parlamentarna borba proti novim od- 
nošajima. Njegovi su se prijatelji riešili na izvan parlamentarnu 
borbu, no to njega nije smetalo; shvatio je valjda bolje od 
drugih moć gotovih činjenica a jamačno je želio, daše političke 

oprjeke izmedju stranaka izravnavaju ondje, gdje se riešava 
ustavni udes naroda. To ipak nije u ničem poremetilo njegove 
odnošaje sa narodnom strankom, premda se je već sada moglo 
jasno opaziti, da će on i u buduće raditi, ne kako budu htjeli 
njegovi prijatelji, nego kako bude on mislio, da je koristno za 
zemlju i da odgovara njegovim nazorima i njegovoj samostalnoj 
ćudi. Pod banom Mažuranićem važio je kao vrlo ugledan član 
stranke, postao saborski podpredsjednik i sticao svakim danom 
veći ugled, koji je u istinu počivao na solidnim vrlinama nje- 
gova uma i značaja ; na njegovoj oštroumnosti i radenosti, koja 
je bila potencirana kod čovjeka onako razborita života kakav je 
on vodio. No opažalo se već sada, da se počinju trgati i osobne 
a i političke veze, koje su ga spajale sa najvidjenijim prvacima 
narodne stranke. Kada je godine 1880. pod banom grofom Pe- 
jačevićem nastao u narodnoj stranci razkol, Mirko Hrvat nije 
sa Mrazovićem izstupio iz većine nego je sa Miškatovićem i 
Vončinom ostao u njoj, a ostavši u njoj mnogo je doprinesao, 
da se je opet mogla konsolidovati i voditi ustavne poslove 
zemlje. Bio je u obće elemenat, komu se je najviše milila ener- 
gična, nu prije dobro promišljena akcija, a kao takav bio je 
vrio dragocjena sila za svaku političku stranku. I Matiji Mra- 
zoviću, koji je u mnogom naličio Mirku Hrvatu; koji je kao 
i on bio čovjek vrio triezan, promišljen, stvoren za pozitivni 
rad, komu je kao i njemu bila u dno duše mrzka pusta 
politička fraza, i Mrazoviću bilo je jamačno težko, što je morao 
raztvoriti stranku, to svoje vlastito djelo. No Mrazoviću je tu od- 
luku, da izstupi iz stranke, nametnuo njegov nesnosni osobni 
odnošaj prema banu grofu Pejačeviću, a nipošto kakove znatne 
načelne oprjeke; tih nije bilo a Davidova škola, taj incidens 
političkoga života, nije ih mogla stvoriti. 

Ovdje se mogu prieći javne sgode do godine 1883., kada 
su iznenada nastali u zemlji dogadjaji, koji su zaljuljali čitavom 
ustavnom sgradom, izazvali obustavu ustava, namještenje kra- 
ljevskog povjereničtva i urodili promjenom na banskoj stolici. 
Narodna stranka učinila je, što se je dalo učiniti, da se ogradi 
proti neustavnom postupku zajedničkoga ministra predsjednika 
i da spasi ustavne uredbe zemlje, a Mirko je Hrvat najodlučnije 
podupirao, pače i rukovodio tu njezinu akciju. No kada je vidio, 
da su izcrpljena sva ustavna sredstva proti neustavnomu činu, 

i kada je imenovanjem bana i sazivom sabora uzpostavljeno 
ustavno stanje, zahtjevao je najodlučnije, da se ostane na ustav- 
nom temelju i stranka je sklopila mir sa ministrom predsjed- 
nikom, te izišla s povjerenjem u susret novomu banu. 

Ovdje Mirko Hrvat počima u parlamentarnom životu u 
vrlo kritično doba vršiti najodlučniji upliv; ovdje počima odsjek 
njegova javnoga života, gdje pred potomstvom i historijom leži 
na njegovom spomenu velika odgovornost, pa se mora malko 
dublje zaroniti u motive njegova djelovanja, da nam se prikaže 
čovjek, kakav je bio i zašto je onako radio, kako jeste. Stranka 
je prava izjavila bez svakoga zazora i obzira otvoreno urbi et 
orbi. Hrvatskoj i monarkiji, da je čitavi ustav i parlamentarni 
ustroj zemlje nevaljan, da je nezakonit ban, imenovan na tom 
ustavnom temelju, pa da je najpreča patriotična dužnost, da se 
sve to poruši i izvrne. Na predsjedničkoj je stolici sjedio Nikola 
Krestić, muž jovialne blage ćudi, pravi čestiti dobričina, koji 
je, vidivši, kako se tu spremaju parlamentarne bure, bio sretan 
da je mogao odstupiti, a u čitavom saboru nije se do Hrvata 
mogao naći čovjek, koji bi po hladnokrvnosti i odriešitosti kao 
i po obsežnom izkustvu mogao biti sposobniji predsjednik od 
njega. Nego ni Mirko Hrvat nebi bio mogao ravnati saborom 
i njegovom opozicijom bez drakonskih mjera poslovnika, a on 
je bio za najteže mjere, jer je želio, da se slomi opozicija, koja 
je po njegovu mnienju ugrožavala sve ustavne uredbe zemlje. 
On je tražio, da se u njegovoj časti i dostojanstvu štiti u sa- 
boru ban, o kojem je bio uvjeren, da ga vode ustavne težnje 
i patriotične namjere na boljak zemlje. Saborska većina votirala 
je sve stroge mjere saborskoga poslovnika, a te je mjere imao 
sada provadjati predsjednik, koji im je bio kum i otac. Istina 
je, da se je i u ovo burno doba mogla ta predsjednička vlast 
vršiti s više obzira i opreznosti, nego ju je vršio Mirko Hrvat, 
ali se to nije moglo zahtjevati od njega, kao što se nemože 
zahtjevati od hrasta da rodi kruške. Narodna stranka, sama u 
velikom tjesnacu, hvalila je Bogu, da ima tako energičnoga 
predsjednika, koji je i prema njoj, ako je trebalo, znao biti oštar, 
no ona mu se je pokoravala znajuć, da je taj predsjednik čuvar, 
ne kakave slobode govora, jer se o tome nije radilo, i jer Mirko 
Hrvat nije bio za to rodjen, nego obstanka čitavoga parla- 
mentarizma a i ustavnih uredaba; njemu je radikalno pošlo za 

rukom, za čim su on i stranka morali težiti, slomio je nasilnu 
opoziciju, koja je doskora morala uvidjeti, da mu u toj borbi 
nije dorasla. Kako su gospoda sijala, tako su i žela. Čovjek 
slobodoumne sviesti i prijatelj parlamentarnoga života neće se 
valjda usuditi da brani budi sve drakonske mjere saborskoga po- 
slovnika, budi drastičan postupak onoga, koji ih je provadjao. 
O takovoj se obrani nemože raditi, nego se mora jedino pitati, 
je li takav postupak bio nuždan a objektivni ljudi, koji su pratili 
one saborske dogadjaje i koji danas proučavaju saborski dnevnik, 
morat će napokon priznati, da su te drakonske mjere bile u 
istinu opravdane takovom nuždom. Da je Mirko Hrvat prelazio 
granice, ležalo je u njegovoj naravi, u njegovom duševnom 
razpoloženju prema radikalnoj hrvatskoj stranci, u njegovoj 
ukorjenjenoj nesklonosti proti svakomu destruktivnomu radu, 
koji je on za naše odnošaje morao smatrati dvostruko ubitačnim. 
Netreba se pozivati na primjere drugih država i sabora; ana- 
logije su često puta varka, a pravi se sud može stvoriti samo 
na temelju konkretnih činjenica, koje postoje u jednomu narodu. 
U Francezkoj, Englezkoj i Belgiji mogu se sbivati i krupniji 
parlamentarni izgredi, nego ih je vidio naš sabor tih godina, a 
da ipak nebi bile opravdane onako krupne mjere poslovnika, 
kakove su u nas poprimljene; kultura je u tim zemljama tako 
snažna, ustavni život tako čvrst i bujan, da može preboliti 
mnogu krizu a da toga neosjeti. Naš je ustavni život pored 
svega našega pozivanja na prošlost vrlo nježan cviet i slabašna 
biljka, a može ga jedino ojačati razumno upotrebljavanje one 
ustavne slobode, koju uživamo; naše su javne uredbe takova 
dragocjena stečevina za narod i zemlju, da je u času, u kojem 
tim uredbama zaprieti pogibelj, opravdano svako ustavno sred- 
stvo, koje ih može očuvati. Sve se ovo imalo obraniti proti 
struji vremena, koja je to hotila porušiti, a saborska većina, 
koja je sve te mjere votirala, može se lako opravdati pozivom 
na neminovnu nuždu, koja kola lomi i kuće ruši. Istina je, da 
je saborski predsjednik, komu ih je ona votirala, napokon pucao, 
štono rieč, iz topova na vrabce, da je više puta i na ciglu 
oštriju ili nepristojnu rieč, koja je u velikim skupštinama, ugri- 
janim strastima, nešto sasvim obična, znao naperiti topuzine 
poslovnika; da se je uslied svoje stroge naravi mrčio na svakoga 

i da je svoju diskrecijonarnu vlast toliko puta i zlorabio; ovo 
sve može biti istina a mora se žaliti, da je bilo tako. 

Mirko Hrvat bio je za čitavoga svoga života u javnim 
poslovima nesebičan, te je čast saborskoga predsjednika čuvao 
od svake ljage i štitio svoj ugled. Kada je umro, poslie poduže 
težke bolesti — a njegova je smrt bila pravi dogodjaj, uka- 
zaše mu i prijatelji i protivnici čast, svaki na svoj način; osjetilo 
se, da je nestalo pravog individualiteta, da je javni život zemlje 
postao siromašniji za vrlo značajnu, ponositu ličnost; kao da 
je oluja oborila jaki hrast, tako je zemlja zaječala od udarca 
njegove smrti. Pa ipak je on bio sada već prilično suvišan, a 
bio bi napokon postao i štetan za ustavni život. 

U zemlji i saboru vladali su već sada normalni odnošaji, 
pa je i sam on dolazio riedje u priliku, da uporavlja mjere sa- 
borskoga poslovnika, nastale u ono vrieme, kada su u istinu 
bile nuždne. Narodna stranka sjetila se kraj njegova otvorena 
groba toplim čuvstvom svih onih velikih usluga, što ih 
je učinio njoj i ustavu zemlje; ona mu je grob obasula 
cviećem i hvalom, možda i bombastičnom, kako to već čine 
sve političke stranke prema mrtvacu iz svojega kola. Historija, 
koja nemože biti služavka političkih stranaka ni njihovih inte- 
resa, mora mu drugčije suditi a i najstroži sud nesmije mu za- 
niekati tolike vrline, koje su u istinu riesile njegov značaj. Ljudi 
kao Mirko Hrvat neumiru svaki dan, pa se nemože napisati ni 
najkraća povjest ovih vremena, a da mu neobrati dostojnu pažnju. 

Kako je ban u sporazumu saborskom većinom o tome 
nastojao, da svaki razpoloživi prinos obrati na investicijonalne 
svote bilo kulturnoga bilo gospodarskoga smjera, tomu je pružio 
dokaz izvanredni proračun, razpravljen u proljeću godine 
1894., koji je iznosio znatnu svotu od 1,284.000 forinti. Iz 
obračuna, koji su izmedju kraljevine Ugarske te kraljevina Hr- 
vatske i Slavonije, obavljeni za vrieme od god. 1880. do konca 
godine 1891. pripala je Hrvatskoj svota od 954.000 fon, dočim 
je zemlja imala razpoložive blagajničke gotovine u iznosu od 
for. 330.000. Čitavu ovu znatnu svotu upotrebio je sabor za 
razne investicije, od kojih neka su spomenute sliedeće glavnije: 
Zakladi za podignuće medicinskoga fakulteta doznačen je iznos 
od for. 300.000 a time su oborene tvrdnje saborske manjine, 
kao da ban i narodna stranka nisu voljni oživotvoriti taj fakultet 

na hrvatskom sveučilištu; za podignuće, odnosno proširenje 
zavoda za gluhonieme i sliepe u Zagrebu doznačen je iznos 
od 100.000 fon; za gradnju riečke gimnazije na Sušaku 150.000 fon; 
u ime podpore morskim kupalištima u Crkvenici, Novom i Kra- 
ljevici 100.000 fon; za gradnju pučkih škola u Gospiću i Novoj 
Gradiški 83.000 fon; za gradnju druge gimnazije i realke u Za- 
grebu 100.000 fon; za gradnju glasbenoga zavoda u Zagrebu 
27.000 fon Kuća je jednodušno odobrila ovaj predlog odbora, 
samo se je najživlja debata zametnula radi jednoga odborova 
predloga, da se naime votira svota od 100.000 fon za sudjelo- 
vanje Hrvatske i Slavonije na zemaljskoj jubilarnoj izložbi u 
Budimpešti godine 1896. Magjari su slavili tisućgodišnjicu svoga 
dolazka u Ugarsku, pa su taj najznamenitiji dogadjaj svoga hi- 
storičkoga života uveličali sjajno priredjenom izložbom, na koju 
su pozvali čitavi prosvietljeni sviet. Bila je to čisto narodna i 
autonomna slava magjarskoga naroda a hrvatski je sabor imao 
sada odlučiti, da li će i Hrvatska sudjelovati na toj izložbi sa- 
vezničkoga naroda. Negledeći na sam gospodarski momenat i 
korist, koju su hrvatski obrt i industrija mogli crpiti od toga 
sudjelovanja na izložbi, radilo se tu o drugom jednom pitanju, 
koje je imalo možda i važniji značaj od gospodarskoga. Izložba, 
priredjena u Budimpešti' godine 1885., imala je pravi zajednički 
karakter, te je i iz zajedničkoga državnoga proračuna potrošena 
neka svota na hrvatski izložbeni odjel. Ova milenijska izložba 
nije naravno imala taj zajednički karakter, nego je Ugarska 
pozvala kraljevine Hrvatsku i Slavoniju kao što i ostali sviet, 
da i one sudjeluju na toj izložbi, a ovaj je poziv bio upravljen 
zemlji i narodu, koji su osam vjekova proživili u zajedničkoj 
državnoj svezi sa magjarskim narodom. Govornici manjine usta- 
jali su jedan za drugim, te su se najodlučnije oprli tomu pred- 
logu, pošto bi Hrvatska imala sudjelovati kod slave magjarskoga 
naroda, koja da će biti naperena proti hrvatskomu narodu. Opo- 
ziciji nije ni njezin program, ni njezino čuvstvo prema magjar- 
skomu narodu moglo dozvoliti, da prihvati taj predlog pa je 
njezino stanovište bilo svakomu razumljivo i jasno. No opo- 
zicija nemože monopolizovati ni patriotizam ni narodno čuvstvo; 
ona nemože, braneći vlastito stanovište, utemeljeno u njezinom 
programu, zahtievati, da ga nametne ostalim strankama i lju- 
dima u Hrvatskoj, koji drugčije §ude ili historički shvaćaju naš od- 

nošaj prema magjarskomu narodu. Oni ga shvaćaju tako, da 
slava magjarskoga naroda nemora biti naperena proti časti a 
ni proti interesima Hrvatske, jer je to slava naroda, koji je 
s nama nerazdruživo spojen u jednoj državnoj zajednici te od 
kojega se nemožemo odieliti. Potlačeni irski narod shvaća svaku 
englezku slavu, kao vlastitu sramotu i žalost, no naš odnošaj 
nije nikada bio odnošaj Irske prema Englezkoj; niti smo mi Irci, 
niti Magjari Englezi; Englezka je u istinu osvojila Irsku mačem; 
u prošlosti jedne i druge zemlje dižu se poput groznih, crnih 
sablasti tolike izgubljene bitke, tolika prolivena krv, toliki užasni 
pokolji, koje su izvadjali jedni proti drugima ; Englezi su svoju 
vlast nad Ircima osnivali na pravu jačega te su ju zlorabili po- 
znatom brutalnom energijom i bezsavjestnošću anglosaske pa- 
smine. Svega toga nije nikada bilo i neće nikada biti u odnošaju 
izmedju Ugarske i Hrvatske. Mi smo s ugarskim kraljem sklo- 
pili pacta conventa; naša povjest nepoznaje nikakovih medju- 
sobnih pokolja i izgubljenih bitaka, nego poznaje najsvietlije 
likove iz naše zajedničke krvave i slavne povjesti : Zrinjske, Draš- 
koviće, Jurišiće, koji su se proslavili bezsmrtnom slavom braneći 
Hrvatsku i Ugarsku od neprijateljskih navala; naša zajednička 
povjest nepoznaje nikakova prava jačega, na kojem bi jedan ili 
drugi narod mogao osnovati svoju vlast, nego poznaje zajed- 
nički mukotrpni život, koji, ako potomci tih historičkih Hrvata 
i Magjara nisu ljudi bez čuvstva i pameti, mora svojom groz- 
nom tragikom djelovati na njihova čuvstva i pamet. Napokon 
mi imamo državopravni temeljni zakon, koji nam u nerazriešivoj 
svezi s Ugarskom zajamčuje politički individualitet i koji ćemo 
si mi osigurati, budemo li ga samo umjeli čuvati. Netrebamo 
se mi bojati Magjara, da će nas progutati, a njihova slava ne 
može biti nama na uštrb. 

Ovo je jedna strana našega odnošaja; druga pako strana 
jeste, da mi možemo s podpunim duševnim mirom sudjelovati 
kod jedne slave magjarskoga naroda. Naš savez s Uarskom ili 
s magjarskim narodom jest emitentno historičan savez kao što je, 
budući počiva na nerazriešivosti sveze, i savez za nedoglednu 
budućnost. A ovakovi su historički savezi jači od takovih sa- 
veza, koji možda počivaju na prirodnijem temelju al nisu po- 
svećeni tako dugotrajnom prošlošću. Tako je u saboru od go- 
dine 1873. kazao Slavoljub Vrbančić: »Da mi danas pretresamo 

OVU reviziju nagode, zato pitajte gospoda one vaše predje, koji 
su sklopili pacta conventa sa kraljem Kolomanom.<< Istina je, da 
krv nije voda, a nas s Magjarima nevežu nikakove krvne veze, 
no ipak je naš savez jači, a uslied svoga historičkoga života i 
prirodniji, nego bi bio savez sa ikojim drugim narodom. No 
nije to samo kod nas nego ima u Europi još takovih primjera, 
koji zasvjedočavaju ovu istinu. Stoljetno neprijateljstvo, koje je 
vladalo izmedju njemačkoga i francezkoga naroda, i koje se je 
godine 1870. diglo na svoj vrhunac u njemačko-francuzkom 
ratu, nije moglo ni časak uzdrmati savez Njemaca i Franceza 
u slobodnoj Svajcarskoj; ovdje se je historički savez, osnovan 
na državnoj zajednici, pokazao jačim od svih krvnih veza i pa- 
triotičnih čuvstava Njemaca i Franceza i uzdržao se je neosla- 
bljen uzprkos neprijateljstvu obijuh naroda izvan Svajcarske. A 
onda je i to istina, da mi Hrvati danas i bez obzira na zajed- 
ničku državnu svezu s Ugarskom, koja nas sili na prijateljstvo 
i sporazum, nemožemo u Europi naći boljega prijatelja od Ma- 
gjara. Jedna jaka struja u narodu, koja je osvojila duhove na- 
rodne mase, zavadila nas je sa Srbima i htjelo se je čitave diplo- 
matične mudrosti patriotičnoga državnika i rodoljubive stranke 
da uzpostave modus vivendi sa hrvatskim Srbima, koji olakšava 
obranu zajedničkih uredaba i medjusobni rad za zajednički boljak. 
Mi gojimo neke platoničke sveze sa nekim slavenskim narodima 
u monarkiji, no one su samo fantastični pokušaji, da se oživo- 
tvori nekakav savez, koji se nikada nemože oživotvoriti. Mi 
nemožemo nikud nikamo iz saveza s kraljevinom Ugarskom, 
no ovaj savez nije naša tamnica ni naš grob, nego mi ima- 
demo zajedničku državnu kuću, koju moramo zajednički i braniti. 
Tko će nama Hrvatima, da govorimo akademički, nadomjestiti 
naš savez s Ugarskom? Nitko, a kada je ovo istina, onda uva- 
žimo okolnosti, pa sudjelujmo kod slave naroda, koji je naš 
saveznik prošlosti i nedogledne budućnosti. 

Ban je u razpravi uzeo rieč, da suzbije mnoge tvrdnje 
govornika manjine, a ujedno je sgodno iztaknuo i mnoga pro- 
tuslovja, u koja su se upleli ti govornici smatrajući svaki pi- 
tanje sa nekoga svoga posebnoga gledišta. Ban izjavi, da on 
odborov predlog zagovara u prvom redu sa narodno-gospo- 
darstvenoga gledišta, »jer hoće, da se izbjegne svakoj pozitivnoj 
šteti, koja bi se mogla nanieti zemlji, kad nebi kod te izložbe 

sudjelovala«. No ujedno je ban odriešito naglasio i pobratimski 
odnošaj s magjarskim narodom kazavši doslovce: »Mi bismo 
gazili i obezčastili svoju prošlost, kada bismo o historiji naroda, 
s kojim smo kroz stoljeća u savezu, onako mislili, kako nam 
tu historiju predočuje jedan govornik manjine. Neodgovara to 
onoj krvi, koju smo zajednički prolievali. A ja kažem, da bi 
zbilja radili proti interesu i proti časti naroda te svih naših predja, 
kad bi ovako gledali u našu prošlost, kako to neki hoće; ja 
mislim, da bi upravo bilo u čast naroda, živućeg na ovoj grudi 
zemlje, da sudjeluje na ovoj izložbi, jer bi mu se inače moglo 
punim pravom spočitnuti: »Ti negledaš na ono, što su tvoji 
predji učinili ; ti zaboravljaš krv, što su ju oni prolievali ; ti ne- 
gledaš, da odkloniš nevolje prijašnjih vremena; pripravi dakle 
tlo i temelj što jači i čvršći za život politički, a život politički, 
gospodo moja, ja mislim, da nije loš, a svakako mogu kazati, 
da nije nikada bio bolji nego je danas.« (Burno odobravanje 
na desnici ; žamor na ljevici.) Pošto je ban još jedanput naglasio 
gospodarstveno gledište, pozvavši se na domaće interesente, koji 
su ga urgirali, da Hrvatska na toj izložbi sudjeluje, završi on 
stavku svoga govora: »Ja sam uvjeren, da ovo sudjelovanje 
odgovara našoj prošlosti, a odgovara i sadanjem odnošaju zemlje 
naše prama Ugarskoj, kao takodjer i interesu dobro shvaćenog 
narodnog gospodarstva. Zato toplo zagovaram, da bi se ta svota 
votirala i unapred kažem, ako bi nuždno bilo, da se još koja 
svota u tu svrhu potroši, ja ću si smatrati — makar se koliko 
tomu prigovaralo — za dužnost, da ju zatražim. (Odobravanje 
na desnici.) 

U ovom istom govoru naglasio je ban jednu svoju važnu 
za narod misao, na koju je bio potaknut da ju izjavi, prigovo- 
rima govornika manjine. U to je vrieme posjetio Bosnu zastupnik 
Fran Folnegović, koji se u svojem govoru, rečenom u toj 
razpravi, nije mogao dosti nahvaliti zajedničkoga ministra Kallaya 
i orijaškoga napredka, što ga je on stvorio u Bosni. Ovo je 
neosporiva istina no možda se zastupnik Folnegović nije sjetio 
jedne činjenice, koja austro-ugarsku monarkiju kategorički upu- 
ćuje na takav kulturni rad u Bosni. Ako ona radi toliko za Bosnu, 
radi to u prvom redu u duhu ili provadjajuć onu civilizatornu 
misiju, koju joj je nametnuo mandat okupacije, pa sve ono što 
je on vidio u Bosni, samo je sjaj one civilizatorne i kulturne 

snage, koju je po Bosni razastrla monarkija, da pokaže Europi, 
kako ona sdušno vrši povjereni joj zadatak. Bosna je objekt, 
gdje dualistička monarkija iznenadjuje sviest, iznoseći predanj 
plodove svoga intenzivnoga kulturnoga rada, koji joj sto puta 
daje pravo, da trajno osvoji i pripoji zemlju, za koju je ona u 
kratko vrieme toliko uradila. Ministru Kallayu pružala je mo- 
narkija i austro-ugarski glavničari sredstva, da je mogao sve 
to izvesti, ona austro-ugarska monarkija, koja je u svojem kul- 
turnom radu kod kuće ipak odvisna od porezne snage svojih 
naroda, te ovdje nemože činiti ono, što radi u Bosni. 

Ban je zastupniku Folnegoviću na to odgovorio, a ujedno 
razvio svoju misao, kako on shvaća položaj i zadatak vlade u 
narodu. Banovu misao odobrava kulturno-historlčka znanost, a 
možda bi ju mogla odobriti i liberalna opozicija, koja se inače 
tuži na to, da se vlada odviše upliće u poslove narodnoga 
družtva. Banova je misao u istinu liberalna, pa premda ona ne- 
riešava vladu dužnosti, da unapredjuje ekonomički boljak pu- 
čanstva, sapinje joj ipak ruke, da ga stavi pod svoje skrbničtvo. 
Ban je zastupniku Folnegoviću odgovorio kazavši doslovce: 
»Mi se nemožemo gospodo, makar kako bilo liepo u Bosni, 
sravniti sa Bosnom. Jer da smo mi nesrećom čekali do prije 
15 godina kao što Bosna, da budemo oslobodjeni, težko bi mi 
danas parlamentirali nego bi morali slušati, kako drugi dižu, da 
budu pohvaljeni za svoj rad, i mi se nebi mogli pohvaliti, da 
smo sami što učinili, a da nemoramo sve drugima zahvaliti, 
koji su došli da nas dižu iz nevolje. Zato i koliko uvažavam 
sve, što ondje biva i što se radi, to neću ipak nikada prihva- 
titi prispodobe izmedju odnošaja u Bosni i ovdje, jer to nebi 
absolutno odgovaralo pravom stanju stvari i nebi bilo u inte- 
resu dalnjega razvitka kod nas. Ja sa svoje strane mislim, da 
ću gledati naš napredak tako urediti, kako to bude odgovaralo 
našim potrebama i što većoj kulturi, koja nas na to upućuje, 
da nas uvjek nerukovodi vlada, nego da naš narod vlastitim 
razmišljanjem, trudom i radom sam sebi pomogne. Ja bi rado 
do toga doveo naš narod, da imade toliko osbiljnosti te se od- 
luči na to, da ono, što ide njemu u prilog sam izvrši i da se ne- 
pouzdaje odviše u vladu. Ja netražim, da se narod obraća na vladu 
i uslied toga da odvisi od vlade. Tu ste na krivom putu, kada 
kažete, da vlada čini narod odvisnim od probitaka što ih pruža. 

Da imam ja tu politiku, gradio bi tvornice sladora i sušio mo- 
čvare i sigurno bi privlačio ljude za politiku, ne samo za na- 
rodno-gospodarsku nego i drugu obću. Ja to nečinim, da narod 
nebude odvisan od vlade i od interesa, koje ja zastupam.« Ban 
je dvie godine prije toga proputovao sa zajedničkim ministrom 
Kallay-em Bosnu, te je tako sve njezine odnošaje poznavao iz 
vlastitoga izkustva. 

U razpravi o proračunu za godinu 1895. konstatovao je 
ban, da je autonomni prihod od tangente opet znatno narasao 
i da će se sada moći još i više ulagati u razne investicije u 
trim autonomnim granama državne uprave. Ban je ovaj proračun 
sravnio sa prvim proračunom, koji je saboru predložio, onim 
za godinu 1885., a zatim je nastavio: Za ovo vrieme od 12 go- 
dina pomnožali su se izdatci a naravno i dohodci za pokriće 
tih izdataka za 1,Q00.000 for. Proračun nutarnjega odjela iznosio 
je godine 1885. 3,100.000 for. a za god. 1895. traži se 4,300.000 
for.; to je za 1,200.000 for. više nego prije 12 godina. Kod 
odjela za bogoštovje i nastavu razlika je 600.000 for., naime 
godine 1885. potrošeno je 1,100.000 for., a za ovu godinu pred- 
loženo je 1,700.000 for. Za pravosudje iznosio je proračun za 
godinu 1885. 1,980.000 for., a za godinu 1895. iznosi 2,260.000 
for.; dakle za 280.000 for. više. Iz ovih podataka vidi se, da 
se je najviše povisio budget odjela za bogoštovje i nastavu, i 
to upravo budget za nastavu, jer je za bogoštovne svrhe vrio 
malo više predloženo nego godine 1885. Glede odjela za nu- 
tarnju upravu, u kojem je trošak takodjer narasao, odmah iza 
nastavnoga odjela, spomenu ban, da se u tom odjelu neradi 
samo o političkoj administraciji, nego da tu uprava izvršava i 
takove zadatke, koji su u drugih zemljah razvršćeni u budgete 
raznih ministarstva. Ban spomenu stavku za uzdržavanje i 
gradnju cesta i vodogradjevina, onda trošak za oružničtvo, koji se 
takodjer neuvršćuje redovito u odjel za unutarnju upravu. Glede 
vodogradjevina iztaknu, da je u ovom proračunu uvršteno tri puta 
više, nego godine 1885. Na narodno gospodarstvo troši se 
sada 450.000 for., blizu 300.000 for. nego godine 1885. Skočili 
su takodjer i drugi izdatci, tako na mirovine za 250.000 for. od 
prilike, a to uslied zakona, stvorena u saboru o povišenju mi- 
rovina. Ban reče, da će ova stavka i unapred rasti, a to mora 
već sada nagovjestiti, jer svaki korak ima svoju posljedicu. 

Trošak na političke oblasti I. molbe skočio je u tom razdobju 
od 12 godina od 650.000 na 1,025.220 for. Troškovi su narasli 
uslied reorganizacije šumarske službe za preko 70.000 for. ; zatim 
uslied preustrojstva veterinarstva i zdravstva. Tu se dakle ne- 
radi lih o političkoj administraciji nego o raznih granah, vrlo 
važnih u administraciji, koje su tek sada uredjene i postavljene 
na modemi temelj. Glede narodno-gospodarskih svrha, za koje 
je trošak narasao za 300.000 for. spomenu ban, da stojimo na 
takovu temelju, kao malo koja druga zemlja ; jer je to postotak, 
za koji smijem tvrditi, da nema zemlje, koja bi relativno toliko 
trošila. Glede naslova za bogoštovje i nastavu ' iztaknu, da je 
za samo sveučilište, na koje se je godine 1885. trošilo samo 
94.000 for., zatraženo ove godine 178.000 for.; kod srednjih 
učilišta skočio je trošak u 10 godina od 300.000 na 400.000 
for. Na strukovna učilišta trošilo se godine 1885. 5000 
for., a sada se troši 160.000 for. Na pučke škole i s njima 
u savezu stojeće zavode trošilo se god. 1885. 201.000, a sada 
se troši 320.000 for. 

(Posjet magjarskih narodnih zastupnika u Zagrebu a hrvatskih u Budimpešti; Hrvatska na 
ugarskoj milenijskoj izložbi; Njegovo Veličanstvo kralj u glavnom gradu Zagrebu; 
odgovori Njeg. Veličanstva prigodom posvete kulturnih sgrada; previSnji ručni 
list banu; saborske razprave; banova načelna izjava o ugarskoj zastavi; ban o povriedi 
srbske narodno-crkvene zastave ; prvak stranke prava Ante Starčević f ; njegova individualnost 
i upliv u javnom životu ; epohalna vladina osnova o promicanju gospodarstva pred saborom ; 
t Ljudevit Vukotinović ; turopoljski župan Stjepan pl. Josipović ; publicista i narodni zastupnik 
Miloš Zec; zaključak saborske periode; izvješće saborskoga predsjednika ; rezultati saborskoga 

djelovanja.) 

Jedan od najglavnijih banovih zadataka bijaše od prvoga po- 
četka, da i moralno sbliži Magjare i Hrvate, pošto su na- 
ročito dogadjaji od god. 1883., izazvavši nepovjerenje i nesklad 
u mišljenju i tumačenju nagodbenoga zakona i u ovom pogledu 
ubitačno djelovali na uzajamni odnošaj izmedju oba naroda. 
Ova je misija ležala i u samom porieklu njegova imenovanja, 
kako je to ban izričito naglasio o svojem nastupu, a on je svoj 
položaj na čelu kraljevine Hrvatske i Slavonije uvjek tako shvaćao, 
da hrvatski ban nije samo čuvar njihovih zakonitih i autonomnih 
prava, nego u ravnoj mjeri čuvar svih ovlaštenih interesa dr- 
žavne zajednice. Koliko je ban oživotvorio ovu svotu težnju, 
da naime poluči što srdačniji sporazum izmedju oba naroda, 
pokazalo se to i godine 1894. U veljači te godine posjetiše grad 
Zagreb nekoji odlični članovi zajedničkoga sabora, na čelu im 
predsjednik sabora a kasnije i ministar predsjednik baron Banffy, 
a ban i narodna stranka prirediše im vrlo srdačan doček. Istina 
je, da je u ovom dočeku magjarskih narodnih zastupnika su- 
djelovala od hrvatskih političkih stranaka jedino narodna stranka 
no nije se ipak moglo poreći, da je on imao neko više, nego 
konvencijonalno značenje, te se je sada moglo faktično opaziti, 
da se utire put moralnom sbliženju obajuh naroda. Ovo je 
bio svakako najmučniji zadatak, koji se je onda mogao zamisliti 
u Hrvatskoj i u Ugarskoj, jer su opozicijonalni krugovi obajuh 

naroda djelovali velikom snagom na javno mnienje, šireći izmedju 
njih nepovjerenje. No pošto je narodna stranka kao saborska 
većina imala u svojim rukama udes naroda; pošto je ona po 
ustavnim pojmovima zastupala javno mnienje zemlje, morao je 
prijateljski i susretljiv doček, koji je priredila zastupnicima po- 
bratimskoga magjarskoga naroda, ove uvjeriti o tom, da je ban 
većinu hrvatskoga naroda umio zadahnuti čuvstvom iskrenoga 
povjerenja prema magjarskomu narodu i da je time postigao 
znatan uspjeh. 

U govoru, što ga je ban rekao na banketu, priredjenu u 
čast magjarskim gostima, nalazi se i stavka, da je proučavajući 
povjest obijuh naroda, našao, da ih mogu poglavito sbližiti dva 
načela: načelo pravednosti i uzajamne tolerancije. Nešto kasnije 
pozvao je predsjednik zajedničkoga sabora sve članove hrvat- 
skoga sabora bez razlike stranaka, da posjete ugarsku prestol- 
nicu i svoje drugove od ugarskoga sabora, koji im žele U2tvratiti 
srdačan doček. Odazvaše se opet samo članovi hrvatske na- 
rodne stranke, koji su u Budimpešti dočekani na najsrdačniji 
način, a dočekaše ih ne samo magjarski zastupnici svih njihovih 
stranaka nego ih i srdačno pozdraviše zajednički ministar pred- 
sjednik Weckerle sa članovima vlade, koji ih je u svojem stanu 
sjajno ugostio. Nešto prije toga bješe izminuo četvrt vieka, što 
je sklopljena hrvatsko-ugarska nagoda, pa je svakako morao 
važiti kao znamenit historički momenat, da su u tom času 
mogli zakoniti zastupnici obijuh naroda iznijeniti ovako srdačne 
kao što i politički važne sastanke. Historičaru se kod ove pri- 
like nameću od sebe neke misli. Kad je nagodba sklapana, imala 
je tadašnja narodna opozicija u Hrvatskoj svoje uporište u 
borbi proti toj nagodbi i u onom vrlo razgranjenom uvjerenju, 
da se ni duah'stički sustav ni ugarsko-hrvatska nagoda neće 
dugo uzdržati, a ovo ju je uvjerenje poticalo na to, da vodi bezob- 
zirnu borbu proti uzakonjenim odnošajima. Ova njezina bludnja, 
koju su dielili i drugi faktori u monarkiji, može ju pred histo- 
rijom donekle izpričati. Sada su i taj dualistički sustav i ti za- 
koniti ugarsko-hrvatski odnošaji bili već sasvim učvršćeni, a 
hrvatski i ugarski vladajući ustavni krugovi mogli su se posvetiti 
patriotičnomu zadatku, da ono, što je stvorio zakon, učvrste 
moralnim sporazumom. Iz ovoga nastojanja proizašla su oba 
ova posjeta u Zagrebu i u Budimpešti a povjest ovih vremena 

priznati će banu, da je za ovaj sporazum uradio svakako više, 
nego svi ukupno njegovi predšastnici na čelu zemlje od sklop- 
ljene nagode. Ovo su naročito morali priznati ugarski krugovi. 
Ban je izmedju svih tih državnika išao najuztrajnije za tim ci- 
ljem, pa ga je do ovoga časa bio već u znatnoj mjeri postigao. 
Saborski predsjednik Vaso Gjurgjević smatrao je ove posjete 
tako važnim političkim dogodjajem, da ih je spomenuo u govoru, 
kojim je zaključio pet-godišnju saborsku periodu. »Bila je po- 
litička potreba na obih strana, reče predsjednik, da se izmedju 
državnog i našeg sabora nadoveže vez toploga prijateljstva i 
ova unija čuvstava očituje činom, koji govori javnim govorom 
činjenica; tu se nisu imale riešiti neriešene protimbe interesa 
po diktatih razbora, već se je imalo obaviti mnogo važnije i 
mnogo spasonosnije djelo ; imalo se je historičkomu savezu iz- 
medju Ugarske i Hrvatske udariti pečat prijateljske privrženosti, 
iskrenih simpatija.« 

Nesmije se preći mukom jedna izjava, koja je tečajem ovih 
posjeta potekla od prvaka hrvatske stranke prava Ante Star- 
čevića. I njega je kao i ostale članove hrvatske saborske opo- 
zicije pozvao predsjednik zajedničkoga sabora, da posjeti svoje 
magjarske drugove, no on je taj poziv odklonio i to pismenom 
izjavom, upravljenom na barunu Banffyja, koju je štampa obje- 
lodanila. U toj je izjavi Ante Starčević uztvrdio medju inim, »da 
su Magjari najveći neprijatelji, najnepravedniji i najbezobzirniji 
protivnici Hrvata«. Ako je Ante Starčević ovako mislio o histo- 
ričkom životu Hrvata i Magjara, a svaka je njegova rieč zaista 
bila izraz njegova nutarnjega, ako i često puta vrlo čudnovatoga 
uvjerenja, onda je tu povjest sasvim krivo shvatio. Nisu minule 
dvie godine od ovoga dogodjaja, a već je humak na šestinskom 
groblju pokrivao mrtve ostanke toga najoriginalnijega muža 
našega javnoga života, pa će se pružiti prilika, da se posveti 
nekoliko iskrenih riečih njegovu spomenu. 

Važan dogodjaj na gospodarskom polju, koji se ovdje 
mora zabilježiti, a koji je takodjer učvrstio hrvatsko-ugarski spo- 
razum, bijaše učešće hrvatskoga obrta i industrije na ugar- 
skoj milenijskoj izložbi savezničkoga magjarskoga naroda, 
kojim je ovaj u svibnju godine 18Q6. proslavio tisuć-godišnjicu 
svoga narodno-državnoga obstanka. Iz Hrvatske i Slavonije 
našlo se preko 8000 učestnika, koji su izložili svoje proizvode 

pa je hrvatska izložba po sudu svih stručnjaka zasvjedočila znatan 
industrijalni razvitak zemlje ; što je pako bilo još važnije, poka- 
zali su njezini pojedini odjeli naš narodni individualitet u pro- 
šlosti i sadašnjosti, te je i ovdje došla do izražaja činjenica, 
da smo mi Hrvati u nerazriešivoj državnoj zajednici zemalja 
krune sv. Stjepana državopravni faktor, koji uživa na zakonu 
osnovanu autonomiju i samostalan položaj. Hrvatsku izložbu 
blagoizvoljelo je na dan svečanog otvorenja posjetiti Njeg. Ve- 
ličanstvo kralj, koji je na pozdrav predsjednika hrvatskoga iz- 
ložbenoga odbora, velikoga župana dra Jurkovića, odgovorio : 
^Sa živim zadovoljstvom posjetiti ću ovaj izložbeni odjel kra- 
ljevina Hrvatske i Slavonije. Osobito me zadovoljuje, da je kod 
ove za sve zemlje krune sv. Stjepana toli znamenite slave Hr- 
vatska i Slavonija toli mnogobrojno zastupana. To mi pruža 
nov, radostan dokaz o dobromu sporazumu, što vlada izmedju 
kraljevine Ugarske i kraljevina Hrvatske i Slavonije, čim se i 
ovim povodom očituje njihova zajednica.- 

Dne 8. lipnja, na godišnjicu krunisanja Njeg. Veličanstva, 
ovršenu 2Q godina prije toga, prinesao je zajednički ugarsko- 
hrvatski sabor Njeg. Veličanstvu poklonstvo, a ovo je bio ne 
samo najuznositiji nego i državopravno najznamenitiji momenat 
čitave slave. Predsjednik zajedničkoga sabora, slaveći krunjenoga 
vladara, spomenuo je u svojem govoru državnu zajednicu kra- 
ljevina Hrvatske i Slavonije s Ugarskom, te zajamčeni uslied nje 
nepovriedivi ustavni i posebni položaj, autonomna prava, po- 
sebno područje i politički narod zemalja posestrima. Njeg. Ve- 
ličanstvo, odgovarajući na poklonstvo, iztaknulo je povješću i 
zakonima posvećeni odnošaj, koji Ugarska spaja sa zemljama 
posestrimama uz uzdržanje autonomnih prava potonjih«^. Ostavši 
u hrvatskoj izložbi blizu dva sata, razgledalo je Njeg. Veličan- 
stvo njezine pojedine odjele, a zanimalo se najviše za sve one 
njezine objekte, naročito historičke, po kojih je izložba imala 
svoj individualni hrvatski značaj. Na polazku izjavilo je Njeg. 
Veličanstvo svoje previšnje zadovoljstvo. Upravo ovaj indivi- 
dualni značaj hrvatske izložbe morao je zadiviti sav obrazovani 
sviet kao i krugove pobratimskoga magjarskoga naroda, pa je 
taj obrazovani sviet, koji ima toli riedku priliku upoznati se 
s našim odnošajima, mogao sada ne samo da se uvjeri o našem 
gospodarskom i industrijalnom stanju, nego da prouči naš 

državopravni odnošaj u svezi s kraljevinom Ugarskom. I ovo 
naše učešće na ugarskoj izložbi, kojim se je Hrvatska u go- 
spodarskom obziru svakako proslavila a i okoristila, učvrstilo 
je zakoniti odnošaj i prijateljski sporazum izmedju hrvatskoga 
i magjarskoga naroda. 

U listopadu godine 18Q5. doživio je grad Zagreb, 
a po njemu i čitavi narod preradostan dogodjaj. Njeg. 
Veličanstvo premilostivi kralj blagoizvolio je posjetiti 
glavni grad, da dade hrvatskomu narodu novi znak 
svoje previšnje blagonaklonosti i da vidi napredak 
toga kulturnoga narodnoga središta, koji je sada že- 
ljelo izpitati. Ostavši tri dana u Zagrebu, Njegovo je 
Veličanstvo primilo poklone nebrojenih deputacija, 
koje su u Zagreb pohrlile iz čitave zemlje; posjetilo 
sve kulturne zavode, naročito pak Svojim previšnjim 
posjetom uveličalo i posvetilo otvorenje novo podig- 
nute sgrade hrvatskoga zemaljskoga kazališta, kao što 
i položilo zaglavni kamen u sgradu u doljnjem gradu, u 
kojoj su smještene doljnjogradska gimnazija, realna gim- 
nazija i viša trgovačka škola. Na kolodvoru primajući po- 
klon gradskoga načelnika Adolfa Mošinskoga i gradskoga 
zastupstva, blagoizvoljelo je Njeg. Veličanstvo izjaviti, da je rado 
došlo posjetiti grad Zagreb, da se osvjedoči o njegovom kul- 
turnom napredku. U banskim dvorima blagoizvoljelo je primiti 
mnogobrojne deputacije iz Hrvatske i Slavonije, te iz susjednih 
ugarskih županija. Na govor saborskoga predsjednika blagoiz- 
volio je premilostivi kralj odgovoriti: »Radošću primam uvje- 
renje Vaše vjernosti i odanosti, što ste Mi ga sada izjavili. 
Imao sam sgodu, da saboru, što ga zastupate, izrazim Svoje 
priznanje sbog njegove djelatnosti, posvećene dobrobiti zemlje, 
a služi Mi na osobito zadovoljstvo, što i tom sgodom priznanje 
ovo mogu ponoviti. Ne sumnjam, da će sabor i u buduće zadaću 
svoju, da sudjeluje na dobrobit zemlje, podpuno vršiti. Zahva- 
ljujući Vam srdačno na Vašem pozdravu, uvjeravam Vas o mojoj 
blagonaklonosti.« 

Zastupnicima županija i utjelovljenih im gradova, koje je 
Njeg. Veličanstvu priveo zagrebački veliki župan Stjepan Ko- 
vačevi ć, odgovorio je kralj: »Ja sam prije 26 godina sa istoga 
mjesta izrazio Svoje očekivanje, da će državopravna nagoda, 

utanačena medju Mojom kraljevinom Ugarskom i Mojim kralje- 
vinama Hrvatskom, Slavonijom i Dalmacijom, unapredjivati du- 
ševnu i materijalnu dobrobit Mojih kraljevina Hrvatske i Slavo- 
nije. Shvaćajući razborito realne odnošaje stavio se je politički 
organizovani narod na taj temelj, a nisu, kako Sam to očekivao, 
izostali ni uspjesi. Javna uprava, pravosudje i nastava preustrojene 
su hvale sredstvom, što ih nagodbeni zakon daje, načinom od- 
govarajućim potrebam, a u svih se ovih područjih očituje življa 
djelatnost, promičući dobrobit zemlje. Nagodbeni zakon, osni- 
vajući se o načelu državne zajednice svih zemalja svete ugarske 
krune, daje, kako je to izkustvo dokazalo, široko polje zaštići- 
vanju i promicanju narodnih interesa Mojih kraljevina Hrvatske 
i Slavonije, a čim ćete više poštivati tu zajednicu, to ćete više 
promicati i vlastite interese. Njegujuć vjerno tu zajednicu, kako 
ste Mi se netom zavjerili, po svom govorniku, nastojat ćete 
najprobitačnije o uspjevanju i veličini koli vlastite toli i ukupne 
domovine. < 

Na pozdrav grada Zagreba odgovorilo je Njeg. Veličan- 
stvo: »Iznenadilo me je doista, koliko li je taj grad napredovao 
iza Mojega posliednjega posjeta. Od srdca želim, da zemaljski 
glavni grad, povjeren Vašoj brizi, stvorite jednim od najljepše 
cvatućih emporija, te u tom svojem domoljubnom djelovanju 
svedj možete računati na Moju zaštitu i moju pomoć.« 

Drugi dan Svoga previšnjega boravka u Zagrebu, blago- 
izvoljelo je Njeg. Veličanstvo položiti zaglavni kamen u sgradu 
hrvatskoga zemaljskoga kazališta, te u novo sagradjenu gimnazi- 
jalnu sgradu. U novoj kazalištnoj sgradi pozdravio je Njeg. Ve- 
ličanstvo- ban, na što je kralj blagoizvolio odgovoriti: »Velikim 
zadovoljstvom vidim, da se je požrtvovnim! prinosi žiteljstva i 
poticanjem zakonodavstva i Moje vlade stvorio nov i toli liepo 
savršeni dom domoljubnoj umjetnosti. Stoga i radostno polažem 
zaglavni kamen u ovu sgradu, te iskreno želim, da bi kulturni 
ovaj zavod svedjer cvao i napredovao. Proglašujući tim hrvatsko 
zemaljsko kazalište otvorenim, izričem Vam najsrdačniju hvalu 
na poklonstvu, izraženu mi po Mojemu banu.« 

Na banovu molbu u novoj gimnazijalnoj sgradi, da blago- 
izvoli položiti zaglavni kamen. Njegovo je Veličanstvo odgovo- 
rilo: »Radujem se, da je Moja vlada zajedno sa vjernim Mi 
glavnim gradom srednjim školam otvorila tako krasan i shodan 

dom. Kao novo razsadište znanja ovaj će dom u velike dopri- 
nositi napredovanju kulture u zemlji. Rado se stoga odazivljem 
Vašoj molbi, polažem posliednji kamen u krasnu tu sgradu te 
iskreno želim, neka bi Previšnji obilno blagoslovio ovaj dom 
prosvjete na dobrobit zemlje i svedj Meni i Mojoj kući vjernoga 
i odanoga hrvatskoga naroda.« 

Na svojem polazku iz Zagreba blagoizvolilo je Njeg. Veličan- 
stvo upraviti banu sliedeći najviši ručni list: »Za Mojega boravka 
u glavnom gradu Mojih milih kraljevina Hrvatske i Slavonije za- 
mjetio Sam svedj i svagdje toli mnogobrojne dokaze vjerne oda- 
nosti i ljubavi, da Mi kod razstanka srdce traži, da izrazim Svoju 
najtopliju zahvalnost glavnom gradu zemlje, kao i u obće Mojemu 
vjernomu hrvatskomu narodu za lojalne izjave i činom dokazano 
vjerno držanje, koje nije poremetio ni desivši se kažnjivi do- 
godjaj, te ih uvjeravam, da ću se vazda radostno sjećati dana, 
probavljenih u njihovoj sredini.« 

Tako su kulturni život naroda ogrijale zrake previšnje kra- 
ljevske milosti, a narod je bio zahvalan i svomu banu, na čiju 
je molbu premilostivi kralj blagoizvolio posjetiti glavni grad, 
te tom prigodom i odrediti, da se hrvatskomu zemaljskomu ka- 
zalištu daje iz prev. privatnih sredstava znatna godišnja podpora. 

Za vrieme, dok je Njeg. Veličanstvo boravilo u Zagrebu, 
sbile su se nekoje nemile epizode, zamašnijega političkoga zna- 
čaja, o kojima se je i u saboru, koji se je sastao koncem listo- 
pada, povela rieč, te se banu tako pružila prilika, da razjasni 
prema tomu svoje stanovište. Jedan dio sveučilištne mladeži 
spalio je na Jelačićevu trgu pred spomenikom blagopokojnoga 
bana magjarsku zastavu; druga nemila sgoda sbila se je pred 
srbskom pravoslavnom crkvom, gdje je svjetina, sgrnuvši se u 
velikom broju, navalila na crkvu, s namjerom, da skine s nje 
srbsku narodno-crkvenu zastavu. Prema svrsi ovoga djela mogu 
se spomenuti samo načelne izjave, što ih je ban dao o tim sgo- 
dama, kao i o nekim drugim momentima, koji su u odnosnim 
interpelacijama, upravljenim banu, spomenuti. Zastupnik Barčić 
pitao je bana, kako opravdava, da prigodom svečanosti strogo 
autonomne nije hrvatski ban već ministar predsjednik ugarski 
iza medja ove kraljevine sjedio uz bok Njeg. Veličanstva, pratio 
Oa i uveo u glavni grad ; u obće kako opravdava njegovu inge- 
renciju? Kako opravdava, da se je na zajedničkih uredih na 

teritoriju ove kraljevine, a naročito na slavoluku grada Zagreba 
službeno vi jala magjarska zastava? 

Iz govora zastupnika Barčića, vriedno je spomenuti, pošto 
se je i ban na to osvrnuo, da je Barčić, duboko požalivši do- 
godjaj pred pravoslavnom crkvom, spjevao pravu hymnu slogi 
hrvatskoga i srbskoga naroda. Barčić je rekao: »inzult, koji je 
nanesen jednom dielu našega naroda, inzult na srbsku zastavu, 
morao je, pošto su Hrvati i Srbi jedan narod, dosljedno uvrie- 
diti svakoga Hrvata kao i Srbina. Razmiricu, koja obstoji izmedju 
Hrvata i Srba, imamo mi da zahvalimo našim vriednim protiv- 
nicima, onima, koji bi želili, da nas našim razmiricama pod svoj 
jaram skuče. A što mi dotle radimo? Mi s veseljem, dapače 
s fanatizmom hoćemo da podignemo izmedju nas pregradu 
mržnje, pregradu razdora. Ja bi želio, da u svakoj hrvatskoj 
kući bude izvješena zastava hrvatska i srbska, pa isto tako u 
svakoj srbskoj kući oba ta barjaka. Želio bih, da Hrvate i Srbe 
vodi jedna misao, naime da smo si braća, da imamo jednu 
otačbinu, jednog neprijatelja, jednu budućnost.« 

Ban je, odgovarajući Barčiću na njegovu interpelaciju, po- 
najprije izjavio, »da mu je vrlo milo, što se podpuno slaže sa 
vrlo toplimi riečmi, gdje je govorio o odnošaju izmedju naroda 
hrvatskoga i srbskoga. Baš mu hvala na tom, da on sa svoga 
stanovišta iztiče ono za ideal, što ja odavno ne samo propo- 
vjedam nego i gledam da izvadjam, naime da ti odnošaji budu 
što bolji. S toga se pridružujem gosp. interpelantu, da ima biti 
zadaća i osbiljna težnja svih nas, koji se držimo dobrimi pa- 
trioti, da se takav razdor izmedju jednog i drugog naroda što 
više zaprieči.« 

Olede glavnoga diela Barčićeve interpelacije, koji se je od- 
nosio na zajedničkoga ministra predsjednika, izjavi ban: »Mo- 
ram sjetiti gosp. zastupnika, da ministar predsjednik nije samo 
magjarski, nego da je on zajednički ministar predsjednik za cieli 
teritorij državni i da je on baš uslied toga zastupnik cielokupne 
ugarske krune. Ova se pako jedna jedinstvena kruna proteže 
na cieli teritorij države krune sv. Stjepana, jer se i taj naziv 
kod nas upotrebljuje — a ta kruna mora imati svoga zastup- 
nika, taj pako zastupnik jest upravo ministar predsjednik. On 
zastupa jedinstvo krune, pa zato, gdje se god kruna iztiče u 
javnosti, uvjek je odgovoran ministar predsjednik za svaki njezin 

korak kao zastupnik te cjelokupne krune. Zato je i ministar 
predsjednik došao sa Njeg. Veličanstvom i na teritorij kraljevine 
Hrvatske i Slavonije. No gosp. se zastupnik vara, kada misli, 
da je Njeg, Veličanstvo došlo samo u pratnji gosp. ministra 
predsjednika, nego sam od granice zemlje i ja pratio Njeg. Ve- 
ličanstvo, pa sam dakle, u koliko se tiče našega teritorija u toj 
cjelokupnoj državi, bio uz bok Njeg. Veličanstvu — dakako uz 
gosp. ministra predsjednika. Uslied toga nije po mojemu mnienju 
Hrvatskoj nikakova uvrieda nanesena, jer je kruna sv. Stjepana 
kruna svih, dakle i Hrvata, a zastupnik te krune ministar pred- 
sjednik, i naš je ministar predsjednik. Ako dakle ministar pred- 
sjednik, zastupajući krunu sv. Stjepana, dolazi u ove zemlje, to 
ga mi moramo ne samo poštivati, nego dapače valja da svaku 
povriedu, koja bi mu se ovdje kao takovom naniela, smatramo 
i našom povriedom.« (Na desnici: tako jel) 

Glede izvjesivanja magjarskih zastava izjavi ban, »da je 
tako bivalo od god. 1868. nebrojeno puta, pak ljudi to gledaju 
kao sasma običnu stvar, a ima ih mnogo, koji te zastave rado 
gledaju, jer to odgovara posvema odnošaju, u kojem stoji Hr- 
vatska i Slavonija naprama Ugarskoj. Bilo je više svečanih pri- 
lika u Zagrebu i to u doba, kada većina gradskoga zastupstva 
nije kao što danas odgovarala mišljenju većine sabora, nego je 
bila protivnoga mišljenja, pa je samo gradsko zastupstvo iz- 
vjesilo magjarsku zastavu. Nešto dakle, što se je već sto puta 
dogodilo, nemože se nikomu činiti nekakovom osobitom i ne- 
čuvenom provokacijom.« Već prije toga, kada je u Zagreb ulazio 
novo imenovani nadbiskup, bile su na nekojim sgradama, u 
kojima su smješteni zajednički uredi, izvješene magjarske zastave 
a takova zastava vijala se i na banskim dvorima. Na odnosnu 
interpelaciju u saboru, odgovorio je ban, »da su magjarske za- 
stave izvješene za to, jer su to zajednički uredi, kojima nije za- 
branjeno, da izvjese jednu ili drugu zastavu, kao što im nije 
naloženo u § 62. nagode, kakovu da imadu izvjesiti. Pošto pako 
držim, da to odgovara upravo duhu nagode, da se izvjesi i 
jedna i druga zastava, nisam imao razloga učiniti odredbu, da 
se te zastave odstrane.« Glede zastave, koja se je vijala na ban- 
skim dvorima, izjavi ban, da i zajednički ministar predsjednik 
kod svake sgodne prilike izvješuje na svojoj sgradi hrvatsku 
zastavu. iZa to, jer je tamo uvjek visjela hrvatska zastava, iz- 

vjesio sam ja magjarsku. (Glasovi na lievici: »Ondje su zastu- 
pani zajednički poslovi.«) I ja zastupam u mnogim granama 
zajedničku upravu. Ja hoću, da dadem i vanjski znak tomu, da .^ 

s Ugarskom živimo u jednoj državnoj zajednici i to strogo po '^r 

nagodi.« 

Glede povriede, nanesene srbskoj narodno-crkvenoj zastavi 
na parohijalnom domu i pravoslavnoj crkvi, izjavi ban, na od- 
nosnu interpelaciju zastupnika Gjurkovića, da može samo po- 
noviti, što je već u saboru prije kazao, >da izvješivanje te za- 
stave u Hrvatskoj i Slavoniji drži sasvim opravdanim, pa ju je 
uvjek uzeo u zaštitu, ako je gdje bila pogrdjena. Ujedno naviesti, 
da će izdati obćenitu naredbu, koja će se uvrstiti u Sbornik 
zakona i naredaba, da i oblasti i svatko zna, na čemu je s tom 
zastavom.« Poslie ove banove izjave, izjavi interpelant Gjuro 
Gjurković, »da ju prima s osobitom zahvalnošću na znanje, te 
smatra, da je od danas obstanak i to zakoniti obstanak srbske 
narodno-crkvene zastave osiguran, i diskusija o zakonitosti te 
zastave zaključena.« 

Ban je ovo pitanje o zakonitosti ugarske zastave na teri- 
toriju kraljevine Hrvatske i Slavonije smatrao tako važnim, da 
se je na nj povratio u razpravi o proračunu za godinu 18Q6. 
Ova je banova izjava pače i najobširnija te razjašnjuje njegovo 
i vladino stanovište. Radi važnosti stvari donosimo ju gotovo 
u cielosti. Ban izjavi: »Oni, koji su stvorili nagodu, nisu nikada 
mogli dvojiti o opravdanosti magjarske zastave — nikada ni 
najmanje. Zato, kada je ostvarena nagoda, a i prije nje, mnogi 
su ju ljudi izvješavali. Ona se je i službeno izvješavala, pa to 
nije nitko gledao kao kakovo čudo nego je to držao posve lo- 
gičnom i naravnom posljedicom nastavših novih odnošaja i 
sporazuma izmedju oba naroda na temelju stvorenog nagod- 
benog zakona. Jedno vrieme bavile su se i regnikolarne depu- 
tacije tim pitanjem, godine 1886. i 1887. no onda se radilo o 
tome, da li se magjarska zastava ima ili neima izvješavati na 
zajedničkim uredima. Vlada nije nikada dvojila o tom, da je 
onako, kako su se izvješavale, bilo zakonito. Sada se je zamet- 
nulo načelno sasvim drugo pitanje, pitanje, da li je izvješivanje 
magjarske zastave u obće zakonito opravdano u zemlji svagdje 
a ne samo na zajiedničkim uredima. Kako rekoh, o tom pitanju 
nije nikada nitko dvojio, a najmanje vlada, te nije pače izmedju 



vlada bilo u tom pogledu nikada ni dopisivanja. Ako se ovako 
postavi pitanje o njezinoj zakonitoj opravdanosti, onda moramo 
mi sasvim glasno i jasno izjaviti, da se zna, da je niagiarska 
zastava opravdana i da ima zakonitu podlogu svoga obstanka.« 
Ban ovdje razjasni, kako je postao nagodbeni zakon, koji izriče, 
da dogadjajima od godine 1848. nije bio ni pravno ni faktično 
prekinut odnošaj izmedju Hrvatske i Slavonije i Ugarske. »Ovo 
je važno i od neizmjernog zamašaja za ustavni život u ovim 
zemljama, jer samo na temelju ovog pravnog neprekinuča mo- 
gao se osigurati ne samo za tadanja nego za sva buduća vre- 
mena ustavni život u ovim kraljevinama.« Po tom se ban pozva 
na zakonski članak XXI. od godine 1848,, koji radi o loj ma- 
gjarskoj državnoj zastavi te reče; ;>To je jedan od onih zakona, 
koji spadaju medju one, koji uslied pravnog kontinuiteta, iztak- 
nutog u početku nagodbenog zakona, imadu podpunu pravnu 
valjanost. On imade pravnu valjanost ne samo s formalnog 
gledišta, jer je stvoren na zakonito sazvanom saboru, sankci- 
joniran po krunisanom kralju i stvoren sudjelovanjem svih po- 
zvanih faktora, a mogu se Čak i na to pozvati, da je u klauzuli 
sankcioniranja izrićno rečeno, da je sankcijoniran za banovanja 
bana baruna Josipa Jelačiča.« Tu ban razjasni, kako je tim zakon- 
skim člankom izrečena zakonita opravdanost magjarske zastave 
na čitavom teritoriju državne zajednice zemalja krune sv. Stje- 
pana. »Ni nagodbeni zakon, nastavi ban, nigdje ni najmanje 
neizključuje porabu magjarske zastave a da se je prigodom 
sklapanja nagode htjelo što nova konstruirati, sjegurno bi bilo 
došlo u nagodu. Drugi je razlog, da opredieliti porabu državne 
zastave nespada nipošto u krug nagodbenoga zakona, nego u 
krug kompetencije zajedničkoga zakona. On ima opredieliti upo- 
rabu emblema države, koja je i po nagodbenom zakonu na- 
prama vani jedna. Ovo je bilo opredieljeno po zajedničkom 
saboru, diikle na novo ju opredieljivati nije bilo od nikakove 
potrebe i zato se o njoj ništa negovori.« RazjasnivŠi ovako ban 
taj predmet predje na § 61. nagode, da pokaže, zašto se je u 
nagodi izrično ustanovilo, da se unutar granica kraljevina Hr- 
vatske, Slavonije i Dalmacije imadu upotrebljavati sjedinjene 
boje i grb istih kraljevina sa krunom sv. Stjepana. Ban reče: 
>Taj tako zvani zajednički grb nije do onoga vremena zakonito 
[ligdje ekzistirao; on se je konstruirao prema promienjenim 

okolnostima i zato se je morala o tom grbu izrično kakova 
odredba učiniti. A i o zastavi za Hrvatsku i Slavoniju se je 
takodjer nešto moralo uvrstiti; jer zvanično, zakonito, ta zastava 
nije prije obstojala. Do godine 1848. služila se je Hrvatska 
zastavom crveno-bielom a Slavonija modro-bielom i to ne samo 
privatno, nego i zvanično. A što je § 61. odredio? On je spojio 
te dvije zastave u jednu. Zato je mogla i morala doči u zakon 
odredba glede zastave kraljevina Hrvatske, Slavonije i Dalmacije, 
dakle sjedinjene boje tih zemalja i kraljevina. Onda se je ta 
zastava konstruirala i za to se je ta odredba morala uvrstiti u 
nagodu. Buduć da je to ratio legis, s toga to nije u oprjeci 
s tim, što glede zastave na zajedničkih uredih neima odredbe, 
jer se nova državna zastava nije stvorila. Zato ja mislim, kad 
se vlada stavila na to stanovište, da je u tom valjan zakon od 
godine 1848., da se ona ni najmanje nije udaljila od onoga, 
što s druge strane nagodbeni zakon propisuje, dapače ona 
ne radi ništa drugo, nego da onaj stari neprekinuti život spaja 
s modernim današnjim našim životom. I ne samo kako rekoh 
da je to po mojemu mnienju, nego je i pravno ta stvar tako 
rekući neporeciva; jer ono dokazivanje, koje sam sada iznio 
pred visoku kuću, obstoji strogo na temelju načela pravnih i 
državopravnih.« 

Ban je iztaknuo još i treći momenat, naime politički, koji 
govori u prilog ovomu zakonitomu shvaćanju vlade, kazavši, 
kako nam ima svima biti stalo do toga, da ostanemo, ako ne 
ćemo da kažemo u bratinskim, jer je bolje, da ostanemo mirni 
i hladni, — a ono bar u dobrim odnošajima sa susjednim na- 
rodom, s kojim je ovaj narod mnogo živio i imao mnoge ne- 
volje skupa da prepati.« Na koncu je upozorio na promjene, 
kojima je nagodom modificiran odnosni zakonski članak o 
državnoj magjarskoj zastavi iz godine 1848. Ban kaza: >S for- 
malne strane promienjena je odnosna alineja, jer se svuda, gdje 
se teritorij kraljevine Hrvatske i Slavonije nazivlje »partes ad 
nexae« ima prema nagodbi zvati »regna socia«. Nadalje je pro- 
miena u tome, što je u § 22. zakonskoga članka od g. 1848. 
permisivno riešeno, da se smije u Hrvatskoj i Slavoniji izvje- 
si vati takodjer zastava ovih zemalja. Ta se je odredba promie- 
nila, jer je u nagodi rečeno pozitivno i imperativno, da se ima 
rabiti u ovih kraljevinah. Ban završi ovaj dio svoga govora: 

»Na temelju toga jasno je, da je u Hrvatskoj i Slavoniji za- 
konito opravdano izvjesivanje magjarske zastave ne samo na 
zajedničkih uredih nego u obće. To, da se na zajedničkih uredih 
izvjesiva magjarska zastava, to, gospodo, nije nikakva koncesija, 
to je absolutno naravno no nemože biti ni o tom dvojbe, da 
je magjarska zastava u obće ovdje zakonita. Pa zato, jer je 
opravdana i zakonita u obće, imadu je oblasti štititi u svakom 
pogledu.« 

Ovoj sjeditbi pod konac godine 1895. prisustvovao je 
jošte, premda već boležljiv, prvak stranke prava Ante Starčevi ć. 
No već koji mjesec iza toga umro je a istom u studenom go- 
dine 1896. mogao je saborski predsjednik kući objaviti njegovu 
smrt. Ante Starčević stajao je blizu četiri decenija u prvim re- 
dovima javnih boraca, a vršio je kroz čitavo to vrieme na jedan, 
kasnije i znatan dio naroda takav neograničeni duševni upliv, 
da mu nije bio ravan nijedan drugi upliv, izuzamši možda onaj 
biskupa Strossmayera u kulturnom području. Tko ovo drži na 
umu, nemože onako malovažiti Starčevića, kako su to činili nje- 
govi neki protivnici za njegova života, nego je sbilja istina, da bi 
se imala posvetiti studija izučavanju njegova karaktera, kao i 
njegove originalne naravi pa i svih onih ideja i nazora, što ih 
je kroz svoje spise i govore širio u narodu, jer bi se samo 
ovako moglo ustanoviti, koja su svojstva njegova duha i zna- 
čaja najviše djelovala u javnom narodnom životu. Prvih dva- 
deset godina vršio je na veliku narodnu masu vrlo ograničen, 
gotovo neznatan upliv; onda je još mogla važiti Miškatovićeva 
rieč, da bi sve njegove pristaše mogao na ledjima prenieti preko 
Sljemena. Ovaj upliv u tim krugovima počima rasti onim časom, 
kada je stara narodna stranka, napustivši opozicijonalno stano- 
vište, postala vladajućim ustavnim faktorom, i kada se je Ma- 
kanec povukao sa političkoga polja. Sada su Starčević i njegovi 
prijatelji imali otvoren put, da osvoje veliko množtvo. Oni su 
ga osvojili šireći u njemu misao i težnju za državnom nezavis- 
nošću i slobodom Hrvatske i napadajuć na svoje protivnike 
bezobzirnošću, koja je bila čisti, nepokvareni plod Starčevićevih 
spisa i njegova načina pisanja. Tu su se velikoga množtva 
počeli hvatati Starčevićevi nazori o slavosrbskoj pasmini, koja 
je u materinoj utrobi pokvarena, o Srbima, tom izumu Austri- 
janštine, o podpunoj bezvriednosti čitave narodne kulture, što 

je nekom zanesenom mladom čovjeku iztisnulo želju: »da bi 
valjalo spaliti sve te hrvatske knjige osim Starčevićevih »Ma- 
gjarolaca« i Folnegovićevih »Zanovetanja«; o potrebi napokon, 
da se reformira čitavo hrvatsko političko i kulturno družtvo, 
koje je do kosti pokvareno. Muževi ove škole, koja je za svoj 
politički program postavila težnju za suverenitetom hrvatske 
države i naroda te žigosala svaku drugu politiku kao izdajničku, 
ti muževi, uhvativši jak korjen u masi, došli su napokon u sabor 
u velikom broju i uzeli bučno zahtjevati, da se sluša i njihov 
glas, jer da oni faktično zastupaju narod. Ovako je Ante Star- 
čević poslie velikoga pregaranja u borbi napokon doživio, da 
je sbilja imao jaku stranku, i da su njegovi nazori, no bez nje- 
gove kritične pameti, bez njegove osbiljnosti i skeptičnosti, pro- 
drli u veliku masu; doživio je, da se je sada sbilja mogao na- 
zvati prvakom jedne snažne političke struje u narodu. Njegovi 
su prijatelji i sbilja sliedili njegovu nauku, a znamo, kako je 
napokon svršila ta njihova kratkotrajna slava. No bilo je još 
drugih zanimivih momenata u razvitku njegove stranke do da- 
našnjega dana. Još za njegova života prošla je stranka mnogu 
metamorfozu, te napustila mnoge od njegovih duševnih i po- 
litičkih nazora, pa se još ljudi danas samo kao kroz maglu 
sjećaju onoga, što se je u Starčevićevim spisima propovjedalo 
i agitacijom u narodu širilo. Njegovi nazori o narodnoj kulturi 
i književnosti nisu se naravno mogli uzdržati, pa je Starčević 
napokon ostao u tom pogledu osamljen u kolu svojih prijatelja; 
oni su se s tom kulturom sljubili, te uzeli poštivati tolike uredbe 
makar su ih stvorili Slavosrbi. Pače se je i to dogodilo, da se 
je poštivanje prenielo od tih uredaba na njihove začetnike, koje 
je Stari smatrao inkarniranom izdajom i opačinom. Ovo je mo- 
ralo uzdrmati njegov prijašnji neograničeni upliv na duhove tih 
pristaša, a dogodilo se još i više toga, u čemu se je od pri- 
jašnjih nazora odstupilo i što je napokon dovelo do razkola u 
stranci. I politički program, naime onaj politički program, što 
ga je Starčevićev drug Kvaternik razvio na saboru god. 1861. 
nije se uzdržao u svojem prvobitnom smislu, jer se je život 
pokazao jačim od Starčevićeve doktrine. Državna neodvisnost 
i samostalnost u okviru monarkije, dakle u družtvu i sporazumu 
s ostalim njezinim narodima, taj modificirani program stranke, 
koji je i on podpisao, bio je nešto drugo nego prvobitni pro- 



173 



gram, pa se je i ovdje moralo priznati, da Starčevićevi pristaše 
odstupaju od njegovih starih nazora. Njegovo stanovište glede 
Slavena i Srba, koje se je prvobitno smatralo obilježjem pra- 
voga Starčevićanizma, nije se takodjer moglo uzdržati, pa su 
njegovi prijatelji, slaveći kasnije ditirambskim načinom Ruse, 
postali neka vrst panslavista. Srbe se još nekako hoće ignori- 
rati, ali se već kod mnogih opaža preokret u nazorima, koji 
kanda navješta neku buduću evoluciju u mišljenju stranke. 

Kao najveću zaslugu priznaju Anti Starčeviću njegovi 
jednomišljenici, da je u svojim spisima iztaknuo i svojim javnim 
djelovanjem propagirao hrvatsku državnu i narodnu misao, te 
se njegovim učenikom ili članom stranke prava smatra još i 
danas samo onaj, koji izpovieda ovo njegovo načelo. Podpuna 
je istina, da je Starčević ovu misao u novijem životu naroda 
prvi iztaknuo i najodlučnije zastupao, pa se pristajanje uz 
nju ima smatrati glavnim obilježjem pravoga Starčevićanca. 
Svatko će jamačno izkazati čast ovoj patriotičnoj hrvatskoj 
sviesti Ante Starčevića, no nije svatko dužan, da prihvati sve 
njegove nazore o narodnoj prošlosti, da vjeruje u svu onu 
hvalu, kojom je Starčević obasuo prošle viekove i prijašnje na- 
rodne naraštaje. 

Istina je, da Starčević nije mogao spriečiti, da se njegova 
stranka pomalo drobi i ciepa, da prelazi iz jedne krize u drugu 
te da napokon i njegov samrtni krevet okruže bučni prizori razdora, 
koji još i danas traje. Našlo se pače i takovih njegovih pristaša, koji 
su ga, dok je još bio živ, napadali, a poslie smrti nisu štedili ni 
njegov spomen. Ovdje počima dužnost svih objektivnih Ijudih, 
koji poštuju značaj u javnom životu, da mu mjere pravednom 
mjerom. Nije Ante Starčević bio nikakav veliki državnik, jer ve- 
liki državnici djeluju i izvadjaju svoje osnove u vremenu, u 
kojem živu, a on nije faktično oživotvorio nijedne od svojih 
glavnih političkih ideja. Od njegovih doktrina, ideja i nazora, 
kako ih je u svojim spisima i govorima razvio, nije se u nje- 
govim pristašama uzdržao van samo manji dio i to u takovoj 
modifikaciji, da će se s vremenom zaboraviti sam njihov za- 
četnik, a ovo će biti krivnja onih njegovih pristaša, koji sami 
nečuvaju njegov spomen. Bio je muž uman, značajan i pošten, 
ljubio je svoj narod živim žarom nesebičnoga patriote, želio je 
i u svojoj duši težio, da mu izvojuje neodvisan položaj, pa je 

ovoj težnji posvetio sav svoj javni i publicistički rad. U njega 
se je mogao svatko ugledati, kako voli stradati i živiti najoskud- 
nije, kako voli pregarati, samo da izbjegne svakoj kušnji i da 
do kraja ostane pošten i značajan čovjek. Možda bi ovo bila 
ona njegova najglavnija moralna vrlina, koja se može preporučiti 
mladeži za izgled, a ovo je svakako ono svojstvo, koje i poli- 
tičkoga protivnika sili, da poštuje njegov spomen. U tome je 
Starčeviću bio ravan Mihovio Pavlinović. Sto se tiče konačnoga 
rezultata njegova publicističkoga i političkoga rada, mora se 
priznati, da je Starčević stvorio i iza svoje smrti ostavio jednu 
političku stranku, koja počiva na njegovoj glavnoj ideji i koja 
u narodu ima faktično korjena. Neima sumnje, da će i ova ideja 
i ova stranka u narodu dugo živiti no s napredkom kulture i po- 
litičke zrelosti naroda kao što i obzirom na njegove uzakonjene 
i stalne državopravne odnošaje neće joj valjda drugo preostati, 
nego da se još koji put metamorfozira i postane onakova opo- 
zicija u narodu, kakovu podnose njegove javne uredbe. Uz 
prkos tomu nesmije ona nikad zaboraviti svoga začetnika, čiji 
joj lik ima lebditi pred očima kao onaj muža, koji je svoje 
najbolje duševne sile želio posvetiti boljku svoga naroda. To 
će Anti Starčeviću priznati i hrvatska povjest, te ga uvrstiti u 
red svojih značajnih i zaslužnih rodoljuba. Ova će mu slava 
ostati uz prkos svemu onomu, što mu se je za života moralo 
i što će mu se poslie smrti još morati prigovoriti. 

Kada je Starčević umro, vladali su već u saboru takovi 
mirni odnošaji, da su i njegovi politički protivnici mogli pra- 
vedno ocieniti njegove vrline, a suditi blago o njegovim ma- 
nama. Predsjednik sabora držao mu je posmrtan govor, u kojem 
je rekao i ove rieči: »Pokojnik je bio čovjek riedkih sposob- 
nostih i kroz drugi niz godina važan činbenik u našem javnom 
političkom životu, a svoje zastupničke dužnosti vršio je svedjer 
sdušno i savjestno. Kao predstavnik idealne politike znao je u 
svojih govorih najoštrije misli proti svemu, što postoji, ipak 
tako udesiti i srediti, da se nije nikad ogriešio o parlamentarnu 
pristojnost ni o ustanove saborskoga poslovnika. U razmirici, 
koju je izmedju jednorodne braće Hrvata i Srba pokrenuo, do- 
živio je ipak blagodatan plod taj, da je ojačala sviest i Hrvata 
i Srba, te da danas jedni i drugi jednako vide i nalaze u me- 
djusobnoj slozi svoju budućnost i procvat jedne im majke do- 



175 

movine.« Predsjednik srbske narodnosti i pouzdanik saborske 
većiae na predsjedničkoj Polici, koji je umio ovako tople rieči 
posvetiti spomenu Ante Starčevića, zasvjedočio je objektivnost, 
u koju bi se imale u političkim borbama ugledati sve stranke. 
U posliednjoj sjeditbi saborske periode od g. 1892.— 1897. 
podnesla je vlada osnovu od epohalne važnosti za zemlju; ta 
je osnova zasvjedočavala najosbiljniju namjeru bana i vlade, da 
se unapriedi gospodarstveno stanje i to takovom sustavnom i 
promišljenom akcijom, kakovu izvode najkulturnije europske 
zemlje. Bila je to »osnova zakona o promicanju gospo- 
darstva u kraljevinah Hrvatskoj i Slavoniji. Obrazloženje, 
kojim je vlada popratila osnovu, razjašnjuje pojedine njezine 
ustanove, ono sadrži čitavi vladin gospodarski program za dugi 
niz godina, koji se od toga vremena neumorno izvadja, te je 
već dosele urodio mnogim blagotvornim posljedicama za go- 
spodarski život naroda. Unapredjivanju gospodarstva udara se 
najprije temelj u zemaljskoj zakladi, koja se sastoji od poseb(ie 
temeljne glavnice, od zemaljskoga vlastelinstva Božjakovine te 
od prometne i investicijonalne glavnice. Doduše je i dosele, 
kaže se u obrazloženju, postojala takova zaklada za promicanje 
gospodarskih svrha, no bila je tako malena, da nije mogla slu- 
žiti sustavnom podlogom za oveći sustavni rad zemaljske vlade 
oko unapredjenja gospodarstva. Ovim zakonom stvorila se je 
sada velika organizovana zaklada, koja ima vladi omogućiti, da 
ostvari gospodarske svoje namisli, te da udovolji svojim dužno- 
stima naprama gospodarstvu zemlje. Ta zaklada sastoji od svote 
od 500.000 fon, koja je odlučena od razpoložive gotovine bla- 
gajničkih ostataka, nastalih pretežnim dielom iz suvišaka ze- 
maljsko-razteretnoga nameta, koji su zemlji pripali uslied ure- 
djenja toga pitanja. Uz ovu svotu od pol milijuna forinta imade 
u buduće u temeljnu glavnicu gospodarske zaklade teći i polo- 
vica globa, koje su dosele tekle u zakladu »za promicanje go- 
spodarskih svrha u kraljevinah Hrvatskoj i Slavoniji«, uteme- 
ljenu zakonom od 25. rujna 1881. Glede vlastelinstva Božjako- 
vina iztiče se, da je ono za kulturne gospodarske svrhe nabav- 
ljeno za svotu od 852.956 fon, to vlastelinstvo obseže do 2800 
ralih, imade oko 25 ralih izvrstnog vinogradskog tla, 1500 ralih 
sjenokoša, uz liepi vlastelinski grad, velik broj gospodarskih 
sgrada, te gospodarsku tvornicu žeste, od koje se godimice 

plaća 50.000 for. poreza. Na tom vlastelinstvu imadu se privest 
životu uz uzorno gospodarstvo takove institucije, koje su.kadn 
poduprieti i podignuti gospodarstvo zemlje, a naročito vino 
gradarstvo i voćarstvo, marvo i konjogojstvo, te livadarstvo 
Vlada kani na tom vlastelinstvu urediti, odnosno uvesti: »po 
nioložki institut s praktičnim tečajem o uporabi voća; uzorna 
vinograde ter u savezu s njima vincilirsku praktičnu školu 
pivničarske tečajeve, te eksport stolnoga groždja; tečajeve z; 
naobrazbu valjane gospodarske služinčadi; pastuharnu i ždrie 
baonu; pepinieru plemenite stoke i krmadi sa tečaji sirarskim 
i mljekarskimi ; pokusnu postaju za ribarstvo; livadarske teča 
jeve.< Svi ovi kulturni tečajevi za promicanje gospodarstv; 
ustrojeni su prema ovoj osnovi te pitomci, izlazeći iz tih tečajeva 
koje vlada radi usavršenja u stručnjoj naobrazbi šalje i u stran 
sviet, djeluju već danas po čitavoj zemlji, stvarajući čvrst temel 
kulturnomu gospodarstvu naroda. U obrazloženju izjavila j< 
vlada nadu, da će vlastelinstvo Božjakovina već za koju godini 
nositi uloženoj glavnici posve primjereni novčani prihod, a tin 
čistim prihodom uzdržavat će se šumarska akademija, koja si 
ima prisloniti uz filozofički fakultet sveučilišta Franje Josipa 
Ustrojenjem te šumarske akademije, kaže se, dobit će zemij; 
opet jedan visoki učevni zavod, koji će jasno moći doku 
mentirati cielomu izobraženomu svietu, kako kraljevine Hr 
vatska i Slavonija na polju više prosvjete napreduju.« Kako j< 
poznato, ustrojena je ta šumarska akademija već prije dvi« 
godine a uzdržava se iz čistoga prihoda toga vlastelinstva 
Konačno se prometna i investicijonalna glavnica te zemaljski 
gospodarstvene zaklade sastoji od svekolike gospodarske za 
klade za promicanje gospodarskih svrha, koja je u to vriemi 
iznosila 312.000 for., a popunjena je iz razpoložive gotovine bla 
gajničkih ostataka do svote od 350.000 for.; napokon teče u ti 
glavnicu sav razpoloživi čisti prihod vlastelinstva Božjakovina 
u koliko nebi bio potrošen u druge zakonom ustanovljeni 
svrhe. Glede ove prometne i investicijonalne glavnice kaže S) 
u vladinom obrazloženju, da će se njezinom pomoću ustrojil 
veliki ložnjak s ciepljenom američkom lozom. U to će se inu 
predujmiti potrebita svota a utržak loze teći će natrag u glav 
niču. Kako je poznato, ustrojen je takav, veliki loznjak u Bo 
rongaju kraj Zagreba. Nadalje će se iz te zaklade uzajmljival 



narodu novci za provadjanje ovećih melioracija, za komasaciju 
zemljišta i druge slične slučajeve a ućerani od stranaka prinos 
teče natrag u glavnicu. Isto tako davati će se iz te glavnice 
predujmovi zemaljskoj pivnici, vlastelinstvu Božjakovina i siro- 
mašnijim vinogradarima za škropljenje s modrom galicom. Tako 
će ta glavnica blagotvorno djelovati na razvitak gospodarstva. 
Tim se zakonom konačno ustanovljuje, da će se u vinorodnim 
županijama varaždinskoj i sriemskoj te u hrvatskom primorju 
ustrojiti vinogradarske i voćarske škole sa praktičnim tečajevima 
o uporabi voća, gojitbi povrtelja, svilogojstva i pčelarstva a za 
kršnu županiju ličko-krbavsku i sjeverni dio županije modruško- 
riečke uzorno gospodarstvo za uzgoj stoke sa praktičnim si- 
rarskim i mljekarskim tečajem. 

Ovu gospodarsku osnovu, koju su sabor i zemlja primili 
s velikim zadovoljstvom, zastupao je u saboru dr. Ivo Mallin, 
banski savjetnik, koji danas stoji na čelu gospodarskomu od- 
sjeku zemaljske vlade, te koji banove intencije na tom polju 
provadja toli neumorno, s tolikom strukovnom vještinom i fak- 
tičnim uspjehom, da ta riedka rađena i umna sila zemlje doista 
zaslužuje svako priznanje naroda. 

Banski savjetnik dr. Mallin iztaknuo je u svojem govoru 
dotadašnji rad vladin, izvršen na polju agrarnoga zakonodavstva 
i uprave, te spomenuo već prije po saboru prihvaćena tri velika 
sustavna zakona agrarne naravi, koji imadu da udare pozitivni 
temelj modernomu životu našega naroda. Ti. su zakoni o ko- 
masaciji zemljišta, o zadrugah, o uredjenju zemljištnih zajednica. 
Najvažniji izmedju ovih zakona bio je zakon o uredjenju ze- 
mljištnih zajednica, kojemu je zemaljska vlada poslie izradila 
na temelju najpomnijih studija te uz najnaporniji duševni rad 
i provedbenu naredbu. Govornik reče, da neće pogriešiti, ako 
kaže, da se tomu zakonu ima pripisati upravo epohalna vriednost 
po ekonomički život našega naroda, jer je taj zakon zvan da 
narodu našem trajno uzčuva ono, što on od starine nazivlje 
obćinom, rimski ager publicus. Tim je zakonom institucija tih 
zemljištnih zajednica postavljena na čvrstu, jaku i zdravu za- 
konsku podlogu, a svrha joj je da uzdrži te obćine i najdaljemu 
našemu potomstvu. Kao korolar ovoga zakona, reče govornik, 
imati će svakako doći još jedan novi zakon, koji će kompletirati 
postojeći zakon o zajednicah, zakon o organizaciji individualnog 

seljačkog posjeda. Taj će zakon imati individualna dobra sa- 
čuvati. A kad bude taj zakon donesen, biti će sveta briga svih 
sudjelujućih faktora, da se našemu narodu osigura, kao što će 
mu se i osigurati njegovo individualno dobro, ili kako se kod 
nas veli, njegova djedina, koju je sto i sto puta svojom krvlju 
pognojio, kroz vjekove svojom hrabrom desnicom obranio. O 
osnovi o promicanju gospodarstva reče, kako ona ima da bude 
zaključni kamen u sgradi naše agrarne uprave. Njezina je za- 
daća, da sve praznine, koje su dosele postojale u organizmu 
naše agrarne uprave izpuni a sve nedostatke ukloni, tako, da 
će nakon ove zakonske osnove naš upravni agrarni organizam 
predstavljati jednu organsku cjelinu i suvisli sustav, koji će od- 
govarati i potrebama naroda i zahtjevima današnjega vieka. 
Uslied ove zakonske osnove polučit će se troje: 1. da će uslied 
nje nastBti znatan napredak našega gospodarstva; 2. da će mnogo 
novca, koji bi iz zemlje otišao, ostati u zemlji i 3. da će u 
zemlju mnogo novca unići, koji inače nebi unišao.« 

Svi ovi agrarni zakoni djeluju sada već blizu pet godina, 
a pokazao se je dosele vrlo znatan uspjeh. Poznato je, kako 
su prije nekoliko godina mnogobrojni članovi sabora, a izmedju 
tih i više članova saborske manjine, posjetili zemaljsko vlaste- 
linstvo Božjakovinu, te su kod raznih zavoda, ustrojenih na 
tom vlastelinstvu, konstatovali sa zadovoljstvom uspjeh, koji 
je nadmašio svako očekivanje. Na ovom temelju izvadja ban 
svoj gospodarski program, kojim će se unaprediti dobrobit na- 
šega toli težko izkušanoga a toli darovitoga naroda. 

Ova plodovima zakonarskoga rada zaista bogata petgodišnja 
perioda završena je 29. travnja 1897. Predsjednik sabora podao 
je kući na razstanku vrlo zanimiv izvještaj o tom radu kao što 
i o napredku na kulturnom i gospodarskom polju, koji se je 
ogledao i u zemaljskom proračunu, u postepenom porastu au- 
tonomne financijalne snage te u tolikim stavkama toga prora- 
čuna, koje su radile o investicijonalnim svrhama. Sjetio se je 
nekojih članova sabora, koji su tečajem saborske periode svie- 
tom promienili. Bio je izmedju tih nestor sabora, stari i odu- 
ševljeni ilirski borac Ljudevit Vukotinović, koji je umro u 
visokoj dobi od 78 godina. Vukotinović je i kao književnik i 
kao politik svoju patriotsku dužnost pošteno izvršio; njegovi 
mrtvi ostanci počivaju u arkadi Iliraca, s kojima je udario te- 

mel] prosvjetnomu napredku hrvatskoga naroda. U jednom svo- 
jem saborskom govoru tečajem ove saborske periode, koji se 
može i danas s korišću čitati, razjasnio je Vukotinović, potaknut 
nekojim primjetbama raznih saborskih govornika, uz kulturne 
i pohtičke težnje starih Hiraca a iz toga njegova govora proiz- 
lazila je svakako nesumnjiva historička istina, da stari ilirski 
borci, u koliko su u obće imali političke težnje, nisu mogli a 
i nisu težili za većom autonomijom, nego ju je narod stekao 
nagodbenim zakonom, koji je oživotvorio misao o podpuno 
slobodnom kulturnom životu na narodnom temelju. Tko je kao 
Vukotinović prošao čitavi taj narodni život od pol vieka te do- 
živio ne samo svietle nego i tolike crne časove te narodne 
borbe, mogao je od mladjeg naraštaja tražiti, da se uvaži glas 
prokušanog narodnog borca. Drugi mrtvac bio je župan turo- 
poljske obćine Stjepan J os i po vi ć, jedan od najznačajnijih i 
najoriginalnijih typova starohrvatske unionističke stranke, ka- 
kovih danas već neima u javnom životu. Josipović je od prvoga 
časa novoga ustavnoga života sudjelovao, zastupajuć turopoljsku 
obćinu, u javnim poslovima zemlje a svoje unionističko uvje- 
renje, tradicijonalno u njegovoj porodici, izticao je odrešitošću 
i oštrinom, koja se ipak radi inače blage i Ijubezne njegove 
ćudi kao i radi poštena značaja nije ni protivnika neugodno 
dojimala. Bio je vrlo bistra uma, nadaren od naravi pravim 
živim humorom, koji je odavao njegovu vedru narav. Budući 
pun izkustva, važila je njegova rieč u razpravama narodno- 
gospodarske naravi. Ima se jošte spomenuti jedan mrtvac u 
toj periodi, zastupnik Miloš Zec, Gajev nasljednik u uredničtvu 
»Narodnih Novina«, o kojem reče predsjednik, da se je odlikovao 
prirodjenom bistrinom uma te osobitom vještinom svojega 
okretnoga publicističkoga pera. Koji su Miloša Zeca poznavali 
te pratili njegov tridesetgodišnji publicistički rad u »Narodnim 
Novinama«, morali su priznati, da je Miloš Zec bio čovjek 
znatnih umnih sposobnostih, riedak pojav na našem publi- 
cističkom polju. U stvaranju pravoga žurnalističkoga sloga, 
onoga lahkoga, brzoga, okretnoga i jasnoga načina pisanja, koji 
odaje publicistički talenat — nije Miloša Zeca možda nitko nad- 
krilio od njegovih suvremenika, a kako je čitav njegov novi- 
narski rad pao u doba nagodbenoga zakona, upotriebio je svoje 
sposobnosti da brani i razjašnjuje zakon, pa je stekao zasluga 

za njegovu popularizaciju u širim krugovima javnoga mnienja. 
Kao poznavaoc narodnoga govora, imao je malo premaca iz- 
medju svojih drugova. 

U predsjednikovom izvješću zanimive su brojke, koje po- 
kazuju razvitak autonomnih potreba za ove petgodišnje periode 
i prirast financijalnoga prihoda zemlje od tangente i vlastitih 
dohodaka. Potreba za autonomnu upravu, koja je god. 18Q2. 
iznosila for. 7,311.000 rasla je progresivno svake godine te je 
za godinu 1897. iznosila Q,075.313 for. Prema ovom rastućem 
prihodu trošila se je svake godine veća svota za investicije kao 
i na kulturne potrebe zemlje. Tako je godine 1892. potrošeno 
na cesto i vodogradjevine 940,677000 a godine 1897. izdano 
je 1,075.636 for. Prinos narodno-gospodarskim svrhama iznosio 
je prve godine ove periode 282.364 for. a posljednje 501.064; 
prinos narodnim zavodima i zemaljske stipendije prve godine 
43.820 for. a posljednje 78.050 for. U odjelu za bogoštovje i 
nastavu potrošeno je za kr. sveučilište Franje Josipa, za srednja 
i strukovna učilišta te za učiteljske i pučke škole prve godine 
832.951, a posljednje 1,241.093 for. Već se je gore vidjelo, kako 
je i prije godine 1892. izdavano svake godine više na kulturne 
i investicijonalne svrhe, jer je već onda polagano rasao prihod 
zemlje; ovaj prirast prihoda počamši od godine 1892, imao se 
je pripisati novoj financijalnoj nagodbi s Ugarskom te povoljnim 
rezultatima, koji su postignuti uslied uredjenja pitanja o zemljo- 
razteretnom nametu. Zatim je predsjednik konstatovao, da je u 
tom razdoblju od pet godina sagradjeno u Hrvatskoj i Slavoniji 
željeznica u dužini od 254 kilometra a troškom od 9 mil. for.; 
cestah sagradjeno je u tom razdoblju 244 kilometra troškom 
od for. 1,666.435 i to iz autonomnoga proračuna, dočim je iz 
investicijonalne zaklade izdano u bivšem krajiškom području 
for. 1,666.056. Na izdržavanje postojećih cesta potrošeno je za 
tih pet godina for. 4,750.000; za vodogradjevine izdano je for. 
1,738.456 a za izvedene visoke gradjevine, kao uzdržavanje, 
adaptacije i novogradnje sgrada for. 4,548.000; dakle ukupno 
za gradnje željeznica, onda na račun autonomnoga budgeta i 
krajiške investicijonalne zaklade izdano je for. 23.365.247. Za- 
vršujuć izvješće konstatovalo je saborsko predsjedničtvo s ra- 
došću, da je izmedju sabora i vlade vladala uvjek i u svima 
razpravama sloga i harmonija pa se tomu momentu i ima po- 

glavito pripisati uspjeh, koji se je polučio na polju javnog na- 
rodnog života. I oprjeke izmedju saborskih stranaka, koje su se 
tečajem razprava tu i ondje pokazale, odklonjene su mirnim 
načinom, dostojnim narodnoga zastupstva. 

U prev. kraljevskom odpisu, kojim je saborska perioda 
zaključena, navedeni su svi tečajem saborske periode doneseni 
zakoni, pa se imaju ovdje spomenuti, u koliko nije to već prije 
učinjeno. Tako kaže previšnji odpis: »Zakonima o uredjenju 
zdravstvene, šumarske i gradjevne službe završeno je preustroj- 
stvo zemaljske uprave, a zakonom o ustroju gradskih obćina 
doveden je ustroj tih obćina u sklad s ustrojem zemaljske 
uprave. Tim organičnim uredbama polučena je vrlo važna ciel : 
harmonija u svim granama javne uprave, koja je bitan uvjet 
njezinu uspješnu djelovanju. Osobitu skrb svoju posvetile su 
Vjernosti Vaše pitanjima narodnoga gospodarstva. Od velikoga 
su zamašaja u tom pravcu doneseni zakoni o tamanjenju plućne 
zaraze kod govedah, o uredjenju zemljištnih zajednica, o ure- 
djenju šumske uprave i šumskoga gospodarenja u šumama, 
stojećim pod osobitim javnim nadzorom, o uredjenju bujica i 
promicanju gospodarstva. O skrbi Vjernosti Vaših za nastavu 
svjedoče u prvom redu povišene stavke u zemaljskom prora- 
čunu za nastavne svrhe, a onda zakoni o preinaci zakona o 
uredjenju narodnoga muzeja, o uredjenju ženske stručne škole 
u Zagrebu i o preinaci zakona o ustrojstvu Naše ime nosećega 
sveučilišta u Zagrebu. Arheologički odjel narodnoga muzeja 
došao je zakonom o preinaci uredjenja toga kulturnoga zavoda 
u onaj dodir sa sveučilištem, koji je prema načelima o njegi 
staroklasičnih nauka neobhodno nuždan, da arheologička nauka 
može imati uspjeha. Takovim je samo savezom omogućena 
intenzivna njega arheologije na sveučilištu, koja je od osobite 
važnosti za zemlje, kakove su Hrvatska i Slavonija, koje su 
kroz vjekove stale pod gospodstvom staroklasične kulture, pa 
s toga obiluju skupocjenim arheologičkim blagom. I zasnovana 
ženska stručna škola neće ostati bez blagotvornih posljedica, 
jer će ona unapredjivati privredne sposobnosti ženskoga spola, 
te pripravljati svoje učenice za praktični život u kući. I na polju 
narodno-gospodarskom opaža se lagan doduše ali neprekidan 
napredak, koji se je na izložbi kraljevina Hrvatske i Slavonije 

prigodom milenijske izložbe u Budimpešti odrazio sjajnim upravo 
i svakomu oku vidljivim načinom.« 

Ovaj sabor zaslužio je trajno priznanje naroda svojim 
mnogovrstnim i uspješnim djelovanjem te će mu u kulturnoj 
povjesti naroda ostati ime sačuvano. 




XIII. 

(Banovi doglavnici; bivši i sadanji odjelni predstojnici; veliki župani: Budistav Budislavljević- 
Priedorski; Stjepan Kovačević; Radoslav pl. Rubido-Zichy ; dr. Teodor grof Pejačević- Virovi- 
tički; dr. Nikola pl. Jurković; Petar pl. Jurković; dr. Milutin Kukuljević-Sakcinski ; dr. Vla- 
dimir pl. Nikolić-Podrinski.) 

I J svibnju godine 1897. ovršeni su izbori za sabor, koji za- 
sjeda još i danas, te čija perioda iztiče do godine u pro- 
ljeću. Izborna je borba bila u mnogim kotarima vrlo živahna i 
to s više razloga. Doduše je narodna stranka, koja je u prošloj 
saborskoj periodi razvila na zakonarskom polju toli obsežnu 
djelatnost, mogla i ovaj put u oči izbora računati na većinu, 
pače veliku većinu izbornih kotara; ona je taj uspjeh polučila, 
a nije mogao nikoga iznenaditi. No ovaj je put i opozicija za- 
hvatila u izbornu borbu s velikom odlučnošću u svim onim 
kotarima, gdje se je mogla nadati pobjedi, pa je agitaciji njezinih 
prvaka i pošlo za rukom zadobiti mal ne trećinu izbornih kotara. 
Dva njezina krila : neodvisna narodna stranka i jedno krilo raz- 
dvojene stranke prava, sklopiše izbornu i parlamentarnu koali- 
ciju, pa ih vidimo i danas sjedinjene u saborskoj akciji na te- 
melju programa, što su ga objelodanile u svojem nacrtu o adresi. 
Tko bude pisao sustavnu parlamentarnu povjest ovih vremena, 
imat će se osvrnuti na ovu ujedinjenu oporbu dvajuh opozici- 
jonalnih krila, kao i na sve one momente, koji su doveli do 
njezinoga sjedinjenja kod izbora i u saboru. No i kulturni hi- 
storičar, koji analizira elemente, iz kojih se stvara javno mnienje, 
naći će zanimivo gradivo, što će mu ga pružiti izborna agita- 
cija te opozicije; naći će, kako je ona u jednom dielu naroda 
znala čuvstvo narodne mase osvojiti takovim sredstvima, koja 
su uzrujavala njegove tradicijonalne vjerske osjećaje, pa je ovako 
postigla mnogo veći uspjeh nego li bi ga mogla bila polučiti 
svojim državopravnim političkim programom. Drugo krilo stranke 

prava, kojemu stoji na čelu dr. Josip Frank, zastupano je u 
saboru po trojici svojih članova. 

U prošla tri sabora do godine 1897., koji su izabrani pod 
banovom vladavinom, razvio je ban sva ona politička, kulturna 
i upravna načela, koja je poslie proveo u javnom životu zemlje 
i ja sam nastojao, da iznesem sve njegove glavne misli i orišem 
čitavo njegovo djelovanje u praktičnom životu. Premda bi bilo 
vrlo zanimivo i koristno, da se banovo djelovanje u parlamen- 
tarnom i javnom životu prati do današnjega dana, morao sam 
ipak od te namjere za sada odustati. No več ovo, što je u ovom 
djelu pobilježeno, prikazuje nam u sasvim jasnoj slici bana kao 
državnika, te bi se ova slika mogla kasnijim njegovim izja- 
vama i djelima doduše popuniti, no nebi se u ničem promje- 
nila. Sada je još potrebito, da se spomenu najprije svi oni mu- 
ževi, koji su kao banovi suradnici na čelu trih odjela zemaljske 
vlade i na čelu hrvatsko-slavonskih županija provadjali njegove 
intencije, onda svi oni muževi raznih saborskih stranaka, koji 
su kroz čitavo to vrieme na čelu svojih stranaka vršili odličan 
zadatak. Tu se mogu spomenuti samo oni muževi, kojima su 
njihove vlastite stranke povjeravale takove glavne zadatke te 
su ih smatrale ili ih smatraju i danas svojim prvacima. 

Godine 1884. imenovan bi prvim banovim doglavnikom na 
čelu nutarnjega odjela zemaljske vlade sada već pokojni Danilo 
Stanković, koji je punih 13 godina ostao na tom mjestu. O 
Danilu Stankoviću bio je u zemlji jedan glas za njegova života, 
da je muž velike inteligencije i temeljitoga znanja, navlastito u 
pravničkoj struci; uz to pošten, značajan, patriotičan, pa je zemlja 
pozdravila njegovo imenovanje sa zadovoljstvom. Ban je, idući 
u ono vrieme za tim, da preustroji čitavu javnu upravu, trebao 
na čelu najvažnijega odjela zemaljske vlade muža, koji je imao 
provadjati njegove intencije, a Danilo je Stanković imao sva 
potrebita svojstva, da odgovori ovomu zadatku. Jednako je u 
saboru trebao okretna i oštroumna govornika, koji ga je imao 
zamienjivati, a odjelni predstojnik Stanković vršio je i ovaj svoj 
zadatak s velikim uspjehom. Kao čovjek i činovnik, koji se je 
tako visoko uzpeo u činovničkoj hierarhiji, odlikovao se je 
Danilo Stanković riedkom sdušnošću i pravdoljubivošću te je 
mogao služiti kao uzor činovničkomu stališu zemlje.. Odstupivši 
godine 1897. sa toga mjesta, postao je kasnije i ostao pred- 

sjednik sabora sve do svoje smrti u godini 18Q8. Narod je 
s njim izgubio umnu i patriotičnu silu, a on je mogao umrieti 
sa mirnom sviešću, da je svoju dužnost pošteno izvršio. 

Njega je na čelu nutarnjega odjela kao prvi banov do- 
glavnik ili podban nasliedio dotadašnji odjelni predstojnik za bo- 
goštovje i nastavu Oton pL Krajčović-IIočki. Ovomu je mužu 
ban, odkad je stupio na čelo zemlje, poklanjao svoje povjerenje, 
te je on, službujući kroz mnogo godina u njegovoj neposrednoj 
blizini, mogao najbolje shvatiti sav duh banove uprave i sve nje- 
gove intencije, koje je sada kao njegov zakoniti zamjenik imao 
zastupati. Odjelni predstojnik Oto pl. Krajčović, stupio je na 
čelo nutarnjega odjela, kada je bila već malne sasvim dovršena 
organizacija javne upravne službe te se- imalo uzdržati i još 
više učvrstiti sve ono, što se je dotle stvorilo. Kada danas 
promotrimo tu upravu, koja funkcijonira podpunom točnošću, 
vršeći tolike svoje prevažne zadatke na boljak zemlje i naroda, 
onda imamo razloga pripisati zaslugu za taj uspjeh njezinoj 
neposrednoj glavi, predstojniku nutarnjega odjela. Njega je u 
razvitku i životu uprave dopao konservativni zadatak; imao je 
uzdržati i dotjeravati sve ono, što se je prije njega zasnovalo 
i provelo, a ovaj zadatak ište na čelu toga odjela muža, koji se uz 
znanje i prirodan dar iztiče mirnom, hladnokrvnom energijom, ve- 
likom točnošću i budnošću. Ovim svojstvima odlikuje se sadašnji 
podban, koji je uz to banov pouzdanik i prijatelj u eminentnom 
smislu ovoga pojma, a koji smatra svojim najodličnijim pozi- 
vom, da bude najvjerniji tumač svih banovih intencija. Odjelni 
predstojnik pl. Krajčović, koji je takodjer narodni zastupnik, 
imade bana zastupati u saboru i u saborskim odborima, a on 
od nekoliko godina, premda se na parlamentarnom polju nije 
dotle kretao, vrši ovaj zadatak s uspjehom stičući priznanje 
parlamentarnih faktora, koji poštuju ozbiljnost njegovih namjera 
kao što i njegovu veliku susretljivost u parlamentarnom životu, 
koja izravnava oprjeke i stvara toli nuždan sklad izmedju dr- 
žavnih vlastih. 

Banov glavni suradnik na pravosudnom polju jeste od 
prvoga početka do danas odjelni predstojnik Vjekoslav Klein, 
koga je ban o svojem nastupu zatekao na čelu toga odjela kao 
upravitelja, te kojemu nepromienjeno poklanja svoje povjerenje 
do današnjega dana. Predstojnik pravosudnoga odjela nije, kako 

je poznato, rodjen Hrvat, no službujud u Hrvatskoj već preko 
četrdeset godina prisvojio je jezik i proučio sve običaje kao i 
sav historički život naroda, ima u pravosudnoj struci zemlje 
najobsežnije izkustvo, poznaje temeljito ljude i odnošaje, a ovo 
izkustvo i znanje upotrebljava neumorno na boljak povjerene 
mu upravne grane vrhovne autonomne oblasti. Kao osobito 
vješt upravitelj, o čem rječito govore tolika njegova djela, uredio 
je pravosudnu struku tako, da ona stoji danas na visini svoga 
kulturnoga poziva, no i sam sadašnji odjelni predstojnik rado 
će priznati, da su mu i njegovi predšastnici na čelu pravosud- 
noga odjela : Oostiša, dr. Marijan Derenčin i Danilo Stanković, 
koji je takodjer više godina tim odjelom upravljao, prokrčili put, 
da je uz banov vrhovni nadzor mogao pravosudnu struku do- 
vesti do Tadašnjega stepena. Neradi se o tome, da se laska 
živim i uplivnim muževima, jer pisac ovoga djela ide najmanje 
za tim, nego da se konstatuje, kako je i ta autonomna grana 
zemaljske uprave za banove vladavine, a pod neposrednom 
upravom sadašnjega odjelnoga predstojnika, znatno napredovala, 
te je tako zemlja kroz svoje umne i odlične upravitelje i kroz 
svoje činovničtvo i na tom polju zasvjedočila svoju sposobnost 
za samostalan autonomni život. 

Na čelu odjela za bogoštovje i nastavu mienjala su se za 
ovih 18 godina četiri predstojnika. Poslie Ivana Vončine, došao 
je godine 1886. tadašnji sveučilištni profesor i narodni zastupnik 
dr. Stjepan Spevec, koji je tim odjelom upravljao pet punih 
godina. 

Dok su Danilo Stanković i sadašnji predstojnik pravo- 
sudnoga odjela bili po svojem zvanju činovnici, koji su se samo 
na tom polju odlično iztaknuli, uzeo je ban nasliednika Ivanu 
Vončini iz kruga najviše narodne inteligencije i parlamentarnoga 
života, a muž, koga je sada izabrao, da stupi na čelo kultur- 
nomu odjelu zemaljske vlade, morao je obratiti na sebe banovu 
pozornost svojim značajem i znanjem, svojim parlamentarnim 
djelovanjem, kojim je izpunio mnogi listak saborskih ljetopisa, 
te onim savjestnim izpunjavanjem svih svojih dužnostih, koje 
može mladjemu hrvatskomu naraštaju zaista služiti za uzor. A 
novi predstojnik uživao je takodjer i veliko povjerenje narodne 
stranke, te je ban, izabravši takova muža za svoga doglavnika, 
uvažio ovaj ustavni i pariamentarni momenat. Koliko je odjelni 



^ 



187 



predsjednik dr. Spevec zasnovao novih kulturnih uredaba i 
zavoda i kako je dotjerao i usavršio tolike uredbe, koje je 
preuzeo od svoga predšastnika, razabire se iz pregleda o pro- 
svjetnom razvitku, koji se priobćuje na drugom mjestu. 

Kada je odjelni predstojnik dr. Spevec odstupio, da stupi 
na čelo najvišemu sudištu zemlje, došao je kao odjelni pred- 
stojnik takodjer sveučilištni profesor i narodni zastupnik, muž 
vrlo darovit, koji se je uz to odlikovao i neobičnom eneržijom 
volje i značaja, Izidor Kršnjavi. Njegovo imenovanje pada u 
doba, u kojem je banova inicijativa i djelovanje na kulturnom 
polju bilo u punom jeku a u predstojniku dru Kršnjavomu 
dobio je ban vrlo inteligentnoga suradnika, jednu od onakovih 
sila, koje, bilo u dobrom bilo u zlom, ostavljaju trajne tragove 
svojega djelovanja. S nekoliko crta nemože se nikako ocieniti 
njegov stvaralački rad na kulturnom polju, već bi za to trebalo 
napisati obsežan kritični spis, a to se ovdje nikako nemože učiniti. 
Njegova eneržija, a ovo je najveće moralno svojstvo pravoga 
individualiteta; njegova obrazovanost; širina njegova duševnoga 
pogleda i napokon neobično rađena snaga, sve to moralo je 
dra Kršnjavoga učiniti vrlo zanimivim pojavom na čelu kultur- 
noga odjela zemlje. U kulturnom napredku, koji je zemlja po- 
stigla za ovih 18 godina, može se naći dubokih tragova nje- 
gove inicijative i djelovanja. 

Njega je na čelu nastavnomu odielu zamjenio na vrlo 
kratko vrieme sadašnji banov prvi doglavnik na čelu političke 
uprave, a poslie njega je došao sveučilištni profesor i mnogo- 
godišnji narodni zastupnik, sadašnji odjelni predstojnik Armin 
Pavić. U ovom dosljednom izboru sveučilištnih profesora za 
predstojnika nastavnoga odjela manifestirao je ban težnju, da onim 
nastavnicima najvišega učilišta zemlje, koji su se ujedno posve- 
tili parlamentarnomu životu, pruži priliku, da se iztaknu na naj- 
višem kulturnom mjestu u organizmu zemaljske uprave. Novi 
odjelni predstojnik našao se u položaju, koji je od njega tražio 
rad u drugom pravcu, nego li ga je izvadjao njegov predšastnik 
dr. Kršnjavi. U takovu položaju nalazio se je i predstojnik dr. 
Spevec. Došavši na čelo nastavnom odjelu poslie Ivana Von- 
čine, imao je ponajprije uzdržati i dotjerati više nego jednu 
kulturnu uredbu, koju je ovaj zasnovao, a ovo je bio takav kon- 
servativan zadatak, koji je on u prvom redu imao provesti. A 

U njegovo doba bio je ban zaokupljen brigama o preustrojstvu 
čitave zemaljske uprave, a ovo je preustrojstvo ne samo absor- 
biralo svu banovu pažnju nego je tražilo i nerazmjerno više 
sredstava iz zemaljskoga proračuna. I sadašnji odjelni predstojnik, 
došavši poslie svoga predšastnika, koji je svojom ženijalnom 
eneržijom stvorio liepi broj novih kulturnih uredaba, imao je 
taj poglaviti zadatak, da izpita sve te nove tvorevine te učini, 
da se one konsoliduju i uhvate korjena u kulturnom životu. 
Njegove umne sposobnosti, koje su ga već prije toga iznesle 
na drugom polju na vidik čitavoj zemlji, jamče, kao što su već 
dosele zajamčile, napredak narodne prosvjete, jer ju sada nje- 
guje muž, koji je narodnoj knjizi i krasnomu narodnomu jeziku 
posvetio čitavi svoj viek. 

Izmedju velikih župana jeste po svojem imenovanju naj- 
stariji veliki župan ličko-krbavske županije, Budislav Budisav- 
Ijević-Priedorski. Ime ovoga muža, nemože se spomenuti 
nego s velikim poštovanjem, a ovo poštovanje počiva na uvje- 
renju o tolikim zaslugama, što ih je stekao za boljak povjerena 
mu naroda. Kršna Lika, koja je rodila toliko odličnih i zaslužnih 
muževa, broji ga medju najodličnije u nizu tolikih, koji su 
ju u povjesti proslavili. Po svojem književnom radu, po pozna- 
vanju narodnoga jezika i govora, u čemu ga nije nitko nad- 
krilio, po djelotvornoj toploj ljubavi, kojom radi unaprediti boljak 
toga zanemarenoga kraja zemlje, po svojoj neumornoj rade- 
nosti i otčinskoj brizi, što ju posvećuje svojoj Lici, jeste veliki 
župan Budisavljević najizrazitiji duševni typ darovitoga Ličanina, 
a ličko ga pučanstvo mora doista smatrati svojim pravim otcem i 
najboljirn prijateljem. U Hrvatskoj ima malo Ijudih, koji bi se 
u vjerskim i narodnim pitanjima, što na žalost ciepaju naš narod, 
umjeli onako uzvisiti nad predsude i strasti, koji bi onako 
umjeli poticati pučanstvo na mir, slogu i ljubav te sudjelovanje 
oko zajedničkoga boljka, kako to čini veliki župan Budisavljević. 
Od nas, koji smo se u svojem duševnom nastojanju posvetili 
ovomu mučnomu zadatku, zaslužuje, da mu se divimo i da ga 
sebi postavimo za uzor. Što god se daje za Liku učiniti, a daje 
se na žalost još uvjek malo učiniti, da se unapredi njezin du- 
ševni i materijalni boljak, sve je učinio i čini njezin prvi dosto- 
janstvenik. Zagovarajući duševne i materijalne potrebe svoga 
pučanstva pomogao je gradu Senju, da je dobio višu realnu 

gimnaziju, tvornicu duhana, koja je izdašno vrelo zaslužbe ovoga 
čestitoga ali siromašnoga pučanstva, pomagao je Gospiću, da 
je dobio višu djevojačku školu, Otočcu i drugim mjestima, a 
vodi neumornu brigu o tom, kako bi se u pučanstvu što više 
razširio kulturni i materijalni napredak. Jošte nije mogao doži- 
vjeti, da za svoju Liku izhodi željeznicu, za kojom vapije čitava 
zemlja, no ipak se već sada opaža neki osbiljni pokret, koji će, 
prije ili poslie, uroditi uspjehom. 

Veliki župan najveće i po kulturnom životu, radi njezina 
sjedišta Zagreba, najotmjenije županije u zemlji, Stjepan Kova- 
čević, slovi već tri decenija kao jedan od naših najboljih i naj- 
inteligentnijih upravnih činovnika, pa kada je ban Mažuranić pre- 
ustrojio upravu zemlje, povjerio mu je, premda još mladu, službu 
podžupana, koji su u onoj organizaciji imali prevažan zadatak. 
Ovako ga je preuzeo ban, koji je tražio najbolje sile, a ovo je 
bila sila, kao stvorena, da djeluje na novo preustrojenom uprav- 
nom temelju. On je otac svojemu činovničtvu, a i samomu pu- 
čanstvu, kojemu, nepitajući za nikakovo stranačko stanovište, 
služi svojim savjetom, uputom, svojim dobrim uslugama i svojom 
pravđoljtiblvbSću. Ovako "govori oTićinštvo Tu paifi^^^ 
koje mora poštovati njegov otvoren i neustrašiv značaj kao i 
njegovu energičnu narav. Poznato je njegovo toplo zauzimanje 
za interese povjerena mu upravnoga područja, koje je zasvje- 
dočio u tolikim prilikama, odkad stoji na čelu županije i nje- 
zinim gradovima. Veliki župan Kovačević iztaknuo se je i na 
parlamentarnom polju kao odličan govornik pa će se u sabor- 
skim ljetopisima malo naći onako zdrava sarkazma, kako ga 
iznose njegovi govori. Ovaj se sarkazam okreće proti njegovim 
mnogobrojnim političkim protivnicima, koji bi ipak mogli pri- 
znati, da je ovaj muž skromnoga demokratskoga porekla ostao 
u svojem visokom položaju čedan i bez svake taštine i da sve 
ono, što je postao, ima zahvaliti svojim sposobnostima za 
upravnu struku. 

Veliki župan županije varaždinske Radoslav pl. R u b i d o- 
Zichy od Zagorja, Zichya i Zajka, potomak poznate hrvatske 
plemićke obitelji, bio je uvažen hrvatski parlamentarac prije, 
nego je stupio na čelo svojoj županiji a iztaknuo se je i pu- 
blicističkim radom u domaćem novinstvu, razpravljajuć navla- 
stito strukovna pitanja upravne i narodno-gospodarske naravi. 

Postavši mlad jošte uz obću simpatiju velikim županom župa- 
nije varaždinske i njezinoga starodrevnoga grada Varaždina po- 
svetio je svu skrb pučanstvu pa je i postigao liepih kulturnih 
uspjeha. Jedna od glavnih mu briga bijaše, da se što prije ostvari 
izgradnja zagorske željeznice, za koju je stekao velikih za- 
sluga u zagorskom pučanstvu, koje je uviek žarko ljubio i nje- 
govoj dobrobiti sve umne sile posvetio. Njegovom inicijativom 
osnovano je godine 1890. »obranbeno povjerenstvo proti filo- 
kseri za županiju varaždinsku, kojemu se ima poglavito zahva- 
liti brza i uspješna regeneracija vinograda u županiji. To se je 
sjajno pokazalo na izložbi groždja i voća, koja je držana u 
gradu Varaždinu u rujnu godina 1900. Kada je u lipnju godine 
1887. silna oluja i tuča posve uništila usjeve u većem dielu 
županije, ustrojeni su njegovim nastojanjem odbori za sakup- 
ljanje milodara, kojih je sakupljeno toliko, da se je stradajuće 
pučanstvo moglo preko zime prehraniti, da se je u proljeću 
sliedeće godine moglo obskrbiti dobrim sjemenom za usjeve, 
pače da su pojedine obćine dobile od 150 do 300 for. u vried- 
nostnim papirima kao posebnu glavnicu za buduće eventualne 
slučajeve slične nepogode. Njegovim djelotvornim nastojanjem 
a prinosima zemlje i pojedinih obćina izgradjene su nove škol- 
ske sgrade u Kraljevcu, Klanjcu, Zagorskim Selima, Tuhlju, Ve- 
likom Trgovištu, Strmcu, Velikoj Erpenji, Radoboju, Kostelu, 
Lepajcima, Cvetlinu, Vinici, Nadkrižovljanu, Novoj Vesi, Lud- 
bregu, Martiancu, Imbriovcu, Ivancu kraj Koprivnice i Vidovcu 
a proširene su školske sgrade u Lepoglavi, Ivancu, Magjarevu, 
Jalžabeti i Bartolovcu. Za njegova županovanja sagradjena je 
nova cesta od Velikog Trgovišta i Tuhlja do Vižovlja, koja će 
se do Hruševca produžiti te preložene i uredjene nekoje po- 
stojeće ceste, osigurana je obala Drave kod Ormuža, Stefanca, 
Pustog zida i Selnice sa troškom od preko 800.000 kruna. Kada 
je godine 1896. tuča uništila veći dio usjeva županije varaždinske, 
zauzeo se je veliki župan najživlje za stradajuće pučanstvo i 
sakupljanje dobrovoljnih darova, te se je ne samo moglo pučan- 
stvo kroz zimu prehraniti i obskrbiti na proljeće potrebitim 
sjemenom nego je preostalim iznosom od for. 2836 osnovana 
njegovom inicijativom posebna zaklada za stradajuće pučan- 
županije, koja danas iznosi do blizu 11.000 kruna. I za 
starodrevni grad Varaždin mnogo je veliki župan učinio. 

uredio njegove imovinske prililce unificiranjem dugova bez amorti- 
zacije i Icontrahiranjem zajma uz amortizaciju; njegovim nasto- 
janjem uvedena je u Varaždinu električna razsvjeta, sagra- 
djene su četiri normalne vojarne, koje već danas gradu nose 
liep prihod ; sagradjena moderna gradska bolnica i gradska 
klaonica; uredjeno župno groblje i gradsko šetalište. Upravlja- 
jući kao kr. veliki župan varaždinski ujedno preko pet godina 
županijom belovarsko-križevačkom unapredio je boljak, duševni 
i materijalni ove županije. Za to je vrieme osigurana gradnja 
vicinalne željeznice Belovar-Križevac, izradjena zemaljska cesta 
Belovar-Križevac i sagradjena županijska dvorana u Belovaru. 
Napredovali su takodjer gradovi Belovar i Križevac a ponaj- 
pače Koprivnica. Gradovi Belovar i Križevac izabrali su velikog 
župana pl. Rubida počastnim gradjanom. Stojeć petnaest go- 
dina na čelu županiji varaždinskoj, ulagao je veliki župan pl. 
Rubido sve svoje duševne sposobnosti i svoje znatno upravno 
znanje u to, da unapredi duševni i materijalni boljak povjere- 
noga mu pučanstva, koje ga iskreno štuje, jer je svojom pri- 
jaznošću jednako napram svakomu Ijubezan i spreman na uslugu 
i pripomoć a ne riedko doprinjeo i velike materijalne žrtve u 
svom službenom položaju za obći boljak. Sada mu je glavna 
briga da se udovolji želji njemu povjerena pučanstva za iz- 
gradnju produženja zagorske željeznice od trgovišta Krapina 
preko Rogatca u Štajersku do Orabelna, koja bi oživjela uglje- 
nike kotara Krapina i u velike omogućila izvoz istih kao i vina 
iz vinorodnog Zagorja te stoke i inih proizvoda takodjer iz nu- 
tarnje Hrvatske, pak se je nadati, da će mu to nastojanje i 
uspjeti. 

Veliki župan županije virovitičke dr. Teodor grof Peja- 
čević Virovitički posvetio se, sliedeć tradiciju svoje obitelji, 
javnomu životu i upravi zemlje te stoji takodjer od početka 
pravnoga preustrojstva na čelu virovitičkoj županiji. Grof Teo- 
dor Pejačević pripada najvišemu plemstvu zemlje, a mnogi čla- 
novi njegove odlične porodice zauzimali su navle^tito u pro- 
šlom vieku, velike časti i službe kod dvora i u držmmom životu ; 
blagopokojni njegov otac obnašao je kroz tri godine staroslavnu 
čast hrvatskoga bana, te je svoje ime nerazriešivo spojio sa 
jednim velikim dogadjajem u životu hrvatskoga naroda. Veliki 

župan virovitički vrši svoju službu najsavjestnije, razvijajuć mar- 
ljivost, sposobnost i revnost, Icoja kod muža njegova družtvenoga 
položaja i njegovih imovinskih okolnostih zaslužuje dvostruko 
priznanje i zahvalu. Mi priznajemo, da se naše domaće plemstvo 
nije još do danas onako stopilo sa narodom i njegovim kulturnim 
težnjama, kako to vidimo u magjarskom i češkom narodu; po- 
tomci slavnih u povjesti muževa nisu nastavili predaje svojih 
predja. Tim nam mora biti milije, kada bar pojedinci iz toga 
odličnoga kola posvećuju svoje sile tomu kulturnomu napredku 
i to u takovim obćim odnošajima, koji traže intenzivan rad, po- 
žrtvovnost i najbudniju pažnju, a grof Teodor Pejačević jeste 
takav veliki župan prema zahtjevima današnjega vremena Danas 
hrvatski jezik vlada suvereno i izključivo u zemaljskoj upravi a 
grof Teodor Pejačević prionuo je uz taj jezik od mladih go- 
dina te ga je naučio u njegovom savršenom obliku; danas na- 
rodna kultura stoji pod zaštitom zakona i narodne sviesti a 
tko danas vrši službu u javnoj upravi, vrši ju samo na njezi- 
nom temelju i na njezin boljak. Ovako je svoj poziv podpu- 
noma shvatio i veliki župan dr. Teodor grof Pejačević pa se 
zemlja inora radovati, imajući na čelu jedne od najvećih i s^- 
važnijih županija zemlje muža visokih družtvenih krugova, koji 
svoje sile žrtvuje za obći narodni boljak. 

Veliki župan ubave požežke županije dr. Nikola pl. Jur- 
ković, jeste od pete do glave činovnik, a ovo je častno zvanje 
nasliedno u njegovoj, za narod i njegovu upravu, zaslužnoj 
obitelji. Ona je zemlji dala izvrstnih činovničkih sila, a danas 
vidimo dva brata, vriedne potomke svojih predja, na čelu dvijuh 
slavonskih županija, koje se natječu u slikovitosti, u prirodnom 
bogatstvu i u darovitosti pučanstva. Koliko takovi muževi, sto- 
jeći u tako važnoj službi, mogu dobro tvoriti pučanstvu i 
zemlji, netreba pobliže razlagati. Hrvatska treba nada sve drugo 
dobru upravu, a nju stvaraju dobri upravitelji. Tko oživljuje 
mrtvo slovo zakona; tko prednjačeć dobrim primjerom, poteže 
ljude na odgovornost i rad ; tko, shvaćajuć i vršeć vlastite du- 
žnosti, zadahnjuje sve svoje podčinjene organe ovim duhom, 
taj stvara najbolju polugu narodnom blagostanju. Ovakav je 
muž veliki župan županije požežke, ovakav mu je mladji brat, 
Petar pl. Jurković, veliki župan divne županije sriemske. Ovo 
su dostojanstvenici, koji umiju i uz savršenu reprezentaciju 

svoga dostojanstva vršiti sve s njim skopčane ogromne dužnosti; 
i jedna i druga županija pokazuje danas napredak, a oba velika 
župana spajaju svoje ime s ovim kulturnim razvitkom svojih 
županija. Veliki župan požežki radio je i izvan ovoga kruga, 
naročito je kao predsjednik hrvatskoga izložbenoga odbora go- 
dine 1896. doprinesao, da je zemlja bila onako liepo zastupana 
na ugarskoj milenijskoj izložbi. No ima još jedan momenat, na 
koji se treba osvrnuti. Kao što veliki župan Budislav Budisav- 
Ijević u Lici, tako i veliki župani dr. Nikola i Petar pl. Jurković 
u svojim županijama zastupaju i provode ideju sloge izmedju 
hrvatskoga i srbskoga pučanstva i izmedju raznih vjeroizpo- 
vjestih, a nečine oni to samo s toga, jer je ovo načelo bana i 
narodne stranke, nego jer se ovo i podpunoma slaže s njihovim 
patriotičnim čuvstvom. Kao čuvari i promicatelji mira i sloge 
zaslužuju hvalu svakoga rodoljuba. 

Veliki župan sjedinjene županije belovarsko-križevačke, dr. 
Milutin pl. Kukuljević-Sakcinski, potomak velikoga Ilirca i 
veleumnoga hrvatskoga književnika Ivana Kukuljevića, postao 
je, vrativ se u domovinu iz Bosne, godine 1894. velikim žu- 
panom u Belovaru, no već prije toga vršio je on u Hrvatskoj 
činovničko zvanje. Kada je godine 1874. pod banom Mažura- 
nićem preustrojena uprava, došao je za podžupanijskoga tajnika 
na Rieku, te je tu razvio djelatnost, kojoj ima i danas tragova u 
prosvjetnom životu onoga pučanstva. Imao se je provesti novi 
školski zakon, ta u istinu epohalna stečevina ovih vremena, a 
mladi podžupanijski tajnik znao je sklonuti pučanstvo i obćine 
na velike materijalne žrtve za pučku prosvjetu i za pučki uči- 
teljski stališ. Prešavši poslie okupacije u bosansku službu, imao 
je i ondje jednak zadatak; tu je pučku školu trebalo iz temelja 
stvoriti, a prokušani radnik i oduševljeni prijatelj pučke pro- 
svjete posvetio se ovomu poslu s najvećim marom; u velikom 
županu belovarskom imade pučka škola svoga najboljega pri- 
jatelja. Ovo njegovo zauzimanje za kulturu i nauku doprinielo 
je, da je grad Belovar dobio lani veliku realnu gimnaziju, kojoj 
već zidje dostojan hram; no veliki župan belovarski stara se 
jednako i o materijalnom boljku pučanstva. Pod njim je dogra- 
djena i otvorena željeznica od Križevca preko Belovara do Vi- 
rovitice, kao i moslavačka željeznica, koja jednim dielom prolazi 
belovarsko-križevačkom županijom. Orad Belovar procvao, je 

novim kulturnim i gospodarslcim životom, a on se jednalco stara 
i o napredku starodrevnoga Križevca kao i grada Koprivnice, 
kojoj se radi važne pozicije toga grada i mora obraćati pažnja 
nadležnih faktora. Veliki župan dr. Kukuljević-Sakcinski podpu- 
noma je shvatio važni onaj zadatak, što ga upravni organizam 
zemlje namienjuje tim svojim odličnim organima. I u županiju 
belovarsku prodro je posliednjih deset i dvadeset godina, a i 
prije toga, tudji elemenat u većemu broju pa ako se s tom či- 
njenicom mora računati, nesmije se ipak ni časak smetnuti s uma 
prirodni i historički karakter zemlje te upliv, što ga narodna 
kultura mora vršiti i na te doseljenike. A veliki župan belovarski, 
sin slavnoga Kukuljevića, nemože biti nego zadahnut hrvatskom 
patriotičnom i kulturnom sviešću i nemože o drugom nastojati^ 
nego da kulturu sa narodnim obilježjem širi u sve slojeve pu- 
čanstva. Ovako radeć učvršćuje osnove narodnoga boljka. 

Veliki župan županije modruško-riečke i historičkoga, na 
žalost danas toli nazadujućega grada Bakra, dr. Vladimir Ni- 
kolić-Podrinski, službovao je već prije kod vrhovne zemaljske 
oblasti; no kasnije se je posvetio parlamentarnom životu, te je 
u saboru brzo izišao na glas umnoga i okretnoga govornika, 
jednoga od najboljih, što ih imade narodna stranka. Nitko nemože 
govoriti većom lahkoćom i jasnije razložiti svoju misao od njega. 
Na čelo županiji modruško-riečkoj došao je poslie smrti prvoga 
njezinoga velikoga župana iza utjelovljenja Krajine, a bio je to 
dosta težak položaj; jer je Ojuro Stipetić svojom neumornom 
radenošću i svojom brižljivošću za duševni i materijalni boljak 
naroda doista ostavio najljepši spomen i trajnih tragova svoje 
blagotvorne uprave. No dr. Vladimir pl. Nikolić-Podrinski stekao 
je brzo povjerenje pučanstva, starih graničara, navlastito pako 
kršnih Gorana i čestitih Primoraca, koji su doskora upoznali 
muža neobično vedre naravi, stalna značaja i žive rječitosti, 
puna plemenitih intencija za njegov napredak, te mu danas či- 
tavo pučanstvo, bez razlike stranaka, donosi u susret najveće 
poštovanje. 

Iz govora, kojim je prigodom svoga namještenja u veliko- 
župansku čast pozdravio županijsku skupštinu, neka je spomenuta 
jedna značajna stavka, kojom je zasvjedočio svoje plemenito 
mišljenje o slozi svih, navlastito pak Hrvata i Srba. Veliki je 
župan rekao: »Srdcu mi godi, a duši mi je milo, te se ponosim, 

da stupam na čelo županije, u kojoj neima trvenja izmedju oba 
plemena jednoga naroda. Providnost božja posadila je Srbe uz 
Hrvate, poštujmo ovu volju božju, živimo u slozi i ljubavi, pa 
se natječimo u tom, kako da jedno i drugo u toj zemlji obita- 
vajuće pleme koristi svojoj domovini.« Ovo je ona intencija, koju 
je ban od prvoga časa zamislio, a kasnije proveo u ustavnom 
i javnom životu, a ovu je intenciju, kao što svi veliki župani, 
osobitim žarom prigrlio veliki župan modruško-riečki, koji je u 
Hrvatskoj jedan od najznačajnijih predstavnika pravoga slobo- 
doumja i tolerancije u vjerskim i inim duševnim pitanjima. Gdje 
ban na čelo pojedinim županijama postavlja muževe, kao što 
je veliki župan modruško-riečki, koji se, živuć u nezavisnom 
družtvenom položaju, primaju ovakovih častih samo iz pleme- 
nite ambicije, da mogu svoje umne sile posvetiti kulturnomu 
boljku pučanstva, tu mora i uprava tih muževa roditi dobrim 
plodom. 



XIV. 



(Predsjedničtvo sabora godine 1897—1902.: Vaso Ojurgjević; Hinko pl. Francisci; dr. Franjo 

Spevec; prvaci saborskih stranaka: dr. Josip PHverič; dr. Aleksandar Egersdorfer ; Ojuro pl. 

Ojurković; dr. Nikola pl. Tomašić; dr. Svetislav Šumanović; dr. Marijan Derenčin; dr. Šime 

Mazzura; dr. Ivan Banjavčić; Erazmo Barčić; dr. Josip Frank.) 

I Predsjedničtvo sabora sastoji iz trojice članova a danas su 
članovi toga predsjedničtva: Vaso Ojurgjević, te oba 
podpredsjednika Hinko pl. Francisci i dr. Franjo Spevec. Za- 
stupnik Vaso Ojurgjević bio je i prvi saborski podpredsjednik u 
čitavo vrieme Hrvatova predsjedničtva; kada je ovaj umro po- 
vjerila mu je saborska većina jednodušno čast predsjednika. 
Kada je početkom ove saborske periode stupio u sabor po- 
kojni Danilo Stanković, složila se je saborska većina u njegovu 
izboru za predsjednika a na ovo je rado pristao i zastupnik 
Vaso Ojurgjević, dajući zasluženu počast bivšemu odličnom 
članu zemaljske vlade. Prvim podpredsjednikom bude izabran 
Hinko pl. Francisci, koji je iza smrti Danila Stankovića postao 
predsjednikom. Kada se je na toj časti zahvalio, izabrala je većina 
opet predsjednikom Vašu Ojurgjevića. 

Predsjednik Vaso Ojurgjević spada medju najstarije čla- 
nove sabora; stupio je u nj u vrieme, kada je izmedju Hrvata 
i Srba vladala velika nesloga, a on je od ovoga časa počeo 
nastojati, da pomogne ukloniti uzroke razdoru naročito djelu- 
jući na krugove hrvatskih Srba. Predsjednik Vaso Ojurgjević 
ostao je ovom načelu i ovoj težnji vjeran do današnjega časa, 
te je ovo jedna od trajnih njegovih zasluga u našem javnom 
životu. 

Predsjednik Ojurgjević stupio je na tu častnu stolicu, kada 
su već u zemlji i saboru vladali mirni odnošaji. Oštre mjere 
saborskoga poslovnika, poprimljene u burno parlamentarno doba, 
imale su već anahronističan značaj, te nije bilo nuždno da se upo- 

ravljaju. No on bi ih po svojoj naravi i po liberalnom shva- 
ćanju predsjedničke časti težko hotio i uporavljati. Doduše su 
se i u njegovo vrieme dogadjale žestoke erupcije, no one su 
imale svoj uzrok u zanesenoj naravi pojedinih članova manjine, 
a nisu bile oznake političke situacije, kao u prvo doba Mirka 
Hrvata. Predsjednik Ojurgjević prosudjivao je te erupcije navlas 
blago, jer nije hotio, da sabor i hrvatski parlamentarizam trpe 
radi grieha pojedinih zanesenijih članova. Danas je on takav 
predsjednik, da ga sve stranke jednako štuju te mu izlaze s po- 
vjerenjem u susret a ovo se povjerenje osniva na uvjerenju, da 
je on muž pravedan i iskreni prijatelj parlamentarne slobode 
govora. On je bio od prvoga časa vrlo značajan pojav našega 
javnoga života; uman, patriotičan i neobično rječit, stalan i 
vjeran svojim načelima, pošten sin svoga srbskoga naroda, a 
najvjerniji sin svojoj hrvatskoj domovini. Izmedju svih naših 
javnih muževa srbske narodnosti, shvaća on možda najkorekt- 
nije prava i dužnosti Srba u Hrvatskoj. Pisac ovoga djela na- 
pisao je na drugom mjestu nešto obsežniju kritičku studiju o 
Vaši Ojurgjeviću kao predsjedniku sabora i parlamentarcu pa 
žali, što mu svrha ovoga djela nalaže, da bude mnogo kraći. 
Parlamentarni naši ljetopisi spominjat će uvjek Vašu Ojurgje- 
vića kao jednoga od najboljih naših predsjednika, a u odnošajima 
izmedju jednokrvne braće slaviti će se on kao najkrepčiji za- 
točnik sloge. 

Vrlo poštovana ličnost našega javnoga života jeste prvi 
saborski podpredsjednik, Hinko pl. Francisci. On je stupio u 
onaj sabor, koji je, primivši reviziju nagodbe, sklopio mir iz- 
medju Hrvatske i Ugarske, no kao unionista staroga osvjedo- 
čenja nije se mogao odmah izmiriti s novim odnošajima. No 
već pod banom Mažuranićem bio je postavljen na odlično 
mjesto u javnoj upravi, a kada je ban godine 1883. zabanovao, 
posvetio se sasvim, ostavivši javnu službu, parlamentarnom 
životu. I tu je odmah postao saborski podpredsjednik a po smrti 
predsjednika Danila Stankovića povjerila mu je većina pred- 
sjedničko mjesto. Ovako je postigao najveću parlamentarnu 
čast, al ju je ipak odklonio misleći, da nebi u svojoj dobi mo- 
gao vršiti sve s njom skopčane dužnosti. A ipak je vrši danas 
uslied bolesti svoga prijatelja i druga predsjednika Vaše Ojur- 
gjevića, svježom duševnom snagom i velikom požrtvovnošću. 

Svoju čast reprezentira podpredsjednik Hinko pl. Francisci sa- 
vršenom noblesom, a on je pravi hrvatski kavalir u podpunom 
smislu ove rieči. Narodna stranka poštuje u njemu jednoga od 
najodličnijih svojih članova, no otmjena njegova ličnost znala 
si je steći simpatije i poštovanje svih naših javnih i parlamen- 
tarnih krugova. 

Drugi saborski podpredsjednik, dr. Franjo Spevec, po- 
javio se mlad na polju javnoga i parlamentarnoga života, izmedju 
prvih od naraštaja tadašnje odlične mlade inteligencije, koja je 
stupila u banove političke redove. Upoznavši ban i narodna 
stranka u njemu vrlo sposobnu silu, čovjeka živahnoga tempe- 
ramenta i neobične govorničke okretnosti, rado mu pružiše pri- 
liku, da se iztakne kao borac za načela stranke i kao radnik 
na polju pozitivnoga zakonarstva. Za njegovu popularnost u 
stranci, koju je stekao otvorenošću značaja i drugim svojstvima, 
bio je svakako velik dokaz, da je za saborskoga podpredsjednika 
postavljen u dobi, u kojoj se u parlamentarnom životu ustavnih 
zemalja ovakova čast riedko polučuje. Njegovi govori — a ovo 
je valjda suvišno da se iztiče kod sveučilištnog profesora prav- 
ničke struke — odaju temeljito stručno znanje, a ovo je na- 
pokon morao steći muž, koji se je uz prirodan dar vazda od- 
likovao riedkom marljivošću. S njegovim javnim radom spaja 
se još jedan momenat našega duševnoga i političkoga života, 
koji ima vrlo zanimivu no i vrlo poučnu stranu. On je prvi 
razvio — pretekao ga je možda jedini Ivan Vončina — zastavu 
liberalizma kao oprjeku proti nesnosnim arciklerikalnim elemen- 
tima u zemlji, pa se izmedju svih naših javnih muževa smatra 
danas prototypom ove duševne struje. No glede toga libera- 
lizma valja da mi u Hrvatskoj strogo razlikujemo. Ima jedan 
liberalizam stanovitih modernih krugova u Europi i u našoj 
monarkiji, koji je odurna karikatura pravoga liberalizma a koji 
se jedino sastoji u tome, da radi iz egoističkih ili bezvjerskih 
motiva uništiti ovlašteni moralni upliv katoličke vjere i crkve. 
Za ovakav liberalizam nemože se nijedan pravdoljubiv i pro- 
svietljen čovjek ugrijati, a podpredsjednik dr. Spevec neželi ga 
jamačno presaditi u Hrvatsku. No ima drugi jedan libera- 
lizam čisto duševne naravi, za koji su se vazda borili naj- 
svietliji umovi čovječanstva, a koji se sastoji u pobijanju into- 
lerancije u duševnom i javnom životu, u širenju prosvietljenih 

načela, koja stvaraju kulturni napredak, a ovakav je liberalizam u 
Hrvatskoj najnuždniji. Protivnici dra Spevca imali su veliku moć 
i očitovali su otvoreno namjeru, da ga unište no nisu uspjeli. 
On im je izbio iz ruku oružje, razjasnivši rieči, radi kojih se 
je na nj najviše navaljivalo, no jamačno je u toj borbi dozriela 
u njemu sasvim misao i odluka, da se valja odlučno boriti za pravi 
duševni liberalizam, za slobodu mišljenja, za dostojanstvo razuma 
i savjesti proti svima, koji su mu u Hrvatskoj protivnici. Čitavi 
klerikalizam, kako ga danas shvaćaju njegovi začetnici i nosioci, 
nije drugo nego medjunarodna politička struja, koja se bori za 
vlast i upliv. Mi ga Hrvati netrebamo. U našoj davnoj historiji, 
iz dobe državne samostalnosti, spominje se dogadjaj, koji nije 
još ni danas pravo razjašnjen. Veliki papa Grgur VII. koji je 
toliko uradio, da se razširi universalna vlast katoličke crkve 
obratio je svoju pozornost i naklonio svoju zaštitu kralju Zvo- 
nimiru, te ga po svojim poslanicima dao okruniti kraljem. I da- 
nas se nezna, kako je kralj Zvonimir umro, a ima jedna verzija, 
koja kaže, da su ga smaknuli oni Hrvati, kojima nije bio po 
ćudi taj savez izmedju kralja i rimske stolice. Ovdje je politički 
klerikalizam, po svojem najumnijem predstavniku vršio vlast na 
udes hrvatskog naroda, a opaža se i danas, poslie devet vje- 
kova, da se hrvatski narod radi upotriebiti u takove klerikalno- 
političke svrhe. I mi Hrvati moramo biti oprezni, jer naš po- 
litički narod sastoji iz dvijuh kršćanskih vjera, koji svoju bu- 
dućnost gradi na medjusobnoj vjerskoj toleranciji, ljubavi i slozi. 
S podpredsjednikom drom Spevcem složit će se svi slobodo- 
umni Hrvati, bude li on širio misao o duševnoj slobodi, bude 
li suzbijao atentate na toleranciju i gonio iz Hrvatske upliv, 
koji radi iz nas stvoriti orudje u svoje klerikalno-političke svrhe. 
Izmedju. svih saborskih članova narodne stranke zastup- 
nik prvoga zagrebačkoga kotatara jeste najčišći intelektualni 
izraz kulturne unionističke stranke, koja se je obrazovala kod 
revizije nagodbenoga zakona i koja se je naročito banovim upli- 
vom podigla na sadašnju visinu. Drugi prvaci stranke mogli 
su imati ovaj ili onaj glavni politički razlog, koji ih je sklonuo 
da stupe u njezine potitičke redove; oni su mogli imati i sim- 
patija za unionističku ideju i stranku; svi su ovi njegovi dru- 
govi po zvanju ili njemu ravni po inteligenciji, davno prije 
njega u nju stupili, samo je on oklevao s razloga, koji je ka- 

snije razjasnio i koji su pobudili najveću pažnju javnoga mnienja. 
On je uz stranku istom onda otvoreno pristao, kada je taj 
svoj politički korak, ozbiljan i težak radi njegova publicističkoga 
rada u prošlosti, mogao opravdati takovim razlozima, koje mu 
je diktovao njegov razum a podupirala njegova patriotična hr- 
vatska sviest. Ni narodna stranka ni njegovi protivnici nemogu 
zaniekati, da je ona u njemu dobila eminentnu duševnu silu a 
njegovi su protivnici, kako je to na drugom mjestu orisano, 
još najbolje shvatili sve zamašne posljedice ove odluke zastup- 
nika Pliverića za naš javni i parlamentarni život. Muž koji je 
čitavi svoj viek posvetio izučavanju državnoga prava i uzgoju 
mladjega pravničkoga naraštaja u toj struci; koji je izmedju svih 
naših javnih muževa i učenjaka uložio najveći duševni trud, da 
prouči naš odnošaj prema Ugarskoj te koji mu je proniknuo u 
najmanje tančine; koji je na tom polju nesumnjivo prvi naš 
autoritet; takav muž ima pravo zahtjevati, da se u svim pita- 
njima našega javnoga i državnoga života sluša njegov, na 
autoritetu razuma i znanja osnovani sud. A i hrvatski patriota 
dr. Pliverić ima pravo zahtjevati, da ga sve stranke poštuju, 
jer je taj njegov patriotizam izraz njegove prave, čiste hrvatske 
duše. Na njegov značaj nije pako mogla nikada pasti ni sjena 
kakove sumnje a u sudu o tom značaju jamačno se slažu svi 
njegovi prijatelji i protivnici. A ipak ovaj muž, koji je uvjere- 
njem učenjaka i rodoljuba pristao uz državopravni temeljni za- 
kon; koji je uvjek na publicističkom polju i u saboru o 
tome radio, da tu državopravnu stečevinu prikaže u što sviet- 
Ijijem i povoljnijem liku za Hrvatsku, morao je podnašati najteže 
navale svojih protivnika, premda je on bio vazda prema njima 
i najblaži i najtolerantniji. I o banu će kazati hrvatska politička 
povjest, da nije svoj liberalizam možda nigdje ljepše zasvjedo- 
čio, nego upravo prema dru Pliveriću. Ban se nije naravno 
mogao s njim slagati u tumačenju nagodbenoga zakona no 
ban kao praktičan državnik, koji svoj javni rad osniva pogla- 
vito na kulturnom momentu, morao se je radovati, videći, da 
mu svoje sudjelovanje u parlamentarnom životu nudja muž, 
koji po svojem zvanju i značaju može tim svojim sudjelova- 
njem krepko unaprediti kulturni njegov rad. Bi li se našao koji 
drugi vodja stranke, koji je osim toga prvi ustavni čuvar na- 
godbenoga zakona a koji bi u najglavnijem načelnom pitanju 

pokazao onakav liberalizam prema shvaćanju jednoga člana 
svoje stranke? Kako se je moglo očekivati, vinuo se je dr. Pliverić 
doskora u prve redove svojih političkih prijatelja, koji mu u 
saboru povjeravaju najteže zadatke a koje on vrši ozbiljno- 
šću i temeljitošću, prirodjenoj njegovoj naravi i značaju. Dr. 
Pliverić vrši svojim javnim radom i svojom znanstvenom ob- 
ranom državopravnoga temeljnoga zakona i u moralnom po- 
gledu vrlo blagotvoran upliv, jer i mladja hrvatska inteligencija, 
koja se sprema za javni život, mora da uči poštivati zakonite 
odnošaje, koje s tolikim osvjedočenjem, s tolikom nadom u 
političku i kulturnu budućnost naroda brani onako uman i 
značajan muž, kakav je zastupnik dr. Pliverić. 

Najradeniji član sabora kroz tri petgodišnje periode, nje- 
gov izvjestitelj najvažnijih saborskih odbora pa i sadašnjega 
kraljevinskog, jeste simpatični i ženijalni zastupnik, sveuč. pro- 
fesor dr. Aleksandar Egersdorfer. Kod njega se možda 
najjače opaža, kako su tečajem posljednjih dvadeset godina 
nastale druge političke okolnosti, drugo mišljenje javnoga mnie- 
nja, drugi zadatci, što ih imadu vršiti u javnom životu umni 
narodni muževi. Uzmimo njega i njegova predšastnika u toli- 
kim saborskim odborima, navlastito u kraljevinskom, pokojnoga 
Josipa Miškatovića. Čitavo znanje, što ga je ovaj veliki publi- 
cista za mladjih dana stekao, a on ga je i sabirao samo u iz- 
vjestnom pravcu, imalo se je upotriebiti u državopravnoj borbi, 
u obranu narodnoga političkoga i historičkogaf stanovišta. Go- 
dine 1879. trebalo je opet obnoviti financijalnu nagodbu. Premda 
pokojni Jakić nije kod revizije financijalnoga diela nagodbe u 
godini 1873. opravdao sve nade svojih prijatelja, koji su ga 
smatrali svojim financijalnim kapacitetom, razumio je on ipak 
najbolje izmedju svih tu struku, pa je sada, kada se je imala 
ta nagodba obnoviti, njegova stranka morala vrlo požaliti, da 
Jakića neima više izmedju živih. Tako se je izvjestiteljstva u 
odboru morao primiti Miškatović, koji je istina bio čovjek pa- 
metan i pronicav ali koji nije u svojoj mladosti mogao valjda 
ni u snu pomisliti, da će imati riešavati financijalna pitanja od 
zamašne važnosti za financijalno i ekonomičko stanje zemlje u 
razpravama sa državnicima ugarskim, koji su tome poslu po- 
svetili čitavi svoj viek. U toj situaciji našao se je duhovit čo- 
vjek, koji misli, da sve razumije no zemlja je domala morala 

platiti račun te duhovitosti bez temeljitoga financijalnoga znanja. 
Sada ga je nasliedio muž, koji je te budgete, te račune i obra- 
čune izpitao do najsitnijih brojaka pa se ovako može razumjeti, da 
je barun Živković,koji se je sam mnogo bavio tim poslovima, pro- 
čitavši prvi hrvatski nuncij u sadanjim razpravama mogao uzklik- 
nuti : >Ovo je pravi nuncij ; ovo je pravi stvarni nuncij, što smo ga 
dosele imali.« Ovakav je i ostali rad dra Egersdorfera, koji se 
uvjek drži stvari, koji kao govornik nerazpolaže rječitošću, da 
može zasliepiti svoje slušatelje no čiji su govori vazda poučni 
i vazda sa stvarnoga gledišta zanimivi. Ovakav pozitivni rad 
traži ne samo duševna narav i stručna naobrazba dra Egersdor- 
fera nego ga ištu sve okolnosti javnoga života, svi gospodar- 
ski interesi naroda a ban i narodna stranka, povjeravajući njemu 
te važne poslove, znadu, da su ih predali najvještijim i najspo- 
sobnijim rukama. Ovo u Hrvatskoj govore i prijatelji i protiv- 
nici dra Egersdorfera, čiji je talenat u istinu tako velik i tako 
izrazit, da mu se u zemlji priznaje obćenito i jednodušno. On 
je naš prvi financijalni kapacitet ; on je kao jurista, i po samom 
priznanju njegovih protivnika, muž riedke pronicavosti i oštro- 
umnosti, pa ovako on izpunjava vrlo važan zadatak u eri, kojoj 
je ban udario obilježje kulturnoga rada na svakom polju jav- 
noga života. Ovakav talenat morao bi bez pravoga posla zahi- 
riti u jalovoj državopravnoj borbi, u kojoj mlin samo klopoće a 
ne melje ništa, jer nema što mlieti, a koja danas, u doba po- 
zitivnoga zakona, nemože narodu ni malo koristiti. Nemože biti 
nama na kraj pameti, da malovažimo državopravnu borbu u 
pravo vrieme, koja je toliko puta herojičan napor naroda za 
njegovu slobodu i samostalnost i koja zaslužuje poštovanje 
rodoljuba. No ta je državopravna borba završena za nedogledna 
vremena pa danas vidimo, da i sami državopravni elementi opo- 
zicije neimaju uz najbolju patriotičnu volju pravoga posla, ako 
se neće uzeti, da su važni poslovi pitanja, da li se opozicijo- 
nalne frakcije imadu sjediniti, kojim će se imenom nazvati, tko 
će u sastancima sačinjavati lievo, tko desno krilo, i tko će im 
predsjedati. Za ovakovu borbu nebi bio dr. Egersdorfer stvo- 
ren al se za to on odaje svom dušom poslovima svoga pozi- 
tivnoga pariamentarnoga zvanja. A u pariamentarcu dru Egers- 
dorferu živi čovjek pun poštena i plemenita srdca; pun do- 
brote i pravoga čuvstva za svakoga i prema svakomu! 

U zastupniku Ojuri pl. Gjurkoviću imadu sabor i nje- 
gova stranka jednu od svojih izvrstnih duševnih sila, koja svoje 
zastupničke dužnosti, napose na zajedničkom saboru, najsa- 
vjestnije shvaća i izpunjava. Danas je već minulo vrieme, gdje 
je samo ime toga javnoga radnika znalo pobuditi zlovolju, 
ogorčenost, bies njegovih protivnika; danas sviet u Hrvatskoj 
sudi mirnije i hladnije, pa priznaje, da je zastupnik Ojuro pl. 
Ojurković ne samo vrlo rađen i sposoban muž, nego da on 
na svojem mjestu radi, gdje samo može, unaprediti kulturne i 
gospodarske probitke zemlje. Na zajedničkom saboru, gdje je 
tako rekuć delegat naših delegata, potiče i razjašnjuje on ne- 
umorno hrvatska gospodarska pitanja pa mu ima zemlja mnogo 
zahvaliti, što su ugarski narodni zastupnici i njihovi parlamen- 
tarni krugovi bolje upućeni o našemu stanju. A ima još nešto, 
čim on na sebe svraća pozornost većih političkih krugova. On 
je u kolu naših javnih muževa srbske narodnosti onaj elemenat, 
koji ima najživljega smisla za historičku misiju monarkije i 
prema njezinim narodima i prema slavenskim narodima na bal- 
kanskom poluotoku. On dobro shvaća, možda mnogo bolje 
nego mnogi od nas, koju važnost za monarhiju imade njezin 
hrvatski i srbski narod u Hrvatskoj a on ovu važnost iztiče 
svakom zgodom u savezu sa idejom o nerazriešivosti državne 
zajednice izmedju Ugarske i Hrvatske, da može i Ugarskoj i 
monarhiji pokazati, koja velika i moralna i politička potencija 
leži za nju u tome narodu kraljevine Hrvatske. Muž, koji u hi- 
storičkom duhu shvaća odnošaj izmedju Ugarske i Hrvatske, 
kao i civilizatornu misiju monarhije prema iztoku, stoji na ta- 
kovu stanovištu, koje hrvatski patriota može mirne duše odo- 
briti. On se je svojim radom i svojom nesumnjivom inteligen- 
cijom iztaknuo na javnom obzorju zemlje a dokazao je činom, 
da umije zastupati kulturne i gospodarske njezine intererese. 

Riedku parlamentarnu silu dobio je sabor sa periodom od 
godine 1892. u sveučilištnom profesoru dru. Nikoli pl. To- 
ma š i ć u, koji se je kao jedan od prvaka narodne stranke vi- 
nuo u prve redove domaćih parlamen taraca. Pošto je kulturni 
momenat, koji danas obilježuje narodnu ili unionističku stranku, 
izbrisao sve negdašnje razlike izmedju njezinih pojedinih čla- 
nova, nemože se više pitati za to, koji je izmedju njih veći ili 
manji unionista. No mnogoga, koji ne pozna pobliže dra To- 

mašića, može možda zanimati, da je on unionista pur sang, Icoji u 
tome čuva tradiciju svoje obitelji, koji poznaje i jezik i odnošaje i 
duševnu kulturu pobratimskoga naroda i koji tomu narodu donosi 
veće osobne simpatije od nas, duševnih potomaka starih Iliraca. 
No ovo njegovo subjektivno stanovište, koje se ima i poštovati i 
razumjeti, sasvim je irrelevantno ; dr. Tomašić ima svoje posebne 
simpatije kao što imadu i drugi muževi u narodnoj stranci, no 
svi ti muževi rade skladno i složno na temelju nagodbenoga 
zakona, unapredjujuć u njegovu okviru a pod vodstvom bano- 
vim narodne probitke a izmedju tih muževa iztiče se odličnom 
intelektualnom sposobnošću, velikim govorničkim darom i oso- 
bitim realističkim shvaćanjem dr. Nikola pl. Tomašić. Ovo je u 
istinu pravi duševni individualitet, koji se neobično jakim i du- 
bokim zvukom govora, originalnošću mislih, nekom osobitom 
trieznošću u načinu predavanja razlikuje od drugih Ijudih, i tko 
ga je kada u saboru slušao — a on govori samo u riedkim 
prilikama i uvjek meritorno — dobiva utisak, da je govorio 
ozbiljan, triezan i pametan čovjek. Neima sumnje, da ga kraj 
njegovih godina, jer on još uvjek spada medju najmladje članove 
narodne stranke, kraj njegova talenta i znanja, koje kao sveuči- 
lištni profesor naravno usavršuje, čekaju važni zadatci u 
javnom životu zemlje, koja treba i traži muževe njegovih svoj- 
stava, kao profesor toli važne narodno-ekonomske struke po- 
zvan je, da širi zdrava načela državnoga i narodnoga gospo- 
darstva ; kao političar i pariamentarac ima on u saboru da vrši 
velike dužnosti, koje mu nameće njegov odličan položaj u na- 
rodnoj stranci. On je te dužnosti vršio i vršit će ih odsele 
s prosvietljenim shvaćanjem umna i znanstveno temeljito obra- 
zovana Hrvata. 

Njegove od prilike dobe jeste zastupnik kitnjastoga Sriema 
dr. Svetislav Sumanović, koji je s njim zajedno stupio prije 
devet godina prvi put u sabor, a koga sabor smatra jednim od 
duševnih prvaka narodne stranke. Hrvati i Srbi uživaju osobit 
glas kao darovit narod, a njihov povjestni život zaista potvr- 
djuje ovo mnienje obrazovanoga svieta. A ovu darovitost i 
originalnost duha, ovu bistrinu pameti, ovu pronicavost suda 
sjedinjuje u sebi zastupnik dr. Sumanović. Kada ga slušaš u 
saboru, udara u oči neobična lahkoća, kojom govori, vidiš pred 



205 



sobom čovjeka, koji bez ikakove sile i napora, bez svake pri- 
prave izražava bistre, triezne, pametne misli, te moraš i neho- 
tice uzkliknuti: ovo je zaista bistra pamet. Premda tu ima i 
akademske obrazovanosti i znanstvene doktrine, neopaža se od 
svega toga ništa u njegovim govorima; ili bolje rekući, opaža 
se samo lahkoća, kojom je njegov naravni dar, gotovo igrajući, 
sebi prisvojio čitavo to znanje, te mu udario pečat svoga sasvim 
samostalnoga shvaćanja. U njegovim govorima nema nikakovih 
citata, s kojima se drugi govornici znadu toli izmučiti, nikakovih 
teorija, nikakove težke znanstvene doktrine, nego je sve to 
jasno, naravno, sama zdrava pamet, bistar i praktičan sud. Na- 
rodna stranka ima razloga poštovati ovoga svoga člana, koji joj 
svojim talentom i svojim značajem služi na čast, no i hrvatski 
narod mora s povjerenjem susretati ovoga muža, koji je kao sin 
srbske narodnosti pravi i iskreni prijatelj Hrvata i koji je vazda 
radio o slozi izmedju jednokrvne braće. A valjda je istina, da 
Hrvati, koji poznaju dra Šumanovića iz njegova javnoga rada, 
a on se bavi samo ovom politikom na očigled čitavoj javnosti, 
ciene njegovu miroljubivn i pravičnu sviest, da vjeruju čovjeku^ 
koji se nije nikada ni riečju ogriešio o bratinsko čuvstvo prema 
Hrvatima. Ovo znači mnogo u buri strastih i mahnite mržnje, 
koja nas je prije razdvajala, a koju je on u užem krugu svojih 
sunarodnika uvjek pomagao stišavati, te ima uspjeha i njegovu na- 
stojanju u srdačnom odnošaju, koji danas spaja Hrvate i Srbe 
u narodnoj stranci. Dr. Šumanović, koji je izmedju zagrebačkih 
Srba jedna od najuvaženijih ličnostih, radi mnogo za kulturni 
i gospodarski razvitak srbskoga pučanstva u zemlji, a ovaj se 
njegov rad mora smatrati osobito patriotičnim. On je odlično 
sudjelovao kod stvaranja tolikih novčanih zavoda i gospodarskih 
udruga, koje su se posliednjih godina poosnivale u srbskom 
pučanstvu, a koje imadu zadatak, da unaprede kulturni i gospo- 
darski razvitak naše srbske braće. Ovaj patriotičan rad stvorit 
će veću prosvjetu i veće blagostanje kod Srba, a ovo će oboje 
još i više sbližiti jednokrvnu braću i sinove jedne otačbine. 

Na čelu neodvisnoj narodnoj stranci stoje dva muža, koji 
u našem javnom životu već blizu četiri decenija zauzimlju od- 
lično mjesto, narodni zastupnici dr. Marijan Derenčin i dr. 
Šime Mazzura. Tko bi hotio orisati javno i parlamentarno dje- 
lovanje dra Derenčina, morao bi napisati povjest čitavoga toga 

vremena; ovdje se, u svezi sa svrhom ovoga djela, mogu iz- 
taknuti tek nekoje značajne crte. S njegovim imenom spaja se 
preokret i prelazak stare narodne stranke sa polja puste nega- 
cije na temelj državopravnoga zakona i pozitivnoga rada u kul- 
turnom i političkom životu naroda; u saboru, koji je godine 
1873. sklopio reviziju nagodbe, vršio je on u ime njegove 
stranke naodličniji parlamentarni zadatak, a ne samo s toga, jer 
je bio njezin najduhovitiji član, njezin najbolji i najznamenitiji 
govornik, nego jer je bio i najdublje uvjeren o tome, da na- 
godbeni zakon stvara široku podlogu i otvara prostrano polje 
kulturnomu napredku. On je kasnije kao doglavnik dvajuh ba- 
nova na čelu pravosudnoj upravnoj struci činom i uspjesima 
svoje uprave zasvjedočio, da je ovaj njegov nazor bio opravdan. 
Ako dra Derenčina nenalazimo danas u kolu narodne stranke, 
koja samo nastavlja rad svoje predšastnice s većim uspjehom 
od nje, ako ga pače vidimo na čelu saborskoj stranci, koja 
stoji na temelju drugoga političkoga programa, tomu su razlo- 
gom takove okolnosti, koje nimalo netangiraju ni politički 
značaj, ni političku dosljednost štovanoga djakovačkoga zastup- 
nika. U Hrvatskoj nije bilo dosele moguće i pored nastojanja 
mnogih javnih muževa, da se izvan narodne stranke stvori ta- 
kova stranka, koja bi, stojeć nepokolebivo na nagodbenom te- 
melju, kao izhodištu čitavoga svoga djelovanja, u okviru zakona 
vodila opoziciju i zagovarala reforme, što ih traži vrieme i okol- 
nosti javnoga života. Ona nerazumna i nerazumljiva vika na 
nagodbeni zakon, koja se je dizala u zemlji prije dvadeset i 
petnaest godina, nije dopustila, da se takova stranka stvori; 
stranka prava, koja se je u to vrieme pojavila u javnom životu 
u jačoj snagi, ugušila je svaki vapaj za njom i jamačno će sada 
trebati duže vremena, dok se uvidi, da je u našim odnošajima 
opravdana samo opozicija sa pozitivnim ciljevima u okviru za- 
kona i da je svako nastojanje oko idejalnih programa, koliko i 
može biti patriotično, samo nastojanje pro nihilo. Dr. Derenčin, 
kada nebi stajao u redovima vladajuće stranke, bio bi naravni 
vodja takove nagodbene opozicije, jer bi dr. Derenčin imao da 
u našem javnom životu vrši onu ulogu, koju su najveći englezki 
državnici i parlamentarci vršili u životu svoga naroda; on, ako 
nemože biti Pitt na čelu vladajuće stranke, nemože biti drugo 
nego Fox na čelu opozicije. A jedno se mora požaliti u interesu 

satnoga naroda. Nezdravi naš stranački život prijašnjih vremena 
išao je za tim, da ruši svaki autoritet znanja, izkustva i pa- 
meti, pa se je tako moralo dogoditi, da u našem javnom životu 
neuživa dostatnoga autoriteta muž, koji bi ga imao uživati radi 
svojih sposobnostih. Tko može danas od muževa naših opozicijo- 
nalnih frakcija o sebi tvrditi, da je dra Derenčina nadkrih'o u svim 
onim duševnim sposobnostima, koje pojedinog čovjeka daleko 
uzvisuju nad veliko množtvo, te koje mu po prirodnom zakonu 
daju pravo, da to množtvo vodi i upućuje na stazu napredka ? 
Danas je njegov autoritet okrnjen u kolu njegovih vlastitih po- 
litičkih prijatelja a to iz jednoga razloga, koji je valjda i on 
sam proizveo. On nemože biti vodja opozicije, koja stoji na 
temelju hrvatskoga državnoga prava, a ovaj je momenat domi- 
nanta u njezinu programu, jer on jamačno uvidja; da je takav 
program i danas i za nedogledna vremena neizvediv u po- 
litičkom životu naroda. On stoji uzanj, da se nepociepa i ono 
sila, što ih ta opozicija ima i da ostane uz svoje stare prijatelje. Ta 
opozicija nemože svomu najpametnijemu članu povjeriti vodstva 
stranke, nemože ga zaodjeti vlašću prvoga svoga autoriteta, jer 
je taj dr. Derenčin vrlo triezan, promišljen i praktičan političar, 
koji doduše kao muž patriotičnih hrvatskih želja podpisuje nje- 
zine državopravne programe, no podpisuje ih možda s onom zlo- 
voljom, koju mu ulieva čitavo nejasno stanje te patriotične i ne- 
praktične opozicije. Nu neka dr. Derenčin bude uvjeren, da on u 
istinu uživa iskreno poštovanje svih svojih političkih protivnika, 
poštovanje svih Hrvata, koji nemogu zaboraviti, da je on po svojem 
talentu zaista ures našega narodnoga plemena. Ovaj dr. De- 
renčin, koji je u svojem javnom životu zasvjedočio svoj nesebični 
značaj, zaslužuje u istinu poštovanje svakoga, pa ga sve naše 
stranke žele jamačno još dugo vidjeti u hrvatskom saboru 
s onom svježom duševnom snagom, koju sveudilj posjeduje. 
Politički drug i prijatelj dra Derenčina, zastupnik dr. Šime 
Mazzura, bolje je sačuvao glas dosljedna političara, a i njegovim 
protivnicima pošlo bi vrlo težko za rukom dokazati, da je u 
bitnim načelima ili pitanjima javnoga života promienio svoje 
stanovište. On nije kao njegov drug djelovao u praktičnom 
životu pa je mogao lakše ostati na visini načelnoga stanovišta 
i voditi narodnu politiku u velikim potezima. Ovo je bila ne- 
koć vrlo obljubljena fraza dra Mazzure, a on takovu politiku vodi 

i danas. Vjeran toj politici velikih poteza, on je još nedavno 
uložio sav svoj trud i ugled, da sastavi novinarski kongres 
slavenskih naroda u monarkiji i da ovako oživi usnulu misao 
o moralnoj slavenskoj solidarnosti. Ovo je bila jedna od onih 
utopija, koju su gojili prvaci stare narodne stranke zajedno sa 
droni Mazzurom, a dr. Mazzura nije se te misli ni danas od- 
rekao. Nju već i sami Česi odklanjaju ili se njom služe kao 
sredstvom u narodnoj borbi, da zavaravaju ostale slavenske 
narode, kako se to pokazalo i u najnovije vrieme; čast dru 
Mazzuri, koji' je i tu ostao dosljedan idealima svoje mladosti. 
Izmedju svih muževa opozicije on uz Erazma Barčića ima naj- 
više simpatija za Slavene pa valjda i za Srbe i zato mu se u 
tom smjeru neće nikada predbaciti kakav hrvatski šovinizam a 
ovo je njegovo potonje gledište opravdano. Njegova politika velikih 
poteza ište slobodu, samostalnost, neodvisnost Hrvatske; ako 
je istina, što je pokojni Miškatović vrlo svečanim tonom, da 
odkloni od drugoga sumnju, tvrdio u javnim glasilima, da je, 
naime, dr. Mazzura sastavio poznati bombastični rujanski proglas 
od godine 1871., onda je on ostao uvjek onaj isti, koji kao pa- 
triota želi Hrvatskoj svaku slavu, al si malo tare glavu, kako 
bi se u sadašnjem državnom i praktičnom životu imalo samo 
pokušati, da se taj ideal oživotvori. Ovo nije nikakav prigovor, 
nego služi za karakteristiku zastupnika dra Mazzure, koji pušta 
s vida svako praktično gledište hrvatske politike, u okviru ne- 
razriešive državne zajednice s Ugarskom, a posvećuje svoje 
sile velikim idealima, koji neimaju nikakova temelja u javnom 
životu. Ovo je muž od prirode tako nadaren, koji je svoj um 
strogom juridičkom znanošću tako disciplinirao i svoju nao- 
brazbu tako usavršio, da mu ovo rado priznaje čitava zemlja. 
Prijatelji dra Mazzure nisu trebali dokazivati, da on nije nikada 
pristao uz reviziju nagodbenoga zakona; mi to i bez njih vje- 
rujemo. Nagodba, revizija nagodbe, historički život hrvatskog 
naroda u savezu s Ugarskom, izgledi njegove blize i daleke 
budućnosti u tom savezu, sve su to pitanja praktične narodne 
politike, a dr. Mazzura nerado zalazi na to praktično polje. Sve 
to smatrao bi on oskvrnućem njegove politike velikih poteza, 
koja još uvjek vjeruje u moć slavenske solidarnosti i koja tako 
rado gradi kule po zraku. A muž, koji gradi te kule, stoji in- 
telektualno visoko, shvaća narodni život i njegove odnošaje 

onako, kako ih mogu shvatiti samo vrlo umni ljudi te znade, 
da se ovi odnošaji nemogu za nedogledna vremena promieniti. 
On je prototyp stare narodne stranke, čuvar njezinih ideja i 
ideala pa se prema svima nama može na to pozvati, da je u 
političkom životu ostao najdosljedniji. 

Dr. se Mazzura danas slaže u parlamentarnoj koaliciji 
s mužem, koji je, po integritetu svoga moralnoga značaja, jedan 
od najsvietlijih pojava našega javnoga života, i koji nas sili, da 
poštujemo njegovu nesebičnost i požrtvovnost i osobitu Iju- 
beznost njegove naravi. 

Dr. Ivan Banjavčić stoji danas u saboru na čelu jednomu 
krilu stranke prava; njega je na to mjesto uzvisila tridesetgo- 
dišnja vjernost prema stranci i njezinim načelima, pa bi muževi 
. te stranke, ako ne će da razaraju vlastito djelo i djelo svojih 
prvaka, imali sve razloge, da se ponose ovim svojim prijateljem. 
Je li stranka prava promjenila svoj program ili nije promje- 
nila; koje njezino krilo ima pravo, da se nazivlje nasliednikom 
stare stranke, sve su to pitanja, koja nemogu spadati na nas 
nego na same njezine članove. No to je živa istina, u koju ne- 
može nitko posumnjati, da zastupnik ponositog Karlovca grada 
nije nikada promjenio svoj značaj, da je on ostao u istinu 
vjeran svim idealima svoje mladosti i da je njegova nesebičnost 
i njegova požrtvovnost ona markantna crta, kojom se iztiče na 
obzorju našega javnoga života. Jeli se stranka prava nalazi u 
dekadenciji ili ne, o tom se ovdje nemože govoriti, no ako 
je ono prvo istina, ne manja je istina, da te dekadencije nije 
mogao skriviti dr. Banjavčić, koji je i u najburnije doba njezi- 
noga političkoga života uvjek stišavao buru strastih, te je ja- 
mačno žalio demagožki način, koji je njegovoj stranci toliko 
škodio. U saboru, gdje se izmedju njegovih pravnika odlično 
iztiče znanjem i oštroumnošću, osvaja slušaoca mirni, triezni, 
simpatični način njegova razlaganja, pa kada se govori o čo- 
vjeku, koji u svojim govorima nije ni crva uvriedio, onda se ove 
rieči imadu na nj uporaviti. Dr. Banjavčić shvaća vrlo liberalno 
odnošaje političkoga stranačkoga života; on u poštenom poli- 
tičkom protivniku vidi čovjeka, koji brani i zastupa svoje nazore 
sa gledišta svoga uvjerenja, a on ovakova političkoga protivnika 
mora poštovati. U njemu neima nikakova fanatizma, te odurne 
nakaze izkvarenih javnih odnošaja; sve je to kod njega neki 

tihi kultus ideala iz mladenačkih godina, kojima je ostao vjeran 
i u zreloj muževnoj dobi, a zanj su ti ideali najljepše duševno 
zadovoljstvo. Možda on ima u narodnoj stranci najviše osobnih 
prijatelja izmedju svih njegovih drugova; svakako neima čovjeka 
u javnom životu, koji bi s većim pravom mogao zahtjevati, da 
se vjeruje u iskrenost njegovih čuvstava i njegova političkoga 
uvjerenja. 

Pravi idealista našega javnoga života, koji je bio član to- 
likih prijašnjih sabora, jeste nesumnjivi vodja riečkih Hrvata i 
najvatreniji zatočnik hrvatskoga prava na Rieku, Erazmo Barci ć. 
Za njega je idealizam duševna potreba, pa su ga sve naše po- 
litičke stranke radi toga vazda uvažavale i poštovale te njegov 
parlamentarni i javni rad prosudjivale sa ovoga gledišta. Barčić 
je blizu pet decenija svoga života uložio u borbi hrvatske ideje 
na Rieci i nitko nemože shvatiti te borbe, tko nije prije proučio 
značaj, duh i narav Erazma Barčića. Samo onda moći će se 
razumjeti pravedna gorčina, koju mu je ulievalo držanje njegovih 
nezahvalnih zemljaka prema hrvatskoj domovini, koja mu u istinu 
mora biti zahvalna za sve žrtve, što ih je za tu ideju prinesao 
i za onaj rodoljubivi žar, kojim ju je vazda branio. Njegov je 
idealizam emanacija čitave njegove individualnosti. Kao Slaven 
vazda je gojio velike nade o kulturnoj sposobnosti slavenskih 
naroda, te je zbilja mislio, da se može izvesti neko moralno 
jedinstvo svih njegovih grana. Na slavenskom jugu snivao je 
još i poletnije snove; zamišljao je neko ujedinjenje svih sla- 
venskih naroda, a Srbiji je dosudjivao ulogu južnoslavenskoga 
Piemonta, koji bi imao izvršiti zadatak, što ga je ova negdašnja 
kraljevina izvršila kod ujedinjenja apeninskoga poluotoka. Kao 
Hrvat pristajao je u domaćoj politici za idealnim programom 
Kvaternikovim i Starčevićevim, no u prvo vrieme nije svatko 
shvatio, kako Barčić može biti Starčevićev pristaša, a neslaže 
se barem sa devetdeset postotaka njegovih nazora. On je u Star- 
čevića poglavito odobravao njegove drastične nazore o Austriji, 
pa se je ovdje našla prava dodirna točka izmedju Slavena Bar- 
čića i Ante Starčevića, koji je bio žestok protivnik toj slaven- 
skoj misli. I hrvatsku ideju shvaćao je Barčić drugčije od svoga 
negdašnjega prijatelja i prvaka, koji joj je vazda udarao obi- 
lježje ekskluzivnosti, dočim Barčić nije mogao zamisliti Hrvatstva 
izvan slavenskoga kola. Erazmo je Barčić svakako naš najvatreniji 

parlamentarni govornik ; njegovi se govori odlikuju žarom i za- 
nosom, koji nemože proizvesti ničija druga rieč, pa bismo ga 
mogli slobodno nazvati hrvatskim O' Conellom. No nije Barčić 
samo govornik, koji je na parlamentarnoj tribuni slavio u hr- 
vatskom saboru pravo slavlje, nego je on i jedan od najdaro- 
vitih Hrvata, koji su djelovali prošlih četrdeset godina na jav- 
nome polju. Premda su svi javni poslovi hrvatskoga naroda 
krenuli pravcem, koji nije njemu ni najmanje po ćudi; premda 
se moralno jedinstvo slavenskih naroda nije oživotvorilo niti 
se može ikada ožitvoriti ; premda se je slavensko pitanje na bal- 
kanskom poluotoku riešilo sasvim drugčije, nego je on sebi to 
riešenje predstavljao, ostao je Barčić ipak idealista, jer on živi 
samo u ideji i za nju. Danas ga vidimo u gradu Rieci, gdje je 
stupio na čelo pokreta tamošnjih Hrvata, da izvojuju jedan 
narodni kulturni zavod, a i ovdje ga prati simpatija javnoga 
mnienja, kao što je bio svakomu u obće vazda najsimpatičniji 
njegov rad za hrvatsku narodnu i kulturnu misao na Rieci. 

Ima još jedan prvak u sadašnjem saboru, doduše prvak 
vrlo malene saborske frakcije, no koji ima neku osobitu spe- 
cifičnu vriednost u našem javnom životu; to je zastupnik dr. 
Josip Frank. Negdje lanjske godine navršilo se je četvrt vieka, 
da je stupio u taj javni život najprije kao publicista, a od tada 
je u njem razvio takovu neobičnu radenost, da bi valjalo izpu- 
niti mnogu stranicu ovoga djela, da se izcrpe samo glavni mo- 
menti toga djelovanja; ovdje se tek može navesti nekoliko zna- 
čajnih crta, koje se u njegovoj individualnosti iztiču. Kada se 
je u javnosti pojavio, stajali su ban Mažuranić i njegova stranka 
na zenitu svoje moći; dr. Frank pokrenuo je proti njima na 
publicističkom polju opoziciju, a ta je opozicija bila zaista od- 
riešita te je već radi toga morala pobuditi pažnju javnoga 
mnienja. Sada se je dru Franku prvi put dogodilo, a ovaj ga udes 
donekle prati još i do današnjega dana, da ga javno mnienje nije 
shvatilo. Njegovi moćni protivnici, koji su sbilja upravljali javnim 
mnienjem zemlje, znali su to javno mnienje nahuškati proti 
njemu, te su ga proglasili tudjim, plaćenim agentom, koji da svo- 
jom opozicijom proti banu i narodnoj stranci radi samo ocrniti 
glas Hrvatske pred svietom monarkije. Malo je bilo u zemlji 
Ijudih, koji su već u to vrieme u njemu vidjeli patriotična, spo- 
sobna i ambicijozna čovjeka, stvorena za političku borbu i go- 

tova, da podnese sve njezine neugodnosti i brige. U sabor je 
dr. Frank stupio na početku banove ere, kao zastupnik izvan 
stranaka, i tu je, braneći stanovište nezavisnosti i samostalnosti 
Hrvatske, glavno težište svoga rada položio na razjašnjivanje 
njezinoga financijalnoga stanja te poveo parlamentarnu borbu 
za samostalnost financija. Njegovi protivnici, nekoji od narodne 
stranke i od stranke prava, radili su složno, a valjda su se jedino 
u tome slagali, da dokažu, da je u toj strucf podpunoma ne- 
vješt, pa pošto je sada već mnogo teže išlo, da ga prikažu 
nepatriotičnim čovjekom, prikazivahu ga ignorantom. Javno 
mnienje nije ga pravo razumjelo ni prvi put ni sada, pa je vjerovalo 
u razne bajke, koje su se proti njemu iznosile. No ona stranka 
prava, koja početkom osamdesetih godina nije htjela ni da čuje 
o njemu, primila ga je deset godina iza toga ne samo u svoje 
krilo, nego je on postao i predsjednik njezinoga saborskoga 
kluba pa je u njezino ime podnesao nacrt adrese, koji je banu, 
kako je to spomenuto na drugom mjestu, dao povoda, da kon- 
statuje preokret u programu stranke. U istinu je dr. Frank hotio 
stranku učiniti sposobnom za pariamentarnu i političku akciju, 
a to mu je i pošlo za rukom. On je sada u stranci pokazao, 
da ima mnogo talenta za politiku, navlastito za političku taktiku, 
te je stranka prava, koja je osam godina prije toga bila u sa- 
boru četa zanesenih ljudi bez svake stege, izgledala sada pod 
njegovim parlamentarnim vodstvom kao sasvim disciplinirana 
frakcija. Uslied kasnijih razmirica, nastalih u stranci, postao je 
on prvakom jednoga njezinoga krila, pa je kao takav izabran 
u sadanji kraljevinski odbor, koji ima uglaviti novu financijalnu 
nagodbu s Ugarskom. I ovdje je dr. Frank neupućenomu svietu, 
koji je o njegovoj ličnosti i njegovim intencijama bio vazda 
krivo obavješten, morao dokazivati, da se i u kraljevinskom 
odboru može zastupati program o financijalnoj nezavisnosti 
zemlje, a on je to, kako je poznato, i učinio. Možda će se objek- 
tivni ljudi u zemlji složiti u sudu glede zastupnika dra Franka, 
ako se kaže, da se u njemu natječe znatna umna sposobnost 
sa neobičnom radenošću, kakove nije pokazao ni jedan njegovih 
suvremenika u javnosti, da se on žilavošću i uztrajnošću iztiče 
nad sve njegove suvremenike javnoga života, i da narod ima u 
njemu takova javnoga radnika, čija se požrtvovnost mora iz- 
taknuti. O njegovoj patriotičnoj hrvatskoj sviesti nemože biti 

nikakove sumnje pa je dr. Frank sve te prigovore proti sebi 
svojim radom najbolje oborio, a ova je sumnja mogla samo 
od tuda nastati, što su nekoji ljudi u zemlji mislili, da stranka 
prava ima neku osobitu povlast na ime patriotične hrvatske 
stranke, pa da će s njezina razdora, koji se je njemu pripisivao, 
stradati interesi Hrvatske. Ti interesi nisu s toga razdora nimalo 
stradali, a nije ga valjda skrivio dr. Frank. On može častno 
zastupati u hrvatskoj politici jednu struju javnoga mnienja, jer 
on nije ni agent, ni tobožnji tudji plaćenik, ni ignorant, kako su 
ga u različito vrieme njegovi protivnici nazivali, nego je pa- 
triotičan i vrlo uman čovjek a financijalnu struku, kojoj je svoj 
rad poglavito posfetio, razumije tako, kao riedko tko u Hr- 
vatskoj. Narod, koji treba ovako sposobnih i radenih Ijudih, 
mora imati povjerenje i u ovoga svoga sina, koji svojim radom 
služi njegovim interesima. 



XIV. 



(Prosvjeta; pučke, srednje i stručne škole; novi kulturni zavodi; sveučilište; razni gospodarski 

zakoni.) 

I itatelj ovoga djela, koji je dosele pratio razvitak političkih, 
^"^ prosvjetnih i gospodarskih odnošaja pod banovom vla- 
davinom, traži jamačno, da mu se pruže i glavniji podatci, na- 
vlastito o duševnom kulturnom razvitku, u prvom redu o stanju 
pučkih i s ovima u jednu kategoriju spadajućih škola, onda da 
se napomenu svi kulturni zavodi i uredbe, koje su u to vrieme 
stvorene. Ovo djelo i ide za tim, da pokaže taj kulturni na- 
predak, koji se ogleda u tolikim stvorenim zakonima i uredbama 
na prosvjetnom i gospodarskom polju. 

Koncem godine 1883/84. bilo je u čitavoj, sada već uje- 
dinjenoj kraljevini Hrvatskoj i Slavoniji, 1227 pučkih škola. Od 
tih škola bilo je 1163 sa nastavnim jezikom hrvatskim (srbskim), 
46 sa njemačkim, 14 sa magjarskim, ostale sa rusinskim i slo- 
vačkim jezikom. Učiteljskih sila podučavalo je na tim školama 
1750. Na polazak bilo je obvezano 188.443 djece a faktično je 
polazilo 109.665. Ovamo ide još opetovna dotično produžna 
obuka, na koju je bilo obvezano 23.524 školskih sposobnjaka 
a polazilo je faktično 18.690. Oradjanskih škola bilo je u čitavoj 
zemlji 17. Na sve ove škole trošilo se 1,163.603 for. Srednjih 
škola bilo je 16, onda 2 trgovačke škole sa dva razreda, pri- 
pojene velikim realkama u Zemunu i Zagrebu. Potonje škole, 
koje su tek bile ustrojene, polazilo je još malo učenika. U Senju 
bio je te godine ustrojen naukovni tečaj za obrtničku i trgo- 
vačku mladež, koji stoji i danas pod upravom ondješnje trgo- 
vačko-obrtničke komore. U zemlji su obstojale 4 preparandije, 
dvije javne i dvije privatne, koje je u svem polazilo 248 uče- 
nika i učenica, a koji su uživali zemaljsku podporu od blizu 
22.000 for. 

Od 16 srednjih učilišta bilo je 9 velikih gimnazija, 1 ve- 
lika i 1 mala realna gimnazija, 3 velike i 2 male realke. Godine 
1883. bila je ukinuta velika gimnazija u Senju i pretvorena u 
malu realnu gimnaziju, koja je napokon prije više godina po- 
dignuta na veliku realnu gimnaziju. 

U godini 1885. ustrojene su šegrtske škole, kojih je kon- 
cem godine 1886 1887. bilo 21 sa 51 razredom. U gradovima 
i mjestima, gdje nije obstojala trgovačka škola, uvedeni su na 
tim šegrtskim školama tečajevi za trgovačke naučnike, u kojima 
se je preduzimala obuka u trgovačkim predmetima. Ove je škole, 
koje su zaista doskočile velikoj potrebi, polazilo 2248 učenika, 
a trošilo se na nje 22.582 forinta. 

U »Službenom Glasniku«, koji je kr. zemaljska vlada po- 
čela izdavati godine 1883., te u kojemu se priobćuju sve na- 
redbe vladinoga odjela za bogoštovje i nastavu, sva imenovanja 
i svi statistički podatci o razvitku naučnih zavoda, u tom Glas- 
niku priobćeni su gotovo svake godine statistički podatci o 
stanju škola. 

Pošto je gore zabilježeno, kakovo je bilo stanje pučkih, 
stručnih i srednjih škola koncem godine 1883 84. mogu se na- 
pomenuti samo promjene, koje su tečajem vremena nastale kao 
i novoustrojeni školski zavodi. 

Godine 1886 87. ustrojene su škole za drvorezbarstvo i 
to 7, u Gospiću, Otočcu, Ogulinu, Marija Bistrici, Križevcima, 
Staroj Gradiški i Zemunu, koje je u svem polazilo samo 69 
učenika. Nadalje su već obstojale škole za pletenje košara u 
Gospiću, Mitrovici, Osieku, Petrovaradinu i Zemunu, onda škola 
za urarstvo u Ogulinu i zemaljska obrtna škola u Zagrebu, te 
nautička škola u Bakru. Ovo su bili stručni zavodi, koji su u 
zemlji obstojali. Zemaljska obrtna škola bila je sve do godine 
1889. privremena te je ove godine ustrojena zakonom i izdan 
za nju ustrojni statut. 

Već je na drugom mjestu spomenuto, da je god. 1888. 
donesen u saboru novi školski zakon o uredjenju pučke nastave 
i obrazovanju pučkih učitelja u kraljevinah Hrvatskoj i Slavoniji. 
Na temelju ovoga zakona izdala je kr. zemaljska vlada ustrojni 
statut za učiteljske škole, onda ustrojni statut za više pučke 
dječačke škole smjera gospodarskoga, obrtničkoga i trgovačkoga; 
na temelju ovoga zakona uvedene su gymnastične vježbe u 

pučkim školama. Godine 18Q2. je u Zagrebu ustrojen takav 
gimnastički tečaj, na kojem su podučavani učitelji, koji su vani 
stekli stručnu naobrazbu; odredjeno je ustrojenje privremenog 
ženskog liceja u Zagrebu, koji daje djevojkama priliku, »da 
si pribave višu obćenitu naobrazbu i mimogred da se takodjer 
priprave za eventualno polaganje stručnih izpita i za slušanje 
sveučilištnih studija.« Ovaj je licej, kojega se polazak i uspjeh 
može u istinu nazvati znatnim, ostao do današnjega dana pri- 
vremen, a koliko se je moglo razabrati iz izjava, što ih je ban 
dao posliednjih godina uslied raznih, podnesenih mu molba, 
da se zavod ustroji zakonom, nije se zemaljska vlada jošte od- 
lučila, kada da takav zakon podnese na ustavno razpravljanje. 
Iste godine odredjeno je ustrojenje privremene ženske stručne 
škole u Zagrebu, koja je kasnije postala definitivnom; svrha ja 
ovoj školi vda djevojke osposobi za samostalnu privredu vla- 
stitim radom i pripravi za praktičan život u kući.« Ove su škole 
tako napredovale, da ih je koncem godine 18Q7Q8 postojalo 17. 
Glede stanja pučkih škola čita se u statističkom izvještaju 
za godinu 1888 89. da ih je ukupno bilo 1248 sa 1910 učitelj- 
skih sila; broj pučkih škola narastao je dakle u 5 godina samo 
za 21. Na polazak škole bilo je obvezano 243.538 školskih spo- 
sobnjaka, a faktično je polazilo 152.836, dakle 62.75 postotaka. 
Koncem godine 1892/93.bilo je pučkih škola svega 1272; od 
tih bilo je 951% obćih pučkih škola a ostale vjerske javne i 
privatne. Jedna pučka škola dolazila je na 1.719 stanovnika. Od 
obćih pučkih škola bilo je sa nastavnim jezikom hrvatskim 1158, 
a ostale su bile sa nastavnim jezikom njemačkim, magjarskim, 
rusinskim i slovačkim. Na te škole potrošila se svota od for. 
1,654.473. Učiteljskih sila bilo je u svem 2.057. Školskih obve- 
zanika bilo je svega 282.643 a faktično je školu polazilo 180.410. 
Kako se odavle vidi narasao je ponešto broj škola a i učitelj- 
skih sila, pošto je medjutim otvorena još jedna učiteljska škola 
u Osieku, no izmedju školskih sposobnjaka i polaznika ostalo 
je još uvjek dosti veliko nerazmjerje; kako se je to moglo ra- 
zabrati iz izjava stručnjaka, priobćenih u javnim glasilima, raz- 
jašnjuje se to poglavito time, da nije bilo dovoljno školskih sgrada 
za smještenje tolike djece, a takodjer i tegotne komunikacije u 
mnogim krajevima zemlje otežčavale su polazak škole kao i si- 
romaštvo dotičnoga pučanstva. Uvidjajuć nestašicu školskih 

sgrada, kr. zemaljska vlada odredila je godine 18Q4., da se imade 
koje sagraditi novih školskih sgrada, koje pregraditi i razširiti 
postojeće svega 164 objekta. Od tih sgrada izveden je tečajem 
sliedećih godina najveći dio. Koncem godine 1895/Q6. pokazao 
se je priličan napredak, jer je sada bilo već pučkih škola 1.324, 
na koje se je trošila zaista znatna svota od 1,8Q4.754 for. Kon- 
cem godine 1897 98 bilo je ukupno 1360 škola, na koje se tro- 
šilo 1,799.804 for. Broj učitelja narasao je na 2361 a naravno 
da je uslied toga doista znatnoga porasta učiteljskih sila mo- 
rala i pučka obuka biti intenzivnija. Nego nerazmjerje izmedju 
obveznika i polaznika bilo je još uvjek dosta znatno a ovo se 
ima pripisati nestašici materijalnih sredstava kao i siromaštvu 
pučanstva, što se može ukloniti samo s vremenom uslied na- 
rodnoga gospodarskoga napredka. Ovi uzroci materijalne naravi, 
koji stvaraju još uvjek znatno nerazmjerje izmedju školskih ob- 
vezanika i polaznika, navlastito se opažaju kod pučanstva pra- 
voslavne vjeroizpovjesti. 

Premda toga pučanstva ima u Hrvatskoj i Slavoniji blizu 
jedna trećina stanovničtva, polazilo je godine 1892 93. pučke 
škole 131.608 djece rimokatoličke, 40.879 grčkoiztočne djece, 
dočim su ostala pripadala ostalim vjeroizpovjestima u zemlji. 
Ovakav slab polazak grčkoiztočne djece opaža se i kod viših 
pučkih škola a tomu su krive okolnosti, koje se mogu pro- 
mieniti samo s većim materijalnim napredkom. 

Što se tiče šegrtskih škola množio se je njihov broj kao 
i broj učenika od godine do godine, a ovaj je napredak tih 
škola u istinu radostan pojav u prosvjetnom životu. Godine 
1888. bilo ih je već 28, dakle 7 više; koncem godine 1890.91. 
30 sa 118 razreda; koncem godine 1891/92. 31 sa 139 razreda 
i 309 šegrta; koncem godine 1895. polazilo ih je 4335 učenika. 
Broj ovih škola i učenika raste od godine dO godine do danas. 
Što se tiče gradjanskih škola bilo je tih godine 1889. u svem 
19 a polazilo ih je 1559 učenika. Trošilo se na nje for. 122.443. 
Kako je poznato, pretvorene su ove gradjanske škole u više 
pučke škole realnoga smjera. Ovih viših pučkih škola bilo je 
godine 1893/94 14 javnih a 5 privatnih. Trošilo se na nje 97637 for. 
a polazilo ih je 1.145 učenika, od kojih je bilo katoličke vjero- 
izpovjesti 1327, grčkoiztočne 292 a inih vjeroizpovjestih 126. 
Godine 1897/98. bilo je ovih škola 28 javnih i privatnih; po- 

lazilo ih je 2638 učenika, a trošilo se na nje 101.Q48 for. Poslie 
se je broj ovih škola još i umnožio. Škola za ženski ručni rad 
bilo je godine 18Q0 91. 10 a kasnije se je njihov broj još po- 
množao. Glede učiteljskih škola, koje su preustrojene na temelju 
školskoga zakona od godine 1888. ima se spomenuti, da je ta- 
kove 4 škole (po jednu mužku učiteljsku školu u Zagrebu i u 
Petrinji, žensku školu za obrazovanje učiteljica i srbsku prepa- 
randiju u Karlovcu) polazilo koncem godine 1893. 453 učenika 
i učenice; od tih bilo je po vjeroizpovjesti 371 rimokatoličke a 
72 grčkoiztočne vjere. Kasnije je ustrojena nova učiteljska škola 
u Osieku, te je tako dovoljno skrbljeno za pučki učiteljski po- 
mladak. Godine 1893. otvoren je uz mužku učiteljsku školu u 
Zagrebu internat, prvobitno za 30 pitomaca, koji je kasnije 
proširen. 

Godine 1891. izdana je naučna osnova za zemaljski zavod 
za gluhonieme u Zagrebu, koji je kasnije i proširen te udobno 
smješten u zemaljskoj sgradi u Zagrebu, gdje je prije bila bol- 
nica milosrdnih sestara. Godine 1892. otvoren je na zemaljskoj 
obrtnoj školi još tečaj za obrazovanje graditelja i pomoćnog 
im osoblja; ova je škola u obće znatno proširena te stoji na 
visini sličnih zavoda u najkulturnijim zemljama; za smještenje 
te škole podignuta je krasna zemaljska sgrada. Trgovačkih škola 
kojima je dodan i treći razred, ima danas tri: u Osieku, Zagrebu 
i Zemunu, a polazi ih od godine do godine sve više učenika. 
Godine 1894. uveden je u Zagrebu tečaj za obrazovanje pučkih 
učitelja u gymnastici; godine 1895. izdana je naučna osnova za 
ženski i mužki šlojd u pučkim školama (pletenje, vrpanje, šivanje 
i krpanje.) Kasnije je ustrojen i zemaljski zavod za sliepu djecu. 

Glede srednjih i pučkih škola donesen je godine 1887. 
zakon o ustroju vrhovnoga nadzora nad tim školama te su 
kod kr. zemaljske vlade ustrojena po dva mjesta nadzornika za 
jedne i druge škole. Glede srednjih škola poznato je, da ih je ka- 
snije još nekoliko ustrojeno, a ujedno su realke pretvorene u 
realne gimnazije. Godine 1890. bilo je 8 velikih gimnazija, če- 
tiri realne gimnazije i četiri realke. Godine 1891. ustrojena je 
samostalna mala realka u Vukovaru, za koju je trošak preuzela 
ondašnja trgovištna obćina. Godine 1894. pretvorena je velika 
realka u Zagrebu u realnu gimnaziju, a to isto učinjeno je go- 
dine 1895. s velikim realkama u Zemunu i Osieku; ujedno su 

realne gimnazije dobile 8 razreda. Lanjske godine pretvorena 
je niža realna gimnazija u Belovaru u višu. Godine 18Q4. ustro- 
jena je u Zagrebu i druga gimnazija. Tečajem ovih godina po- 
dignute su za mnoge srednje, stručne i učiteljske škole krasne 
nove sgrade, navlastito u gradu Zagrebu te je u najkrasniju iz- 
medju njih godine 18Q5., Njegovo Veličanstvo, boraveći u Za- 
grebu, položilo zaglavni kamen. 

Glede najvišega učilišta spomenuto je na drugom mjestu, 
kako je trošak za nj rasao od godine do godine postepeno sa 
ustrajanjem novih stolica i sa poboljšanjem profesorskih be- 
riva. Ustrojena je i viša šumarska akademija, te prislonjena uz 
filozofički fakultet sveučilišta. Ustrojeni su takodjer seminari za 
staroklasičnu filologiju, historiju, hrvatski jezik i književnost, za 
matematiku, za pravo i državoslovnU struku te za pedagogiju. 
Sada se ventilira pitanje, da se podigne nova sgrada za sve- 
učilištnu biblioteku. 

U prijašnjim poglavjima zabilježeni su mnogi zakoni go- 
spodarskoga značaja, koji su kroz ovo vrieme doneseni, te na 
kojima se osniva današnja praktična akcija zemaljske vlade u 
gospodarskom životu; spomenuti su takodjer i zavodi, koji 
imadu širiti teoretičnu i praktičnu gospodarsku obuku. Nekoji 
tih zakona, koji su samo spomenuti, moraju se ipak ovdje po- 
bliže razjasniti kao što se mora označiti i svrha tih gospodar- 
skih zavoda. Već je rečeno, za kojom se je svrhom išlo zako- 
nom o zadrugama; u isto vrieme donesen je zakon o koma- 
saciji zemljišta. Važan je bio zakon o uredjenju šumarsko-teh- 
ničke službe kod vrhovne zemaljske oblasti te kod podčinjenih 
oblastih, jer se njime imalo uspješnije zaštititi veliko prirodno 
blago zemlje, njezina šuma. Površina šuma iznosila je u Hr- 
vatskoj i Slavoniji 3,000.000 hektara. Iza toga donesene su 
osnove o zaštiti koristnih ptica te osnova zakona o lovu a svim 
ovim zakonima bila je svrha, da se narodno gospodarstvo što 
većma podigne. Pažnju zaslužuje zakon o ustrojenju vinogra- 
darske i voćarske škole u Petrinji. Ova je škola ustrojena, pošto 
je filokserna zaraza bila od 68.000 hektara vinograda, koji su 
još postojali godine 1886., utamanila 28.000 hektara. Istina je, 
da se je na ratarskim školama u Požegi i Križevcima i dotle 
podučavalo u vinogradarstvu i voćarstvu no činilo se to samo 
uzgredno pa je sada ustrojena škola, kojoj je to bio izključivi 

predmet obuke. Tako je ovim časom započela borba proti po- 
šasti, koja je bila zemlji i njezinim pojedinim vinogradarima 
naniela toli ogromnu štetu, pa je ta borba nastavljena |io da- 
našnjega dana s tolikim uspjehom, da je zemlja prilično prebolila 
tu vinogradarsku krizu. Vriedno je spomenuti i zakon o tama- 
njenju plućne zaraze kod goveda. Do ovoga časa nije ta bolest 
bila opažena u kraljevini Hrvatskoj i Slavoniji te je tomu za- 
konu bila svrha, ako bi se ta bolest širila, da omogući što brže 
i temeljitije njezino tamanjenje. A zemlja je bila jednim medju- 
narodnim ugovorom takodjer obvezana, da donese ovakav za- 
kon. Uslied konvencije, koja je bila sklopljena izmedju Nje- 
mačke i Austro-Ugarske, morale su obje države monarhije pa 
tako i Hrvatska, koja je u tim poslovima autonomna, stvo- 
riti takav zakon, ako su htjele crpiti korist, koju im je ta kon- 
vencija zajamčivala u pogledu trgovine s marvom i sa surovi- 
nama. No i negledeć na to, goveda su za zemlju tako veliko 
narodno blago, da ga je valjalo zaštititi svim mogućim sred- 
stvima. 

Zakonom o uredjenju zdravstvene službe doskočeno je 
nedostatcima te službe. Zakon o uredjenju zdravstva od go- 
dine 1874. pokazao se je nedostatnim i nepodpunim, jer je 
samo uredio zdravstvenu službu u vrhovnoj instanciji, ostavivši 
ju neuredjenu kod obćina. Ovaj zakon, uredivši tu službu kod 
obćina, udario joj je pravi temelj. Zemaljska vlada sazvala je u 
tu svrhu stručno povjerenstvo te je s njim u sporazumu usta- 
novila zakon, koji je sabor prihvatio te kojim je zdravstvena 
služba sustavno provedena po svih grana zdravstvene uprave 
od najviše do najniže, a naročito se gledalo na to, kako da se 
zdravstvo uredi po seoskih obćina, pošto je seosko pučanstvo 
i najviše stradalo, neimajući dovoljne liečničke i primaljske po- 
moći, niti u obće dovoljne zdravstvene uredbe. Ban je iztakuuo 
smjer ove zakonske osnove kazavši : »Ovom zakonskom osno- 
vom hoćemo da uredimo zdravstvo na boljoj podlozi nego što 
je danas. Mi kažemo: imamo kržljavoga naroda, imamo mo- 
čvara, koje su nezdrave i jer sve to znamo a malo smo lieč- 
nika imali, jer smo ih slabo plaćali; imati ćemo ih sada više 
te ćemo ih sada bolje plaćati a onda će vladati u zemlji po- 
voljniji zdravstveni odnošaji. < Ovamo je spadao i zakon o ure- 
djenju Ijekarstva u zemlji. Izhodište toj zakonskoj osnovi bilo 

je, kako je to razjasnio odjelni predstojnik Stanković, načelo, 
da će se ljekarne i u napredak otvarati samo oblastnom do- 
zvolom. Na temelju zakona podieljuje zemaljska vlada osobno 
pravo da se podieli ljekarna. Traži se naobrazba ljekarnika, koji 
imadu pružati jamstvo za stručnu pohranu i pripravu Ijekova, 
i u obće za upravu ljekarna, tih riznica Ijekova. Zakon ište u 
pogledu znanstvenoga praktičnoga naobraženja ljekarnika, da je 
diplomirani doktor ili magister farmacije i da je, polučivši ta- 
kovu diplomu, pet godina služio u kojoj ljekarni kao pomoć- 
nik. Bitna je i temeljna ustanova zakona, da se realna prava 
ljekarnička neće više podieljivati i da je osobno pravo držati 
ljekarnu vezano o osobu, kojoj je podiejjeno pravo na ljekarnu 
i na stanoviti okoliš kojega mjesta. U vrieme, kada je zakon 
donesen, bilo je u Hrvatskoj iSIavonijill71jekarna;jedna je dolazila 
na 18.686 duša; a odbiv 21 ljekarnu, koje se nalaze u gradovih 
Zagrebu, Karlovcu, Varaždinu i Osieku sa stanovničtvom od 
90.000 duša, dolazilo je na jednu ljekarnu 22.000 duša. Ugo- 
vorom o osiguranju svilogojstva u Hrvatskoj i Slavoniji predana 
je ciela uprava svilogojstva na 15 godina ugarskomu ministar- 
stvu poljodjelstva. Premda je ovaj posao autonomne na- 
ravi, mislila je ipak zemaljska vlada, da će bolje osigurati raz- 
vitak svilogojstva u zemlji te zanimaocima otvoriti izdašno vrelo 
privrede, ako tu upravu preda ugarskom ministarstvu, koje je 
već razpolagalo dovoljnim stručnim silama kao i dovoljnom 
glavnicom te svojim u Ugarskoj polučenim uspjesima jamčilo, 
da će i u nas unapriediti tu gospodarsku granu. Ovaj je na- 
predak dosele i postignut. Zakonom o zaštiti nasada američke 
loze imala se je pospješiti regeneracija vinograda te je ova 
svrha i polučena. 

Izmedju tolikih upravnih grana zemaljske vlade zaslužuje 
osobitu pažnju statistički ured, koji je ustrojen zakonom od 
god. 1875. Bilo je sasvim naravno, da su kroz usavršenje 
uprave, kroz nove zadaće, koje si je kr. zemaljska vlada stav- 
ljala od godine do godine, rasle i agende toga statističkoga 
ureda te nije za obavljanje tih agenda dosizao zakonom usta- 
novljen neznatan broj činovnika!. Tomu je doskočeno zakonom, 
donesenim godine 1895. Kako je poznato, upravlja tim uredom 
najodličniji domaći strukovnjak, koji kao takav uživa glas da- 
leko preko granica naše domovine te je ova grana naše auto- 



